
Pedicacion  special 


Gustosamente  mi  kier  dedica  Historia  di  Savaneta  na  dos  Savanetero  cu  a  yuda  mi  cu  realisacion  di  e  buki  aki. 
Di  parti  di  Loy,  mi  mester  bisa  cu  mi  a  haya  hopi  informacion,  entre  otro,  for  di  25  audio  cassette  cu  el  a  graba  cu 
nos  grandinan,  na  dos  ocasion  cu  Sr.  Eregino  Ras  y  tambe  cu  e  otro  personanan  menciona  den  e  buki.  Tambe  mi 
kier  gradici  tur  esnan  cu  di  un  manera  of  otro  a  yuda  mi  cu  nan  contribucion  y  sosten  valioso. 

Elov  Koolman 


Sr.  Eloy  (Loy)  Koolman  a  nace  na  Aruba  dia  21  di  september  1932.  E  ta  yiu  di  Juan 
Romualdo  Koolman  y  Anna  Clara  Ras  y  ta  biba  na  Rooi  Koochi  10-A.  Eloy  ta  casa  cu 
Nicolasita  D.Wouters.  Nan  matrimonio  ta  bendiciona  cu  tres  yiu,  Eloy  Beltrando,  Mary 
Madelene  y  Esther  Maria.  Despues  di  a  termina  su  estudio  basico  y  avansa,  Loy  a  bay 
traha  na  Lago  te  dia  cu  Lago  a  cera  dia  31  di  maart  1985.  El  a  cumpli  35  aña  di 
servicio.  Na  Lago  el  a  traha  den  e  seccion  di  inspeccion  di  petroleo  den  laboratorio  y  a 
avansa  den  diferente  posicion.  Despues  cu  Lago  a  cera,  Lago  a  bolbe  contrat'e  pa  un 
periodo  cortico  den  laboratorio. 

Loy  ta  un  fotografo  y  periodista  certifica,  motibo  pa  cual  el  a  yuda  tambe  den  e 
departamento  di  Aruba  Esso  News  di  e  compania  Lago  na  varios  ocasion.Loy  su  logro  y 
contribucion  na  Aruba  en  general  y  na  Savaneta  en  particular,  ta  hopi.  Na  1972, 
Manager  di  Conhunto  Los  Harmonicos  y  Lider  di  Bario  di  M.E.P.  pa  Savaneta.  Na  1974, 
President  di  Olympic  Flying  Park  na  Rooi  Koochi.  Na  1975  President/Vice-President  di 
S.V.  Racing  Club  Savaneta  y  President  di  Savaneta  Boating  Club.  Na  1979,  Vice-President  di  S.V.  La  Fama;  prome 
President  di  Carnaval  Comite  di  Savaneta;  prome  President  di  Centro  di  Bario  di  Savaneta.  Miembro  di:  Aruba 
Volleyball  Association;  Aruba  Spearfishing  Association;  Aruba  Scuba  Diving  Association;  Stichting  Monument  y 
Fundacion  Betico  Croes  na  1986.  Loy  tabata  den  e  prome  grupo  di  verkennerij  di  St.  Hyacinthius  Groep;  a  yega  di 

hunga  futbol  y  softball  pa  Savaneta  tempo  di  su  hubentud.  Loy  a  pasa  Dande  pa  68  aña  largo.  Cu  su  mes  grupo 

pa  40  aña  largo.  Na  1990,  el  a  yuda  Savaneta  haya  asfalt  rond  di  misa;  Loy  a  yuda  Savaneta  haya  renobacion  di  e 
kleuterschool  y  tambe  e  sala  di  ehercicio.  Na  1992,  e  tabata  comisario  di  Volkscredietbank.  Loy  ta  musico, 
compositor  y  componente  di  Trovadores  Folclorico.  E  grupo  a  graba  un  CD  cu  musica  di  antaño.  Savaneta  ta 
orguyoso  cu  e  gran  Savanetero  aki. 

Ereaino  Ras 


Sr.  Eregino  Ras  a  nace  dia  26  di  juni  1927  na  Aruba.  E  ta  yiu  di  Plino  Ras  y  Johana 
Maria  Ras  y  ta  biba  na  Noord  Cura  Cabai  58.  Eregino  ta  casa  cu  Clarita  Bareño.  For  di 
nan  matrimonio  a  nace  Felipe,  Andres  y  Mervin  Norinda.  Eregino  na  edad  di  shete  aña 
ya  tabata  yuda  su  tata,  un  bon  cunukero,  traha  den  cunucu.  Despues  di  su  estudio 
basico,  el  a  sirbi  den  Savaneta  Camp  pa  tres  aña  y  mey.  El  a  traha  na  Lago  y  a  logra  un 
cantidad  di  24  aña  di  servicio.  Siguientemente,  el  a  sigui  traha  den  cunucu,  yuda  cu 
trahamento  di  caminda  y  tambe  como  metsla  na  diferente  luga  na  Playa.  E  tabata 
envolvi  den  e  trahamento  di  e  graf  di  Commandeur  Simon  Plats  na  Sero  Patrishi. 

Na  edad  di  16  aña,  Eregino  a  converti  su  mes  den  un  gran  musico.  El  a  cuminsa  toca 
guitara  traha  di  blek'i  sardin  cu  e  mes  tabata  traha.  Despues  el  a  cumpra  un  guitara 
Hapones  for  di  un  amigo  di  Hooiberg  pa  Fls.5,00.  Riba  e  guitara  aki  por  bisa  cu  el  a  siña 
toca  y  domina  e  instrumento.  Como  mucha  e  tabata  cana  den  pia  di  e  grandinan  di 
Dande,  entre  otro  su  padrino  di  confirmacion,  Sr.  Jendy  Koolman.  E  tabatin  su  propio 
conhunto  den  cua  su  ruman-  y  sobrinonan,  manera  Concho  Ras  y  Shon  Lan  v/d  Linden,  a  toca  cu  ne.  Nan  tabata 
duna  serenata  y  den  temporada  di  Pasco  y  Aña  Nobo,  Eregino  tabata  traha  cantica  di  Pasco  y  pasa  cas  pa  cas. 
Despues  di  a  termina  na  Lago,  el  a  sigui  toca  y  a  saca  un  disco  di  largo  duracion  y  un  disco  compacto. 

Na  aña  1978,  gobierno  a  manda  su  grupo  bay  toca  na  Valencia,  Venezuela  pa  14  dia  den  un  intercambio  cultural. 
Nan  a  haya  varios  invitacion  pa  bay  toca  na  radio  y  esey  a  duna  nan  mas  curashi  pa  sigui  toca.  Algun  otro  grupo  di 
cua  Eregino  a  forma  parti  tabata  Los  Canarios  y  Inspiracion.  Eregino  na  edad  di  81  aña  ainda  ta  dedica  su  tempo 
na  e  grupo  Trovadores  Folclorico  hunto  cu  Loy  Koolman  y  Cal  Ras.  Nan  tin  un  disco  compacto  riba  mercado  cual  mi 
ta  recomenda  pa  cada  un  di  nos  tin  den  nos  cas  pasobra  e  ritmo  musical  aki  casi  bo  no  ta  scucha  mas.  Su  yiu 
muhe,  Sra.  Mervin  Norinda  Wyatt-Ras,  tabata  e  prome  presidente  femenino  di  Parlamento  di  Aruba.  Ta  mas  cu 
claro  cu  Savaneta  ta  orguyoso  di  tin  e  honor  y  primicia  cu  e  persona  aki  tabata  den  un  posicion  asina  importante 
pa  Aruba.  Savaneta  sigur  tambe  ta  orguyoso  cu  e  aporte  grandi  di  Sr.  Eregino  Ras,  un  gran  yiu  di  tera,  un  gran 
Savanetero. 

Prologo 


Kico  a  pone  mi  dicidi  di  skirbi  un  buki  tocante  "Historia  di  Savaneta"?  Wel,  e  idea  a  bin  door 
di  un  sugerencia  di  mi  amigo  Sr.  Tino  Ruiz,  kende  tabata  traha  na  Oficina  di  Propiedad 
Intelectual.  Durante  un  encuentro  cu  Tino  den  su  oficina,  el  a  bisa  mi:  "Esta  bunita  lo  ta,  si 
den  cada  bario  un  persona  por  skirbi  un  buki  riba  e  historia  di  su  bario."  Esaki  a  duna  mi  un 
inspiracion  y  un  reto  masha  positivo  y  mi  a  pensa  cu,  como  mi  ta  un  hende  di  San  Nicolas 
cu  hopi  recuerdo  y  memoria  di  e  bario  aki  unda  m'a  lanta,  lo  mi  bay  skirbi  "Historia  di  San 
Nicolas." 


Cu  e  meta  aki  mi  dilanti  y  cu  masha  hopi  informacion  cu  mi  tabatin  caba  di  San  Nicolas,  mi 
a  cuminsa  cu  e  Historia  di  San  Nicolas.  Pero  diripiente  m'a  lesa  den  medio  di  prensa  cu  un 
comision  na  San  Nicolas,  ta  bay  skirbi  un  buki  riba  historia  di  San  Nicolas.  Esaki  a  pone  mi 
pensa,  cu  si  mi  bay  skirbi  mi  buki,  lo  e  por  bira  un  duplicacion  y  kisas  te  hasta  un 
contradiccion.  Aki  ta  unda  mi  a  dicidi  di  no  sigui  mas  cu  e  historia  di  San  Nicolas. 

No  a  dura  mucho,  cu  mi  a  dicidi  e  ora  di  bay  skirbi  "Historia  di  Savaneta."  Esaki  pa  varios 
motibo: 

1.  mi  mama  ta  di  famia  de  Kort  di  Savaneta  y  mi  tin  varios  otro  famia  na  Savaneta; 

2.  mi  ta  casa  na  Savaneta  y  te  awe  mayor  parti  di  mi  bida  mi  a  biba  na  e  dushi 
districto  di  Savaneta,  memey  di  tur  mi  amigonan  Savanetero; 

3.  lo  ta  na  su  luga  cu  nos  tin  un  buki  dedica  na  e  conmemoracion  di  e  50  aña  di 
misa  Sagrado  Curason  dia  5  di  september  2009. 

Mi  tabata  sa,  cu  e  lo  ta  un  reto  grandi,  pasobra  ta  na  Savaneta  historia  di  nos  isla  a 
principia.  Mesora  mi  a  cuminsa  haci  investigacion,  compila  dato  valioso  despues  di  a  papia 
cu  nos  grandinan.  Mi  ta  masha  agradecido  cu  hopi  hende  a  coopera  cu  mi.  Nan  ta  aplaudi  e 
iniciativa  y  ta  sumamente  orguyoso  di  nan  pueblo,  nan  districto  stima. 

Mi  deseo  ferviente  ta,  pa  mas  Arubiano  skirbi  algo  di  nan  bario  of  districto.  Y  ken  conoce  su 
bario  miho  cu  esun  cu  ta  biba  ey?  Di  e  forma  ey  Aruba  por  disfruta  den  su  totalidad  di 
historia  valioso,  tradicion,  custumber  y  anecdota  di  nos  pueblo  y  asina  e  Arubiano  lo  aprecia 
su  isla  mas  ainda.  Mare  cada  Arubiano  por  bira  mas  conciente  di  e  bunitesa  y  rikesa  di  e 
paraiso  cu  Creador  a  pone  den  lama  Caribe,  esta  nos  dushi  Aruba.  Disfruta  di  e  obra  aki! 

Introduccion 

Pa  nos  papia  di  Historia  di  Savaneta  nos  mester  considera  varios  epoca  hopi  importante  den 
diferente  desaroyo  di  nos  isla  y  specialmente  unda  cu  Savaneta  a  inicia  y  comparti  cu  e 
aspectonan  importante  den  e  desaroyonan  aki. 

1.  Tempo  Pre-Columbia  (1150  -  1500) 

2.  Tempo  Spaño  (1500  -  1636) 

3.  Tempo  Hulandes  (1636  -  1805) 

4.  Tempo  Ingles  (1805  -  1816) 

5.  Tempo  Hulandes  (1816  -  presente) 

Aunke  e  buki  aki  ta  cubri  historia  di  Savaneta,  na  varios  ocasion  mi  mester  a  inclui  un  poco 
di  historia  di  Aruba,  pa  trece  mi  punto  padilanti  y  alabes  coregi  algun  cos  cu  door  di  mi 
investigacionnan,  mi  a  descubri  di  ta  carece  di  mas  informacion  y  algun  otro  cu  mi  a 
descubri  cu  no  ta  cuadra  cu  e  realidad,  pero  semper  y  cuando  cu  mi  por  a  demostra  esey  cu 
prueba.  Tambe,  pa  motibo  cu  e  storia  ta  bay  hopi  leu  bek  den  tempo,  mi  no  a  inclui  e 
palabranan  "qepd"  (sosega  na  pas)  of  "dfm"  (di  feliz  memoria)  na  tur  esnan  cu 
desafortunadamente  no  ta  cu  nos  mas.  Asina  ta,  mi  ta  pidi  tur  e  famianan  comprension. 


Tempo  Pre-Columbia  tabata  tempo  di  Indjannan  cu 
a  biba  rond  di  nos  islanan.  For  di  e  relikianan  data 
di  2500  PC,  haya  na  varios  sitio  rond  di  nos  isla,  a 
keda  comproba  cu  grupo  chikito  di  famia  Indjan  a 
biba  di  piscamento.  Tin  un  calculacion  cu  e 
pueblonan  chikito  di  Indjan  e  tempo  ey  tabata 
consisti  di  50  pa  60  hende. 

E  Indjannan  ya  tabata  cansa  di  e  atakenan 
constante  di  e  Indjannan  Caribe  y  pa  stop  cu 
esaki,  nan  a  move  pa  Paraguana.  E  Caribenan  a 
persisti  pa  persigui  nan  y  atrobe  despues  di  varios 
di  e  atakenan  aki,  hopi  di  nan  a  bin  pa  e  isla  di 
Aruba  probablemente  4000  aña  pasa  unda  varios 
miembro  di  e  tribu  tabata  biba  caba  den  paz  y 
harmonia. 

Cacique  Arua  cu  inoficialmente  a  descubri  e  isla  a 
guia  e  grupo  cu  a  move  pa  nos  isla.  P'esey  nan 
tabata  papiando  di  Isla  di  Arua.  E  Indjannan 
Caiquetio  cu  a  bini  di  e  tribu  Arawak,  tabata  e 
prome  habitantenan  di  Aruba  cu  a  bini  cu  e 
meta  pa  biba  cu  mas  trankilidad. 

Indjan  Arawak 

Segun  historia,  prome  cu  e  Spañonan  a  descubri  e  islanan  ABC,  e  Indjannan  tabata  biba  na 
Aruba  durante  e  añanan  1150  pa  1500.  Investigacion  a  indica  cu  e  sitionan  na  unda  e 
prome  habitantenan  a  biba  tabata  na  Savaneta  y  Santa  Cruz.  Asina  arkeologia  a  conclui  for 
di  e  restonan  cu  nan  a  haya  aki.  Varios  famia  tabata  biba  hunto  y  asina  tabata  forma  un 

10 


tribu.  Tabatin  tres  pueblo  grandi  na  nos  isla  unda  e  Indjannan  tabata  biba,  esta  Tanki  Flip, 
Santa  Cruz  y  Savaneta.  Nan  tabata  nabega  den  dia  pa  Aruba  y  tabata  uza  sero  di  Hooiberg, 
Yamanota,  of  e  manglonan  halto  pa  nan  punta  di  orientacion  pa  drenta  e  bahia  di  Savaneta. 
E  Spañonan  y  Hulandesnan  tambe  a  uza  e  indicacionnan  aki  ora  nan  tabata  bin  nos  isla. 
Door  di  esaki  tambe  a  duna  e  sitio  aki  e  nomber  di  Manglo  Halto. 

Den  e  buki  "Cuenta  y  Historia  di  Curaçao  y  Su  Colonia"  di  Pater  A.L.M.  Jansen,  O.P.  skirbi  na 
1909,  ta  bisa  cu  na  cuminsamento  di  siglol6  tabata  biba  300  Indjan  na  Aruba  den 
principalmente  dos  centro:  un  na  e  luga  di  Commandeursbaai  y  e  otro  mas  grandi,  mas  o 
menos  entre  Piedra  Plat  y  Noord. 

Despues  cu  Spaña  mester  a  entrega  e  islanan  ABC  na  Hulanda,  Indjannan  a  cambia  nan 
luga  di  biba  y  nan  a  bay  concentra  na  Sero  Plat,  na  parti  nort  di  nos  isla  y  ey  ta  unda  nan  a 
plama  poco  poco  riba  henter  e  parti  nort.  Na  tur,  nan  a  conta  mas  cu  cien  vivienda  di 
Indjan.  Entre  1775  y  1825  tabatin  mas  menos  500  Indjan  na  Aruba.  Un  grupo  chikito  tabata 
biba  na  Savaneta  y  e  resto  na  parti  nort  di  Aruba. 

En  general,  nos  por  distingui  un  vivienda  di  Indjan  ora  nos  haya  algo  cu  e  Indjannan  a  laga 
atras.  Den  esaki  nos  grandinan  a  hunga  un  papel  importante  door  di  mustra  nos  e  luganan 
bieu  di  Indjan.  Por  ehempel  na  Savaneta,  nan  a  haya  loke  ta  data  for  di  tempo  di  Pre- 
Columbia,  e  tempo  di  Indjannan  Arawak  y  Caribe.  Tabata  entre  otro  pida  wea  cu  un  figura  di 
Indjan  pinta  cora,  preto  of  blanco,  algun  figura  di  klei,  hopi  piedra  cu  tabata  drecha  of 
geslijp  cu  a  sirbi  como  hacha,  martiu,  cuchiu,  etc.  y  monton  di  calco  y  cocolishi.  Un  monton 
mucho  mas  grandi  cu  den  e  luganan  di  tempo  di  e  Spaño-  of  Hulandesnan. 

E  luganan  na  Savaneta,  rond  di  misa  bieu,  misa  nobo,  cas  di  frérenan,  e  scolnan,  Generaal 
Majoor  de  Bruynewijk  bay  nort  te  na  Sero  Alejandro  y  te  den  cunucu  di  Nicolas  (Coyashi) 
Rafini  ta  cubri  mas  o  menos  30  cunucu.  E  monton  grandi  di  calco  y  cocolishi  na  e  luganan 
aki  ta  prueba  cu  e  Indjannan  Pre-Columbiano  a  biba  particularmente  di  loke  nan  tabata  coy 
for  di  lama,  specialmente  canto  di  lama.  Esey  ta  nifica  cu  nan  tabata  piscado.  Tin  bes 
hasta  e  muhenan  hunto  cu  nan  yiunan  tabata  sali  for  di  nan  pueblo  pa  bay  busca  nan 
cuminda  canto  di  lama.  Tabatin  un  poco  plantamento  cual  tabata  trabou  di  e  hende 
muhenan.  Tambe  nan  tabata  traha  e  weanan  di  klei.  E  diferente  figuranan  di  wea  y  comchi 
cu  tur  clase  di  adorno  y  dibuho  ta  convence  nos  cu  nan  cultura  y  civilisacion  tabata  basta 
halto  y  fini.  Despues,  durante  e  tempo  di  Spaño-  y  Hulandesnan,  nan  no  por  a  traha  e 
cosnan  bunita  mas,  pasobra  nan  cultura  practicamente  a  bay  perdi. 

Na  aña  1816,  Aruba  tabata  conta  cu  1732  habitante  di  cual  564  tabata  Indjan  legitimo.  E 
Indjannan  e  tempo  ey,  tabata  tene  e  tereno  of  sabana  rond  di  nan  cas  hopi  limpi  pa  nan  por 
a  nota  mesora  e  acercamento  di  insecto  of  santanero.  Nos  Arubianonan  a  keda  cu  e 
tradicion  aki  di  mantene  nos  cura  limpi.  Segun  tin  papia,  e  ultimo  Indjan,  Nicolaas  Pyclas  a 
muri  na  Savaneta  na  aña  1862. 

Pastoor  A.  J.  van  Koolwijk  di  Playa  for  di  1880  -  1886,  tabata  e  prome  persona  cu  a  haci 
trabou  arkeologico  di  e  luganan  di  Indjan  na  Sta.  Cruz,  Savaneta  y  Tanki  Flip.  El  a  coba 
hopi  y  manda  loke  el  a  haya  pa  museo  di  Leiden,  na  Hulanda,  caminda  su  coleccion  a  keda 
como  un  obheto  di  estudio  pa  e  profesornan  di  Indjanologia.  Pastoor  Hendrik  de  Vries  a 
compañ'e  hopi  den  e  trabou  aki. 


Prueba  ta  mustra  cu  den  siglo  13,  manera  menciona,  un  grupo  chikito  di  Indjan  tabata  biba 
na  Savaneta.  Na  varios  ocasion  tanto  den  pasado  y  awendia,  ta  haya  material 
arkeologico  na  Savaneta,  specialmente  den  e 
bario  di  Generaal  Majoor  de  Bruynewijk.  Na 
aña  2003,  a  haci  dos  cobamento  di 
emergencia  ora  cu  e  compania  Hernac  N.  V. 
durante  trabou  pa  pasa  tubo  di  Elmar  a  topa 
cu  material  arkeologico.  Dia  7  di  october 
2005,  un  biaha  mas,  e  trahadonan  di  Hernac 
N.V.  a  haya  panort  di  clinica  di  dokterTromp 
na  Savaneta,  un  skelet  humano,  cual  muy 
probablemente  tabata  un  skelet  di  Indjan,  cu 
un  obheto  di  piedra  den  su  man.  E 
departamento  cientifico  di  Museo  Arkeologico 
a  coba  y  documenta  shete  skelet  humano 
dera.  Ta  conoci  cu  na  Savaneta  tabatin  un  di 
e  cinco  pueblonan  chikito  di  Indjan  den  e 
periodo  Ceramico  (900/1000-1515).  Nan 
tabata  biba  principalmente  di  piscamento. 

Specialmente  nan  tabata  gusta  calco,  cu  nan 
tabata  saca  for  di  lama  na  Savaneta  y  otro 

luga.  E  tribunan  aki  tabata  mescos  cu  esnan  di  Venezuela,  esta  e  Caiquetionan  cu  a  bini  for 
di  e  luganan  rond  di  Coro  y  Paraguana.  Cientificonan  ainda  ta  studia  e  restonan  cu 
continuamente  nan  ta  haya  na  Savaneta  y  Santa  Cruz. 

Tempo  SpgñQ  (1500  -  1036) 


E  Europeonan  a  siña  conoce  Aruba  dia  Amerigo 
Vespucci  y  Alonso  de  Ojeda  a  descubrie  na  aña 
1499.  Vespucci  den  un  di  su  cuatro  cartanan  na 
Lorenzo  di  Pierfrancesco  di'  Medici  a  describi  su 
biahe  pa  e  islanan  banda  di  costa  di  Venezuela. 
El  a  skirbi  di  un  isla  unda  mayoria  mata  ta  di 
palo  di  brazil.  Den  un  otro  carta  el  a  describi  un 
isla  chikito  habita  pa  hende  masha  grandi,  cual 
isla  e  expedicion  a  pensa  cu  lo  no  tabata  habita. 
Spaña  a  colonisa  Aruba  pa  mas  cu  un  siglo  y  tur 
tres  isla  ABC  tabata  pertenece  na  Venezuela.  E 
gobierno  Spaño  su  base  tabata  na  Coro, 
Venezuela.  E  Cacique  of  e  hefe  di  Indjan  na 
Aruba,  Simas,  a  duna  bonbini  na  e  prome 
pastoornan  di  Aruba  y  a  ricibi  un  cruz  di  palo 
como  regalo  for  di  nan.  Amerigo  Vespucci 
tabata  un  Italiano,  comerciante,  explorado  y 
un  cartografo  (pintado  di  mapa). 


Spañonan 


El  a  hunga  un  rol  importante  den  dos  biahe  pa  explora  e  costa  di  America  del  Sur  entre 
1499  y  1502.  Lorenzo  di  Pierfrancesco  di'  Medici,  yama  "E  Popplano",  tabata  un  bankero 
Italiano  y  politico. 

Manera  nos  tur  sa,  Alonso  de  Ojeda  a  descubri 
nos  isla  dia  9  di  augustus  1499.  Na  aña  1508,  el 
a  keda  apunta  como  e  prome  gobernador  di 
Spaña  na  Aruba,  como  parti  di  "Nueva 
Andalucia".  Cu  yegada  di  e  Spañonan,  a 
termina  e  periodo  di  cultura  y  sociedad 

Commandeursbaai  e  tempo  ey,  tabata  biba 
Indjan  y  Spaño.  Historia  ta  bisa  cu  na 
cuminsamento  di  siglo  16,  den  e  Tempo  Spaño, 
tabata  biba  300  Indjan  na  Aruba  di  cual  un  parti 
na  Savaneta.  E  Spañonan  a  uza  e  bahia  di 
Savaneta  pa  drenta  nos  isla  y  ta  ey  nan  a  subi 
tera.  Nan  no  a  bin  e  islanan  ABC  pa  haci  ningun 
negoshi,  aunke  ta  parce  cu  nan  a  bin  busca 
metal  precioso,  pasobra  ora  nan  no  a  haya 
esaki,  nan  a  declara  Aruba,  Boneiro  y  Corsou 
como  "Islas  inutil".  Nan  a  bin  establece  na 
Aruba  desde  aña  1500,  poco  despues  cu  Alonso 
de  Ojeda  a  bin  Aruba.  Nan  no  a  trata  di 

Alonso  de  Ojeda 

explora  si  tabatin  otro  luga  cu  por  a  sirbi  como  porta  y  waf,  pasobra,  manera  splica  ariba, 
nan  no  tabatin  ningun  interes  pa  haci  negoshi.  Nan  tabata  trece  cabrito  pa  nan  por 
sobrevivi. 

Asina  cu  cada  bes  cu  nan  ta  den  becindario,  nan  por  a  mata  algun  cabrito  pa  nan  haya  carni 
fresco  pa  come.  P'esey  e  tempo  ey,  nan  a  yama  nos  isla  tambe:  "Isla  de  cabra". 

Na  aña  1526,  e  Spaño,  Juan  de  Ampues  a  bira  gobernador  di  e  islanan  ABC  y  tabata  e 
prome  autoridad  politico  di  Aruba.  E  tempo  ey,  el  a  trece  e  prome  bestianan  na  nos  isla, 
esta  cabrito,  carne,  baca  y  cabay.  Un  aña  despues  el  a  trece  200  Indjan  pa  e  islanan  aki  y 
varios  di  nan  a  biba  den  becindario  di  Savaneta.  P'esey  tin  hende  cu  a  bin  topa  tambe  cu 
algun  artefacto  manera  cocolishi,  wea  di  Indjan,  algun  piedra  drecha  y  geslijp,  pida  wea  of 
glas  blauw  na  parti  zuid  di  Sero  Preto  (San  Nicolas)  y  na  parti  nort  di  Savaneta. 

Asina  nos  por  mira  cu  algun  documento  no  ta  laga  duda  cu  e  Spañonan  hunto  cu  e 
Indjannan  a  biba  na  Aruba  for  di  aña  1527  pa  1636,  tempo  cu  Aruba  tabata  colonia  di 
Spaña.  Tambe  e  Spañonan  a  trece  masha  hopi  bestia  y  nos  isla  tabata  un  rancho  grandi. 
Pa  e  ganadero  y  cria  di  cabay  e  Spañonan  tabatin  Indjan  den  nan  servicio  y  di  e  manera  ey, 
nan  a  funda  un  colonia  cu  no  tabata  mucho  leu  di  e  colonia  Spaño  na  Savaneta.  Aki  tambe 
nos  mester  menciona  cu  e  Spañonan  a  trece  cristianismo.  Despues  Spaña  mester  a  entrega 
e  islanan  na  Hulanda  na  1816. 

Na  aña  1727,  e  pirata  Spaño,  Balthasar  Carrion,  door  cu  e  tabata  sa  cu  Aruba  tabata 
indefenso,  a  probecha  pa  drenta  Commandeursbaai  hopi  biaha  pa  horta  bestia  y  catibo. 
Riba  un  di  su  biahenan,  el  a  laga  mata  e  Vice-Comandante  di  Aruba,  segun  e  buki  di 
J.H.J.Hamelberg  (pagina  135/136). 

Un  tradicion  cu  e  Indjannan  tabatin  den  asunto  di  matrimonio,  tabata  cu  un  mucha  muhe 
Indjan  mester  ta  un  señorita  pa  e  por  a  casa.  Den  cada  tribu  tin  un  comision  cu  ta  consisti 
di  welo  y  wela  y  ta  nan  ta  dicidi.  Nan  ta  midi  un  liña  rond  di  garganta  di  e  mucha  muhe.  Cu 
e  largura  di  e  liña  aki  nan  ta  midi  e  distancia  for  di  e  hol  patras  di  su  nek  te  memey  di  su 
wowonan.  Si  resulta  cu  e  largura  di  e  liña  sali  mas  largo  cu  esey,  e  mucha  muhe  no  por 
casa.  Pa  straño  cu  e  ta  zona. 


For  di  aña  1634,  e  Hulandesnan  (cu  nan  lider  Johan 
van  Walbeeck)  a  cuminsa  bishita  e  islanan  ABC  y 
nan  a  topa  cu  e  Indjannan  y  Spañonan  bibando  na 
Aruba.  E  Hulandesnan  a  deporta  e  poblacion  chikito 
di  Arawak  y  Spañonan  pa  e  continente.  Asina  e 
colonisacion  Hulandes  di  e  islanan  a  cuminsa. 
Historia  di  colonisacion  ta  caracterisa  pa  conkista 
tras  di  conkista,  guera  entre  e  paisnan  colonisado, 
dominio,  deportacion,  matansa  y  sclabisacion. 

Mientras  e  Hulandesnan  na  Corsou  y  Boneiro  tabata 
importa  catibo  pa  traha  den  cunucu  y  saliña,  na 
Aruba  nan  tabata  cria  cabay  y  tambe  busca  salo  pa 
nan  fabrica  di  haring,  pasobra  nan  no  por  a  haya 
salo  mas  for  di  Portugal  y  Spaña.  E  paisnan  aki  a 
stop  tur  comercio  cu  Hulanda  ora  cu  Hulanda  a  bay 
den  guera  cu  Inglatera.  E  ora  e  Hulandesnan  a  bay 
busca  salo  na  Boneiro  y  Corsou  y  asina  tambe 
nan  a  lanta  West-  Indische  Compagnie  (WIC). 

Hulandesnan 


E  ochenta  aña  di  guera  entre  Hulanda  y  Spaña  y 
nan  aliadonan,  a  termina  na  1636  y  e  Spañonan 
a  entrega  e  islanan  Aruba,  Boneiro  y  Corsou  na 
e  Hulandesnan,  kendenan  tabatin  control  bou 
statutonan  di  West  Indische  Compagnie.  E 
Hulandesnan  a  tuma  poder  di  Aruba  y  a  keda  na 
control  pa  casi  dos  siglo.  Nos  isla  tabata  bou 

inicialmente  bou  Peter  Stuyvesant.  Stuyvesant 
tabata  riba  un  mision  special  na  Aruba  den  luna 
di  november  y  december  1642.  Bou  di  e 
West  Indische  Compagnie  di  Hulanda,  e 
administracion  como  "Neerlandes  Nobo  y 
Corsou",  for  di  1648  te  cu  1664  y  e  reglamento 

di  gobierno  Hulandes  di  1629, 


Peter  Stuyvesant 


tambe  tabata  aplica  na  Aruba.  E  administracion  Hulandes  a  apunta  un  Irlandes  Sr.  N. 
Williams,  como  "Commandeur"  na  Aruba  na  1667,  na  Savaneta  e  tempo  ey.  Na  aña  1670  ta 
conoci  cu  tabatin  17  trahado  di  WIC  bibando  na  Aruba,  probablemente  na 
Commandeursbaai. 

Na  1701  tabatin  solamente  cinco  trahado  di  WIC  na  Aruba.  Tur  e  movecionnan  aki  a  spanta 
e  Spañonan  y  e  Indjannan  di  Aruba.  Nan  a  huy  bay  Venezuela. 

E  Hulandesnan  tabata  interesa  den  e  islanan  ABC  y  otro  islanan  den  Caribe  y  Sur  America. 
Nan  a  trece  comandante,  ayudante  y  hende  cu  ta  cla  pa  haci  negoshi,  den  ki  ramo  cu  nan 
tabata  kier.  Oficialmente  e  ora,  Savaneta  a  bira  e  capital  y  e  porta  principal  pa  embarca  y 
desembarca.  For  di  Pos  Grandi,  Saliña  Pabou  te  na  Saliña  Pariba  a  cuminsa  bin  cu  tienda.  E 
prome  comandante,  Hendrick  Martens,  a  biba  den  e  area  aki,  unda  nan  a  forma  un  colonia. 
Door  di  esaki  e  bahia  a  haya  e  nomber  di  Kommandeursbaai,  cu  despues  a  bira 
Commandeursbaai. 

Te  na  fin  di  siglo  18,  oficina  di  administracion  tabata  situa  na  Commandeursbaai  na 
Savaneta,  pero  na  aña  1796  gobernador  J.  R.  Lauffer  a  move  su  oficina  pa  e  pueblo  chikito 
cu  a  lanta  na  Paardenbaai  na  Playa.  Esaki  a  trece  cu  ne  un  cambio  unda  gobierno  cu  su 
hendenan  a  bay  establece  na  Paardenbaai.  E  tempo  ey,  ainda  e  pueblo  no  a  haya  e  nomber, 
cu  tabata  conoci  como  Playa,  cual  nomber  sigur  a  bin  for  di  e  Spañonan.  Nan  a  traha  un 
forti  chikito,  Fort  Willem  III,  (Fort  Zoutman)  na  Paardenbaai  y  na  aña  1830  e  gobernador  di 
Corsou,  durante  un  biahe  di  inspeccion  na  Aruba,  a  nombra  Oranjestad  como  capital,  na 
honor  di  Casa  Real.  Aki  ta  unda  Savaneta  a  perde  su  titulo  como  capital  di  Aruba. 
Paardenbaai  a  obtene  su  nomber  door  di  e  traficacion  di  cabay  e  tempo  ey.  Nan  a 
reembarca  e  cabaynan  pa  Jamaica. 

Tempo  Inqles  11805  -  18161 


Aruba  tabata  bou  ocupacion  di  e  Inglesnan 
entre  1805  y  1816.  General  Francisco  de 
Miranda  y  un  grupo  di  200  solda  riba  un 
biahe  pa  libera  Venezuela  for  di  Spaña,  a 
keda  varios  siman  na  Aruba  na  augustus 


E  guera  entre  Hulanda  y  Inglatera  tabatin 
consecuencia  pa  Aruba.  Durante  di  e  Era 
Napoleon,  e  Inglesnan  a  ocupa  e  colonianan 
Hulandes.  Na  aña  1805,  durante  di  e 
Guera  Napoleon,  e  Inglesnan  tambe  a 
bishita  nos  isla  ora  nan  a  crusa  lama  pa  bin 
tira  un  bista  riba  e  Spañonan.  Aruba  a  cay 
den  man  Ingles  y  e  ocupacion  aki  a  dura  te 
na  1816,  e  aña  cu  Hulanda  a  haya  e  isla 
bek  for  di  e  Inglesnan.  E  isla  a  keda  bou 


dominio  di  Hulanda  for  di  e  tempo  ey. 

Inglesnan 

Loke  e  Inglesnan  tabata  busca  na  Aruba  tabata  principalmente  comercio  den  e  sentido  di 
economia  di  Playa,  capital  di  Aruba.  E  comercio  tabata  basa  principalmente  riba  cria  di 
bestia.  Poco  poco  poblacion  di  Aruba  a  crece  ora  e  Inglesnan  a  tuma  control  cortico  di  nos 
isla.  Hopi  di  nan  a  traha  na  e  minanan  di  oro  na  Bushiribana-Balashi  y  Miralamar-Balashi  y 
nan  no  a  trece  mucho  cambio  na  e  isla.  Medio  di  transportacion  di  e  companianan  prome  cu 
e  tempo  ey,  tabata  principalmente  e  burico.  E  Inglesnan  a  trece  un  trekinchi  cu  tabata  un 
sorto  di  locomotief  riba  wiel  di  un  meter  grandi,  di  hero  pisa,  cu  djente  of  ribchi  pa  e  por 
gara  den  tera.  Un  di  nos  Savaneteronan,  Sr.  Jan  Lacle  tabata  e  mashinista  di  e  trekinchi  ey. 
Jan  ta  tata  di  Juan  Lacle  casa  di  Mosa  Lacle-Koolman. 

Nos  ta  mira  si,  cu  durante  e  periodo  di  e  Inglesnan  tabatin  mas  libertad  pa  bay  bin  dentro  di 
e  tres  islanan  y  asina  a  crea  hopi  trafico  entre  nos  islanan  y  varios  hende  a  mira  un 
oportunidad  pa  cambia  di  isla.  Asina  Aruba  y  Boneiro  a  haya  hopi  hende  di  Corsou  y  tambe 
di  costa  firme.  Na  aña  1814  Aruba  tabatin  1145  habitante  y  na  aña  1816  tabatin  1732  y 
entre  nan  564  tabata  cualifica  como  "Indjan  puro". 

Tçmpp  Hjilantles  -  Di  dPS  periQtlp  (1816  -  presente) 

E  Hulandesnan  ta  bolbe  tuma  poder  di  nos 
isla  for  di  e  Inglesnan  na  aña  1816.  Dia  1 
di  januari  1986,  Aruba  a  logra  haya  su 
Status  Aparte  y  no  ta  forma  parti  mas  di 
Antiyas  Hulandes.  Aruba  a  bira  un  pais 
autonomo,  miembro  di  estado  di  Reino 
Hulandes,  den  preparacion  pa  su 
independencia  na  aña  1996.  E  ultimo  logro 
aki  ta  danki  na  e  curashi  y  determinacion 
diplomatico  di  Sr.  Betico  Croes  y  e  sosten 
politico  di  otro  nacion  manera  Merca, 
Panama,  Venezuela,  y  varios  pais  Europeo. 
Movemento  dirigi  pa  independencia  total  na 
1996  a  keda  posponi  a  peticion  di  Prome 
Ministro,  Sr.  Nelson  0.  Oduber  na  1990. 
A  dicidi  pa 

Hulandesnan 

pospone  e  fecha  di  independencia  te  ora  cu  nos  hendenan  dicidi  otro  pa  medio  di  un 
referendum.  Aruba  a  proclama  Sr.  Betico  Croes,  despues  di  su  morto  na  1986,  como  e 
Libertador  di  Aruba. 

Descubrimento  di  Savaneta 

Kende  tabata  e  prome  habitantenan?  Di  unda  nan  a  bini?  Historia  ta  bisa  nos  cu  e 
promenan  tabata  Caiquetionan  di  e  tribu  Arawak.  Por  ta  nan  a  bini  di  Venezuela,  Colombia 
of  probablemente  di  e  otro  islanan  den  Caribe  of  di  mas  leu,  pasando  via  otro  islanan. 
P'esey  pa  e  descubrimento  di  Savaneta  te  ainda  no  tin  prueba,  e  por  ta  miles  di  aña  pasa. 
Pero  si  nos  ripara  bon  den  e  storia  di  Cacique  Arua,  ya  for  di  aña  88  DC,  tabatin  movecion  di 

Indjan  rond  di  e  islanan  ABC.  Ken  sa  cu  ta  for  di  e  tempo  ey  caba,  e  Indjannan  tabata 
bishita  nos  isla  y  unda  nan  tabata  toca  tera  prome,  tabata  Savaneta,  pasobra  ta  conoci  cu  ta 
na  Savaneta  e  prome  habitantenan  a  toca  tera.  Debi  na  e  distancia  cortico  entre  Venezuela 
y  Aruba  y  dependiendo  di  e  tempo  bon,  esta  durante  cu  e  lama  ta  trankil,  nan  por  a  nabega 
suave  pa  nos  isla.  Prueba  di  esaki  ta  cu  hopi  biaha  durante  cu  e  lama  ta  trankil,  nos  por 
ripara  cu  hopi  parha  di  Venezuela  ta  imigra  pa  nos  isla.  Nos  por  corda  e  logronan  di  Srs. 
Roly  Bisslik  y  Kenneth  Croes  kendenan  a  landa,  respectivamente  a  rema  cu  kayak  for  di 
Venezuela,  unda  nan  a  fiha  nan  direccion  pa  San  Nicolas  pa  asina  yega  Savaneta  a  pesar  di 
e  coriente  fuerte.  Y  nan  a  logra!  P'esey  por  comproba  cu  e  tempo  aya,  Savaneta  a  bira  e 
porta  principal  di  nos  isla,  unda  mayoria  di  e  prome  imigrantenan  a  toca  tera. 

Na  cuminsamento,  e  poblacion  a  concentra  den  becindario  di  Savaneta.  Pero  pa  motibo  cu 
e  Hulandesnan  tabata  trata  e  Indjannan  como  catibo,  e  piratanan  tabata  horta  nan  cabrito 
y  bendedo  di  catibo  kier  a  hiba  nan  preso  pa  bende,  hopi  habitante  a  muda  y  a  bay  biba  na 
e  luganan  unda  nan  antepasadonan  tabata  biba.  Aki  ta  unda  diferente  pueblo  chikito  a 
forma,  manera  Boton,  Corobori,  Sero  Plat,  Gavilan,  Alto  Vista,  Noord,  Tanki  Flip  y  Playa. 

Den  e  siglonan  cu  a  pasa,  Savaneta  y  becindario  tabata  conoce  un  poblacion  cu  cuatro 
cultura:  (1)  di  Indjan;  (2)  di  Spaño;  (3)  di  Hulandes  y  (4)  di  un  cultura  mixto  door  di 
binimento  di  e  colonistanan  descendiente  di  diferente  pais  Europeo  cu  a  mescla  cu  e 
poblacion  nativo.  Den  e  idioma  tambe  tabatin  cambio:  di  Caiquetio  pa  Spaño,  luego  pa 
Hulandes  y  finalmente  pa  Papiamento. 

Den  e  Diario  di  Nabegacion  di  Alonso  de  Ojeda  ta  para  cu  a  descubri  Aruba  dia  9  di  augustus 
1499.  E  diario  ta  menciona  cu  Alonso  tabata  dilanti  di  "Cabo  San  Roman",  Venezuela  y  na 
man  drechi  tabatin  un  isla.  Desde  e  dia  ey  el  a  marc'e  riba  su  mapa  di  nabegacion: 
Hooiberg,  Yamanota  y  Manglo  Halto,  e  rumbo  cu  mester  sigui  pa  drenta  e  bahia  di 
Savaneta.  Segun  e  escritor  Venezolano,  Mario  Iragorri,  den  su  buki  "Historia  de  Venezuela", 
Alonso  no  a  bini  Aruba  e  dia  ey,  pero  el  a  sigui  e  costa  y  a  bay  descubri  e  lago  di  Maracaibo. 
Aki  el  a  busca  un  guia  (piloto)  pa  bin  mustr'e  con  pa  drenta  e  isla.  Segun  e  escritor,  Alonso 
a  bin  Aruba  dos  siman  despues,  esta  dia  23  di  augustus  1499.  Esaki  a  bira  e  epoca  di 
Spañonan  (1499  -  1636). 

Laga  mi  aclaria  cierto  duda  den  e  dos  fechanan.  Si  nos  ripara  cu  Alonso  de  Ojeda 
primeramente  for  di  un  distancia  a  mira  nos  isla  dia  9  di  augustus  1499,  esaki  ta  e  fecha 
oficial  acepta  como  fecha  di  descubrimento  di  nos  isla  y  no  dia  23  di  augustus  1499,  ora  el  a 
toca  tera.  Ora  bo  descubri  un  isla,  bo  mester  "describie."  Bo  ta  un  explorado,  bo  ta  mira  un 
isla,  bo  ta  traha  un  raport  pa  e  Sociedad  Geografico  y  bo  ta  bisa:  "Riba  tal  dia,  mi  a  mira  e 
isla  aki  for  di  un  direccion  aproximadamente  na  e  distancia  nort  of  zuid  y  pariba  of  pabou  y 
e  tabatin  e  siguiente  caracteristicanan".  E  hendenan  cu  ta  traha  cu  e  asuntonan  aki  lo 
compara  bo  raport  cu  otro  documento.  Cu  bo  a  pone  pia  riba  tera  no  ta  importa,  pero 
explorando  e,  lo  duna  bo  mas  informacion  pa  reporta. 

Normalmente  Alonso  tabata  descubri  un  luga,  dun'e  un  nomber,  marc'e  riba  su  mapa  y  sigui 
su  ruta  pa  mas  descubrimento.  Loke  a  atrae  Alonso,  tabata  cu  el  a  tende  cu  na  Aruba 
tabatin  "quebracho",  esta  nos  palo  di  kibrahacha  y  "guayacan",  esta  nos  palo  di  wayaca. 
Sr.  Mario  Iragorri  ta  relata  cu  Alonso  a  bin  Aruba  pa  corta  palo  di  brazil,  kibrahacha,  of 
wayaca.  For  di  palo  di  brazil  nan  por  a  traha  tiña  of  verf.  Kibrahacha  of  wayaca,  nan  por  a 

uza  pa  traha  catrol,  shaft  pa  timon  pa  nan  botonan.  Door  cu  Savaneta  no  tabatin  sorto  di  e 
palonan  aki,  nan  a  bay  busca  nan  na  Santa  Cruz,  unda  si  tabatin.  Na  Santa  Cruz,  nan  a 
corta  e  palonan  aki  y  hiba  nan  na  e  barco.  E  caminda  mas  facil  tabata  pa  pasa  via  Savaneta 
y  asina  e  prome  caminda  a  nace  entre  Savaneta  y  Santa  Cruz.  Hasta  despues  cu  Playa  a 
bira  un  parokia  na  1813,  e  ruta  pa  bay  Savaneta  tabata  via  e  caminda  aki,  igualmente  te 
hasta  dia  Lago  a  yega  na  1924.  Ta  na  aña  1938,  gezaghebber  Isaac  Wagemaker  a  habri  e 
ruta  di  Oranjestad  pa  San  Nicolas  oficialmente. 


Na  parti  zuid  di  Aruba  ta  keda 
Commandeursbaai  unda  prome  cu  aña  1800 
tabatin  e  poblacion  di  mas  grandi  y 
importante  di  nos  isla.  Te  na  fin  di  siglo  18, 
Savaneta  tabata  e  base  of  stacion  di  e 
commandeurnan.  Commandeursbaai  tin  un 
largura  di  mas  o  menos  4  km  y  200  pa  300 
meter  di  hanchura,  cera  parcialmente  pa 
rifnan.  Na  Commandeursbaai  a  tuma  luga  e 
historia  di  mas  bieu  di  nos  isla  unda  a  bira  e 
porta  pa  tur  barco  embarca  y  desembarca 
hende,  animal  y  productonan  pa  medio  di  e 
traficacion  entre  Aruba  y  tera  firme  (Sur 
America). 

Un  cas  riba  sero  na  Sero  Alejandro,  caminda 
Sr.  Isaias  Arends  tabata  biba,  tabata  e 
orientacion  pa  nabegante  y  piscado.  Aunke 
tur  e  prome  habitantenan,  esta  e  Indjan-  y 
Spañonan,  a  uza  e  bahia  aki,  ta  te  na  fin  di 
siglo  18  el  a  haya  su  nomber.  Tabata  den 
tempo  di  e  Hulandesnan  cu  e  nombernan 
Commandeurshaven  y  Commandeursbaai  a  bira  conoci.  E  commandeurnan  a  biba 
originalmente  por  lo  menos  un  siglo  largo  den  e  becindario  aki. 

Commandeursbaai  tabata  un  bahia  masha  hopi  ocupa  cu  trafico  maritimo,  pasobra  e  tabata 
e  centro  di  piscamento  di  Aruba  unda  tur  negoshi  tabata  tuma  luga.  E  barconan  tabata 
hancra  pafo  di  rif  y  e  tripulantenan  tabata  rema  pa  tera  cu  canoa.  Durante  e  periodo 
Hulandes,  su  waf  tabata  esun  di  mas  sigur  pa  barco.  Te  hasta  e  prome  bapornan  di  guera 
cu  tabata  bishita  Aruba  tabata  hancra  na  Commandeursbaai.  Nan  tabata  keda  pafo  y  tabata 
manda  un  boto  chikito  na  tera.  Despues  nan  tabata  bay  Paardenbaai.  Na  aña  1636,  ora  e 
Hulandesnan  a  conkista  nos  isla,  e  commandeur  y  su  hendenan  a  establece  nan  mes  na 
Commandeursbaai.  Segun  mi  lista,  e  prome  commandeur  cu  tabata  biba  na 
Commandeursbaai  tabata  Hendrick  Martens  cu  a  goberna  na  aña  1660. 

Na  aña  1794,  comandante  Borchard  Specht  a  observa  cu  tabatin  dos  cas  di  cabayista  na 
Commandeursbaai.  Segun  Specht:  "Tur  dos  ta  ruina  y  ta  ocupa  pa  Jacobus  Croesz  y 
Christoffel  Kastro".  Na  aña  1816,  na  Commandeursbaai  ainda  tabatin  un  cas  unda  cabayista 
J.  M.  Jansen  tabata  biba.  E  tabata  maneha  e  cura  di  bestianan  di  gobierno. 


18 


Dominee  G.  B.  Bosch  ta  skirbi,  rond  di  1825,  segun  e  Arubianonan:  "Antes  tabata  biba  aki 
e  commandeur  cu  su  ayudantenan  na  e  ainda  yama  Commandeursbaai.  Esaki  ta  e  unico 
indicacion  cu  un  tempo  na  e  oriya  aki  tabatin  e  gobernacion  di  e  isla.  M'a  haya  den  algun 
luga  di  dera  hende,  grafnan  banda  di  otro  y  cu  ta  tur  gepleister,  cual  segun  e  inscripcion  di 
nombernan  y  aña  ta  parce  di  ta  mas  o  menos  un  siglo  bieu".  (Nota  di  autor:  Aki  e  ta  referi 
na  e  Santana  Commandeurs). 

Den  e  "Naamlijst  der  Ambtenaren  en  Gekwalificeerde  Personen"  di  dia  31  di  december  1840, 
ta  menciona  cu  e  Hulandes  Isaac  Croes  Jurst  tabata  un  "cuidado  na  Commandeursbaai." 
Un  manuscrito  di  pastoor  H.  J.  de  Vries  for  di 
1853  ta  bisa:  "Na  Commandeursbaai,  un  luga 
di  tres  ora  di  distancia  pariba  di  Playa,  ta  para 
solamente  un  cas  di  piedra,  esun  di  e 
commandeur;  den  e  mondi  ta  haya  ainda, 
aunke  decai,  grafnan  gepleister  di  dje  y  su 
famia".  (Nota:  Aki  pastoor  de  Vries  tambe  ta 
referi  na  e  cas  di  e  prome  commandeur,  esta 
Hendrick  Martens  y  e  grafnan  di  dje  y  su  famia 
den  mondi  den  e  cunucu  di  Nicolas  (Coyashi) 

Rafini,  esta  Santana  Commandeurs.  Rond  di 
aña  1780,  e  gobernacion  di  Savaneta  a  move 
pa  Ponton. 

E  potret  di  e  mondi  aki  ta  mustra  e  sitio  unda 
cu  e  prome  Commandeur  di  Aruba,  Sr. 

Hendrick  Martens  tabatin  su  cas  y  oficina  na 
aña  1660.  E  ta  keda  net  pabou  di  cas  di  Grace 
v/d  Linden,  Savaneta  233-J  y  un  cas  di  dos 
piso  cu  recientemente  famia  Canhigh  a  traha 
net  pariba  di  dje,  Savaneta  233-T.  Ainda  por 
mira  resto  di  e  piedranan  di  e  cas. 

Na  aña  1836  tempo  di  gezaghebber  R.  F.  van  Raders  di  Corsou,  despues  di  e  periodo  di  oro, 
a  dicidi  cu  cultivacion  di  vegetacion  lo  por  tin  un  influencia  faborabel  riba  embarcacion  y 
comercio  na  e  islanan  ABC.  Na  Aruba  esaki  tambe  a  cuminsa  cu  experimento.  Na  e 
cunucunan  di  Socotoro  y  Canashito  a  dicidi  di  cuminsa  cu  cultivacion  di  cochiniya  y  aloé. 

Pa  motibo  di  particularnan  cu  tabata  interesa  den  obtene  pida  tereno,  van  Raders  na  mes 
momento  a  establece  un  politica  (maneho)  riba  tereno.  Na  aña  1839,  a  inventarisa  e  uzo  di 
tereno  di  Aruba.  Riba  e  isla,  tabatin  417  tereno  uza  como  cunucu  of  pa  cria  di  bestia. 
Siguientemente,  nan  a  formalisa  un  sistema  di  concesion.  Esaki  a  haci  cu  e  Arubianonan 
mester  a  haci  un  peticion  pa  un  concesion  na  un  prijs  di  Fls.2,00  pa  bender.  Nan  mester  a 
paga  pa  midimento  tambe.  Danki  na  e  regla  nobo,  un  persona  por  a  haci  uzo  di  e 
terenonan,  incluyendo  esunnan  banda  di  Commandeursbaai.  Di  acuerdo  cu  e  Raport 
Colonial  di  1850,  e  iniciativa  tabata  pa  traha  algun  cas  y  alabes  uza  e  terenonan  como 
extension  di  Canashito  cu  tabata  mucho  chikito. 

E  persona  encarga  cu  e  cunucu  aki  tabata  E.  L.  Zeppenveldt.  Ey,  nan  a  traha  un  cas  p'e.  Pa 
encurasha  e  hendenan  pa  bin  ey,  nan  por  a  haya  ocho  aña  liber  di  impuesto  di  tereno 
(Publicatie  1851:#456).  Pero  no  tabatin  mucho  interes.  Zeppenveldt  tabatin  nada  menos 
cu  diestres  homber  y  cinco  mucha  homber  trahando  na  e  establecimento  aki.  Nan  tabata 
trahadonan  momentaneo  cu  kier  a  establece  ey  y  despues  trece  nan  famia.  Pero 
Zeppenveldt  lo  a  prefera  e  Savaneteronan  mas  bieu,  pasobra  esnan  trahando  p'e  tabata 
simpel,  primitivo,  cu  mente  limita. 

Debi  na  e  resultadonan  negativo  di  e  cultivacion  di  cochiniya  (of  cochinelle)  na  Canashito,  di 
biaha  na  februari  1852  nan  a  dicidi  di  haci  un  tereno  di  shete  bender  banda  di 
Commandeursbaai  limpi.  E  iniciativa  tabatin  dos  motibo.  Di  un  banda  esaki  mester  a 
reforsa  e  cunucu  di  Canashito  y  di  otro  banda  nan  mester  a  crea  trabou  pa  e  poblacion 
pober.  Tambe  nan  a  traha  mas  cas  ey.  Colonisacion  di  e  parti  di  e  isla  aki  tabata  bisto. 
Asina  tambe  e  broeimento  di  cochiniya,  un  sorto  di  insecto  cu  tabata  biba  riba  tuna  y  cu  nan 
tabata  primi  pa  produci  e  tiña  carmin,  a  cuminsa  na  Commandeursbaai. 

A  planea  independientemente  expansion  di  e  cunucu  a  base  di  e  labor  obtenibel  na  e  bahia. 
Na  1853  gezaghebber  Elsevier  a  exigi  Zeppenveldt  un  biaha  mas  pa  encurasha  hende  pa  bin 


E  produccion  di  cochiniya  na  e  cunucu  di  Savaneta  no  tabata  mas  faborabel  cu  e  otronan. 
Na  1855,  1856,  y  1857,  e  produccion  tabata  duna  apenas  48  liber  di  puiro  di  cochiniya. 
Elsevier  mes,  mientrastanto  ex-gezaghebber,  a  reconoce  cu  e  cochiniya  no  a  proba  loke  nan 
a  spera.  Na  1857  nan  a  para  e  cultivacion  pa  asina  bay  na  benta  di  e  cunucu.  Den  e 
archivo  notarial  nos  por  lesa  cu  e  cuidado  Zeppenveldt  dia  22  di  januari  1858  a  cumpra  e 
cunucu,  pero  segun  e  Raport  Colonial  e  benta  no  a  bay  door  pa  motibo  di  scarcedad  di 
trahado.  Asina  tambe  Zeppenveldt  a  cancela  e  benta.  Na  november  1861  e  medico 
Alexander  de  Hoffman  a  tuma  e  propiedad  over. 

Despues  e  cantidad  di  habitante  di  Savaneta  a  subi.  Durante  bishita  di  obispo  na  aña  1874, 
tabatin  335  habitante  di  cual  40  tabata  mucha.  Na  juli  1879,  un  epidemia  a  causa  morto  di 
cuatro  Europeo  di  e  compania  di  oro  y  trintiseis  Savanetero,  of  dies  porciento  di  e  poblacion 
(Raport  Colonial  1880).  Cu  binimento  di  e  compania  di  fosfaat  na  Sero  Colorado,  a 
intensifica  e  crecemento  di  e  pueblo  chikito  aki  na  1881,  mientras  na  e  bahia  di  San  Nicolas 
algun  casita  a  lanta.  Pa  prome  biaha  desde  e  establecemento  di  cunucu  na 
Commandeursbaai  tabatin  e  oportunidad  pa  trabou  na  e  parti  aki  di  e  isla.  Na  1902  tabata 
biba  den  e  districto  aki  1200  hende. 


esaki  tabata  encera,  a 

Cochiniya  embra  y  macho 


Wax  blanco  pa  e  insecto  sconde 


keda  pa  mi  un  misterio.  Pa  e  motibo  aki  mi  a  dicidi  di  bay  haci  un  investigacion  y  loke  mi  a 
haya  ta  hopi  detaya.  Kisas  na  un  otro  ocasion  of  den  un  otro  obra  cu  lo  mi  skirbi,  lo  mi 
elabora  riba  e  asunto  aki.  Pero  un  cos  mi  kier  menciona  cu  hopi  pais  a  stop  e  proceso  di  uza 
e  acido  carmin  aki  den  cuminda  of  refresco  pa  motibo  cu  e  ta  laga  bo  haya  un  hipertension 
("haci  bo  hyper").  Specialmente  mucha  cu  ta  bebe  hopi  refresco  ta  core  riesgo  cu  e  acido 
carmin  aki  tin  e  tendencia  di  haci  nan  bira  "hyper".  Preferibel  duna  nan  un  juice  natural  cu 
tin  menos  sucu. 


Durante  e  periodo  di  1660  te  cu  1848  e 
mandatarionan  tabata  carga  e  titulo  di 
commandeur  y  tabata  maneha  e  administracion. 
Hunto  cu  dos  habitante  di  Aruba  mes,  nan 
tabata  forma  e  organisacion  policial  y  asunto 
civil  (Vredegerecht) .  E  oficialnan  ey, 
regularmente  tabata  di  forsanan  naval  cu  rango 
halto  of  commandeurnan  militar  y  tabatin  tur  e 
confiansa  di  corona  Hulandes.  Tabatin  tambe 
algun  persona  designa  di  origen  Belgicano  y 
Irlandes.  A  introduci  na  1636  un  economia  nobo 
y  plan  politico  ora  cu  e  West  Indische 
Compagnie  a  tuma  over  e  islanan  Aruba, 
Boneiro  y  Corsou.  Corsou  tabata  e  base 
operacional  pa  e  commandeur  principal.  Aruba 
y  Boneiro  tabatin  cada  un  su  mesun 
commandeur.  Na  aña  1660,  e  prome 
commandeur  a  keda  apunta  pa  e  isla  di  Aruba 
den  persona  di  Sr.  Hendrick  Martens.  Majoor 


Simon  Plats  kende  a  nace  dia  9  di  januari  1773  y  a  muri  na  Aruba  dia  14  di  augustus  1827, 
a  goberna  na  1826  y  1827.  E  ta  dera  den  santana  di  Sero  Patrishi.  E  santana  aki  tin  16 
graf.  E  ta  cera  cu  un  trankera  di  cadushi  y  tambe  transhi.  Fuera  di  graf  di  commandeur, 
tabata  yama  nan  tambe  graf  colonial.  Nan  ta  den  forma  di  mita  cilindro  riba  un  fundeshi.  E 
santana  historico  aki  tabata  hopi  decai  y  na  aña  2004  Oficina  di  Monumento  di  Aruba  a  laga 
restaur'e.  E  financiamento  a  bin  di  Representacion  di  Hulanda  na  Aruba. 

E  trabou  di  commandeur  tabata  pa  tene  un  bista  riba  e  Indjannan  cu  tabata  mantene  e 
animalnan  hunto.  E  tabata  responsabel  tambe  pa  tur  cambio  y  bendemento  y  mester  a 
tene  cuenta  di  entrada  y  gasto  genera  pa  e  transaccionnan.  E  mester  a  reporta 
regularmente  na  su  commandeur  principal  na  Corsou.  Tambe  e  tabatin  algun  solda  bou  di 
su  comando  pa  mantene  paz  y  ordo  riba  e  isla. 

Nos  tur  sa  cu  na  aña  1946,  un  scol  basico  na  San  Nicolas  a  haya  e  nomber  di  Commandeur 
Pieter  Boer  School,  pero  e  nomber  di  Pieter  Boer  no  ta  aparece  riba  e  lista  di  e 
commandeurnan  cu  a  traha  na  Aruba.  Te  hasta  nos  por  bisa  cu  no  tabatin  un  persona  cu  e 
nomber  ey  na  Aruba  y  menos  un  commandeur.  Pero  con  por  a  uza  e  nomber  ey  toch  pa  un 
scol?  Esey  lo  keda  un  misterio...  Den  e  buki  "Aruba  Zoals  Het  Was  en  Zoals  Het  Werd"  di 
Dr.  Johan  Hartog  mi  a  topa  un  relato  unda  e  tambe  ta  duda  cu  commandeur  Pieter  Boer 
tabata  existi. 


Na  aña  1830,  un  predicado  y  cuidado  di  scol,  ds.  Bosch  a  skirbi  un  buki  riba  Aruba  y  e  ta 
bisa  cu  na  aña  1740  e  prome  commandeur  cu  tabatin  e  rango  di  commandeur  civil  tabata 
yama  Pieter  Boer  of  De  Boer.  E  ta  bisa  tambe  cu  Boer  a  purba  di  tuma  tur  e  Indjannan  den 
su  poder,  a  trata  nan  masha  malo  y  a  pone  nan  haci  trabou  hopi  pisa.  E  tradicion  a  trece  cu 
ne  cu  el  a  forsa  nan  carga  cadushi  riba  nan  lomba  sunu  pa  traha  cura  di  trankera 
impenetrabel.  E  resultado  tabata  cu  hopi  Indjan,  pa  scapa  di  tur  esaki,  a  move  den  nan 
canoa  pa  Commandeursbaai  pa  tuma  revancha  y  wak  con  Boer  tabata  prepara  su 
scopetnan.  Door  di  condicion  atmosferico  e  scopetnan  a  frustia  y  no  a  funciona  y  esaki  a 
duna  e  Indjannan  tempo  pa  tuma  poder  y  cruelmente  nan  a  mat'e.  Despues  nan  a  regresa 
tera.  Pa  straño  cu  e  storia  por  zona,  sinembargo,  rastronan  den  e  archivo  di  West  Indische 
Compagnie  den  e  archivo  di  Oficina  Publico  di  's-Gravenhage  tampoco  ta  bisa  cu 
Commandeur  Pieter  Boer  tabata  existi.  Tambe  ta  ser  bisa  cu  un  tereno  den  cercania  di 
Savaneta  yama  Pieter  Boer  muy  probabel  a  haya  e  nomber  door  di  un  doño  of  otro  persona 
di  e  tempo  aya. 

Igualmente  ta  ser  bisa  cu  un  tal  commandeur  Jahrman  ta  esun  cu  a  drenta  lama  y  hoga  y 
p'esey  a  nombra  e  bahia  aki  commandeursbaai.  Segun  pader  Euwens  esaki  tampoco  no  ta 
berdad,  pasobra  Jahrman  nunca  a  existi.  Na  aña  1837  berdad  Aruba  a  haya  un 
commandeur  cu  yama  Jacobus  Jarman  (sin  e  letter  "h")  y  e  nomber  tampoco  no  tabatin 
nada  di  haci  cu  e  bahia  ey.  Jarman  tabata  un  director  entre  1839  y  1848  y  e  prome 
gezaghebber  di  Aruba  entre  1848  y  1859.  Commandeursbaai  no  a  haya  su  nomber  pasobra 
nan  a  persigui  un  commandeur  den  awa,  pero  simplemente  pasobra  te  na  fin  di  siglo  18  e 
commandeurnan  a  biba  ey.  Datonan  historico,  cu  ta  papia  di  un  maltrato  of  di  un  morto 
violento  di  un  di  e  commandeurnan  di  antes  di  Aruba,  ta  keda  dudoso.  Asina  nos  ta  mira  cu 
tur  e  storianan  aki  ta  keda  un  misterio  cu  te  ainda  nos  no  por  resolve. 


Egngn  çy  a  gQbçrne  ng  Ççmmçinçlçvrsbçiçii 


Hendrick  Martens 
N.  Williams 
Joseph  Flaccius 
Willem  Kien 
Johannes  Bontemantel 
Joseph  Flaccius 

Hermanus  Koolman 

Willem  Palmers 

Pieter  Piertszoon  van  Cempen 

Willem  Janszoon 

Isaak  Obbens 

Willem  Janszoon 

Daniel  Nieuwkerk 


1660;  ta  dera  den  Santana  Commandeurs 
1667;  (Un  Irlandes) 

1677-21  dec.  1680;  (Un  Belgicano);  prome  termino 

1680;  Interino 

1680-1681 

1681-oct.  1715;  di  dos  termino;  el  a  muri  na  fin  di 
october  1715. 

1717-1719 

1719-1721 

1721- 1722 

1722- 1726;  prome  termino 
1726-1730 

1730-1739;  di  dos  termino 
1739-1754 

Lourens  Croes 


Jan  van  der  Biest  I 
Gilles  Poppe 


1754-1756;  Interino;  a  nace  na  Corsou  dia  28  di 
septemberl707,  yiu  di  mas  jong  di  Nicolaas  Croes,  casa 
na  Corsou  cu  Susanna  van  der  Westen,  yiu  di  Jacomo 
van  der  Westen  y  Regina  Smith. 

Lourens  a  muri  na  Aruba  na  aña  1756. 

1756-1768;  nace  1700;  tabatin  tres  yiu:  Jan,  Harmen  y 
Elizabeth. 

1768-1772;  Interino;  yiunan:  Gilles;  Pieter  Quant; 

Regina  Quant  casa  cu  Nicolaas  Croes  van  der  Biest; 
Catharina  van  der  Veen;  Johanna  Catharina  Raders  casa 
cu  Borchard  Specht  cu  tabata  Commandeur  di  Aruba  na 
aña  1792. 


Segun  historia,  e  commandeurnan  cu  a  sigui  despues,  a  muda  pa  Ponton.  Durante  e  periodo 
di  Inglesnan  (1805-1816)  nan  a  pone  dos  commandeur  na  poder,  esta  W.  Doran  y  John 
Harrison  Church.  Despues  e  influencia  Hulandes  a  bolbe  bin  aden  y  e  commandeurnan  cu  a 
sigui  tabata  Samuel  Bartholomeus  van  der  Broek;  Hartman;  Lodewijk  Christopher  Boye  y 
Jan  van  der  Biest.  Segun  Dr.  Johan  Hartog,  Quandt  tabata  e  ultimo  cu  a  biba  na  Ponton, 
pasobra  e  Inglesnan  a  kima  su  cas  cu  tabata  e  cas  di  gobernacion.  Tabatin  un  otro  cu  e 
nomber  Yara,  posiblemente  e  tabata  un  Indjan  Cacique. 

Na  1762  nan  a  establece  un  deposito,  Compania  Neerlandesa  de  Las  Indias  Occidentales,  cu 
30  baca  y  1200  cabrito  di  Aruba.  Esaki  tabata  e  cria  di  cabrito  di  mas  grandi  na  Aruba  cu  te 
hasta  nan  a  yama  Aruba  "Isla  di  Cabrito".  Pa  e  cria  di  cabay  y  ganadero,  nan  no  tabatin 
mester  di  hende  blanco  y  e  compania  a  prohibi  establecemento  di  hende  blanco  na  Aruba. 
Nan  a  bay  busca  Indjan  di  costa  firme  pa  pone  nan  den  servicio  y  e  Indjannan  aki  a  forma  e 
cuminsamento  di  nos  poblacion.  Aunke  no  tabatin  gran  comunicacion  entre  nan,  toch  a 
resulta  cu  e  Indjannan  tabatin  mas  habilidad  den  trato  cu  e  cabaynan.  Pa  e  motibo  aki 
tabatin  algun  residencia  di  Indjan  na  e  costa  di  Savaneta  y  tambe  na  Sta.  Cruz  cu  tabata 
habita  den  e  epoca  aki. 

Despues  cu  e  commandeurnan  a  bay  for  di  Savaneta,  algun  negoshi  tambe  a  muda  den 
prome  parti  di  siglo  19  pa  Oranjestad.  Esaki  a  haci  tambe  cu  Commandeursbaai  a  perde  su 
nificacion.  Algun  hende  a  muda,  pero  mayoria  a  prefera  di  keda  biba  na  Savaneta. 
Relaciona  cu  e  cultura  mixto,  nan  a  traha  ainda  algun  cas  na  aña  1852  na  Savaneta.  Na 
1874  tabata  biba  335  hende  na  Commandeursbaai  y  40  mucha  di  scol.  Sinembargo,  pa 
motibo  di  binimento  di  e  compania  di  fosfaat,  Savaneta  a  bolbe  haya  un  bida.  Sr.  J.  H. 
Walter  Gravenhorst  a  descubri  na  1874  fosfaat  y  asina  Aruba  Phosphaat  Maatschappij  a 
traha  waf  na  1879  y  e  siguiente  aña  nan  a  exporta  e  prome  carga  pa  Inglatera.  Algun  di 
nos  hendenan  a  haya  trabou  ey,  pero  na  aña  1914  ora  e  fosfaat  a  caba,  e  compania  a  cera. 

Savaneta  a  sigui  asina,  mescos  cu  den  epoca  di  Spaño,  e  "puerta  de  escala,"  unda  tabata 
biba  e  unico  administrado  di  e  compania,  e  commandeur.  Ainda  awendia  nan  ta  yama  e 
bahia  cerca  di  Savaneta,  Bahia  di  Commandeur.  Cerca  di  e  bahia  aki  tabatin  den  e  siglonan 
17  y  18  e  unico  cas  di  piedra  di  Aruba.  E  commandeur  tabatin  asistente  blanco,  yama 
jinetes.  Generalmente  e  personanan  aki  ta  militar  sin  rango,  cu  tabata  yuda  ora  mester 
organisa  un  huntamento  di  cabay  of  burico.  Cu  tempo,  e  puesto  aki  a  cambia  di  nomber  y  a 
bira  agente  di  polis  na  Aruba.  Ainda  den  siglo  19  e  comisario  (oficina  di  polis)  tabata  conoci 

pa  e  nomber  "  Casa  de  Los  Jinetes".  A  lo  largo  toch  despues  nan  a  caba  cu  e  ganadero, 
pero  a  sigui  cu  e  cria  di  cabay.  Nan  tabata  come  un  bes  pa  dia,  pa  4  or  di  atardi  y  ora  e 
famia  caba  di  come,  cada  un  ta  bay  coba  un  buraco  y  haci  su  necesidad,  der'e,  y  despues 
bay  baña  na  lama.  Despues  nan  ta  bay  drumi  of  hopi  bes  tabatin  bailamento  te  mainta. 

Entre  1775  y  1790,  Savaneta  a  perde  su  poblacion,  como  cu  e  commandeur  cu  su  hendenan 
a  bay  Ponton  y  despues  a  bay  establece  nan  mes  na  un  ciudad  chikito  den  cercania  di 
Paardenbaai.  Ta  parce  cu  nan  a  compronde  cu  Paardenbaai  tabatin  un  waf  mas  miho  cu 
Commandeursbaai  of  a  lo  menos  mas  cerca  di  parti  di  Noord.  Consecuentemente,  nan  a 
uza  e  nomber  Commandeursbaai  masha  poco  y  despues  a  bin  cu  e  nomber  di  Savaneta 
(Sabana  Chikito). 

Na  aña  1813,  Playa  a  bira  un  districto,  cu  e  nomber  Hulandes  Oranjestad.  Asina  mes,  nos 
Arubianonan  a  keda  yam'e  Playa,  un  nomber  cu  ta  parce  cu  a  origina  di  e  Spañonan.  Ora  cu 
nan  a  traha  e  Fort  Zoutman  y  core  cu  e  piratanan  Ingles  na  aña  1815,  e  gobernacion  a  bay 
Playa. 

E  grafnan  di  algun  di  e  commandeurnan  na  Savaneta  a  keda  como  muestra  visibel  di  e 
tempo  di  e  commandeurnan  den  siglo  19.  Sinembargo,  nunca  nan  por  a  nombra  un  caya  of 
bario  na  Savaneta  na  nomber  di  un  di  e  commandeurnan  cu  a  principia  na  Savaneta.  Pero 
na  Playa  si  bo  ta  haya  algun  caya  cu  ta  carga  nomber  di  diferente  commandeur,  por 
ehempel  Bontemantelstraat,  Flacciusstraat  y  Janszstraat.  Tambe  Commandeur  Pieter  Boer 
School  na  San  Nicolas  y  Jarmanstraat  na  Brazil. 

Na  aña  1833  e  titulo  di  commandeur  a  cambia  pa  director  (gezaghebber)  a  base  di  e 
resultado  di  un  structura  politico  establece  pa  eherce  miho  control  riba  colonianan  Hulandes. 
Aruba,  Boneiro  y  Corsou  y  e  otro  islanan  chikito  cada  un  tabatin  un  director,  kende  tabata 
bou  comando  di  e  director  principal  na  Paramaribo,  Surnam.  Den  e  structura  politico  aki, 
un  oficial  no  mester  tabatin  un  rango  militar  pa  bira  un  director.  Mayoria  bes  nan  tabata 
bini  di  un  famia  prominente.  E  soldanan  a  bira  polis,  formando  un  cuerpo  policial  nobo. 
Esaki  tabata  e  comienso  di  un  transformacion  dirigi  na  un  structura  politico  cu  a  dura  te 
awendia. 

Tempo  di  gezaghebber  Zeppenveldt  (1901-1909),  e  mester  a  tene  cita  den  un  cas  na  Santa 
Cruz  y  Savaneta.  Esaki  a  sigui  te  den  tempo  di  gezaghebber  Quast  (1920  -1928).  Pa  hopi 
hende  e  biahe  pa  Playa  tabata  un  castigo  pa  motibo  di  e  distancia  largo  y  poco  medio  di 
transportacion. 

E  Hulandesnan  tabatin  control  completo  di  nos  isla  te  na  aña  1986,  cu  excepcion  di  un 
periodo  di  1805  -  1816  cu  e  Inglesnan  a  domina  e  isla  durante  Guera  Napoleon.  Despues  di 
1848,  tabata  e  gezaghebbernan  cu  a  tuma  e  luga  di  e  commandeurnan  over  ora  cu  nan  a 
muda  pa  Ponton.  Por  ehempel,  Jacobus  Jarman  Jr.  tabata  e  prome  gezaghebber  cu  a 
maneha  entre  1848  y  1859.  Esey  ta  e  motibo  tambe  cu  a  nombra  un  caya  na  Brazil  na  su 
nomber,  esta  Jarmanstraat.  E  gezaghebbernan  a  maneha  nos  isla  te  31  di  december  1985. 
Ora  nos  a  drenta  Status  Aparte  dia  1  di  januari  1986,  e  prome  gobernador  di  Aruba  den 
persona  di  Su  Excelencia  Sr.  Felipe  B.  Tromp  a  keda  nombra. 

Mester  menciona  cu  tin  varios  commandeur  cu  a  keda  na  nos  isla,  despues  cu  nan  a  termina 
nan  periodo. 

Savanetero 


Dia  11  di  mei  2004,  Su  Excelencia  Fredis  J.  Refunjol  a  asumi  e  puesto  di  gobernador  y  asina 
a  bira  e  prome  gobernador  Savanetero. 

Sr.  Fredis  J.  Refunjol,  kende  tabata  un  maestro  di  scol,  a  drenta  politica  y  a  afilia  su  mes  na 
e  partido  Movimiento  Electoral  di  Pueblo  di  Sr.  Betico  Croes.  Dia  cu  a  anuncia  cu  Su 
Excelencia  Olindo  Koolman,  nos  di  dos  gobernador  tabata  bay  retira,  tur  hende  tabata 
puntra  nan  mes  ta  kende  lo  bay  reemplas'e.  Ora  cu 
Ministro  Refunjol  su  nomber  a  keda  menciona  como  e 
candidato,  pueblo  y  parlamento  no  tabatin  duda  cu  e 
tabata  e  persona  pa  e  puesto  ey.  Tur  esaki  tabata  debi 
na  su  personalidad  y  comportacion  den  pueblo,  pero 
muy  en  particular  na  su  trabou  den  parlamento.  No 
tabata  un  sorpresa  ora  parlamento,  consistiendo  di 
tanto  persona  liga  cu  su  partido  como  esnan  den 
oposicion,  unanimamente  a  vota  pa  su  persona.  Palabra 
di  elogio  so  tabatin  di  un  y  tur.  Dia  7  di  mei  2004,  ora 
cu  el  a  baha  como  ministro  di  enseñansa,  Su  Excelencia 
F.  J.  Refunjol  a  huramenta  como  gobernador  di  Aruba. 
El  a  bira  e  di  tres  gobernador  despues  di  Srs.  Felipe 
Tromp  y  Olindo  Koolman  respectivamente. 

Henter  e  pueblo  di  Savaneta  ta  sinti  masha  orguyoso  di 
tin  como  gobernador  di  Aruba  Su  Excelencia  Sr.  Fredis  J. 
Refunjol,  un  persona  masha  aprecia  no  solamente  na 
Savaneta  pero  na  Aruba  henter.  Savaneta  keto  bay  tin 
e  honor  tambe  di  mira  e  bandera  di  gobernador  lusi  tur  dia  den  Savaneta  como  cu  señor 
Refunjol  a  keda  biba  na  su  cas,  den  su  bario  mientras  e  cas  di  gobernador  na  Playa  tabata 
bou  renobacion.  Esaki  tabata  tambe  e  prome  biaha  cu  un  gobernador  ta  keda  biba  na  su 
cas  desde  cu  Aruba  a  haya  su  gobernador.  Antes  e  gezaghebbernan  tambe  tabata  keda 
biba  den  nan  propio  cas. 

Su  Excelencia  Sr.  Fredis  Refunjol  a  nace  na  Aruba  dia  19  di  december  1950.  E  ta  yiu  di 
Heriberto  Refunjol  y  Maria  Christina  Angela.  Heriberto  a  nace  dia  16  di  maart  1924  na 
Adicora,  Venezuela  y  ta  yiu  di  Felipe  y  Emilia.  Heriberto  tabata  un  hende  masha  aprecia  den 
Savaneta  pa  motibo  di  su  trabounan  social  den  e  bario.  Maria  Christina  Angela  a  nace  na 
Aruba  dia  26  di  october  1929  y  ta  yiu  di  Jose  Maria  Angela  y  Consuela  de  Cuba. 

Su  Excelencia  Fredis  Refunjol  su  educacion  basico  a  cuminsa  na  Savaneta  y  esun  avansa  na 
Playa.  Despues  el  a  sigui  su  estudio  na  Hulanda.  Na  su  regreso,  el  a  traha  como  maestro  di 
scol  te  dia  cu  el  a  drenta  den  politica,  unda  el  a  eherce  varios  funcion,  entre  otro  di 
diputado,  parlamentario,  ministro  y  awor  gobernador.  Un  persona,  mescos  cu  su  tata, 
masha  respeta  no  solamente  na  Savaneta  pero  na  henter  Aruba,  pa  su  amabilidad,  pa  su 
logronan  riba  tereno  di  deporte  y  finalmente  pa  ta  un  tata  ehemplar  pa  su  famia.  Cu  Dios 
dun'e  salud  y  perseverancia  pa  sigui  cu  e  bunita  trabou  como  gobernador. 

Dia  30  di  juli  1976,  na  edad  di  25  aña  el  a  contrae  matrimonio  na  Aruba  cu  Clarette  Maria 
de  Lourdes  Lopez,  di  26  aña,  kende  a  nace  na  Aruba  dia  7  di  februari  1950.  Clarette  ta  yiu 
di  Eligio  Neptali  (Taly)  Lopez  y  Marianita  Bislik.  Di  e  matrimonio  aki  a  nace  tres  yiu:  Cheryl 
Fredischka,  Fredis  Jose  y  Zanette  Antoinette. 


E  prome  casnan  tabata  bou  baranca  unda  e  Indjannan  tabata  sconde  pa  e  hendenan  blanco 
cu  tabata  busca  nan  pa  mata.  Despues  nan  a  traha  cas  di  rama  den  diferente  sitio  aki  na 
Aruba.  Mas  despues  a  bini  e  casnan  di  piedra  poni  riba  otro,  cu  dak  di  torto.  Algun  otro 
tabata  traha  di  lodo  cu  bara  y  yerbe  cu  nos  ta  yama  cas  di  torto. 

Nos  grandinan  di  e  tempo  ey  tabata  mescla  calichi  of  klei  bruha  cu  yerbe  seco.  Nan  tabata 
bati  staca  vertical  den  tera  pa  e  fundeshi.  Pa  un  muraya  enkel  nan  tabata  pone  un  staca  y 
pa  dobbel,  dos  staca  banda  di  otro.  Pa  staca,  nan  tabata  uza  palo  di  huliba.  E  hendenan  di 
Noord,  pa  menciona,  Buchi  Janchi  Giel  y  Cornes  Bazar,  cu  tabata  biba  pazuid  di  misa  di 
Noord,  tabata  bin  te  Savaneta  na  pia  pa  traha  e  casnan  di  piedra.  Nos  ta  papia  di  hende 
masha  responsabel  y  cumplido,  pasobra  nan  ta  cuminsa  e  trabou  pa  caba  cu  ne.  Nan 
tabata  bin  keda  un  siman  largo  y  diasabra  nan  tabata  bay  nan  cas  bek.  Cornes  ta  yiu  di  Ma 
Mona,  un  curioso  masha  popular  e  tempo  ey  cu  tabata  sirbi  henter  e  comunidad.  Tanto 
Buchi  Janchi  como  Cornes  tabata  musico  tambe. 

E  prome  casnan  di  piedra  of  torto  a  keda 
construi  mas  o  menos  entre  1736  y  1860.  Un 
di  e  casnan  di  torto  di  mas  bieu  di  Aruba 
tabata  e  cas  Savaneta  283,  di  Hesus  Maria  de 
Cuba  casa  cu  Anna  Clara  Sabas.  E  dak  tabata 
di  torto  y  na  aña  2000  el  a  cay  aden  door  di 
un  yobida  fuerte.  E  cas  tabata  situa  net 
pariba  di  cas  di  Beti  Arends,  pero  awor  no  a 
keda  mucho  di  dje.  E  casnan  aki  ta  masha 
firme  cu  murayanan  diki  yena  cu  piedra  grandi 
y  semper  durante  construccion,  nan  tabata 
tene  na  cuenta  con  e  biento  ta  pasa  den  e  cas. 
Pa  e  motibo  ey  e  casnan  di  antes  semper  ta 
masha  fresco.  Na  Savaneta  nos  por  ripara  cu 
despues  cu  e  caminda  principal  a  bini,  e  liña  di 
construccion  no  a  cuadra  cu  posicion  of 
situacion  di  hopi  di  e  casnan  aki. 

Antes,  aunke  e  salarionan  tabata  hopi  abou,  e  hendenan  tabata  construi  nan  cas,  pero  cu 
masha  poco  gasto.  Esaki  tabata  debi  na  e  cooperacion  ricibi  di  otro  hende  cu  tabata  bin 
yuda  nan  prohimo,  pa  asina  cada  ken  yega  na  su  cas.  No  tabatin  mester  di  paga  ningun 
hende  cu  kier  bin  yuda  bo,  pasobra  ta  un  y  tur  ta  yuda  otro.  Solamente  material  di 
construccion  se  tabatin  mester.  Nan  tabata  uza  awa  di  pos  cu  ta  yena  den  bari.  E  awa 
tabata  un  tiki  brak,  pero  e  no  tabata  tin  efecto  riba  e  cas.  E  hendenan  tabata  bay  den 
cunucu  pa  coy  piedra  y  bin  cu  nan  den  bleki.  Cement  tabata  bini  den  bari  y  no  den  saco 
manera  aworaki.  Un  tabata  yuda  otro  na  Savaneta  y  mescos  tabata  sosode  tambe  den  tur 
districto  di  Aruba.  Asina  e  Arubiano  tabata. 

Maria  Ras,  un  Savanetero  di  antes  bon  conoci,  ta  conta  cu  segun  relato  historico,  na  aña 
1876  un  horcan  a  dal  nos  isla  y  a  destrui  tur  cas  y  ademas  a  benta  varios  mil  bestia  na 
lama.  For  di  Venezuela  a  bin  ayudo,  un  regalo  den  forma  di  100  baca,  maishi,  sucu,  bonchi, 
y  otro  comestibel.  E  ayudo  aki  a  ser  parti  entre  Aruba  y  Corsou. 

Rond  di  aña  1900,  tabata  haya  tur  caminda  riba  e  isla  casitanan  situa  leu  for  di  otro.  Esaki 
ta  pa  motibo  cu  e  tempo  ey  tabatin  ainda  hopi  tereno  liber  y  bo  tabatin  hopi  escogencia 
unda  bo  por  a  traha  bo  cas.  Pero  na  1907,  gezaghebber  Gerard  Raven  Zeppenveldt  a  traha 
un  plan  pa  haci  Savaneta,  Santa  Cruz  y  Noord  e  centronan  urbano  pobla  (bebouwde 
dorpskommen)  for  di  cual  na  Aruba  efectivamente  a  lanta  mas  centro  cu  na  Corsou.  Pero  e 
bibamento  leu  di  otro  a  sigui  existi  riba  e  isla. 

Segun  Ronnie  Kock  tin  un  cas  pariba  di  esun  di  Roli  Bisslik  cu  tin  un  estilo  unico,  pasobra  su 
schoorsteen,  of  manera  nos  grandinan  ta  bisa  "scorsten",  ta  traha  parti  pariba. 
Normalmente  esaki  ta  traha  na  parti  pabou  di  e  cas  pa  e  huma  no  molestia  e  hendenan  den 
e  cas.  E  cas  aki  ta  di  ruman  di  Michi  Henrquez.  E  ruman  aki  ta  casa  cu  un  dokter  Canades. 
Aparentemente  ora  di  traha  e  cas  nan  no  a  tene  cuenta  cu  e  direccion  poni  riba  e  mapa. 

Tocante  construccion  di  cas  di  torto  mi  kier  a  referi  na  e  buki  Rooi  Dwars,  skirbi  pa  señor 
Abel  Dania.  Den  e  buki  aki,  señor  Dania  ta  amplia  den  detaye  tocante  construccion  di  cas  di 
torto,  su  bestro  y  e  pos.  Den  e  mesun  buki  e  ta  elabora  tambe  tocante  construccion  di  e 
forno  pa  cushina  aloé.  E  buki  Rooi  Dwars  ta  masha  bon  ilustra  cu  potret  y  dibuho  cu  a  duna 
e  buki  un  balor  grandi  di  arkitectura  tipico  Arubano  mara  na  nos  cultura.  Pa  e  motibo  aki 
tambe  mi  ta  recomenda  tur  hende  sinceramente  pa  lesa  e  buki  ey  pa  amplia  conocemento  y 
na  mes  momento  aprecia  tur  loke  señor  Abel  Dania  ta  trece  padilanti. 


desconoci  te  awor.  E  cas  aki  mester  a  keda  cla  prome  cu  e  famia  a  casa.  Despues  ta  Sr. 
Epifanio  Schwengle  a  cumpr'e  y  a  traha  un  hadrey  y  cushina  parti  panort  na  e  cas  pa 
despues  cu  nan  casa,  e  cu  Regina  Rafine  bay  biba  aden.  Dia  23  di  october  1897  Epifanio  cu 
a  nace  dia  29  di  maart  1876,  yiu  di  Christiaan  Paulus  Schwengle  y  Catharina  Venturanza 
Wouters  a  casa  cu  Regina  Rafine  cu  a  nace  dia  2  di  mei  1874,  yiu  di  Nicolaas  Lourens  Rafine 
y  Susanna  Rosalia  Yrausquin.  Esaki  ta  e  cas  cu  tabata  considera  e  cas  di  mas  grandi  di 
Savaneta,  considerando  e  midinan  di  e  cas,  e  kelder  y  e  unico  cu  un  zolder.  E  fogon  na  e 
muraya  parti  nort  di  e  cushina  ta  remarcablemente  hancho  y  halto.  Na  e  parti  zuid  tin  un 
veranda  cu  trapi  y  banki  pa  sinta  y  un  scot  cera.  E  cas  aki  a  pasa  pa  cuatro  generacion: 
Epifanio  Schwengle;  Epifania  de  Cuba,  yiu  di  Epifanio  y  casa  cu  Luciano  Wever;  Filomena  de 
Cuba  casa  cu  Chito  de  Cuba  y  Lucien  de  Cuba  casa  cu  Milusaka  Franken.  Lucien  ta  yiu  di 
Chito  y  Filomena  de  Cuba  y  bisanieto  di  Epifanio.  Lucien  a  drecha  e  cas  aki  cu  hopi  smaak  y 
hopi  pasenshi.  E  trabou  a  cuminsa  alrededor  di  2003  y  a  keda  cla  na  aña  2006.  Lucien  a 
mantene  e  cas  den  su  estilo  di  antes. 

Un  cas  di  cunucu  traha  probablemente  den  e 
periodo  prome  cu  binimento  di  Lago  na  fin  di 
siglo  19  of  na  comienso  di  siglo  20,  situa  na 
Noord  Cura  Cabay  46,  antes  perteneciendo 
na  e  bario  di  Savaneta.  Francisco  (Chico) 

Martijn  a  traha  e  cas  aki.  Riba  e  potret  dilanti 
di  e  cas  aki  bo  ta  mira  e  yiu,  Manuel  Martijn. 

E  cas  tin  hopi  parti  ainda  cu  gran  balor  di 
arkitectura  historico,  manera  e  kozijnnan 
dobel  di  palo.  Nan  a  extende  e  hadrei  'i  zuid 
cu  un  cushina  na  e  banda  west.  E  fogon  ta 
na  banda  zuid  di  esaki.  Riba  e  tereno  tin  un 
rembak  tambe.  E  balor  monumental  di  e  edificio  aki  ta  intacto. 

Otro  cas  di  cunucu  ta  Savaneta  50  traha  dia  20  di  februari  1906,  pa  Sr.  Francisco  Vicente 
Thijsen  cu  a  casa  cu  Abellona  v/d  Linden  dia  30  di  augustus  1905.  E  cas  aki  a  keda  intacto 
cu  su  orginalidad  te  dia  di  awe.  Francisco  Vicente  y 
Abellona  a  muri  dia  15  di  juni  1966  y  20  di  april 
1969,  respectivamente.  E  unico  yiu  homber,  Sr. 
Henrico  Thijsen,  soltero,  a  cumpra  e  cas  aki  dia  11  di 
juni  1976.  Henrico  a  muri  dia  13  di  mei  1998.  Dia  8 
di  mei  1998  e  cas  a  pasa  pa  Carmen  Mercedes 
Paskel  (nieta  di  Francisco  y  Abellona)  y 
simultaneamente  a  pasa  e  cas  pa  nan  yiu,  Srta. 
Miriam  Marieta  Croes  (bisanieta  di  Francisco  y 
Abellona).  Asina  nos  por  aprecia  cu  e  cas  a  sigui  cu 
doñonan  di  cuatro  generacion.  Dia  Miriam  a  tum'e 
over,  el  a  haci  algun  cambio,  pero  manteniendo  e 
originalidad  di  e  cas.  Tabata  Pader  Lampe  cu  a  bin 
bendiciona  e  cas  dia  22  di  mei  2004,  despues  di  e  cambionan.  E  cas  aki  ainda  no  ta  riba 
lista  di  monumento,  pero  si,  tin  nan  atencion.  Monumentenbureau  tin  registra  63  cas  di 
torto  ainda  na  Aruba,  di  cual  14  so  ta  riba  lista  como  monumento. 

Na  Savaneta,  mescos  cu  den  e  otro  barionan,  tin 
hopi  cas  bunita  y  bon  manteni.  Floriamento  di  cas  a 
cuminsa  na  Aruba  cu  e  adorno  bunita  di  figura  di 
cortina,  strea,  flor,  pico  di  parha,  medio  luna,  etc.  na 
rand  di  het  of  na  skina  di  cas.  Tin  bes,  hende  ta 
pensa  cu  e  patronchinan  aki  a  bini  di  e  cultura 
antiguo  di  Indjannan,  specialmente  e  figura  di  strea 
lo  por  pone  bo  pensa  riba  e  dios  di  solo  di  e 
Indjannan.  Segun  investigacion,  ta  algun  metsla  cu 
a  bin  di  Corsou  a  cuminsa  cu  floriamento  di  cas  na 
aña  1820  y  ami  ta  kere  cu  nan  a  uza  e  dibuhonan  di 
e  arte  di  decoracion  di  e  Indjannan  cual  por  a  ser 
haya  na  varios  parti  di  nos  isla.  Pa  nos  no  ser 
confundi,  no  ta  e  Indjannan  a  bin  cu  floriamento  di 
Bunita  cas  floria,  Sabana  Basora  17 
cas,  pasobra  e  sistema  (arte)  ey  no  ta  bay  asina  leu  den  pasado.  Den  nos  historia  ta  ser 
bisa  cu  e  prome  cas  cu  a  haya  e  adorno  aki  tabata  di  Bernardo  Eman  Croes  na  Pos  Chikito. 
Dos  metsla  di  Noord,  Julian  (Janchi)  Christiaans  y  Goy  Semeleer  a  traha  e  cas  aki  na  aña 
1920  y  a  dun'e  e  adorno  di  flor  bou  di  e  het  y  na  e  dos  pilarnan  na  skina.  Esaki  ta  net  100 
aña  despues  di  e  storia  anterior.  Aki  atrobe  bo  ta  mira  cu  ta  hendenan  di  Noord  unda  e 
yiunan  di  Corsou  a  bay  biba,  a  haci  e  trabou  aki.  Ken  sa  cu  e  antecedentenan  di  Christiaans 
y  Semeleer  lo  a  bin  di  Corsou  of  nan  lo  a  siña  e  trabou  aki  for  di  e  yiunan  di  Corsou.  Tambe 
nos  ta  corda  cu  e  metslanan  di  Noord  a  traha  mayoria  misa  aki  na  Aruba  e  tempo  ey. 

Nan  tabata  traha  e  figuranan  cu  patronchi  di  zink,  bleki  of  carton.  Ora  nan  pone  un  bon 
pleister  di  calki  cu  santo  riba  e  muraya,  nan  tabata  corta  e  figuranan  segun  e  patronchi  cu 
un  sambechi  of  cuchara.  E  unico  cas  bieu  aki  na  Aruba  cu  tabatin  e  adorno  antiguo  di 
"cortina"  tabata  e  cas  di  famia  Kuiperi  den  Wilhelminastraat.  Asina  tambe  na  Pos  Chikito  y 
Sabana  Basora  tin  masha  hopi  di  e  tipo  aki.  Te  na  aña  1944,  tabatin  mas  o  menos  200  pa 
300  cas  na  Aruba  di  e  tipo  aki.  Janchi  Christiaans  tabata  un  alumno  di  su  tata  Hose 
Christiaans  y  di  famia  Donati.  Famia  Donati  a  dorna  hopi  cas  cu  figura  di  cortina, 
directamente  cu  man  y  sin  uza  patronchi,  manera  Janchi  Christiaans  despues  tabata  uza. 
Awor  ainda  ta  traha  cas  estilo  Arubiano,  na  unda  tambe  ta  uza  e  floriamento  aki  pa 
conserva  parti  di  nos  cultura. 

Savaneta  qeoqraficamente 

Na  aña  1866,  Savaneta  a  bira  e  di  cuatro  districto  di  Aruba.  Na  cuminsamento,  Savaneta 
tabata  consisti  di  dos  parti:  na  parti  zuid  tabata  tuma  luga  plantamento  y  piscamento  y  na 
parti  nort  tabatin  cria  di  bestia,  pasobra  ey  tabatin  mas  mondi.  Despues,  segun  Sr.  Eregino 
Ras  ta  conta,  Savaneta  tabata  consisti  di  diferente  sub-bario  chikito.  E  caminda  grandi  ta 
separa  e  bario  aki  den  dos,  uno  ta  e  banda  di  lama  na  parti  zuid,  antes  referi  como 
Savaneta  Chikito  y  e  otro  ta  e  banda  di  e  seronan  na  parti  nort,  miho  conoci  como  Savaneta 
Grandi. 

Pa  nan  por  a  traha  e  prome  caminda  di  tera  banda  di  lama  na  Savaneta  parti  zuid,  nan 
mester  a  pasa  den  hopi  cunucu.  E  hol  banda  di  cas  di  Sr.  Adriaan  Arends  den  e  rooi  tabata 
un  cunucu.  Nan  a  pasa  e  caminda  memey  di  e  cunucu  y  a  parti'e  den  dos.  Siguiendo 

pariba:  cunucu  di  Pamfilio;  pazuid  di  cunucu  di  Rotunberg  nan  a  pas'e  te  na  canto,  parti 
zuid  nan  a  laga  djis  un  huki.  Aki  nan  a  habri  un  trankera  pa  pas'e  bay  pariba,  unda  Sr.  Goi 
Ras,  ruman  di  Eregino  tabata  biba.  Esey  tabata  un  solo  cunucu  unda  Felis  Maduro  a  keda  cu 
mita  y  Goi  Ras  a  keda  cu  e  otro  mita  di  e  cunucu.  Eregino  tabatin  8  aña  e  tempo  ey.  Nan  a 
traha  e  caminda  cu  piedra  di  speki.  E  tempo  ey  tabatin  un  fabrica  di  asfalt,  pero  nan  no  a 
asfalt'e.  E  caminda  principal  aki  cu  ta  bin  di  Santa  Cruz,  banda  di  oriya  di  lama  bay  pariba 
ta  pasa  unda  defunto  Monchi  Kock  tabatin  un  cas  y  ta  sigui  te  San  Nicolas.  E  cantidad  di 
auto  cu  tabata  pasa  riba  e  caminda  e  tempo  ey,  bo  por  a  conta  riba  bo  dedenan. 

Na  e  caminda  cu  tabata  sali  di  e  porta  pazuid  di  misa  bieu,  nan  a  traha  un  brug,  cu  te  ainda 
t'ey  .  E  caminda  tabata  coy  direccion  di  cas  di  Henrique  Arends,  un  comerciante  e  tempo 
ey.  E  brug  tabata  pa  motibo  cu  e  awa  cu  tabata  bin  di  un  rooi  for  di  pariba  tabata  para 
masha  hopi  ey  y  ningun  hende  por  a  crusa.  E  rooi  ey  nan  tabata  yama  "Plas".  Ey  tabata 
biba  Chow.  Tabatin  Plas  di  Yonco  y  Plas  di  La  Fama.  Un  tiki  mas  pabou  Pedro  Arends,  e 
prome  boswachter,  ruman  di  Gustin,  Francisco  y  Garbillo,  tabata  biba  den  un  cas  di  lodo  net 
panort  di  unda  Rolando' s  ta  awor.  Despues  e  cas  a  bira  un  cas  di  piedra.  Ey  tabatin  tambe 
e  prome  cantina  na  Savaneta,  un  cantina  di  palo  cu  tabata  net  pabou  di  skina,  pazuid  di 
santana.  Pedrito  cu  tabata  casa  cu  Rinchi  Winterdaal  tabatin  un  cunucu.  Juan  Cristobal 
(Cristoba)  Emers  casa  cu  Eloiza  Olimpia 
Kusmus  tabatin  un  cas  traha  riba  un 
rembak  di  cuatro  pia  di  haltura,  pa  motibo 
di  e  plas  grandi  di  awa  net  ey.  E  cas 
tabata  net  pariba  di  cas  di  Sr.  Shemmy  v/ 
d  Linden  y  pazuid  di  cas  di 
Fink,  un  yiu  di  Corsou.  E  luga  aki  nan 
tabata  yama  "Cayon",  pasobra  eynan  nan 
a  yega  di  haya  un  cayon  den  lama  net 
pariba  di  Brisas  del  Mar. 

Despues  bo  ta  haya  cas  di  Chico  Arends  di 
Chela;  mas  pabou  bo  ta  haya  "San 
Carlos",  unda  Shon  Koochi  tabatin  un  cas 
y  unda  e  cancion  di  San  Juan  a  origina 
tambe.  Ey  tabatin  San  Carlos  Chikito  mas 
pariba  y  mas  pabou  bo  ta  haya  San 


Carlos  Grandi.  Ey  bo  por  bay  awa  te  na  schouder  unda  bo  ta  topa  un  piedra  grandi  bou  awa 
cu  nan  a  yama  "Piedra  San  Carlos". 

Siguiendo  pabou  nos  ta  haya  cas  di  famia  Pas;  despues  ta  Cheppi  Thijsen;  Shi  Dunchi  Ras- 
de  Cuba  di  Sta.  Cruz,  mama  di  Canchon,  un  bon  hende  y  balente,  cu  su  señora  tabata 
Arends;  Pedro  Thijsen;  Johans  Pas;  mas  pariba  tabata  cas  di  Lino  Paskel;  cas  di  Vicente 
Thijsen.  Tur  tabata  biba  pega  cu  Bak'i 
Salo. 

Den  Savaneta  tabatin  dos  pos  di  awa  cu 
hopi  hende  a  uza  pa  saca  awa  di  bebe.  Uno 
tabata  pazuid  di  cas  di  Mario  Schwengle  y  e 
otro  tabata  keda  unda  Cristoba  Emers 


tabatin  su  cas.  Jan  Bislick  (Buchi  Jan)  casa  cu  Calin  tabata  saca  awa  di  pos  pone  den  cuatro 
bleki  di  kerosin,  manera  nan  tabata  yama  e  bleki  aki  e  tempo  ey.  E  blekinan  tabatin  un 
pintura  di  polis/capitan  riba  nan.  Nan  tabata  duna  e  muchanan  di  scol  awa  di  bebe  tres  bes 
pa  dia,  esta  9or,  12or  y  2or  ora  scol  caba.  E  awa  tabata  un  tiki  brak.  Nan  tabata  shon  di 
hende.  Ora  e  muchanan  bin  bebe  awa,  nan  tabata  haya  acerca  e  fruta  cu  nan  tabatin  e 
momento  ey.  E  muchanan  tabata  yama  Calin,  Ma  Calin  y  nos  grandinan  tabata  yam'e  Shi 
Calin.  Buchi  Jan  tabata  un  cobado  di  graf  na  Savaneta. 

Tabatin  tambe  cas  di  Shaki  v/d  Linde  casa  cu  Ma  Iga,  net  pazuid  di  Jonco  Bislick.  Ey  banda 
tabatin  un  cas  bieu  cu  nan  tabata  cera  hende,  un  calaboso  di  Savaneta.  Otro  casnan  tabata 
di:  Dito  Arends;  Juan  Lacle;  pazuid  di  caminda  tabata  Dooi  Thijsen;  Tony  Geerman,  mas 
panort  Daniel  v/d  Linde,  yiu  di  Shaki  v/d  Linde;  Gilberto  Schwengle;  Felipe;  na  stacion  di 
gasolin  di  Sabal  Maduro,  Emiliano  De  Cuba  unda  nan  tabata  casa  hende  pa  raad;  Toy 
Winterdaal;  Eufracio  Croes;  Jose  Schwengle;  Tony  Arends;  Buchi  Jose  Kock;  Jose  Tromp  y 
Gustin  Arends,  etc.  Pa  e  Savaneteronan  e  banda  di  lama  ta  conoci  como  Saliña,  unda  tin  e 
bakinan  di  salo.  E  tempo  ey  e  bakinan  aki  ta  yena  cu  salo  door  di  e  circulacion  di  awa  di 
lama  pa  e  bakinan,  pero  di  un  manera  of  otro  gobierno  a  cambia  e  sistema  cu  e  lama  no  ta 
drenta  y  sali  pa  produci  salo  na  abundancia  mas.  Un  tempo  e  bakinan  aki  tabata  produci 
hopi  salo  limpi  cu  e  hendenan  tabata  uza  pa  sala  of  preserva  nan  cuminda,  pasobra  no 
tabatin  frishider.  No  a  mantene  e  bakinan  di  salo  aki  bon,  di  manera  cu  actualmente  ta 
solamente  sushi  tin  den  nan  cu  hasta  ta  produci  holo  desagradabel.  E  luga  unda  e  bak'i  salo 
ta  situa  tabata  pertenece  na  Jacobo  (Koochi)  Croes,  doño  di  La  Bodega  na  Playa,  un  hende 
cu  tabatin  manera  pa  paga  hende  pa  mantene  e  bakinan. 

Papiando  di  frishider,  ta  na  aña  1929,  G.  de  Veer  & 
Sons  a  trece  e  prome  refrigeradornan  marca  Frigidaire 
na  Aruba.  Su  tienda  tabata  den  Hendrikstraat.  Na  aña 
1915  Sr.  Alfred  Mellowes  di  Fort  Wayne,  Texas  a  funda 
un  compania  di  refrigerador,  Guardian  Refrigerator 
Company,  na  su  cas.  Na  aña  1919,  Sr.  William  C. 
Durant,  fundador  di  General  Motors  cu  a  inverti  den  e 
compania  aki  a  pone  e  nomber  Frigidaire,  cu  te  awe 
nos  hendenan  ta  yama  tur  refrigerador  "frigidaire",  of 
te  hasta  na  bon  Papiamento  "frishider". 

Na  e  parti  nort,  cuminsando  for  di  Brazil  bin  abou,  bo 
ta  topa  cu  Cura  Cabay,  Rooi  Kochi,  Sero  Alejandro.  E  tempo  ey  no  tabatin  Noord  of  Zuid 
Cura  Cabay,  tur  tabata  Savaneta.  Pos  Chikito  tabata  pertenece  na  e  parti  pabou  di 
Savaneta.  Savaneta  tabatin  diferente  districto,  conoci  como  Districto  di  Savaneta  (DS)  y  e 
adres  di  un  cas,  por  ehempel,  tabata  DS-58.  Brazil  tabata  considera  tambe  como  un  parti  di 
Savaneta  antes.  Segun  Loy  Koolman,  ta  na  parti  nort,  esta  Savaneta  Grandi,  Savaneta  su 
poblacion  a  inicia.  Patras  den  e  buki  por  mira  un  mapa  di  Savaneta  cu  e  barionan  numera. 

Eregino  Ras  ta  menciona  e  diferente  luganan  na  parti  nort,  esta  Savaneta  Panort:  Asiboca; 
Parabosa  (un  baranca);  Calbas  riba  sero,  cunucu  di  aloé  di  Jacobo  Rafini;  si  bo  sigui  subi 
sero,  bo  ta  haya  Piedra  Mula  y  Piedra  Belado,  Warero  (cunucu  di  Mo  Koochi);  pariba  di 
Warero  ta  keda  Pal'i  Taki,  unda  Sr.  Reinier  de  Kort  (Buchi  Ni)  y  henter  su  famia  tabata  biba; 
Piedra  Mula  y  Isla  bay  nort  te  na  cunucu  di  Carlito  de  Cuba  y  Lino  Paskel.  Defunto  Djan  a 

cumpra  e  cunucu  di  aloé  for  di  un  primo.  E  tabata  un  cunucu  masha  grandi  di  aloé,  pero  ta 
solamente  ora  dia  habri  por  a  corta  aloé  pa  motibo  di  tanto  colebra,  specialmente  cascabel, 
cu  tabatin  eyden.  Awor  e  luga  ey  ta  yena  cu  boa.  Segun  famia  Paskel,  e  entregadonan  di 
piedra  pa  Lago  tabata  conta  cu  hopi  biaha  ora  nan  lanta  un  piedra,  nan  tabata  topa  cu 
cascabel,  pero  nan  tabata  bisa  cu  si  bo  kauw  tabaco  y  scupi  cada  rato,  esaki  ta  core  cu  e 
colebranan.  Tambe  nos  conoce  Rancho  Cascabel  cu  ta  masha  gusta  pa  organisa  encuentro 
familiar. 

Banda  di  cas  di  Sai  Croes  tabatin  un  hanchi  cu  nan  tabata  yama  "Hanch'i  Macaco".  Con  e 
nomber  a  bini,  mi  no  sa,  por  ta  cu  ey  tabatin  un  of  mas  macaco  e  tempo  ey? 

Piedra  di  Shindaharaca,  cual  nomber  a  bini  di  un  pareha  Indjan  cu  tabata  biba  bou  di  un 
piedra  grandi  cu  nan  tabata  uza  pa  e  hendenan  cu  tabata  corta  aloé  sconde  bou  dje.  E 
tempo  ey  tabatin  hopi  Indjan  cu  ta  rondia  luga  di  sconde  pa  e  hendenan  blanco.  Un  dia  e 
blanconan  a  bin  averigua  si  ta  berdad  tabatin  Indjan  ta  biba  eybou.  Ningun  hende  tabata  sa 
nan  nomber.  Ora  e  pareha  Indjan  a  sinti  hende  ta  bini,  Haraca,  segun  e  tabata  core,  tabata 
grita  Shinda  y  Shinda  tabata  contesta  Haraca.  P'esey  e  hendenan  a  pone  e  nomber 
Shindaharaca.  Sigui  bay  pariba  ta  keda  Baranca  Cora,  pasobra  e  tabata  cora.  Canchon 
tabatin  un  cunucu  cu  yama  Lamunchi.  Mathias  de  Cuba  tabatin  un  parti  y  Carlito  de  Cuba  e 
otro  parti.  Pariba  di  Carlito  tabata  di  Vicente  Thijsen.  Den  e  cunucu  di  Mathias  ta  unda 
tabata  Ponderosa  di  Chris  Ellis  cu  ta  yerno  di  Mathias;  despues  e  tabata  di  Domi  Geerman 
casa  cu  Chaya  de  Cuba,  ruman  di  casa  di  Chris;  despues  el  a  bira  di  famia  Farro  y  por  ultimo 
e  ta  pertenece  na  famia  Van  Rijn.  E  cunucunan  ey  tabata  bay  te  na  Isla.  Shaki  v/d  Linde 
tabatin  uno  cu  yama  Ranch'i  Baca. 

Na  Savaneta  y  bisindario  nos  ta  topa  cu  varios 
sero  chikito:  Piedra  Molina;  Sero  Preto; 

Kenepa;  Huña  Huña;  Ranca  Piedra;  Sero 
Alejandro;  Kivarco;  Sero  Grandi;  Sero  Belado; 

Isla  y  Jara.  Pariba  di  Sero  Preto  bo  ta  topa  cu 
Serito;  Ser'i  Cucu  y  Piedr'i  Spoki.  Ser'i  Yuwana, 
ey  tabatin  hopi  mata  di  yuwana,  pariba  di  Ser'i 
Cucu.  Cucu  tabata  un  mata  manera  cukwisa  cu 
nan  tabata  corta,  horna  bou  tera  den  un  buraco 
cu  candela  di  carbon.  Nan  tabata  tap'e  cu  foyo 
di  huliba  y  despues  di  shete  dia,  nan  ta  sac'e  y 
e  ta  keda  moli  cu  bo  ta  come  of  chupa  mescos 
cu  caña.  Nan  tabata  trah'e  cu  robalbo,  mescos 
cu  stropi  di  calbas  y  uz'e  pa  cura  griep.  Mas 
patras  di  e  lomba  di  e  seronan  aki  nos  ta  topa 
cu  hopi  otro,  manera  Judith,  Cashunti;  Caishati; 

Hendjekoe;  Lacon;  Behica;  Handebirari; 

Parabuste;  Barbacoa  y  Wacobana.  Mas  pariba 
di  Huña  Huña  bo  ta  topa  cu  Baranc'i  Yerba.  Loy  ta  conta  cu  den  un  cunucu  cu  e  tabatin 
(awor  el  a  pas'e  pa  un  yiu)  bo  ta  haya  Sero  di  Behia  cu  tin  un  cruz  grandi  riba  dje  cu 
pastoor  Juancho  Pilongo  a  yega  di  bendiciona.  Ey  tur  Bierna  Santo  pa  3'or  di  atardi  hopi 
hende  sa  bay  resa. 

Piedr'i  Spoki  ta  un  luga  cu  ta  keda  pariba  di  e  tanki  di  awa  na  Savaneta,  banda  di  Sero 
Preto.  Nan  a  yam'e  asina,  pasobra  un  tempo  tabatin  alma  malo  y  bon  cu  tabata  toca 

tambu,  fiesta  y  baila  ey.  Ora  nos  grandinan  tabata  bay  pa  averigua  kico  tabata  pasando,  e 
fiesta  ta  caba  mesora.  Ora  nan  kita  djey,  fiesta  ta  cuminsa  atrobe.  Tin  hende  ta  bisa  cu  Sr. 
Cochi  Noguera  tabata  yama  spirito  ey,  mientras  tin  di  nos  grandinan  ta  conta  cu  diablo  a 
yega  di  stap  for  di  Boneiro  pa  Aruba  y  a  laga  lastro  riba  e  sero.  Nan  ta  bisa  cu  si  bo  wak 
bon  riba  e  piedranan,  bo  ta  mira  e  lastro  riba  nan.  E  tempo  aya  hopi  cos  straño  tabata  pasa 
riba  nos  isla.  Tambe  tabatin  hende  cu  tabata  saca  spirito  for  di  den  curpa  di  hende.  Un  di 
nan  tabata  Sr.  Jacobo  Ras  (Buchi  Jaco). 

For  di  e  seronan  ta  sali  diferente  rooi  cu  ta  pasa  door  di  Savaneta  y  becindario  cu  ta  bay  pa 
lama.  Asina  nos  conoce:  Rooi  Masiduri;  Rooi  Barbacoa;  Rooi  Coredoño;  Rooi  Lamunchi; 
Rooi  Alejandro;  Rooi  Thomasa;  Rooi  Awa  Marga;  Rooi  Balastro;  Rooi  Kochi;  Rooi  di  Kivarco. 
Sigui  bay  pariba  nos  ta  topa  cu  Rooi  Master.  E  nombernan  Rooi  Alejandro  y  Sero  Alejandro  a 
haya  e  nombernan  ey  door  cu  un  tal  Alejandro  tabata  biba  panort  di  e  sero  ey.  Tin  hende  ta 
bisa  cu  su  fam  ta  Erasmus  pero  otro  ta  bisa  cu  e  tabata  Rasmijn.  E  Hulandesnan  cu  a  bin 
Aruba  a  cambia  hopi  di  nos  famnan.  Alejandro  tabata  un  cunukero  y  tabatin  su  cunucu  ey. 
Tambe  e  tabata  bay  lama  cu  su  taray  pa  coy  su  sardin  blanco  pa  come.  Pero  un  dia  cu  e 
tabata  come  su  sardinnan,  tabatin  uno  color  cora  aden  y  esey  a  shiwat'e  y  mat'e.  Tin  hende 
ta  bisa  cu  e  sardin  cora  ta  mas  dushi  cu  e  blanco,  pero  e  ta  masha  peligroso  y  venenoso. 
Ta  masha  hopi  hende  a  shiwata  y  muri  di  e  tipo  di  sardin  aki.  Por  ehempel,  na  Sero 
Alejandro  tabatin  un  otro  persona,  Sr.  Pol  Rafini,  cu  tambe,  den  su  betro,  a  come  e  sardin 
cora  aki  y  despues  di  un  paar  di  ora  a  muri. 

Rooi  Awa  Marga  tabata  un  luga  unda  masha  hopi  parha  y  bestia  tabata  bin  bebe  awa. 
Tambe  un  di  nos  grandinan,  Sr.  Theo  de  Cuba,  ta  conta  mi  cu  den  e  rooi  aki  e  hendenan 
tabata  bay  coy  cabaron.  E  cabaron  tabatin  tengla  mescos  cu  di  panicrab.  Panort  di  dje  bo 
ta  haya  Baranca  Cora  unda  lora  y  prikichi  tabata  broei.  Ey  tabatin  yen  di  bena  di  oro  cu  nan 
a  coba.  Nan  a  haya  masha  hopi  oro.  Nos  grandinan  a  yega  di  coba  un  pos  chikito  na  e  rooi 
di  Awa  Marga.  E  tabata  un  pos  cu  continuamente  tabata  yena  cu  awa  cu  no  tabata  seca.  E 
tabata  tres  pia  hundo  coba  y  cuatro  pia  di  hanchura.  Ey  tabata  unda  e  hendenan  tabata  bay 
jaag  coneu,  parha,  etc.  y  bebe  awa.  E  awa  tabata  limpi,  pero  e  hendenan  tabata  yam'e  awa 
marga,  pasobra  e  tabata  un  tiki  brak.  E  parhanan  tabata  baha  ey  na  cantidad  y  e  hendenan 
tabata  hiba  nan  bestianan  pa  bebe  awa.  E  tempo  ey,  nos  hendenan  tabatin  masha  hopi 
bestia.  Nos  dushi  isla  no  tabata  conoce  ladronicia  di  bestia  manera  cu  a  bira  despues  di 
tempo.  Awor  nan  ta  bisa  bo  cu  ta  presta  nan  a  presta  e  bestia!  E  ta  den  wea  caba! 

Segun  Shon  Le  Koolman,  su  welo  a  cont'e,  Rooi  Thomasa  a  haya  su  nomber  door  di  e 
nomber  di  un  mucha  muhe  chikito.  E  mucha  aki,  cu  tabata  yama  Thomasa,  a  perde  y  nan 
no  por  a  hay'e  y  algun  hende  a  dicidi  pa  bay  rondi'e  pasobra  e  tempo  ey  no  tabatin  mucho 
hende  cu  tabata  biba  banda  di  otro.  Nan  a  keda  busca  te  cu  anochi  a  cera  sin  ningun 
resultado.  Ora  dia  a  habri  cu  nan  a  sigui  rondi'e,  nan  a  bin  hay'e  morto  den  un  scheur  di 
piedra.  Den  e  dianan  ey  tabatin  un  homber,  colo  scur,  cu  a  mata  un  shon  na  Playa  cu  martiu 
y  despues  a  baha  na  awa.  Ora  cu  el  a  huy,  el  a  cuminsa  cana  y  cana  y  ora  el  a  yega  na  e 
luga  ey,  el  a  topa  cu  e  mucha  muhe  chikito  aki.  Unda  cu  nan  a  bin  topa  cu  e  curpa  sin  bida 
di  e  mucha,  tabatin  un  mata  di  calbas.  Aparentemente  Thomasa  tabata  hunga  cu  varios 
calbas  chikito  cu  nan  a  haya  na  e  sitio  ey.  Asina  a  sali  na  cla  cu  e  homber  a  abusa  di  e 
mucha,  mat'e  y  hinc'e  den  e  scheur  di  e  piedra.  P'esey  nan  a  pone  e  nomber  di  e  rooi  ey 
yama  Rooi  Thomasa. 

Despues  di  e  sucedido,  e  homber  aki  a  bay  pariba  y  a  topa  cu  un  cabuya  den  cunucu  di  e 
ranchitonan  y  a  bay  cu  ne  banda  di  Butucu,  cerca  di  lama  unda  tin  hopi  mata  di  druif.  Na 
un  di  e  matanan  ey  cu  ta  keda  cerca  di  Sant'i  Patia,  el  a  horca  su  curpa.  For  di  e  dia  ey  e 
luga  aki  a  haya  e  nomber  Horca  Negro. 

Un  otro  storia  interesante  ta  esun  di  Vader  Piet,  un  Hulandes.  Dia  21  di  april  1829,  Aruba  a 
keda  sacudi  door  di  e  asesinato  di  Pieter  Lampe,  di  mas  o  menos  75  aña  di  edad,  un 
comisario  di  districto  dos,  kende  tabata  biba  na  Fontein.  E  tabata  yiu  mayor  di  Hendriks, 
kende  a  bira  e  patriarca  (stamvader)  di  e  famianan  Arubiano.  Riba  e  fecha  menciona,  su 
mesun  catibo,  Gerard,  un  homber  colo  scur,  a  mat'e.  Na  prome  instancia  hopi  a  kere  cu 
tabata  durante  piscamento  el  a  cay  for  di  baranca.  Pero  ora  nan  a  haya  e  cadaver  den  un 
spilon,  nan  a  bin  haya  falta  di  su  prenda  di  oro  cu  semper  e  tabatin  bisti.  Mesora  nan  a 
sospecha  cu  ta  su  catibo  a  mat'e.  Dia  24  di  mei  1829,  durante  huicio,  Gerard  a  admiti  cu  el 
a  mat'e  cu  palo.  Gobernador  a  mand'e  Corsou  y  dia  30  di  juli  di  e  mesun  aña,  den 
presencia  di  un  pastoor  catolico  nan  a  horc'e.  For  di  tempo  ey,  e  luga  a  haya  su  nomber  di 
Vader  Piet.  Awor  na  aña  2009  nan  ta  cuminsa  instala  algun  molina  di  biento  na  Vader  Piet. 

E  bocanan  di  lama  na  Savaneta  tambe  tabata  conoce  nan  nombernan  manera:  Boca  di 
Meuchi  unda  tabatin  hopi  santo  blanco  y  masha  hopi  meuchi  tabata  baha  ey  y  ta  keda  net 
pazuid  di  Pal'i  Druif;  Boca  di  Cayon  cu  ta  keda  pariba  di  e  campamento  di  famia  Bisslik  riba 
rif;  Boca  Chikito  ta  keda  net  pabou  di  e  luga  di  campa  aki;  Boca  di  Jan  ta  keda  pariba  di 
Boca  Grandi.  E  nomber  a  bin  como  cu  Jan  Henriquez,  hunto  cu  un  otro  compañe,  tabata  bin 
un  anochi  for  di  Playa  cu  un  boto  cu  el  a  caba  di  cumpra.  Na  caminda  e  compañe  a  puntr'e 
con  e  boto  ta  bay  yama  y  Jan  ta  contesta:  "Basta  Bon".  Ora  Jan  a  busca  di  drenta  Boca 
Grandi,  a  resulta  cu  el  a  subi  rif  pariba  di  e  boca.  Boca  di  Barcadera  cu  ta  keda  net  pazuid, 
un  tiki  pabou  di  cas  di  Nemencio  Colina;  Boca  di  Commandeur;  Boca  Isla  di  Oro;  Boca 
Santo  Largo;  Boca  di  Pos  Grandi;  pariba  di  Boca  di  Commandeursbaai.  Pariba  di  Santo  Largo 
tin  Curason  di  Maria  of  Stacado  cu  nan  a  dempel  awor.  Ey  e  hendenan  tabata  haya  e 
piscanan  haldo  y  sabalo  grandi.  Awor  e  curason  a  forma,  pero  den  otro  direccion. 

Na  Stacado  tabatin  un  dump,  net  panort  di  e  Mangel  Grandi  y  nan  tabata  kima  sushi  tambe. 
E  tempo  ey  bo  no  por  a  pasa  den  e  manglonan,  bo  mester  a  pasa  na  e  parti  zuid.  Ey  bo 
tabata  haya  un  manglo  so,  santo  y  un  luga  chikito  rond  di  e  manglo.  Den  e  luga  chikito  aki 
bo  tabata  haya  tur  sorto  di  pisca.  Despues  e  gobierno  di  PPA  e  tempo  ey  a  establece  un 
Compania  di  Nayo  (2  dia  Si  y  2  dia  No,  loke  ta  nifica  cu  bo  ta  traha  2  dia  y  despues  bo  ta  na 
cas  atrobe  pa  2  dia)  cu  a  der'e  pa  traha  un  luga  turistico.  Nan  a  habri  un  caminda  memey 
di  manglonan  pa  auto  por  pasa  y  alabes  nan  a  traha  algun  cabana. 

Pariba  di  San  Carlos  tabatin  un  pida  seco  cu  nan  tabata  yama  Seco  di  defunto  Koochi 
(Koochi  Rafini).  Parasol  ta  unda  cu  tabatin  un  as  di  auto  hinca  den  lama  cu  e  hendenan 
tabata  uza  pa  para  riba  y  tira  sambuya.  E  tabata  keda  net  banda  pabou  di  waya  di  e 
doñonan  di  Charlie's  Bar  na  Savaneta. 

Piedra  di  Ben  tabata  un  luga  unda  tabatin  hopi  piedra  y  ey  tabata  biba  Berna  (Ben)  Thijsen. 
Pabou  di  Boca  Commandeursbaai  tabatin  un  barco  cu  a  kibra  y  el  a  laga  un  hero  cu  tabata 
sali  riba  awa  y  nos  grandinan  tabata  yam'e  "Ketro".  Despues  gobierno  a  instala  un  luz  riba 
dje  pa  asina  guia  e  botonan  ora  di  sali  y  drenta.  Dia  9  di  october  1954,  horcan  Hazel  a 

E  sitio  unda  Isla  di  Oro  ta  situa  yama  Pos  Grandi  cu 

despues  nan  a  dun'e  e  nomberTapa  La  Boca.  E  pos  aki  tabata  suministra  awa  pa  Savaneta 
y  San  Nicolas.  E  nomber  Tapa  La  Boca  a  bini  door  cu  e  luga  aki  ta  unda  e  hendenan  tabata 
haci  contrabanda  di  bebida  sterki  for  di  Playa  pa  Savaneta,  pasobra  e  tempo  ey  no  tabata 
permiti  pa  bende  bebida  sterki.  Kiermen  cu  si  bo  a  mira  algo  y  bay  reda  nan,  lo  bo  no  tin 
bon  pasashi  cerca  nan,  bo  mester  a  cera  bo  boca.  Un  morto  a  cay  pasobra  e  persona  aki  a 
papia  y  pa  privacidad  di  e  persona  y  su  famia,  mi  no  ta  menciona  su  nomber. 

Segun  mi  tin  entendi  ta  Sr.  Esi  Croes  cu  tabata  un 
cantante  di  Mariachi  Perla  di  Aruba  a  duna  e  luga  aki  e 
nomber  di  Isla  di  Oro,  cu  tabata  pertenece  na  Sr.  Dochi 
Oduber  cu  a  traha  un  club  nocturno  den  forma  di  un  barco 
riba  e  cay  (rif)  ey.  Mariachi  Perla  di  Aruba  a  bay  toca  na 
su  apertura. 

Antes  tabatin  e  custumber  cu  cada  doño  di  un  cunucu 
tabata  duna  e  cunucu  un  nomber,  por  ehempel,  e 
cunucunan  di  Yara;  San  Luis  cu  a  bin  di  tempo  di  Sr.  Luis 
Rasmijn;  Savaneta  Grandi;  Coredoño,  un  cunucu  mas 
pariba  di  Lomba  Seco  y  Cunuc'i  Bendro.  Tabatin  cucunucu 
cu  a  haya  nomber  di  su  doño,  por  ehempel:  Cunuc'i  Djan 
unda  tin  parke  Tiracochi  awor.  Cunuc'i  Mo  Janshi;  Cunuc'i 
Lou,  esaki  ta  unda  Savaneta  Camp  ta  actualmente;  Cunuc'i  Chento  Thijsen;  Cunuc'i  Carlito 
de  Cuba;  Cunuc'i  Willembrordus,  e  ultimo  tresnan  aki  ta  keda  na  Lamunchi,  panort  di 
Ponderosa;  Carnacion  Ras;  cunucu  Conviene  di  Gustin  Arends;  pariba  di  Conviene  tabata  di 
Nachi  (Chikito)  de  Cuba;  pabou  tabata  di  Epifanio  Schwengle,  kende  hunto  cu  Ambrosio 
Schwengle  tabata  bon  sapate  y  di  famia  masha  devoto;  Toro  Nicolas,  cual  tabata  un  cunucu 
cu  tabata  uza  pa  cria  di  tur  sorto  di  bestia.  E  nomber  a  bin  door  cu  ey  tabatin  e  toro  di  mas 
grandi  den  e  bario  aki. 

Pabou  di  Savaneta  Sr.  Debi  Croes  tabatin  un  cunucu  grandi  cu  nan  tabata  yama  Savaneta 
Grandi. 

E  tempo  ey  bo  por  a  haya  un  tereno  casi  pornada  pagando  solamente  Fls.l,==  pa  aña  pa 
conces  (eigendom).  Por  ehempel  tata  di  Eregino  Ras  tabatin  un  tereno  di  un  bendro  y  mey 
(15.000  m2)  y  e  tabata  paga  Fls.0,75  mas  Fls.0,25  pa  paga  e  persona  cu  tabata  haci  e  fabor 
di  bay  paga  pa  e  tata.  Pa  cas  di  cunucu  bo  no  tabata  paga  ningun  cen,  pero  awor  si  bo 
mester  paga  Grondbelasting. 

Na  Savaneta  antes  tabatin  hopi  pos  cu  nan  a  coba  na  man  y  ta  despues  gobierno  mes  a  laga 
coba  mas.  Mescos  cu  e  cunucunan,  e  posnan  tambe  tabata  haya  nan  nomber  manera:  Pos 
Grandi;  Pos  di  Mo  Janshi  pariba  di  Pos  Grandi;  Pos  di  Huliba  pazuid  di  caminda  grandi;  Pos 
Wiwa;  Pos  di  Spilon  pariba  di  Pos  Grandi  panort  di  caminda;  Pos  di  Baranca.  Den  Rooi 
Kivarco,  parti  zuid,  tambe  tabatin  un  pos  cual  tabata  hopi  hundo.  Mayoria  pos  leu  di  lama 
tabata  hundo  y  cu  awa  brak.  E  tempo  ey  pa  saca  awa,  mester  a  manda  un  hemchi  (un  pes) 
mara  na  un  cabuya;  despues  a  traha  un  winchi  mara  na  un  horket  y  por  ultimo  a  bin  molina 
di  biento  cu  tabata  saca  e  awa.  Nos  grandinan  ta  conta  di  Pos  di  Tachi  cu  nan  tabata  uza  pa 
baña  mainta  y  tambe  pa  laba  paña.  E  ta  keda  panort  di  caminda,  na  e  caminda  cu  tabata 
pasa  pariba  di  e  ex-Club  Commandeurs  di  Sr.  Tuyo  Frans. 

Dia  4  di  november  1907,  gezaghebber  Gerard  Raven  Zeppenveldt  (1901-1909)  di  Aruba,  a 
bishita  districto  di  Savaneta  pa  personalmente  inspecciona  un  tereno  di  huur  a  peticion  di  un 
huurdo.  Ora  el  a  cana  den  mondi,  e  no  por  a  kere  cu  nan  a  corta  asina  tanto  mata  grandi 
cu  a  laga  un  sabana  grandi  limpi  sin  naturalesa.  E  personanan  cu  a  acompaña  e 
gezaghebber  a  bis'e  cu  tur  e  palonan  corta  a  bay  pa  Aruba  Phosphaat  Maatschappij  pa  uza 
pa  produci  candela.  E  tempo  ey  no  tabatin  polis  pa  controla. 

Marcelo  Vrolijk  ta  conta  cu  na  Sero  Alejandro  tabatin  un  spilon  yen  di  raton  di  anochi,  na 
unda  e  y  Pol  Rafini  tabata  bay  hunga  aden.  Pero  cu  tempo  esaki  a  keda  dera  completo. 

Na  Savaneta  tambe  tabatin  luganan  misterioso.  Net  pabou  di  e  waya  di  Mariniers  Kazerne, 
tabata  biba  Felipe,  Nemencio  y  Segundo  Colina.  E  cas  di  spoki  aki,  segun  mi  tin  entendi, 
tabata  keda  net  pabou  di  cas  di  Felipe.  Ningun  hende  kier  a  biba  den  e  cas  aki  pasobra 
tabatin  spirito.  Ainda  bo  por  mira  parti  di  e  muraya  di  un  di  e  casnan  ey.  Pabou  di  Nemencio 
tabata  biba  Titus  Angela. 

Saliña  tambe  tabatin  hopi  storia,  unda  e  hendenan  tabata  bin  piki  salo.  Net  parti  pariba  di  e 
saliña  tabatin  manera  un  volcan  unda  awa  cayente  tabata  brota.  Tabatin  wowo  of  adernan 
di  awa  cu  tabata  sali  den  e  saliña. 


Savaneta  a  hava  su  nomber 

E  nomber  di  luganan  na  Aruba  tin  variacion  cu  ta  deriva  sea  di  e  idioma  Caiquetio,  Arawaco, 
Spaño  of  Hulandes.  Por  ehempel,  Santa  Cruz,  Santo  Largo  y  Playa  ta  Spaño  y  Oranjestad  ta 
Hulandes.  Probablemente  cu  e  Spañonan  a  duna  un  nomber  na  Spaño  y  despues  e 
Hulandesnan  a  bini  y  nan  a  cambia  e  nombernan  na  Hulandes  of  a  traduci  y  modifica  e 
palabra.  Den  caso  di  Savaneta,  ta  parce  cu  a  modifica  y  cambia  e  letter  "b"  pa  "v"  cu  ta 
bisa  cu  e  palabra  a  bini  di  Savanne.  Segun  e  cuentanan  di  nos  antepasadonan,  ora  cu  e 
Spañonan  a  subi  un  sero  chikito  cu  yama  Yara,  nan  a  mira  un  campo,  un  tereno  sin  mata 
grandi.  E  tereno  aki  tabata  manera  un  sabana  chikito  y  asina  nan  a  yam'e  tambe,  pasobra 
tabatin  un  sabana  grandi  caba  y  despues  a  nace  e  nomber  Savanne  cu  ta  nifica  Sabana 
Chikito.  Esaki  a  sosode  mas  o  menos  dia  23  di  augustus  1499,  dos  siman  despues  cu 
Alonso  de  Ojeda  a  descubri  nos  isla  of  riba  mesun  dia  cu  el  a  bin  toca  tera.  Ta  p'esey 
tambe,  tempo  cu  nan  a  yega  y  a  bay  banda  di  Manglo  Halto  y  nan  a  mira  e  parti  ey  dorna  cu 
e  mata  di  basora,  nan  a  yama  e  luga  Sabana  Basora.  Despues  esun  pazuid  di  Santa  Cruz, 
cu  tabata  mas  grandi  cu  esun  di  Savaneta,  a  bira  Sabana  Grandi.  Pero  e  palabra  Sabaneta 
ta  aparece  como  un  palabra  di  e  idioma  Caiquetio  tambe.  Esey  ta  nifica  cu  e  nomber  di 
Sabaneta  tabata  existi  caba,  prome  cu  e  Spañonan  a  bini.  Esaki  ta  indica  cu  ta  e  Indjannan 
a  duna  Sabaneta  su  nomber,  pero  manera  mi  a  splica  caba,  probablemente  e  Spañonan  a 
cambi'e  pa  Savaneta.  Historia  ta  indica  cu  ta  na  aña  1797  a  cambia  e  nomber  pa  Savoneta, 
cu  despues  a  bira  Sabaneta  y  Savaneta. 

Tin  un  otro  version  encuanto  e  nomber  di  Savaneta.  Sr.  Boei  Rafini,  un  di  nos  grandinan  di 
Savaneta  ta  conta  mi  cu  den  e  tempo  di  Indjan,  tabatin  Indjannan  cu  tabata  biba  na  e  luga 
banda  di  lama  di  zuid  cu  nos  tur  conoce  como  Pal'i  Druif.  Esaki  tabata  e  luga  unda  nan 
tabata  drenta  cu  nan  cayuca  den  un  boca  chikito  y  subi  tera.  Nan  tabata  biba  den  un  tent. 
Riba  un  anochi  un  barco  di  bela  cu  a  busca  di  drenta  e  boca,  a  kibra  riba  cay  y  tur  e 
tripulantenan,  menos  uno,  a  hoga.  Esun  cu  a  scapa  a  landa  bin  tera  y  door  di  cansancio  a 
cay  drumi  na  e  rand  di  lama.  Pero  den  soño  e  no  a  ripara  cu  ola  a  hib'e  un  tiki  den  lama. 
Un  mucha  muhe  Indjan,  cu  yama  Neta,  a  mir'e  y  a  trec'e  tera  y  pone  den  tent.  E  mucha 

Indjan  a  busca  di  combersa  cu  ne  pero  nan  dos  no  por  a  compronde  otro.  Tur  loke  e 
homber  tabata  bisa  ta:  "Saba,  Saba",  pasobra  e  tabata  di  Saba  y  e  mucha  muhe  Indjan 
tabata  conteste:  "Neta...Neta".  Ora  e  tata  di  e  mucha  a  topa  cu  nan  den  tent,  el  a  obliga 
nan  pa  casa,  pasobra  ley  di  Indjan  tabata  masha  streng.  Dios  sa  kico  lo  a  pasa  den  e  tent... 
Ora  nan  a  casa,  nan  a  yama  e  luga  na  e  nombernan  di  nan  dos,  esta  Saba-neta. 

Savaneta,  e  prome  capital  y  e  districto  di  mas  bieu  di  Aruba  a  keda  e  porta  y  waf,  cu 
comunicacion  cu  barconan  pa  embarca  y  desembarca.  Probablemente  nan  a  yama  e  luga 
aki  simplemente  "e  waf"  tempo  di  e  Spañonan.  E  sede  di  gobernacion  tabata  situa  aki  y  tur 
negoshi  tabata  den  becindario  di  e  sede  di  gobernacion.  E  Hulandesnan  a  bin  haci  Savaneta 
oficialmente  e  prome  capital  y  porta  principal  di  Aruba  na  aña  1700.  Aki  e  prome 
comandante  a  biba  y  e  poblacion  tabata  concentra  den  su  becindario.  Pero  debi  na  un 
concentracion  di  pirateria  cu  a  tuma  luga  na  Playa  y  a  forma  un  peligro,  no  solamente  pa 
nos  isla,  pero  tambe  pa  e  otro  islanan  y  e  continente,  gobernacion  di  colonianan  Hulandes 
cu  nan  representante,  Sr.  Lauffer  como  gobernador,  a  laga  traha  e  forti  Zoutman  na  1796. 
E  poblacion  cu  a  sinti  su  mes  proteha,  a  move  pa  e  becindario  di  Playa,  incluyendo  algun 
negoshi,  pero  e  Savaneteronan,  ni  nan  negoshinan  a  move  y  nan  a  keda  den  nan  bario 
stima.  E  dos  centronan  mas  principal  pa  negoshi  di  e  isla  e  tempo  ey  a  bira  Oranjestad  y 
San  Nicolas;  e  prome  como  e  capital,  cu  e  nomber  dirigi  na  Cas  Real  y  e  otro  unda  e 
refineria  Lago  tabata.  E  rol  di  Oranjestad  a  keda  estableci  na  aña  1797,  ora  cu  e 
autoridadnan  a  determina  cu  esaki  lo  bira  e  capital  di  Aruba.  Asina  tambe  tempran  a 
manifesta  e  influencia  Hulandes  cu  a  trece  cu  ne  casnan  cu  dak  di  punta,  bunita  y  colorido 
cu  tabata  lanta  banda  di  otro. 

Ora  nos  papia  cu  Savaneta  tabata  e  cuminsamento  di  Aruba  pasobra  ta  ey  tur  cos  a  inicia, 
nos  tin  cu  remarca  si  cu  Savaneta  y  su  hendenan  semper  mester  a  lucha  duro  pa  logra  haya 
algo  den  nan  bario.  Esaki  ta  sosodiendo  te  ainda.  Manera  menciona  caba,  e  misa  nobo 
tabata  un  sacrificio  grandi  di  por  a  logra  hay'e  incluyendo  tur  e  insultonan.  Aki  mi  ta  trece 
un  otro  ehempel  saca  for  di  un  articulo  cu  a  sali  for  di  e  noticiero  "Lorito  Real"  di  Corsou,  dia 
8  di  december  1949  cu  ta  bisa:  "E  habitantenan  di  Savaneta  na  Aruba  pa  dies  aña  largo  a 
manda  peticion  pa  nan  por  haya  luz  y  nunca  nan  no  por  a  haya,  pero  un  persona  di  tera  friu 
cu  a  bin  biba  den  e  bario  si  por  a  haya  luz  mesora.  Con  nos  por  splica  esey?"  Wel,  mi 
contesta  ta,  cu  nos  mesun  Arubianonan  ta  gusta  bringa  otro  y  ora  yega  e  momento  cu  nos 
mester  para  firme  pa  bringa  pa  nos  derechonan,  nos  ta  keda  keto. 

Savaneta  v  su  hendenan 


Sra.  Eulalia  de  Cuba-Koolman,  miho  conoci 
como  Mathilda  di  Boddie  a  nace  na  Yamanota, 
Aruba  dia  12  di  januari  1905  y  a  batisa  na  Sta. 
Cruz.  Mathilda  ta  yiu  di  Franciscus  Koolman  y 
Gerarda  Angela.  Franciscus  y  Gerarda  a  casa 
dia  29  di  mei  1907.  Mathilda  su  mama  a  muri 
y  a  lag'e  cu  shete  aña  di  edad.  Aunke  Mathilda 
tabatin  shete  aña  caba,  tabata  un  poco  mas 
facil  pa  toch  un  otro  famia  sigui  cri'e.  E  ta  conta 
cu  e  tempo  aya  ora  un  mama  muri  y  laga  un 
criatura  cu  ainda  mester  haya  pecho,  nan  ta 

busca  un  otro  mama,  na  prome  luga  un  miembro  di  e  famia  mes  of  un  bon  conoci  cu  tambe 
tin  un  criatura  pa  sigui  cria  e  yiu  cu  a  keda  atras.  E  tempo  ey  no  tabatin  tetero. 

Cu  29  aña  Mathilda  a  casa  cu  Willibrordus  (Boddie)  de  Cuba  (57  aña)  dia  8  di  september 
1934.  Willibrordus  a  nace  dia  7  di  november  1876,  yiu  di  Isaac  de  Cuba  y  Maria  Magdalena 
Croes.  E  tabata  un  viudo  di  Cerilia  Schwengle  dia  el  a  casa  cu  Mathilda.  Mathilda 
actualmente  ta  e  persona  di  mas  bieu  na  Aruba,  cu  su  105  aña  di  edad. 

E  famia  de  Cuba  aki  ta  un  famia  cu  ta  biba  te  na  un  edad  hopi  halto,  pasobra  e  tin  tres  otro 
ruman  muhe,  Anita  a  muri  na  edad  di  100  aña,  Florinda  a  muri  cu  93  aña  y  Juanita  tin  90 
aña  di  edad.  Mathilda  y  Boddie  tin  dos  nieto  cu  ta  dokter  aki  na  Aruba,  esta  Juan  y  Renato 
de  Cuba,  yiunan  di  Wani  y  Aura  de  Cuba.  Mathilda  ta  conta  cu  tanta  di  su  tata,  cu  yama 
Theresa,  tabata  e  prome  coki  pa  pastoor  de  Vries  na  Santa  Cruz. 

Dia  12  di  januari,  2008,  Mathilda  a  celebra  su  103  aña  cu  un  sacrificio  di  misa  masha  bunita 
na  misa  Sagrado  Curason  na  Savaneta.  Despues  tabatin  un  celebracion  chikito  na  cas  di  su 
yiu  Wani,  unda  e  ta  biba.  Na  tres  ocasion,  Sr.  Demetrio  Maduro  a  entrevist'e  den  e 
programa  di  Nos  Grandinan  -  Nos  Tesoronan,  incluyendo  dia  cu  el  a  cumpli  su  103  aña. 
Mathilda  tabata  mustra  bon  fisicamente  y  cu  un  mente  y  memoria  masha  fuerte  mes. 
Solamente  e  no  tabatin  su  bista  mas.  Segun  Mathilda  ta  conta,  el  a  traha  un  aña  y  ocho 
luna  pa  pastoor  Heinsbroek  na  pastorie  di  Brazil.  Despues  el  a  traha  na  Huize  Maris  Stella  pa 
cushina  pa  16  frére.  E  ta  sigui  relata. 

E  hendenan  e  tempo  ey  tabata  cumpra  paña  cu  tabata  bin  di  Corsou  y  otro  luga.  Nan 
tabata  laba  paña  cu  un  habon  largo  colo  blauw,  un  habon  masha  util  e  tempo  ey  y  miho 
conoci  como  "habon  blauw";  nan  tabata  huur  burico  pa  dies  placa;  sombre  traha  pa  nan 
mes  tabata  costa  tres  placa;  nan  tabata  bende  weso  pa  traha  boton  y  tambe  mest  pa 
gordura;  nan  tabata  bay  coy  shimarucu  y  druif  pa  bende  na  Playa.  Tempo  Lago  a  bini,  carni 
tabata  cuarenta  cen  pa  liber.  E  unico  awa  di  holo  tabata  di  e  marca  Pompeyo  cu  tabata 
costa  Fls.1,25  pa  boter.  Pa  hunta  cabey,  nan  tabata  uza  azeta  di  coco  bruha  cu  Pompeyo  pa 
kita  e  holo  di  e  azeta.  No  tabatin  pasta  di  djente  y  nan  tabata  hor  nan  garganta  cu  awa  cu 
salo.  E  marcanan  di  sigaria  tabata  Lucky  Strike,  Chelsea  y  La  Fama.  Segun  Theo  de  Cuba, 
un  tempo  tabatin  un  sigaria  di  shete  punta  cu  algun  hende  tabata  huma  anto  e  tabatin 
mesun  efecto  cu  e  sigaria  marihuana.  E  tempo  ey  tabata  ranca  djente  sin  anestesia. 
Tabata  algo  doloroso  y  e  boca  tabata  keda  sangra  hopi  despues. 

Ora  a  puntra  Mathilda  si  tin  diferencia  entre  Aruba  di  antes  y  awor,  el  a  contesta  cu  antes  bo 
a  lanta  cu  respet,  pero  awor  e  hendenan  no  tin  respet  pa  otro  ni  pa  nan  mes  curpa.  Tambe 
chikitin  a  bira  grandi  y  grandi  a  bira  chikitin.  Mathilda  tabata  kiermen  cu  ta  parce  cu 
awendia  ta  mucha  ta  manda  riba  hende  grandi. 

Na  aña  1700  practicamente  no  tabatin  hende  ta  biba  na  Savaneta,  cu  excepcion  di  e 
comandante,  su  ayudantenan,  e  Indjannan  y  e  Mestizonan  cu  tabata  cuida  cabay  na  un 
cura  di  cabay  cu  despues  a  haya  e  nomber  Cura  Cabay.  Tabata  tempo  di  Mgr.  Niewindt 
(1824)  kende  personalmente  a  pidi  pa  e  hendenan  bin  biba  bek  pa  por  a  traha  den  cunucu 
pa  asina  bende  maishi  rabo,  bonchi,  pisca  y  carni  cabrito,  enbes  di  traha  den  e  minanan  di 
oro.  Pero  tur  hende  e  tempo  ey  a  prefera  traha  den  mina  di  oro  pa  gana  mas  placa.  Esey  a 
haci  cu  nan  no  tabatin  tempo  pa  planta,  pisca,  cuida  y  mata  cabrito. 

Di  tempo  di  e  colonistanan  di  siglo  18  y  19  ainda  nos  ta  topa  cu  hopi  di  nan 
descendientenan.  Ta  trata  di  e  habitantenan  di  Savaneta  cu  nan  patriarcanan  cu  ta  mas 
tanto  di  origen  Hulandes  y  otro  paisnan  Europeo.  Aunke  nos  mester  bisa  cu  otro  influencia 
tambe  a  bini,  ora  nos  Arubianonan  cu  a  bay  traha  afo  den  e  añanan  malo.  Por  ehempel,  pa 
motibo  di  e  distancia  cortico,  Savaneteronan  a  sigui  tene  contacto  estrecho  cu  Venezuela, 
un  distancia  di  solamente  30  km.  Por  ehempel,  varios  famia  de  Cuba  a  bin  for  di  Venezuela. 
E  mescla  di  cultura  aki  toch  a  trece  hopi  trankilidad  den  e  bario  aki  unda  tur  hende  ta  biba 
cu  otro,  masha  stima  pa  su  hendenan  humilde  y  cu  menos  criminalidad.  Generalmente  abo 
como  stranhero  mester  integra,  respeta  y  adapta  bo  mes  na  tur  cos  di  e  isla  y  sigur  bo  ta 
haya  aceptacion.  Asina  facil  e  asunto  ta. 

Savaneta  ta  e  bario  unda  e  poblacion  Europeo  di  mas  bieu  di  Aruba  a  establece.  Dentro  di  e 
añanan  1501  y  1636  e  Spañonan  y  nan  dirigentenan  a  staciona  y  despues  West-Indische 
Compagnie  a  tuma  over,  e  gobernantenan  Hulandes  a  establece  nan  centro  di  gobernacion 
na  e  bahia  y  manera  menciona  caba,  automaticamente  esaki  a  haya  e  nomber  di 
Commandeursbaai. 

Te  na  aña  1754,  ningun  hende  blanco  tabata  biba  na  Aruba,  cu  excepcion  di  e  commandeur 
y  su  soldanan.  Den  e  aña  ey,  e  prome  colonistanan  a  ser  permiti  pa  establece,  pero  no 
tabata  te  na  aña  1790  cu  algun  blanco  a  cuminsa  establece  na  Aruba.  Cu  excepcion  di 
algun  cu  a  sirbi  den  capacidad  domestico,  no  tabatin  hende  colo  scur  riba  e  isla.  E 
soldanan,  mayoria  soltero,  cu  diferente  nacionalidad,  a  mescla  cu  hendenan  muhe  Indjan  y 
algun  di  e  famianan  bieu  Arubiano  a  origina  di  e  manera  aki.  Asina  nos  por  mira  cu  no 
tabata  pa  discriminacion  cu  mayoria  di  e  poblacion  di  Savaneta  tabata  blanco  e  tempo  ey. 
Manera  splica  caba,  mayoria  di  e  yiunan  di  Corsou  cu  a  bini  Aruba  e  tempo  aya,  a  bay  biba 
den  becindario  di  Paardenbaai.  Otronan  di  Islanan  Ariba  cu  a  bin  traha  na  Lago  den  añanan 
1900,  a  prefera  di  bay  biba  pariba  di  Zeewijk  cu  ta  keda  mas  cerca  di  e  refineria,  na  unda 
nan  a  bin  busca  un  trabou. 

Cu  formacion  di  Oranjestad,  Savaneta  a  haya  un  cambio  na  1797.  Door  di  e  mudamento  di 
gobernacion  pa  Oranjestad,  ta  algun  hende  a  keda  biba  na  Commandeursbaai.  Nan  tabata 
haci  entre  otro  algo  na  piskeria  pa  propio  necesidad.  Ora  cu  na  siglo  19  comercio  tambe  a 
muda,  Savaneta  a  cay  bek  y  a  bira  un  luga  di  piscado,  pero  neglisha.  El  a  keda  un  waf 
chikito.  Tambe  esaki  a  haci  cu  Santa  Cruz,  door  di  un  luga  ideal  pa  explotacion  di  oro,  a 
supera  Savaneta.  Commandeursbaai,  e  ora  ey  a  perde  parti  di  su  importancia. 

Na  aña  1874,  tabata  biba  solamente  335  hende,  incluyendo  40  mucha  di  scol  na 
Commandeursbaai.  Den  e  temporada  aki  Savaneta  y  becindario  tabata  masha  poco  pobla. 
Ta  den  siglo  19  sinembargo  cu  e  bario  a  cuminsa  conoce  un  grupo  di  poblacion  nobo,  un 
grupo  cu  a  resulta  di  ta  stabil  y  cu  te  ainda  tin  su  descendientenan  ta  biba  na  e  parti  aki.  E 
grupo  aki  ta  pertenece  pa  gran  parti  na  e  grupo  di  colonista  di  descendencia  Europeo,  cu 
mas  tanto  rond  di  1800  a  cuminsa  establece  nan  mes  na  Aruba.  E  colonistanan  di  siglo  18  y 
19,  un  grupo  no  hopi  grandi,  a  mescla  pa  gran  parti  cu  e  poblacion  nativo.  E  habitantenan 
ta  pertenece  na  un  grupo  di  poblacion  mas  bieu  di  e  Savaneta  actual.  Durante  di  mas  di  un 
siglo  nan  tabata  forma  e  poblacion  di  Savaneta  y  becindario.  Te  den  siglo  20  e  habitantenan 
di  Savaneta  tabatin  e  custumber  di  casa  cu  hende  di  nan  mesun  bario.  Un  informante  por 
ehempel  ta  relata  cu  ta  te  den  mita  di  siglo  20  e  prome  de  Kort  a  casa  cu  un  persona  di  un 
otro  districto. 

Estadistanan  ta  mustra  cu  na  Savaneta  na  cuminsamento  di  siglo  20,  esta  na  1901,  no 
tabata  biba  mas  cu  1422  habitante  den  e  di  cuatro  districto  aki,  loke  ta  representa  14.4%  di 
Aruba  su  poblacion.  Na  1950,  e  tabata  4910.  Na  october  1991,  e  cifranan  di  Censo  ta 
mustra  cu  Savaneta  tabatin  7273  habitante  na  comienso  di  aña  1990  y  un  total  di  2029  cas. 
Di  e  7273  aki,  3611  tabata  homber  y  3662  tabata  muhe.  Un  total  di  6073  tabata  naci  na 
Aruba  y  1200  den  exterior.  Na  aña  1999,  segun  calculacion  di  Oficina  Central  di  Estadistica, 
Savaneta  tabatin  mas  o  menos  9000  habitante  y  alrededor  di  3000  cas.  E  poblacion  di 
Aruba  e  tempo  ey  tabata  mas  o  menos  90000,  kiermen  cu  Savaneta  tabata  representa  un 
decimo  parti  di  e  poblacion  total  di  nos  isla.  Na  parti  patras  den  e  buki  por  mira  un  lista  di 
persona  inscribi  na  Censo. 

Pa  loke  ta  trata  trabou,  por  bisa  cu  e  Savaneteronan  tabata  biba  mas  tanto  di  agricultura, 
cria  di  bestia  y  piscamento  na  cuminsamento  di  siglo  20.  Cosecha,  manera  nos  sa,  tabata 
depende  di  e  awasero.  Na  1926,  por  ehempel,  awa  no  a  yobe  henter  aña.  E  aña  ey,  e 
relatonan  di  gobierno  ta  menciona  cu  tabatin  hopi  enfermedad,  manera  sarampi,  lombra 
paga,  cacheton,  bruhela,  griep,  etc.  Varios  hende  a  muri  di  e  enfermedadnan  ey.  Na 
Savaneta  na  unda  cu  tabatin  hende  cu  boto  chikito,  nan  por  a  bay  busca  algo  di  come  ainda 
y  e  casonan  di  enfermedad  y  e  cantidad  di  hende  cu  tabata  muri  no  tabata  di  e  halto  ey 
compara  cu  e  otro  barionan.  E  aña  ey  na  Savaneta  tabatin  un  promedio  di  20  morto  pa 
aña.  Den  e  tempo  ey,  e  pobresa  tabata  asina  grandi  y  hamber  tabata  casi  mata  hende,  cu 
gezaghebber  Wagemaker  y  pastoor  Franciscus  Hendriks  a  logra  haya  di  Lago  cuminda  fresco 
for  di  cushina  pa  su  empleadonan  pa  distribui  na  scolnan  di  Aruba. 

Sra.  Doorchi  van  der  Linden-Schwengle,  un  di  nos  grandinan  di  Savaneta,  ta  un  persona 
masha  bon  conoci  na  Savaneta.  E  tabata  un  trahado  balente.  Sra.  Van  der  Linden  a  bende 
loteria  y  biyechi  pa  hopi  aña  y  tabata  cana  na  pia  pa  bishita  cas  di  tur  su  hendenan  na 
Savaneta.  El  a  nace  na  Savaneta  y  a  bay  scol  cu  7  aña  di  edad  pa  seis  aña  largo  pa 
despues  bin  cas  pa  traha.  El  a  casa  cu  Nachi  van  der  Linden  dia  27  di  januari  1938  dilanti 
pastoor  Hendriks.  Nan  matrimonio  a  keda  bendiciona  cu  nuebe  yiu  muhe  y  dos  yiu  homber, 
diestres  nieta,  diestres  nieto,  dies  bisanieta  y  tres  bisanieto.  Nachi  a  muri  dia  17  di 
september  1996. 


"Loke  mas  mi  ta  gusta  di  Savaneta  ta  su  trankilidad",  esaki  ta  e  palabranan  di  Sra.  Lucia 
Rasmijn-Arends,  casa  cu  Jose  (Joe)  Rasmijn,  ex-doñonan  di  Brisas  del  Mar  Restaurant,  na 
ocasion  di  e  Hubileo  di  Sagrado  Curason.  Lucia  ta  un  Savanetero  masha  stima  pa  nos 
hendenan  local  y  tambe  pa  e  turistanan.  Cu  Savaneta  ta  riba  mapa  turistico  siguramente  ta 
danki  na  entre  otro  Brisas  del  Mar  y  na  e  bunita  trabou  incansabel  di  Joe,  Lucia  y  nan 
yiunan. 

Ora  cu  e  restaurant  of  e  negoshi  ta  un  poco  keto,  ta  algo  cu  ta  yena  Lucia  cu  preocupacion. 
Segun  e,  turismo  di  Aruba  a  cay  bastante  den  e  ultimo  cinco  añanan.  Sra.  Lucia  ta  bisa: 
"Un  di  e  motibonan  pakico  turismo  a  bay  atras,  ta  e  forma  "all  inclusive"  cu  e  turista  ta 
cumpra  prome  cu  e  bin  Aruba.  Manera  nos  tur  sa,  e  turista  ta  cumpra  un  pakete  na  su  pais 
y  ora  e  yega  su  destinacion  pa  pasa  su  vakantie,  tur  cos  ta  paga  caba.  Asina  ta,  masha 
poco  e  ta  contribui  na  e  economia  di  e  pais  unda  cu  e  ta  bay.  Timesharing  si  a  yuda  Aruba 
of  cualkier  otro  pais,  pasobra  e  turista  kier  uza  e  siman(nan)  cu  el  a  cumpra  pa  pasa  su 
vakantie,  pasobra  su  estadia  na  e  hotel  ya  ta  paga.  Pero  e  ta  contribui  na  economia  di 
Aruba,  door  di  paga  pa  e  come,  paga  pa  transportacion  (taxi  of  V-wagen),  paga  pa  gosa  di  e 
atraccionnan  turistico  y  e  ta  cumpra  souvenirs.  Otro  motibo  cu  Sra.  Lucia  ta  bisa  ta  cu  e 

Savanetero  sa  cuanto  dolor  di  cabes  y  humiliacion  mester  a  pasa  aden  pa  Savaneta  por  a 
logra  haya  un  misa  nobo  na  aña  1900.  Nos  por  a  ripara  ultimamente  cu  pueblo  di  Aruba  y 
principalmente  e  pueblo  di  Savaneta  a  bira  masha  furioso  ora  un  presidente  di  corte  di 
Aruba  y  Antiyas  kier  a  bin  opone  contra  un  proyecto  pa  Savaneta,  cual  mas  cu  claro  mester 
a  muri  un  morto  natural,  pasobra  ta  trata  di  un  bario  completamente  neglisha. 

Sr.  Eregino  Ras  tambe  ta  conta  cu  e  Aruba  di  awor  a  cambia  masha  hopi.  Antes  cu  e 
hendenan  no  tabatin  lampi  di  kerosin,  kico  nan  tabata  cende  pa  duna  claridad  anochi?  Sr. 
Alfredo  Schwengle  tabata  traha  lampi  di  kerosin  for  di  bleki  y  un  mecha  poni  na  dje.  Masha 
hopi  hende  tabatin  e  lampinan  chikito  aki  cu  Alfredo  tabata  traha.  Nan  tabatin  un  man  pa 
tene  na  dje  y  asina  bo  por  a  carg'e.  Despues  a  bin  e  lampi  cu  nan  tabata  yama  "lampi  di 
horcan"  y  esun  di  muraya  tabata  uno  special.  Pa  bo  tabatin  un  di  nan,  ta  hopi  bo  mester  a 
spaar,  pasobra  e  tempo  ey  nan  tabata  costa  hopi.  Nan  tras  tabatin  un  spiel  y  ora  bo  cende 
nan,  nan  tabata  duna  un  claridad  pa  henter  e  cas,  door  di  e  efecto  di  e  spiel.  Tambe  e 
hendenan  tabata  traha  canica  den  un  forma  di  un  trek  bou  di  dje  cu  man  y  un  mecha  cu  ta 
sali  na  laira.  Despues  a  bin  e  lampi  di  gasolin  cu  bo  mester  a  pomp,  cende  y  cu  tabata 
duna  hopi  claridad,  esaki  tabata  prome  cu  coriente  a  bin  den  tur  bario. 

Pa  continua  riba  e  asunto  di  coriente  ta  sigui  aki  un  storia  interesante.  Marcelo  Vrolijk  tabata 
un  mucha  prufia  cu  a  bay  nabega  cu  su  15  aña,  un  aventura  cu  hamas  e  por  lubida.  Su 
mayornan  no  tabata  kier  pa  e  bay,  pero  asina  mes  el  a  huy  bay.  El  a  subi  un  barco  na  waf 
di  Lago  cu  a  tuma  rumbo  pa  New  York.  E  tabata  e  unico  Arubiano  abordo.  Henter  e 
tripulante  tabata  Griego  y  el  a  siña  hopi  di  nan.  Despues  di  un  biahe  pa  Maracaibo,  e  barco 
mester  a  bay  New  York.  E  tempo  ey  Marcelo  nunca  a  tende  ni  di  New  York  of  Merca;  tabata 
un  experiencia  completamente  nobo  p'e.  Ora  nan  a  yega  New  York,  Marcelo  a  baha  y  a 
mira  tanto  edificio  grandi,  cos  cu  nunca  el  a  mira.  Den  un  tienda  el  a  mira  un  radio  marca 
Emerson  y  a  dicidi  di  cumpr'e.  E  tabata  di  coriente  y  bateria.  Marcelo  a  bin  cu  ne  Aruba  y  e 
tempo  ey  radio  no  tabata  conoci  na  Aruba  y  tabata  algo  masha  straño  pa  su  hendenan.  Ta 
lastima  cu  ora  e  bateria  a  caba,  e  radio  tambe  a  caba,  pasobra  no  tabatin  coriente  ni  bateria 
aki  na  Aruba  e  tempo  ey.  Ta  hopi  despues  coriente  a  yega  Aruba  uzando  molina  di  biento. 
Nos  ta  mira  cu  awor  na  aña  2009,  molina  di  biento  ta  haya  atencion  atrobe  na  Aruba. 

Marcelo  ta  conta  cu  e  tempo  ey  bo  no  tabata  haya  noticia,  ta  ora  nos  grandinan  bay  pos  pa 
busca  awa,  nan  tabata  haya  noticia.  E  pos  tabata  un  centro  pa  topa  otro,  pa  tende  ki  nobo 
tin...y  tin  biaha  "bati  bleki"  tambe.  Ta  despues  a  bin  corant  manera  La  Cruz  y  La  Union  cu 
mester  a  pasa  den  hopi  man  prome  cu  bo  haya  e  noticia.  Hopi  biaha  ta  noticia  di  un  siman 


Savaneta  semper  tabata  conoci  como  un  cunucu 
grandi.  Nos  hendenan  semper  tabata  conoci  como 
bon  cunukero  y  na  Savaneta  masha  hopi  hende 
tabata  dedica  nan  mes  na  cunucu,  specialmente 
prome  cu  e  descubrimento  di  oro,  fosfaat  y  tambe 
prome  cu  Lago  a  bin  establece.  E  tempo  ey,  si  bo 
para  riba  sero  panort  di  Savaneta,  bo  por  a 
aprecia  con  berde  e  cunucunan  tabata  planta.  Tur 
hende  tabata  bin  traha  un  siman  den  bo  cunucu  y  e 
siguiente  siman  abo  ta  bay  traha  den  nan  cunucu. 


r 


42 


No  tabata  cobra,  door  cu  un  ta  yuda  otro,  uzando  e  sistema  di  "paga  lomba".  Un  ta  yuda 
otro.  E  tera  ta  di  santo  y  tremendamente  bon  pa  plantacion  di  entre  otro  fruta  y  pinda. 
P'esey  e  tempo  aya,  Savaneta  tabata  produci  asina  hopi  fruta  y  pinda  cu  te  hasta  mester  a 
bay  bende  cu  Corsou.  Cosecha 

tabata  na  abundancia.  Por  ehempel,  Gabi  Arends  tabatin  un  cunucu  grandi  di  patia  y  pinda. 

Chombe  de  Kort  y  Cal  v/d  Linden 

E  balandranan,  barkitonan  chikito  di  un  master,  di  Ange  Ras  tabata  bini  di  Corsou,  hancra 
den  e  bahia  pabou  di  Iky  Arends  su  cas,  yena  cu  fruta  y  pinda  pa  hiba  Corsou.  Savaneta 
tabata  e  pueblo  cu  mas  tabata  dedica  na  cunucu,  pasobra  e  tera  tabata  asina  fertil. 

Jan  Hendrik  Marcus  Koolman,  yiu  di  Jan  Pieter  Leoncio  Koolman  y  Maria  Cornelia  Elizabeth 
Croes  tabata  un  bon  cunukero.  E  tabatin  su  burico  cu  su  halifatnan  pa  busca  awa  na  pos. 
Tambe  e  tabatin  su  cunucu  di  aloé  y  su  halifatnan  pa  carga  azeta  di  aloé.  E  tabata  gusta 
pasa  su  paranda  di  Dande.  Jan  Sol  (Jan  Henriquez)  tabata  su  tocado  di  tambor  hunto  cu 
Jan  de  Cuba  cu  despues  cu  el  a  casa  a  bay  biba  na 
Paradera.  Jan  Sol  tabata  miho  conoci  como  Jan 
Cuaresma  pasobra  e  no  tabata  gusta  bay  misa. 
Remarcabel  ta  cu  den  un  rato  asina  nos  ta  papia 
di  tres  "Jan",  esta  Jan  Koolman,  Jan  Henriquez  y 
Jan  de  Cuba.  Ta  obvio  cu  e  influencia  Hulandes 
tabata  masha  grandi  mes  den  e  pueblo  di 
Savaneta.  Te  hasta  e  nomber  "Jan"  tabata  hopi 
popular  e  tempo  ey. 

Pedrito  Arends  casa  cu  Rinchi  Winterdaal  tambe 
tabatin  un  cunucu.  Otro  cu  tabatin  su  cunucu 
tabata  Reinier  de  Kort,  miho  conoci  como  Buchi 

Mata  di  Pal'i  Taki 

Ni.  Buchi  Ni  tabata  yiu  di  un  polis  cu  a  bin  biba  na  Aruba.  E  tabata  biba  na  un  luga  cu  el  a 
yama  Pal'i  Taki  pasobra  eyden  tabatin  un  mata  di  taki  (Taki  ta  su  nomber)  cu  el  a  pensa  cu 
probablemente  ningun  otro  caminda  tin  e  mata  aki  of  el  a  bira  asina  scars  cu  bo  no  tabata 
mir'e  niun  caminda  mas.  Den  e  cunucu  e  tabatin  su  cas  unda  e  tabata  biba,  planta  su 
cunucu  y  cria  su  bestianan.  E  cunucu  aki,  actualmente  ta  di  Alejandro  (Shon  Le)  Koolman. 
Anto  e  mes  a  kere  cu  ta  Buchi  Ni  a  planta  e  mata  aki,  pero  ora  el  a  puntra  Buchi  Ni  su  yiu 
homber  grandi,  esta  Cola  de  Kort,  el  a  haya  sa  cu  Buchi  Ni  a  bisa  Cola  cu  no  ta  e  a  plant'e, 
pero  e  ta  kere  cu  ta  parhanan  a  trece  e  simia  y  e  mata  a  nace  ey  den  e  cunucu.  E  mata 
peculiar  aki  ta  mas  o  menos  200  aña  bieu,  e  ta  pari  un  fruta  geel  cu  e  muchanan  ta  gusta 
come  pasobra  e  no  ta  zuur.  Buchi  Ni  tabata  casa  cu  Coba  Rafini  y  nan  tabata  yam'e  Ma 
Coba.  Buchi  Ni  tabata  un  di  nos  grandinan  cu  tabata  lora  e  couchi  tabaco  den  su  man  y 
pone  den  su  sombre.  Esaki  tabata  pa  e  por  uz'e  despues. 

Dia  31  di  juli,  2008,  Srs.  Loy  Koolman,  Thomas  (Tom)  Dijkhoff  y  mi  persona  a  dicidi  di  bay 
saca  un  potret  di  e  mata  aki,  como  cu  e  ta  birando  masha  scars.  Loy  a  guia  nos  unda  e 
mata  ta  keda  y  Tom  Dijkhoff  a  saca  e  potret.  Nos  a  keda  asombra  di  mira  un  mata  hopi 
straño  y  bunita  cu  a  cuminsa  floria.  E  mata  berdad  ta  keda  net  panort  di  unda  Buchi  Ni 
tabata  biba,  pero  actualmente  ta  e  fundeshi  di  e  cas  so  a  keda.  E  ta  situa  net  pariba  di  cas 
di  Jorge  Osbaldo  (Joy)  Koolman,  Rooi  Koochi  25-C. 

Den  e  programa  di  "Nos  Grandinan  -  Nos  Tesoronan"  di  dia  25  di  mei  2008,  Sr.  Roy  Rasmijn 
di  Santa  Cruz,  tabata  menciona  cu  den  cunucu  di  su  welo,  pariba  di  Wela,  e  luga  unda 
tabata  practica  tiramento,  tabatin  hopi  di  e  mata  di  fruta  aki,  pero  despues  di  tempo  ya  no 
tabata  existi  niun  mas.  (Nota  di  autor:  Mi  tin  hopi  aprecio  pa  Fundacion  Stimaruba  cu  ta 
flora  y  fauna  cu  ta  den  extension.) 


Loy  Koolman  den  un  entrevista  cu  juffrouw 
Gianni  Koolman  ta  conta  tocante  e  plantamento 
di  maishi  y  fiesta  di  Dera  Gay  di  antes.  Segun 
Loy  e  cunukeronan  di  antes  tabata  cuminsa  haci 
e  cunucu  limpi  rond  di  februari.  Nan  ta  ranca 
troncon,  ta  hunta  e  palonan  di  maishi  na  dam  pa 
warda  awa.  Nan  tabata  warda  e  troncon  pa  nan 
kima  ora  di  fiesta  di  San  Juan.  Nan  ta  chapi  e 
cunucu,  hacie  limpi  limpi  y  warda  riba  e  awa, 
esey  ta  entre  juli  pa  november.  Si  awa  yobe  na 
november,  nan  tabata  bisa  cu  ya  e  yobida  a  cay 
poco  laat,  pasobra  si  bo  planta  e  maishi  na 
november,  e  no  ta  crece  grandi,  e  ta  pari  tapushi 
chikito. 

Tabatin  diferente  sorto  di  bonchi,  por  ehempel  e  shinishi  rondo;  cureño;  pinta;  kinchoncho; 
cora  y  esun  chikito.  Nos  no  por  lubida  e  bonchi  cu  yama  "rementa  smoel."  Ora  nan  tabata 
cushina  bonchi,  nan  tabata  troca  e  awa  tres  biaha.  Nan  ta  pone  herbe  y  ora  e  awa  herbe, 
nan  ta  basha  e  awa  afo  y  pone  awa  nobo.  Esey  nan  ta  yama  troca  e  awa  di  bonchi.  Nan  ta 
haci  esaki  y  despues  ta  sigui  cushina  e  bonchi.  Di  e  manera  aki  e  bonchi  no  ta  bin  cu  gas. 
Nan  tabata  pone  conoflok  aden,  pero  esaki  no  ta  kita  tur  e  gas.  Mi  ta  corda  tambe  cu  ora 
nan  tabata  herbe  e  bonchi  largo,  nan  tabata  tapa  e  wea  di  bonchi  cu  un  serbete  of  foyo  di 
pampuna,  probablemente  e  weanan  no  tabatin  tapa.  Por  ta  tambe,  cu  e  foyo  di  pampuna  ta 
duna  e  bonchi  un  sabor  apart. 

Un  di  e  bon  añanan  pa  e  cunukeronan  na  Savaneta  tabata  aña  1923.  Awa  a  yobe  masha 
hopi  y  cosecha  tabata  grandi.  Pastoor  Gabriel  Murk  a  haya  60  saco  di  maishi  pa  misa. 
Tambe  e  tabata  haya  salon  of  un  pia  fresco  di  carne,  lechi  di  carne,  berdura,  bonchi  y  fruta. 
E  siguiente  aña  secura  a  dal  pisa.  Tabatin  poco  cosecha  y  pastoor  a  haya  32  saco  di  maishi. 
Esaki  e  tabata  uza  pa  su  mes,  pa  cabay  y  pa  parti  na  e  pobernan  of  pa  bende  pa  cubri  gasto 
di  mantencion  di  misa.  E  tempo  ey  e  benta  di  aloe  tambe  tabata  bay  na  beneficio  di  misa. 
Semper  e  prome  saco  di  maishi  tabata  pa  e  cabay  di  pastoor. 

Cosecha  tabata  un  temporada  cu  hopi  alegria,  union  y  hopi  trabou  pa  nos  cunukeronan.  Un 
periodo  cu  tabata  trece  hopi  cuminda  di  cunucu  pa  nos  hendenan.  Ora  nan  tabata  drenta 
nan  cunucu  nan  tabata  dal  un  grito  di  alegria  manera  "Aheu"  pa  e  bisiñanan  mula  nan 
machete  pa  bay  cunucu  pa  yuda  cu  e  cosecha. 


Calendario  di  plantamento  di  cunucu 


April/mei:  Preparacion  di  cunucu  pa  warda  awa.  Ta  haci  e  cunucu  limpi.  Ta  ranca  troncon 
bieu  di  maishi,  rama  di  bonchi  y  di  otro  mata.  Ta  chapi  yerba.  Despues  cu  e  cunucu  ta  limpi 
ta  traha  dam  pa  warda  awa.  E  dam  ta  wanta  e  awa.  E  awa  ta  trece  frescura  y  tambe  ta  putri 
parti  di  e  dam.  Esaki  ta  gorda  e  tera. 

Juni:  E  cunucu  ta  drecha,  yen  di  dam.  Ta  celebra  e  cosecha  cu  a  pasa  y  ta  prepara  pa  un 
otro  aña  di  cosecha.  Ta  celebra  esaki  cu  San  Juan,  Dera  Gay  y  cu  kimamento  di  sushi. 
Juli/auqustus:  Ta  check  e  cunucu  y  si  ta  necesario,  ta  drecha  e  damnan.  Ta  spera  awa. 
September/october:  Ta  planta  mas  tanto  memey  di  september  cuminsamento  di  october. 
Despues  cu  planta  y  cu  awa  sigui  yobe,  ta  chapi,  tin  ora  te  tres  biaha,  p'e  maishi  no  hoga 

November:  Si  a  planta  na  september,  ta  haya  pinda  cu  bonchi  pa  come. 

December:  E  maishi  ta  na  barica.  E  ta  bay  saca  tapushi. 

Januari:  Ta  cuminsa  controla  cunucu  pa  parha,  manera  prikichi,  mofi  y  warwacoa. 
Februari/maart:  Ta  tumba  maishi.  Ora  cu  tumba  maishi,  tin  tambu  den  cunucu.  Ta  tumba 
maishi  y  ta  pone  bohi.  Despues  di  tres  siman,  ta  kita  e  maishi  fo'i  bohi  y  ta  pon'e  na  cama. 
Despues  ta  flecha  e  maishi,  pues  ta  kita  e  tapushi  for  di  e  palo.  Ta  warda  algun  palo,  pa 
festeha  San  Juan.  Despues  cu  flecha  e  maishi,  ta  pone  nan  na  paki  paki.  E  palonan  ta  keda 
abou.  Despues  ta  pone  e  maishi  na  parapete  den  cunucu.  Parapete  ta  un  cama  traha  di  pal'i 
maishi  so  y  segun  un  cierto  sistema.  Ta  traha  un  parapete,  ora  cu  pone  e  palo  di  maishi 
hunto  y  riba  nan  ta  pone  e  tapushi  na  parapete.  Despues  di  parapete  ta  tapa  e  tapushinan 
cu  e  palonan  di  maishi.  Despues  di  seis  siman  ta  drenta  e  maishi.  Ta  hib'e  den  mangashina 
na  cas.  Ora  cu  drenta  maishi,  tin  fiesta  grandi  di  tambu.  Ta  hinca  e  maishinan  den  saco.  E 
saconan,  ta  saco  grandi  di  hariña  geel,  cosi  na  otro.  Tur  steel  di  maishi  mester  tin  punta 
pafo.  E  mester  bin  gepak,  punta  pafo.  Ora  cu  e  parapete  ta  den  mangashina  e  cosecha  ta 
paden.  Despues  ta  bati  maishi  pa  saca  e  pipitanan.  Ta  bienta  e  maishi,  esey  ta  pa  separa  e 
bagas  for  di  e  maishi,  pa  ultimo  mula  e  maishi  sin  bagas.  For  di  e  maishi  mula  ta  bati  pan 
di  maishi  rabo,  ta  traha  papa  cu  ne  y  ta  traha  boyo. 

Lo  mi  por  bay  den  masha  detaye  tocante  plantamento.  Sinembargo,  cu  mucho  gusto  mi 
kier  a  referi  na  e  buki  "Planta  pa  Cosecha"  c u  a  sali  na  juni  2006  y  skirbi  pa  señora  Celia  O. 
Thiel.  Na  un  manera  sublime  e  escritor  aki  ya  a  elabora  den  extenso  riba  e  plantamento  di 
cunucu  y  cosecha  cu  tabata  tuma  luga  riba  nos  isla.  Esaki  indudablemente  ta  un  buki  (di  30 
pagina)  cu  no  por  falta  den  niun  cas  na  Aruba. 


Beach.  E  boca  di  Baby  Beach  mes  nan  tabata  yama  Boca  di  Caret,  pasobra  ey  e  tortuganan 
tabata  subi  tera.  Tur  e  terenonan  ey  tabata  di  dje,  incluyendo  unda  Esso  Club  (despues 
"Nankin  Club")  ta  situa.  E  tabatin  un  cocal  bunita  yen  di  mata  di  coco,  incluyendo  su  casita. 
E  tereno  tabata  bay  te  na  porta  no.  6  di  Lago,  unda  actualmente  tin  e  anker. 

Chombe  de  Kort  cu  su  bestianan 

Na  Savaneta,  mescos  cu  na  Sta.  Cruz  cuminda  tabata  na  abundancia,  pasobra  e  hendenan 
tabatin  hopi  baca,  carne,  cabrito  y  porco.  Bo  tabata  haya  carni  di  bestia  na  cantidad.  Lechi 
tambe  tabata  na  abundancia  y  cu  cuatro  placa  (Afl.  0,10)  bo  por  a  cumpra  un  pinchi  (mey 
liter)  di  lechi  di  carne.  Nan  tabata  traha  keshi  blanco  di  e  lechi  ey.  Sr.  Frans  Rasmijn  tabata 
un  persona  cu  tabata  traha  keshi  blanco.  E  tabata  e  prome  boswachter  (boswa)  di  Aruba  y 
tabata  bin  di  Sta.  Cruz,  mientras  cu  Pedrito  Arends  tabata  e  prome  boswachter  di  Savaneta. 
Frans  Rasmijn  tabatin  un  ruman  Tony,  cu  tabata  carga  e  famnan  Rasmijn  y  Ras  y  tabata  cria 
hopi  baca  y  cu  su  boto  di  binti  pia  tabata  coy  hopi  pisca  na  Barcadera.  E  tabata  di  Angochi  y 
a  casa  cu  un  v/d  Linden  di  Savaneta. 

Tabatin  asina  hopi  porco  cu  ora  e  porconan  aki  tabatin  nan  yiunan  chikito,  bo  mester  a  keda 
leu  for  di  nan,  pasobra  nan  ta  core  bo  tras  y  morde  bo.  E  tempo  ey  hopi  hende  tabata  cria 
porco  den  cura  di  cadushi,  esta  di  trankera,  of  cura  di  transhi  y  tabata  alimenta  nan  cu 
cuminda  di  cunucu.  Prome  cu  e  porco  ta  cla  pa  mata,  e  hendenan  tabatin  bari  di  palo  yen  di 
salo  na  cas  prepara.  Nos  grandinan  tabata  cana  for  di  Savaneta  te  panort  di  Boca  Grandi  na 
lama  pariba  pa  nan  coy  e  salo  cu  tabata  forma  den  e  holnan  di  piedra  cu  tin  riba  e 
barancanan.  E  salo  ey  ta  bira  manera  un  cristal.  Nan  tabata  bin  cu  saco  di  cus  yen  di  salo, 
pasando  unda  awor  ta  Golfweg,  bin  zuid,  Rooi  Hundo,  Brazil,  Mabon  te  Savaneta. 

Ora  e  porco  ta  cla  pa  mata,  nan  ta  herbe  awa  den  un  bleki  di  kerosin  pa  bash'e  riba  e  porco 
pa  asina  nan  por  pel'e.  Nan  no  tabata  perde  nada.  Nan  tabata  drenta  e  sanger  (e  tan 
conoci  sanger  yena),  corta  e  cabes  afo  pa  traha  suls  y  cu  e  patanan,  nan  tabata  traha  sopi. 
E  ora  nan  ta  habrie  pa  lomba  y  ta  saca  e  weso  di  lomba  completo.  E  casa  ta  bay  den 
cushina  cu  e  carni  y  e  lomba  y  ta  corta  nan  pida  pida.  E  ta  traha  e  sopi  di  wes'i  lomba  den 
un  wea  di  cinco  galon  y  naturalmente  e  ta  bati  pan  di  maishi  rabo.  Ora  e  sopi  ta  cla  e  ta 
grita:  "Sopi  ta  cla"  y  ta  mas  o  menos  seis  homber  ta  bin  sinta  na  mesa  pa  come.  Pasobra 
ora  ta  mata  porco,  ta  hopi  hende  ta  bin  yuda.  Ora  nan  caba  di  bebe  nan  sopi  barica  yen, 
nan  ta  dal  nan  betro  di  rom  of  yanefro.  E  tempo  ey,  tabatin  yanefro  "Hirschkamp"  y 
despues  a  bin  e  marca  BOLS.  Despues  tur  amigo  ta  bay  nan  cas,  curpa  poco  cansa,  pero 
contento  pasobra  e  tempo  ey  nos  hendenan  tabata  biba  contento  y  pasa  bon.  Nan  no 
tabata  conoce  e  palabra  cu  awendia  ta  asina  comun,  esta  "stress"  (tension). 

E  tempo  aya,  nan  no  tabata  bisa  sopi  di  bestia  chikito,  pero  sopi  di  carne  of  sopi  di  cabrito. 
Ta  e  insectonan,  nan  tabata  yama  bestia  chikito.  Tabatin  masha  cria  di  carne  y  cabrito.  Un 
hende  por  tabatin  400  cabrito  y  100  carne.  E  carni  di  carne  of  cabrito  nan  tabata  uza  pa 
stoba,  pa  traha  sopi,  of  pa  tira  den  bonchi.  Tambe  nan  tabata  coy  e  carni  habrie,  scherf  e, 
pekel  e  cu  salo  y  pon'e  den  e  famoso  bari  di  palo.  Esey  tabata  e  salon.  E  bari  aki  a  bira 
famoso,  pasobra  e  tabata  manera  e  frishider  cu  nos  ta  warda  cuminda  aden  awendia.  Ora 
nan  tabatin  mester  carni  pa  tira  den  bonchi,  nan  tabata  corta  pida  for  di  den  e  bari,  lab'e  pa 
kita  e  salo  y  tir'e  den  bonchi. 

No  tabatin  carniseria  ni  matansha  (abattoir).  Ta  nan  mes  tabata  mata  bestia  na  cas. 
Tampoco  tabatin  keurmeester,  pero  e  carni  tabata  bon,  pasobra  situacion  ambiental  tabata 
sano  y  e  hendenan  a  come  y  biba  saludabel.  Despues  cu  a  bin  tur  esaki,  e  hendenan  cu  no 

kier  bay  abattoir,  ta  mata  bestia  scondi  na  cas,  pero  ta  core  risico  cu  e  carni  no  ta  saludabel, 
pasobra  e  pober  bestianan  awendia  ta  come  tur  sorto  di  cos. 

Segun  e  departamento  di  L.V.V.,  na  1924  tabatin  16,917  carne;  10,843  cabrito;  962  burico; 
803  porco;  24  cabay,  199  baca  y  toro;  3  mula.  E  cifranan  actual,  calcula  cu  ayudo  di  DLVV 
(Santa  Rosa),  Canashito  Farms,  Kibaima  Farms  y  Fundacion  Salba  Nos  Burico,  ta  lo 
siguiente:  cabay,  entre  300  pa  350;  burico,  entre  180  pa  200;  baca,  entre  25  pa  30; 
cabrito,  entre  3000  pa  4000  y  carne,  entre  2000  pa  2500. 

Fiesta  di  San  Juan  y  Dera  Gay 

Fiesta  di  San  Juan/Dera  Gay  a  cuminsa  na  e  sitio  unda  Brisas  del  Mar  ta  situa  actualmente. 
Na  aña  1860,  e  Venezolanonan  tabata  bini  den  dos  boto  cu  hopi  bela  di  e  tipo  "brik"  Spaño, 
cu  ta  un  barco  di  tres  mast,  carga  cu  rom  y  otro  articulonan.  Un  di  e  botonan  su  nomber 
tabata  San  Carlos  cu  tabata  bin  cu  mas  frecuencia  y  e  otro  tabata  Litawa.  Nan  tabata  baha 
for  di  e  boto  San  Carlos  aki  y  subi  un  otro  chikito  cu  nos  hendenan  a  pone  su  nomber  San 
Carlos  Chikito  y  tabata  bay  mara  na  cas  di  Sr.  Yaco  Henriquez.  Na  Cayon,  net  pariba  di 
Brisas  del  Mar,  bou  di  e  matanan  di  kwihi,  nan  tabata  haci  negoshi.  Si  nan  tabata  t'ey  net 
riba  dia  di  San  Juan,  anochi  nan  tabata  bebe  burachi  y  celebra  e  Deramento  di  Gay.  Nan 
tabata  pone  un  gay  riba  nan  cabes  pa  duna  e  fiesta  algo  humoristico.  Nan  tabata  coba  un 
buraco  den  tera,  ta  pone  un  gay  bibo  aden.  Su 
cabes  so  ta  sali  afo.  Despues  di  tempo  a  bira 
cu  nan  a  bay  over  na  tapa  e  cabes  cu  un 
calbas.  Nan  tabata  mara  wowo  di  otro,  balia 

calbas,  e  Deramento  di  Gay  a  caba,  pero  e 
fiesta  mes  ta  sigui.  E  cantamento  tabata  na 
Spaño  y  ta  despues  esaki  a  bira  na  Papiamento, 
mientras  e  melodia  a  keda  mescos.  Ora  nan 
kibra  e  calbas,  e  gay  ta  sali  core  bay  of  e  por 
muri  ora  e  palo  dal'e  cu  calbas  cu  tur.  Si  e  gay 
a  sali  na  careda,  tur  hende  ta  sali  core  su  tras. 
Esun  cu  gara  e  gay  ta  gana.  Siguientemente, 
nan  ta  pone  hopi  palo  na  candela  pa  nan  haya 
claridad  pa  e  fiesta  sigui  y  un  muhe  ta  bula  e 
candela.  Esaki  a  trece  e  cendemento  di 
candela  cu  te  dia  di  awe  hopi  ta  haci.  Nan 
tabata  fiesta  cu  nan  bistinan  normal  y  no 
colorido  manera  awor.  Awor  colo  di  San  Juan  a 
bira  cora,  geel  y  preto.  Cora  kiermen  sanger,  geel  ta  candela  y  preto  ta  e  huma  preto  cu  ta 
sali  for  di  e  candela.  Asina  e  tradicion  aki  a  sigui  pa  nos  Arubianonan. 

Door  di  plantamento  a  bin  e  Fiesta  di  San  Juan.  San  Juan  ta  cay  net  den  e  temporada  cu  e 
plantamento  ta  caba  y  cu  nan  tin  cu  haci  e  cunucu  limpi.  Prome  cos  cu  nan  tabata  haci  ta 
cana  tur  rond  di  sea  e  cura  di  transhi,  of  di  cadushi.  Tabata  pasa  cu  un  garetia  traha  di  palo 
y  nan  ta  recoge  tur  e  cadushinan  y  pone  nan  na  un  monton.  Esaki  ta  keda  y  riba  bispo  di 
San  Juan  nan  tabata  cende  candela  grandi  tur  caminda  pa  avisa  tur  bisiña  cu  ta  dia  di  San 
Juan.  Antes  ta  sushedad  di  cunucu  so  nan  tabata  kima.  No  manera  ta  e  caso  awor,  cu  te 

hasta  taira  nan  ta  kima.  Nan  tabata  pone  un  fiesta  chikito  y  esaki  tabata  e  inicio  di  e  fiesta 
di  San  Juan  y  cu  awe  ainda  a  keda  un  di  nos  tradicionnan  cultural.  E  hende  hombernan 
tabata  bisti  bachi,  pero  durante  e  baile  nan  tabata  kita  esaki.  Letra  di  e  cancion  ta  data  for 
di  1862.  Instrumentonan  musical  cu  nan  tabata  uza  tabata  fio,  acordion,  wiri,  tambor  of 
tambu.  Tambor  tabatin  dos  banda  y  tambu,  un  banda  so,  traha  di  cuero  di  carne  of  cabrito. 
Asina  tambe  a  cuminsa  cu  fiesta  di  Dera  Gay  na  aña  1863. 

Riba  dia  24  di  juni  ta  fiesta  di  San  Juan.  Aki  na  Aruba  ta  celebra  e  fiesta  cu  e  tradicional 
Deramento  di  Gay.  E  ta  un  celebracion  folclorico  cu  antes  tabata  cuminsa  banda  di  4'or  di 
atardi,  pero  e  fiesta  mes  ta  cuminsa  banda  di  7'or  di  anochi  y  ta  sigui  te  den  oranan  di 
mainta.  Si  tin  tempo,  e  por  sigui  te  e  siguiente  dia,  specialmente  si  ta  un  fin  di  siman.  Ora 
cosecha  ta  den,  henter  famia  ta  yuda  coba  un  hoyo  den  tera  dilanti  di  cas.  Aki  nan  ta  pega 
un  candela  y  tur  hende  ta  bin  balia  San  Juan. 

Na  Savaneta,  Comision  di  Jendi  Koolman  sa  celebra  te  awe  ainda  Deramento  di  Gay.  Nan  ta 
cuminsa  cu  Himno  di  Aruba,  despues  ta  claba  cinco  bandera  y  e  hendenan  ta  balia  wowo 
mara.  Ta  pone  un  bandera  geel  y  esun  cu  ranca  e  bandera  aki  ta  gana  un  premio.  Despues 
ta  sigui  cu  e  Deramento  di  Gay,  ta  mara  wowo  y  e  ora  ta  cuminsa  cu  e  cantica  di  San  Juan 
pa  esun  cu  wowo  mara  cuminsa  balia.  Antes  ta  hende  homber  so  tabata  e  bailadonan  y 
hende  muhe  tabata  para  na  banda.  Tabatin  un  muhe  si  cu  tabata  balia  cu  e  homber  pa  bir'e 
rond  pa  desvi'e  di  e  direccion  na  unda  e  calbas  ta.  Asina  e  bailamento  aki  ta  sigui  te  ora  un 
di  e  hombernan  kibra  e  calbas.  Despues  nan  ta  sigui  cu  tocamento  di  tambu  pa  sigui  tenta 
otro  of  mama  gay  di  otro,  pero  tur  esaki  tabata  bay  sin  ningun  problema  y  tabata  djis  pa 
pasa  pret.  E  fiesta  aki  ta  e  culminacion  di  un  aña  di  cosecha,  sea  bon  of  malo  y  habrimento 
di  un  aña  nobo  pa  plantamento  cu  tur  bon  deseo. 


Çgltivaçipn  di  glpe 

Mas  o  menos  na  aña  1840  nos  hendenan  a  cuminsa  cu  cultivo  di  aloé.  E  tempo  ey  tabatin 
un  demanda  grandi  mundialmente  y  nos  hendenan  a  cuminsa  planta  e  mata,  pasobra  e  tera 
y  clima  seco  tabata  ideal.  Nan  a  dedica  hopi  di  nan  tempo  na  cortamento  di  aloé,  pero  esaki 
no  tabata  produci  mucho  tampoco.  Ta  conoci  cu  mas  o  menos  na  1950  tabatin  comerciante 
abusado  cu  a  pone  hopi  di  nos  grandinan  di  Savaneta  cultiva  aloé  cu  despues  nan  no  a 
beneficia  di  tur  esaki.  E  grandinan  ey  cu  te  hasta  mester  a  busca  y  paga  hende  pa  cultiva, 
corta  e  aloé  y  paket'e  den  caha  pa  e  comerciante,  no  tabata  mira  ni  un  cen  preto  y  nan  a 
perde  hopi  placa.  Tin  di  nan  hasta  a  perde  suma  di  miles  y  miles  di  florin,  cual  e  tempo  ey 
naturalmente  tabata  masha  hopi  placa. 

Cortamento  di  aloé 


Nos  grandinan  tabata  lanta  marduga  pa  bay  corta  aloé. 
Ora  nan  caba,  nan  tabata  bay  lama  cu  e  mesun  paña 
cu  nan  a  corta  e  aloé  pa  laba  esaki.  Nan  tabata  bay 
lama  pa  tira  taray  of  reda  y  nan  tabata  bolbe  cas  cu 
pisca  y  e  paña  laba.  Toch  nan  tabatin  awa  pa  hawa  e 
paña  y  pa  su  mañan  ta  bolbe  uz'e  pa  bay  corta  aloe  of 
traha  den  cunucu.  E  tempo  ey  Savaneta  tabatin  masha 
hopi  aloé  y  di  bon  calidad.  E  periodo  pa  corta  aloé 
tabata  cuminsa  na  januari  te  na  mita  di  aña.  Despues 
ta  te  na  januari  di  e  proximo  aña  atrobe,  pasobra  e 
aloé  mester  cura  bon.  Bo  ta  corta  aloé  di  dialuna  pa 
diabierna.  Ta  cutisa  bo  mester  a  bisti  na  pia  pa  bay 
corta  aloé.  Sapato  (si  tabatin)  no  ta  wanta  cadushi, 
tuna,  of  bringamosa.  Tin  luga  cu  bo  ta  yega  den  scuridad  y  bo  tin  cu  warda  te  ora  dia  habri 
pa  wak  pa  no  trapa  cadushi  of  colebra. 

E  muraya  di  e  forno  di  aloé  na  unda  ta  sinta  e  wea  di  koper  pa  cushna  e  aloé,  ta  traha  di 
piedra  y  gerapel  cu  calki.  E  piedranan  tabata  pega  cu  klei  y  bou  di  e  forno,  caminda  tabata 
pone  palo  seco  pa  cushna  e  aloé,  tabatin  dos  buraco  bou  di  e  forno.  Un  di  e  buraconan  aki 
tabata  por  lo  menos  2  pia  cuadra  pa  hinca  e  palonan  abou.  E  otro  buraco  mas  chikito,  bou 
di  e  forno  tabata  pa  e  wea  por  haya  oxigeno  pa  asina  e  palo  por  pega  candela.  E  palonan 
cendi  durante  e  proceso  di  cushnamento  di  aloé  tabata  palonan  basta  lihe  pa  duna  e 
candela.  Nan  tabata  corta  diferente  palo,  pero  e  mester  ta  palo  moli  cu  por  a  produci  bon 
candela.  Tabatin  palo  den  mondi,  por  ehempel  wayaca,  cu  tin  hopi  azeta  cu  ta  huma  hopi  y 
no  ta  produci  e  candela  pa  cushna  e  aloé.  Palo  seco,  por  ehempel,  dabaruida,  hedebeshi 
tampoco  no  ta  sirbi  ni  pa  traha  candela  pa  koffie.  Nan  ta  huma  so.  Nan  tabata  pone  e  palo 
y  na  e  casca  bo  ta  conoce  cua  di  nan  ta  kima  bon  of  otro  cu  ta  huma  so.  P'esey  nan  tabatin 
mester  di  e  palo  seco,  sin  e  casca  of  bastro,  pa  bo  por  conoce  di  leu. 

E  wea  cu  ta  cushna  aloé  tabatin  un  forma  di  un  trek  cu  tabata  traha  di  puro  koper  pa  e  por 
wanta  cayente.  Nan  tabatin  un  sistema  di  bienta  e  aloé  y  pa  esaki  nan  tabata  uza  un 
cuchara.  E  tabata  traha  den  forma  rondo  cu  un  man  y  e  tabata  carga  2/3  liter  di  azeta. 
Tabatin  un  otro  wea,  un  tiki  mas  chikito,  yen  di  buraco  pa  gara  e  sushedad  ora  bo  ta  cushna 
e  aloé.  Den  e  aloé  bo  ta  haya  palo  cu  ta  cay  den  e  aloé,  anto  cu  e  cuchara  aki  nan  ta  saca  e 
pida  palonan  afo.  Tambe  tin  un  sorto  di  palo  cu  nan  ta  hinca  den  e  aloé  ora  e  ta  cushna  pa 

wak  si  e  aloé  ta  bon  of  e  ta  curu.  Si  e  aloé  keda  pega  na  e  palo  ey,  e  ta  bon,  e  aloé  ta  bira 
manera  un  caramel.  E  ora  nan  ta  bay  saca  palo  bou  di  e  forno  pa  baha  e  candela  y  pa  asina 
e  aloé  por  bira  un  tiki  mas  friu  pa  e  no  herbe  y  bira  duro.  E  por  herbe  di  mas  cu  tur  e  aloé 
bay  afo,  pues  bolto  for  di  e  wea  y  asina  nan  ta  perde  tur  cos.  Ora  di  herbe  e  aloé  bo  mester 
ta  hopi  cuidadoso,  pasobra  e  trabou  ta  hopi  dificil.  Si  bo  no  ta  un  cushnado  di  aloé,  bo  no 

por  haci  e  tipo  di  trabou  aki.  Keda  leu!  Ora  e  aloé  ta  cla,  loke  bo  pone  den  e  wea  mester 

carga  por  lo  menos  e  cantidad  cu  bo  por  yena  dos  caha.  Cada  caha  mester  pisa  100  liber 

E  sistema  cu  e  aloé  ta  yega  na  e  forno  ta  via  un  burico.  E  tin  cu  carga  e  aloé  for  di  den  e 
cunucu  caminda  e  plantacion  di  aloé  ta,  te  na  e  forno.  E  burico  ta  carga  dos  halifat,  un  na 
cada  banda.  Cada  halifat  ta  contene  seis  pa  shete  galon  di  azeta.  Ora  e  burico  yega  cu  e 
halifatnan  na  e  forno,  tin  dos  persona,  un  na  cada  banda.  Un  hende  ta  baha  e  prome  halifat 
mientras  e  otro  ta  wanta  e  di  dos  halifat.  E  ora  e  cushnado  di  aloé  ta  tuma  over  pa  bay 
cushna  e  aloé.  Ora  bo  ta  corta  aloé  y  bo  tin  dos  halifat  yen,  nan  ta  bin  coy  nan.  Si  bo  no 
tin  dos,  nan  no  ta  bin  coy  nan,  pasobra  bo  no  por  comparti  e  azeta. 

Ora  bo  ta  bay  corta  aloé  unda  e  forno  ta,  bo  mester  bay  cu  por  lo  menos  tres  hende,  pa 
mancaron  cu  e  aloé  por  ta,  pasobra  "bo  tin  cu  tira  pa  e  cantidad  cu  bo  ta  bin  cu  ne."  Esaki 

kiermen  cu  e  burico  mester  bin  cu  un  halifat  cada  banda  pa  e  ta  den  balansa.  Ora  bo  ta 

corta  aloé  hopi  leu,  si  bo  laga  poco  azeta  bou  di  e  baki,  pa  su  mañan  bo  no  ta  hay'e, 
pasobra  e  ta  cria  pia.  Ora  bo  yena  bo  dos  halifatnan  y  si  bo  resta  mita  bleki,  pa  su  mañan 
bo  no  por  conta  cu  bo  tin  e.  Asina  bo  yega,  bo  ta  haya  e  bleki  boca  abou,  p'esey  maske  ta 
un  mucha  cu  apenas  a  cuminsa  corta  aloé  bo  ta  hiba  cu  bo,  pa  e  tambe  por  yuda  corta  pa 
bo  haya  bo  dos  halifat  completo.  Si  bo  ta  corta  aloé  cerca  di  unda  tin  hende  ta  biba,  bo  por 
corta  aloé  y  yena  un  drum  dentro  di  algun  dia  mes,  pasobra  ningun  hende  no  ta  mishi  cu 
ne.  Pero  bo  no  por  laga  e  aloé  mucho  dia  den  e  drum  tampoco  sino  e  ta  seca.  Bo  mester 
hib'e  pa  e  forno  pa  cushna.  Asina  nos  grandinan  tabata  traha  cu  aloé,  un  trabou  hopi  duro 
pa  gana  pida  pan. 


E  tempo  aya,  como  cu  no  tabatin  cen  pa 
cumpra  cuminda,  nos  hendenan  mester  a  bay 
lama  pa  busca  cuminda.  Nan  tabata  traha  nan 
hanzue  di  feneta  di  koper  pa  pisca.  Pisca 
tabata  na  abundancia  y  ta  scoge  bo  ta  scoge 
cua  bo  kier  come  y  te  hasta  lagun  tabata  yen  di 
pisca.  Mas  o  menos  cien  meter  pazuid  di 
Commandeursbaai  bo  tabata  haya  papahes  di 
djampou.  Anto  ni  come  casi  nan  no  tabata 
come  nan.  Tony  v/d  Linden  e  tempo  ey  tabata 
duna  porco  come  djampopu,  pasobra  e  no 
tabatin  salida  pa  tur  e  piscanan  ey.  Tras  di  Cay 
mes  bo  tabata  haya  tur  sorto  di  pisca,  kreeft, 
calco  y  cangreu  di  Hulanda.  E  ultimo  aki  bo  no 
ta  haya  den  lagun,  pero  pafo  so.  Nos 
piscadonan  tabata  bay  patras  di  rif  cu  nan 
taray,  reda,  of  canaster  y  ta  regresa  cu  cuminda 
di  lama  na  gran  cantidad.  Awendia  hopi  di  e  luganan  banda  di  rif  ta  ocupa  pa  botonan  cu  ta 

haci  negoshi  den  turismo.  Nan  a  bay  asina  leu  cu  te  hasta  nan  a  pone  restriccion  cu  bo  no 
por  pisca,  tira  reda,  taray,  of  coy  kreeft  of  calco  mas,  pasobra  nos  lama  blauw  a  para  bira  pa 
esnan  poderoso  so.  Anto  e  hendenan  aki  tin  e  medio  financiero  cu  nan  por  cumpra  kico  cu 
nan  kier,  pero  e  pobernan  si,  tin  cu  keda  sin  un  pida  cuminda  di  lama  pa  come  of  sin  placa 
pa  cumpra  paña,  etc.  pa  nan  famia.  Pa  colmo,  si  autoridad  haya  bo,  nan  ta  kita  tur  pisca  di 
bo  y  fuera  di  esey,  duna  bo  un  boet  di  Afls.  500,  =  =  .  Tur  hende  kier  sa  kico  nan  ta  haci  cu  e 
piscanan  ora  nan  kita  nan  for  di  bo.  Awor  te  hasta  e  piscadonan  mester  pasa  trabou  pa  nan 
por  haya  has  pa  pisca,  pasobra  si  nan  haya  bo  ta  tira  taray  pa  coy  sardin  of  piskechi,  tambe 
nan  ta  stop  bo  djis  pa  proteha  e  grandinan  y  bo  ta  perde  bo  taray.  Esnan  cu  ta  haciendo 
esaki  ainda  ta  bay  cu  nan  taray  scondi  manera  ladron  pa  logra  haya  has  pa  nan  pisca.  Si  bo 
kier  un  poco  santo  blanco  di  banda  di  lama,  bo  tin  cu  coy  esaki  manera  un  ladron,  pero  nos 
santo  blanco  ta  bay  si  den  barco  yen  pa  traha  playa  na  hotel  na  otro  pais  of  isla. 
Paardenbaai  na  Playa  mes  nan  a  yama  "Zeeroof  Cay". 

Savaneta  a  conoce  hopi  piscado  Arubiano,  tanto  di  antaño  como  esnan  cu  ainda  ta  mantene 
e  tradicion  aki.  Desde  cu  a  descubri  nos  isla,  piscamento  tabata  un  di  e  fuentenan  di 
existencia  di  nos  pueblo  den  transcurso  di  siglonan.  Na  cuminsamento  esaki  tabata  un 
alimento  pa  e  famia,  despues  el  a  bira  un  fuente  di  entrada  pa  hopi  di  esnan  cu  ta  haciendo 
e  trabou  noble  aki  y  por  ultimo  hasta  pa  abastece  nos  mercado. 

Tabatin  asina  hopi  kreeft  cu  hasta  e  piscadonan  tabata  uza  nan  pa  has  pa  pisca.  Piscamento 
di  e  tempo  ey  no  tabata  di  e  facil  ey  tampoco,  pasobra  nan  mester  a  uza  canoa  di  rema  y 
despues  boto  di  bela.  Nan  punta  di  orientacion  riba  lama  semper  tabata  Savaneta  of 
Hooiberg.  Si  nos  ripara  bon,  ainda  masha  hopi  piscado  ta  uza  Savaneta  como  e  punta  di 
orientacion  riba  lama.  Ta  despues  mester  a  pone  faro  cu  luz  pa  indica  e  punta  di  orientacion 
aki.  Pa  esnan  cu  ta  pisca  anochi,  mester  a  pone  dos  luz  na  tera  cu  e  piscadonan  mester 
cera  na  otro  pa  por  drenta  e  boca  entre  e  rifnan. 

Ami  ta  kere  cu  desde  cu  Lago  a  bin  establece  na  aña  1924,  cu  e  boroto  di  trahamento  di  waf 
y  despues  e  polucion  den  lama,  hopi  di  e  casnan  di  pisca  a  move  bay  mas  den  hundo. 
P'esey  mes  cu  e  piscadonan  di  awendia,  mester  bay  masha  leu  di  tera,  pa  nan  por  logra 
haya  bon  pisca. 

Mi  tin  miedo  di  cuminsa  menciona  y  kisas  lubida  algun  nomber  di  e  piscadonan  di  Savaneta, 
pasobra  ta  hopi  mes  nan  ta,  ya  cu  mayoria  di  nos  grandinan,  e  tempo  ey  tabata  biba  di 
piscamento  of  agricultura.  Sinembargo,  lo  ta  bon  pa  menciona  djis  algun  di  nos  grandinan, 
pa  e  storia  no  bira  mucho  largo.  Si  mi  lubida  algun,  no  ta  mi  intencion.  Mi  ta  compronde  cu 
e  prome  piscadonan  di  Savaneta  tabata  Shemmi  v/d  Linden  y  e  Bissliknan.  Mainta  tempran, 
cu  tempo  bon  nan  tabata  bay  pisca  leu,  anto  cu  boto  di  rema.  Segun  Eregino  Ras,  Juan 
Geerman  tabata  e  miho  piscado  di  Aruba  y  Antiyas.  Aunke  e  tabata  di  Sero  Blanco,  e  tabata 
biba  banda  di  lama.  E  tabatin  dos  boto  di  bela,  uno  yama  Sentella  (un  lampro  cu  ta  corta), 
pasobra  ta  corta  e  boto  tabata  corta  lama.  E  otro  mas  chikito  tabata  yama  Satan  (Satanas 
di  lama),  un  boto  cu  tabata  bay  masha  duro.  Ora  tabata  pusta  boto,  no  tabatin  uno  cu  por 
a  competi  cu  Satan. 

Juan  tabata  un  di  e  miho  tiradonan  di  taray  e  tempo  ey.  Aña  di  La  Reina,  tabatin 
competencia  banda  di  lama  pa  wak  ken  por  a  tira  taray  mas  leu.  Juan  tabata  gana,  pasobra 
e  tabata  tira  e  taray  mas  leu  y  tabata  lag'e  habri  mas  hancho.  E  hendenan  ta  conta  cu  ora  e 

bay  canto  di  lama  anto  e  hendenan  yega,  e  ta  cay  drumi  kita  su  sombre,  pone  riba  su  pecho 
y  tabata  haci  un  oracion.  Ora  cu  e  faya  den  e  oracion,  e  tabata  bisa  e  hendenan  pa  no  bay 
lama,  pasobra  tin  un  strobacion.  E  ora  tin  hende  cu  no  ta  bay  lama  y  otronan  tabata  rabia, 
pasobra  nan  a  bin  na  pia  of  cu  burico  for  di  leu.  Pero  despues  nan  a  custrumbra  cu  ne  y 
loke  e  tabata  bisa  tabata  berdad,  pasobra  ora  e  bisa  cu  cos  ta  bon,  anto  e  hendenan  cu  bay 
pisca  tabata  bin  boto  yen  di  pisca. 

Un  di  e  legendarionan  ta  Shon  Tin  Pieters  cu  ora  e  caba  di  pisca  ta  start  e  motor(nan),  lanta 
para  den  e  boto,  cu  mannan  crusa  y  tur  velocidad  ta  bin  tera.  Ta  poco  piscado  por  haci 
esaki  den  un  boto  estilo  crioyo  di  e  tempo  ey  y  principalmente  cu  lama  bruto.  Shon  Tin  te 
ainda  ta  e  maestro  den  drechamento  di  motornan  di  boto.  Awor  mi  amigo  ta  pisca 
solamente  den  tayo  ya  cu  edad  a  subi. 

Hopi  piscado  di  Savaneta  tabatin  nan  marca  riba  lama.  Por  ehempel,  Jan  Thijsen,  kende 
tabata  biba  banda  di  e  Bak'i  Salo,  tabatin  un  marca  cu  e  piscadonan  tabata  yama  marca  di 
Jan  Bak'i  Salo.  E  nomber  a  bin  door  cu  e  tabata  biba  banda  di  Bak'i  Salo.  Otro  tabata  marca 
di  Shon  Tin  y  asina  tabatin  hopi. 

Na  1973,  Humberto  Candido  de  Cuba  y  Evaristo  Thijsen  den  e  boto  "Sharon"  di  Rosendo 
Colina,  a  captura  un  balahu  di  mas  o  menos  660  kilo.  Na  mochi  el  a  pisa  648  kilo,  mientras 
mondongo  haci  limpi  a  pisa  9  kilo.  Cada  wowo  a  pisa  1  kilo.  Esaki  ta  djis  pa  indica  ta  di  ki 
"monstro"  nos  ta  papia. 

Mayoria  di  hende  na  Aruba  conoce 
"Zeerovers"  na  Savaneta,  cu  ta  e  luga  unda 
casi  tur  piscado  di  Savaneta  ta  sali  y  drenta 
cu  nan  boto.  No  tin  mester  di  ningun  borchi 
pa  marca  su  localidad.  E  nomber  Zeerovers 
a  bini  door  cu  e  famianan  Bisslik  ta  hende  cu 
a  lanta  na  rand  di  e  lama  y  nan  tabata 
dedica  hopi  di  nan  tempo  sea  na  lagun  of 
lama  grandi.  Nan  ta  bon  sambuyado  y 
piscado  y  ta  ser  bisa  cu  nada  no  ta  scapa 
nan.  Hasta  nan  ta  bisa  cu  despues  cu  nan 
nace,  sea  yiu  homber  of  muhe,  e  mayornan 
tabata  tira  nan  na  awa.  P'esey  hopi  di  nan  a 
resulta  den  e  miho  landadonan  di  Aruba. 

Bista  paden  di  Zeerovers 

Sr.  Erik  "Iki"  Biislik  a  cuminsa  cu  Zeerovers  mas  o  menos  na  aña  1990  y  e  ultimo  añanan  e 
luga  a  crece  di  un  casita  chikito  di  palo,  bira  un  centro  grandi  unda  actualmente  tin  mas  o 
menos  binti  boto  ta  mara  na  e  waf.  E  botonan  aki  y  nan  doñonan  ta  representa  e  flota  di 
piscamento  di  Savaneta,  hende  di  tur  nivel  for  di  un  simpel  piscado  te  na  gobernador.  Ta 
hopi  hende  ta  bishita  e  luga  aki  pa  motibo  cu  den  tur  trankilidad  bo  por  bin  sinta  dal  un 
drink,  hunga  biyar  y  contempla  e  bunitesa  di  lama  of  e  botonan  cu  ta  drenta  diariamente  cu 
nan  piscanan.  Masha  hopi  hende  ta  depende  di  nan  pisca  fresco  di  Zeerovers. 

Mayoria  di  piscado  di  Savaneta  ta  pisca  na  parti  pariba  di  Aruba  cu  nos  ta  yama  "Cabes  di 
Aruba",  segun  Sr.  Niki  de  Kort,  un  ex-trahado  di  Zeerovers.  Niki  ta  un  pensionado  di  Setar. 

di  Lago.  Asina  nos  a  sigui  cana  riba  e  skerpinan.  Ora  nos  a  yega  panort  di  hospital,  nos  a 
haya  un  carton  grandi  y  nos  a  partie  den  dos  cu  nos  por  a  cubri  nos  curpa  cu  ne.  Ora  nos  a 
yega  hospital,  nos  a  grita  "auxilio"  .  Mesora  a  bin  dos  enfermero  y  nos  a  bisa  nan  cu  nos 
kier  paña.  Nan  a  bin  cu  laken  cu  nos  por  a  tapa  nos  curpa. 

Den  hospital  nos  a  splica  nan  kico  a  pasa  y  nan  a  yama  autoridad  pa  nos  splica  kico  a  pasa, 
cuanto  hende  nos  tabata  y  kendenan  a  yega  tera.  Ey  nos  mester  a  keda  pa  descansa  den  e 
di  tres  piso.  Polis  a  bini  y  despues  nan  a  bay  busca  paña  na  cas  pa  nos.  Despues  nan  a 
hiba  nos  na  warda  di  polis  unda  nos  mester  a  bolbe  duna  un  declaracion.  Siguientemente, 
nan  a  hiba  nos  cas  y  na  mi  cas  nan  a  duna  informacion  robes,  esta  cu  nan  no  a  haya  mi.  Mi 
rumannan  a  sali  pa  bay  busca  mi  y  nan  a  haya  Guillermo  morto,  pega  riba  rif  na  costa.  E 
tabata  cu  tur  su  paña  bisti  y  Ernesto  si  nan  no  a  haya.  Nada  di  e  boto  no  a  bin  tera.  Lago  a 
manda  tugboat  bay  busca,  pero  nan  no  a  topa  cu  nada.  Nene  ta  conta  cu  te  ora  el  a  yega 
tera,  el  a  mira  cu  di  berdad  el  a  scapa.  Tabata  mescos  cu  ta  for  di  un  soño  el  a  lanta.  El  a 
sigui  bay  lama,  pero  nunca  mas  den  ora  di  anochi,  ni  tampoco  cu  boto  di  bela. 

Otro  Savanetero  cu  a  perde  cu  boto  tabata  Juan  Pedro  Thijsen.  Tabata  riba  un  diasabra  di 
luna  di  maart  1957,  cu  Juan  Pedro  y  Mario  Thijsen,  a  sali  cu  e  boto  "Coromoto"  di  14  pia.  E 
motor  a  daña  y  nan  a  keda  drief  y  despues  nan  a  tira  e  hancro  cual  a  gara  pazuid  di  Eagle. 
Pa  5'or  di  atardi  e  cabuya  a  corta  y  asina  nan  a  keda  drief  bay  pabou.  Pa  wanta  e  cabes  pa 
lama,  nan  a  dicidi  di  tira  tur  e  resto  di  cabuya. 

Pa  su  mañan,  pa  7.30  am,  nan  a  bay  den  direccion  di  un  boto  cu  yama  "Amor  de  Madre"  cu 
piscadonan  Venezolano.  E  tripulacion  tabata  consisti  di  Capitan  Goyo  y  tambe  Trino,  Bito 
Alfonso  y  Melecio.  Ora  cu  Juan  Pedro  a  subi  e  boto,  e  capitan  a  puntr'e  su  nomber.  E 
capitan  a  bis'e  e  motibo  cu  el  a  puntr'e  su  nomber  tabata  pasobra  ta  di  4  or  di  marduga  nan 
ta  bringando  cu  e  hancro  pa  nan  bay  Aruba.  E  momento  cu  Juan  Pedro  y  Mario  a  subi  e 
boto,  e  hancro  a  los.  Pues,  e  capitan  lo  a  considera  nan  como  angelnan  cu  a  trece  bendicion 
riba  su  boto.  Juan  Pedro  a  puntr'e  unda  Monki  ta  keda.  E  capitan  a  contest'e  cu  Monki  ta 
keda  te  pariba  aya.  Nan  a  sali  pa  7or  di  mainta  y  a  yega  Aruba  pa  lOor  di  anochi.  Pa 
banda  di  2or  di  atardi,  e  capitan  a  mustra  Juan  Pedro  "Monki"  y  a  bis'e:  "Si  bo  a  hera  nos, 
lo  bo  por  a  yega  Panama". 

Interesante  ta  cu  Juan  Pedro,  prome  cu  el  a  perde,  a  cumpra  un  boto,  verf  e  y  a  pone  su 
nomber  tambe  "Amor  de  Madre",  pues  e  mesun  nomber  di  e  otro  boto  cu  a  rescata  nan. 
Esaki  el  a  conta  nan.  Riba  un  dia  nan  tur,  hunto  cu  nan  cacho  "Dalia"  a  bay  bishita  Juan 
Pedro  pa  wak  e  boto.  Nan  a  bisa:  "Que  casualidad". 

Mas  casualidad  ta  e  otro  storia  di  Chimbo  Thijsen  (yiu  di  Juan  Pedro),  Chona  Henriquez,  Jus 
Thijsen  y  Nemencio  v/d  Linden.  Mientras  Chimbo  y  Chona  a  bay  pisca  den  un  boto,  Jus  y 
Nemencio  tabata  den  un  otro  boto.  Awa  tabata  core  duro  bay  zuid  y  nan  a  wak  un  boto 
grandi  cu  tabata  di  Mario  Schwengle  cu  un  Venezolano  a  cumpra.  Nan  a  mira  nan  ta  zwaai 
un  paña  pidiendo  auxilio.  Chimbo  y  Chona  a  bay  cerca  nan  y  nan  a  bisa  cu  ya  ta  dos  of  tres 
dia  pasa  caba  cu  un  piesa  di  e  motor  a  kibra  y  si  nan  por  yuda  nan.  Chimbo  a  bay  busca  e 
otro  dos  piscadonan  den  e  otro  boto  pa  bin  lastra  nan  hiba  tera. 

Abordo  Chimbo  a  reconoce  Bito  Alfonso  y  Trino  hunto  cu  dos  otro  mas,  pero  el  a  laga  esaki 
pa  un  sorpresa  te  ora  nan  yega  tera.  Papa  di  Chimbo,  Juan  Pedro,  a  bin  lama  y  el  a  mira  cu 

ta  Bito  y  Trino  tabata  abordo  y  el  a  cuminda  nan.  Bito  a  bira  y  bisa  Juan  Pedro:  "Caramba, 

Juan  Pedro,  den  bida  hopi  cos  ta  pasa,  weita  con  nos  a  yega  di  yuda  bo  y  awor  ta  bo  mesun 

yiu  y  su  hendenan  a  yuda  nos".  Juan  Pedro  a  contest'e:  "Asina  bida  mester  ta:  "Awe  mi  ta 
yuda  bo  y  mañan  abo  ta  yuda  mi". 

Chimbo  Thijsen  tambe  a  yega  di  perde  riba  lama.  Na  aña  1994,  Chimbo  so  a  bay  pisca 
pazuid  di  e  refineria  di  Coastal.  Como  cu  e  tabatin  dos  djampou  y  un  brazi,  el  a  dicidi  di  bay 
tera  bek,  pero  e  motor  a  daña  y  a  keda  drif.  El  a  tira  hancro,  pero  e  boto  a  keda  drif  como 
cu  ey  tabatin  lodo  y  awa  tabata  bay  zuid.  Atardi  banda  di  3  or  e  barco  cu  yama  "Irene  K"  a 
pasa  bay  zuid  pa  bay  yena  barco  cu  fuel  afo.  Asina  Chimbo  a  sigui  drif  bay  pabou  te  cu  a 
bira  anochi.  E  tabata  mira  e  yatenan  cu  a  sali  pa  busca  nan.  Pa  3  or  di  marduga  "Irene  K" 
tabata  bin  di  zuid  derecho  riba  Chimbo.  Ora  cu  Chimbo  a  bula  dilanti  pa  corta  e  cabuya, 
Irene  K  a  dal  e  parti  patras  di  su  boto,  ranca  motor  cual  a  cay  den  e  boto.  Chimbo  a  bay 
awa,  landa  un  distancia  y  despues  a  bolbe  subi  su  boto. 

"Irene  K"  a  sigui  bay  nort,  pasobra  nan  no  a  mira  e  boto  di  Chimbo.  Un  boto  di  loods  a  bin 

topa  cu  "Irene  K"  y  a  hib'e  pabou  pa  tera.  Ora  nan  a  yega  banda  di  Balashi,  Chimbo  a 

ripara  cu  Irene  K  a  bira  cabes  pa  zuidoost  y  a  bin  net  pabou  di  Chimbo.  Un  trahado  riba  dek 
trahando  cu  cabuya  a  dal  su  lus  di  cabes  riba  Chimbo  y  Chimbo  a  hisa  man  pidi  yudansa.  E 
trahado  a  mustra  Chimbo  pa  warda.  Mientras  tanto  e  loods  tambe  a  bin  rumbo  pa  Chimbo  y 
nan  a  lastra  e  boto  hiba  na  Gasoline  Dock  di  Lago.  Polis  a  bin  y  tuma  e  storia  y  ta  te  4'or  di 
marduga  Chimbo  a  yega  cas. 

Savaneta  Boating  Club 

Rond  di  aña  1970  un  grupo  a  dicidi  di  lanta  Savaneta  Boating  Club  y  un  di  e  metanan  tabata 
pa  pisca  blekito  (picuda  chikito)  den  lagun.  E  miembronan  tabata:  Loy  Koolman,  Joaquin 
Giel,  Ronnie  Kock,  Mario  Schwengle,  Chomai  Arends,  Dr.  Dennert,  Harold  Larmonie,  Eddy 
Bisslik,  Payan  Bislik,  Pedro  Bisslik,  Segundo  de  Kort  y  Chico  v/d  Linden.  Nan  a  lucha  duro  pa 
nan  por  a  haya  nan  statuut.  Nan  tabata  pone  diferente  competencia  den  lagun.  Segundo 
tabata  e  coki  di  e  club  y  Tanya  Larmonie  tabata  e  Reina  di  e  club.  E  tabata  un  diberticion 
sano,  pero  lastima  cu  e  club  ya  no  ta  existi  mas. 

Tempo  bon  v  tempo  malo 

Den  tempo  bon  of  malo,  nos  hendenan  a  sa  di  sobrevivi.  Tabatin  tempo  di  cosecha  asina 
malo  cu  hamber  a  pone  nos  hendenan  come  curason  di  bushi;  sopi  di  cadushi  cu  tabata 
yama  caduda;  maripampun  cu  carni  bleki  stoba;  calalu  (mas  tanto  e  blanco)  prome  cu  e 
floria;  bembe  prome  cu  e  floria  y  calbas  largo.  Pero  tabatin  añanan  cu  bon  cosecha  y  hasta 
dos  cosecha  di  maishi  den  un  aña!  E  tempo  ey  tabatin  un  custumber  deboto  cu  tabata  tene 
fiesta  di  cosecha  y  tabata  regala  pastoor  saco  di  maishi  como  ofrenda  pa  bendicion.  Nan 
tabata  bisa  tambe  cu  e  prome  saconan  tabata  pa  e  cabay  di  pastoor.  Nos  por  ripara  e 
mangashinanan  ainda  banda  di  e  misanan  bieu  unda  tabata  warda  e  ofrenda.  Na  1922, 
Savaneta  a  regala  40  saco;  na  1923  y  1924  a  regala  60  saca. 

Semper  tin  un  bon  tempo  y  un  mal  tempo,  mescos  cu  den  tur  aspecto  di  bida.  Dios  a  traha 
mundo  cu  diferente  cos  pa  bo  por  compara  un  cu  otro.  E  impacto  mas  grandi  di  imigracion 
den  e  region  tabata  entre  1910  y  1922,  net  prome  cu  Lago  a  establece  su  mes.  E  tempo  ey 
mayoria  di  nos  hendenan  tabata  dedica  nan  mes  na  cunucu  of  plantacion  di  aloé,  cual 
tabata  trece  un  entrada  hopi  importante  pa  e  famia.  Den  un  tempo  cu  no  tabatin  trabou  of 
cosecha  y  tambe  pa  motibo  di  un  crisis  di  fosfaat  y  oro  cu  a  termina  produccion,  e 


56 


Savaneteronan,  mescos  cu  esnan  den  e  otro  barionan,  mester  a  bay  traha  afo.  Nan  a  bay 
Valencia,  Maracaibo,  Coro  y  Cumana  pa  busca  entrada  pa  nan  famia.  Nan  a  traha 
solamente  algun  luna  den  plantacion  di  koffie  y  cacao  pa  despues  regresa  Aruba.  Otronan  a 
bay  Colombia  y  a  traha  den  e  United  Fruit  Company  na  Santa  Marta.  Algun  a  bay  Corsou  of 
Cuba  y  tur  pa  busca  un  miho  porvenir.  Entre  1917  y  1922,  4072  Arubiano  a  emigra  pa 
Cuba.  Na  Cuba  te  hasta  oro  nan  tabata  gana,  pero  mester  a  cambia  esaki  pa  placa  pa  nan 
por  a  regresa  Aruba. 

Na  Juni  1922,  tabatin  ainda  mas  o  menos  200  Arubiano  na  e  plantacionnan  na  Cuba,  pero 
hopi  a  regresa  pa  motibo  cu  e  ganamento  tabata  asina  abou  cu  nan  no  por  a  sobrevivi. 
Durante  cu  nan  tabata  na  Cuba  y  ora  un  barco  tabata  bin  Aruba,  ta  masha  hopi  señora  y 
famia  tabata  aglomera  na  waf  ansiosamente  pa  ricibi  carta  of  noticia  di  nan  ser  keri  na 
Cuba.  E  grandinan  bisti  cu  shimis  largo,  carcas  y  cabes  tapa  cu  shal  colo  preto  y  esnan  mas 
jong  cu  shal  colorido.  Den  tur  combersacion,  nan  tabata  yama  otro  comader,  compader  of 
comer  y  comper,  conoci  e  tempo  ey  na  Aruba  como  un  muestra  di  respet  pa  otro.  Awendia 
bo  no  ta  tende  esaki  mucho  mas. 

Na  1925,  notario  Lindero  C.  Kwartsz  a  peticion  di  gobierno  a  bay  Cuba  pa  regla  regreso  di  e 
Arubianonan.  Un  aña  despues  gobierno,  riba  propio  gasto,  mester  a  manda  busca  169 
hende  for  di  Cuba.  Nan  tabata  gana  90  cen  pa  dia  cu  na  Cuba  tabata  yega  net  pa  nan 


Mi  kier  a  relata  diferente  storia  interesante  di 
algun  di  nos  grandinan  di  Savaneta  cu  a 
crusa  lama  grandi  pa  bay  Cuba  pa  busca  un 
miho  porvenir  pa  asina  nan  por  a  cria  nan 
famia  debidamente.  E  storianan  aki  ta  pa 
simplemente  mustra  nos  con  nos  grandinan 
mester  a  lucha  pa  nos  cu  awendia  tin  tur  cos 
asina  facil.  Nos  mester  bisa  cu  ta  hopi 
curashi  y  determinacion  nan  tabatin.  Te 
hasta  risico  nan  a  core  di  perde  nan  bida, 
pero  cu  e  responsabilidad  pa  asina  sigui  cria 
nan  famia.  Mare  cu  nos  hobennan  di  awendia 
por  siña  carga  responsabilidad  asina. 

Ta  masha  hopi  di  nos  grandinan  di  e  tempo 

anteriormente.  Sr.  Andres  Koolman,  cu 
tabata  yuda  pastoor  Kranwinkel  entre  1905  y 
1907,  a  bay  Cuba  tres  biaha. 

Plantacion  na  Cuba 

Sr.  Jendi  Koolman  cu  a  cuminsa  cu  nos  Dande  a  biba  seis  aña  na  Cuba.  Papa  Jendi  y  henter 
su  famia  a  bay  Cuba  hunto.  E  biahe  tabata  un  amargura  di  ora  nan  a  sali  di  Aruba  te  ora 
nan  a  yega  Cuba.  Ora  lama  tabata  hopi  calma,  nan  mester  a  pasa  pabou  di  Haiti  pa  yega 
Cuba.  Tabata  dura  tin  biaha  tres  luna  prome  cu  e  barco  di  bela  por  a  pasa  den  e  periodo 
aki.  E  hendenan  tabata  pasa  masha  malo  durante  e  biahe,  pasobra  cuminda  y  awa  riba  e 

barco  tabata  caba.  Ta  te  ora  nan  a  yega  tera,  nan  tabata  gradici  Dios  cu  toch  nan  a 
sobrevivi.  Na  Cuba  papa  Jendi  tabata  yuda  e  Cubanonan  asina  hopi,  cu  nan  a  haya  un 
aprecio  y  admiracion  p'e  y  nan  tabata  yam'e:  "Alejandro,  el  Hulandes".  Nan  tabata  bin 
pidie  cuminda  y  e  tabata  duna  nan  cuminda  di  cunucu  cual  tabata  na  abundancia,  pasobra 
awa  tabata  yobe  hopi  na  Cuba.  E  doño  di  un  finca,  Don  Emilio,  te  hasta  tabata  kier  pa  papa 
Jendi  divorcia  y  casa  cu  su  yiu  muhe,  pero  papa  Jendi  tabata  un  persona  honrado  y  fiel  cu 
no  kier  a  laga  su  casa  y  yiunan. 

Dos  ruman,  Juan  Paskel  y  Esteban  Marino  Paskel  y  otro  dos  ruman,  Segundo  Thijsen  y 
Alfonso  Thijsen  hunto  cu  Jose  Croes  tambe  a  sali  pa  Cuba.  Tabata  un  Pasco  na  aña  1919  cu 
e  cinco  mucha  hombernan  aki,  di  edad  entre  16  pa  20  aña,  den  flor  di  nan  bida,  tabata 
prepara  pa  bay  tuma  despedida  di  nan  famia  y  demas  conoci,  pasobra  asina  cu  aña  habri 
nan  lo  sali  pa  Cuba.  Esaki  no  tabata  facil,  pasobra  den  e  tempo  ey  famia  tabata  asina  pega 
na  otro  cu  algo  asina  tabata  trece  cu  ne  algun  tristesa,  specialmente  ora  cu  tur  cinco  tabata 
comper  di  otro  y  cu  semper  nan  tabata  pasa  cas  pa  cas  cu  un  grupo  di  aguinaldo. 

Nan  a  lanta  tempran  dia  7  di  januari  1920,  e  dia  di  salida  pa  Cuba.  Nan  a  hiba  e  maletanan 
cu  burico  pa  Cayon  (awendia  pariba  di  Brisas  del  Mar  Bar  y  Restaurant).  E  barco  di  bela 
Chapara  mes  cu  ta  hiba  nan  Cuba,  ta  sali  for  di  waf  di  Playa  atardi.  Despues  di  e  ultimo 
despedida  na  cas,  Savaneta  #16,  e  cinco  mucha  hombernan  a  cuminsa  cana  rumbo  pa 
Playa.  Nan  a  pasa  via  Rooi  Frances  y  Mahuma  y  sigui  pa  Playa.  Aki  nan  a  bin  topa  cu  un 
grupo  grandi  di  Savaneta  cu  tambe  tabata  bay  Cuba.  Nan  a  subi  e  boto  Chapara  y  asina  e 
biahe  a  cuminsa.  E  tempo  tabata  bon,  solo  tabata  baha  den  horizonte  y  poco  poco  nan 
tabata  mira  e  faro  disparce  tras  di  e  olanan  gigantesco.  E  biento  a  cuminsa  yora  y  e  lama  a 
cuminsa  bira  mahos,  pasobra  nan  tabata  yega  na  e  parti  cu  e  piscadonan  tabata  teme, 
yama  e  tempo  ey  "grado  15."  E  capitan  tabata  zundra  Segundo:  "Mira,  djis  aki  ni  matros 
ta  keda  riba  dek,  asina  ta  tur  hende  paden".  Den  seis  dia  nan  a  yega  Cuba  y  nan  a  baha  na 
Santa  Maria.  Aki  nan  a  bin  topa  cu  Mo  Dan,  tata  di  Jose,  cu  a  bay  hunto  cu  nan. 

E  aña  ey,  1920,  tabata  tempo  di  Pio  Socara,  un  epoca  prome  cu  Batista  y  Fidel.  Nan  a  traha 
un  poco  tempo,  pero  e  situacion  no  tabata  di  e  bon  ey.  Awa  tabata  yobe  demasiado  y 
tabata  destrui  e  plantacionnan  por  completo.  Esaki  a  pone  cu  e  grupo  di  cinco  aki  a  dicidi  di 
huy,  pasobra  en  principio  nan  por  a  traha  solamente  na  Santa  Maria.  Pa  7or  di  anochi  nan  a 
cuminsa  cana  sin  cuminda  of  awa  y  cada  bes  cu  nan  a  topa  cu  un  plantacion  di  caña,  nan 
tabata  para  y  chupa  poco  caña  pa  asina  nan  por  a  haya  energia  pa  sigui  nan  rumbo. 

Tabata  den  oranan  di  marduga,  cu  nan  tabata  perdi,  pero  Segundo  kende  a  yega  di  bay 
Cuba  caba,  a  bay  para  riba  un  monton  di  caña  y  a  grita:  "Awor  si  mi  sa  unda  nos  ta,  nos  ta 
na  Ferry  Dos  y  si  nos  sigui  cana  nos  ta  yega  na  "Pico  Seis".  Aki  ta  unda  Segundo  conoce  un 
tal  Pepe  Gonzales  cu  tin  un  colonia.  Aki  nan  a  traha  pa  basta  tempo  te  cu  nan  a  dicidi  di 
bay  na  "Wabi  Nel".  Aki  ta  unda  e  grupo  di  cinco  a  parti.  Juan  y  Esteban  a  keda  hunto  y  a 
haya  e  deseo  di  bolbe  Aruba.  Despues  di  a  warda  hopi  tempo  nan  a  bin  tende  cu  tin  un 
barco  cu  lo  ta  bay  sali  pa  Aruba.  Asina  nan  a  bay  bek  Santa  Maria  y  aki  nan  ta  bolbe  bin 
topa  cu  Mo  Dan  y  Jose.  Jose  no  tabatin  placa  y  mester  a  keda  atras  y  nunca  mas  el  a  bolbe 
Aruba.  Su  tata  Mo  Dan,  si  a  logra  drenta  e  barco  Ave  Maria.  Esteban  tabatin  placa  pero  no 
tabatin  pasashi.  Asina  ta  cu  e  capitan  a  dicidi  di  yud'e  drenta  e  barco,  pero  e  mester  a  keda 

A  dura  16  dia  pa  nan  por  a  yega  Aruba.  Manera  nos  por  compronde,  ora  di  regreso, 
nabegacion  ta  bira  mas  dificil  pa  motibo  di  e  lucha  di  e  boto  di  bela  contra  ola  grandi  y  mal 
tempo.  Na  caminda  varios  hende  a  muri  y  un  di  nan  tabata  Dito  Ras.  Esteban  a  haya 

pasma  y  no  tabata  come  y  hasta  tabatin  momento  cu  el  a  kere  sigur  e  lo  muri.  Na  nan 
yegada,  nan  a  yud'e  y  el  a  biba  77  aña  mas.  E  storia  ta  relata  pa  Norman  Thijsen,  nieto  y 
sobrino  di  e  famia  aki. 

Sr.  Gerrit  Croes,  otro  cu  tambe  a  bay  Cuba.  Gerrit  a  nace  dia  26  di  januari  1879  na  Santa 
Cruz,  Aruba.  E  tabata  e  di  dos  yiu  di  e  pareha  Jacobus  y  Abigaél  Croes-Croes,  ambos  naci 
na  Aruba  y  residencia  na  Santa  Cruz.  Gerrit  tabata  un  persona  delega  y  di  un  estatura 
normal.  El  a  namora  di  un  elegante  mosa  di  e  districto  di  Savaneta,  esta  Julia  Rafine- 
Irausquin,  kende  tabata  yiu  di  e  pareha  Nicolaas  y  Rosalia  Rafine-Irausquin.  Nicolaas  a 
nace  na  Aruba  y  tabata  di  origen  Frances  y  Rosalia  a  nace  na  Paraguana,  Venezuela. 

Situacion  economico  di  Aruba  e  tempo  ey  no  tabata  di  gaba  y  Gerrit,  mescos  cu  hopi  di  nos 
Arubianonan,  tabata  dedica  su  mes  na  agricultura  pa  asina  e  por  a  cria  su  yiunan.  Na  aña 
1920,  Gerrit  a  hay'e  obliga  di  bay  Cuba  cu  su  famia,  ya  cu  e  situacion  economico  di  Aruba 
tabata  malo.  El  a  bay  traha  den  plantacion  di  caña.  E  tempo  ey  hopi  di  nos  Arubianonan  a 
bay  Cuba  pa  e  mesun  trabou  y  hopi  di  nan  nunca  mas  a  regresa  Aruba.  A  tuma  Gerrit  y  su 
famia  21  dia  pa  yega  Cuba,  ya  cu  ta  den  barco  di  bela  nan  a  bay  y  ta  di  compronde  cu  un 
barco  di  bela  ta  tuma  mucho  mas  tempo  pa  nabega. 

Hunto  cu  Gerrit  a  bay  su  yiunan,  Josefina,  Jacobo  y  Maxima.  E  otro  yiunan,  esta  Linda, 
Rosalia  y  Nicolaas,  a  keda  Aruba.  Nan  presencia  na  Cuba  tabata  di  corto  duracion.  Apenas 
nuebe  luna  na  Cuba,  nostalgia  a  drenta  Gerrit  y  su  esposa  y  asina  nan  a  regresa  nan  dushi 
isla  atrobe.  Apenas  nan  a  yega  Aruba  pa  mas  exacto  10  dia  despues  di  nan  regreso  for  di 
Cuba,  Geertruida,  mama  di  Gerrit  a  fayece.  Na  aña  1924,  ora  e  compania  petrolero  Lago 
Standard  Oil  Company  a  establece  su  mes  na  San  Nicolas,  Gerrit  a  bay  traha  na  Lago. 

Jacobo  Esteban  Croes,  miho  conoci  como  "Coco",  yiu  homber  mayor  di  Gerrit  y  Julianita 
Croes-Rafine  y  alabes  di  tres  yiu  di  e  pareha,  a  nace  dia  26  di  december  1910  na  Santa 
Cruz,  Aruba.  Jacobo  a  traha  den  un  restaurant  di  un  Arubiano  na  Corsou;  despues  el  a  bay 
traha  na  Cuba;  siguientemente  el  a  core  un  auto  di  huur  (taxi),  marca  "Gran  Pechi"; 
despues  el  a  bay  traha  na  Lago.  Durante  e  ultimo  periodo  aki,  el  a  conoce  Maca,  kende  su 
mama,  Sra.  Francelina  Arends,  tabata  un  cosedo. 

E  namoramente  a  cuminsa  y  pober  Jacobo,  den  un  grupo,  tabata  cana  for  di  Santa  Cruz, 
pasa  den  Rooi  Frances  den  scuridad  di  anochi  pa  Savaneta  pa  despues  e  tin  di  sinta  leu  for 
di  e  mosa.  Den  e  grupo  aki  ta  solamente  tres  a  casa  na  Savaneta.  Jacobo  a  casa  cu  Maca 
dia  16  di  juli  1936  y  nan  a  haya  cuatro  yiu,  esta  Erna,  Rita,  Marline  y  Roxana. 

E  tempo  ey  na  Savaneta  tabatin  varios  yoncuman  di  Santa  Cruz  cu  tabata  namora  na  e 
mosanan  di  Savaneta.  E  yoncumannan  aki  mester  a  cana  un  bes  pa  siman  anochi  den  tur  e 
scuridad  pasando  den  Rooi  Frances  pa  bin  frei.  Despues  cu  tabatin  varios,  nan  tabata  forma 
un  grupo  pa  asina  tabatin  mas  proteccion  contra  cualkier  eventualidad. 

Maria  Ras  tambe  ta  conta  di  un  storia  interesante  di  un  grupo  di  Arubiano  cu  tabata  traha  na 
Cuba.  E  trahadonan  aki  tabata  masha  desgusta  cu  e  capitan  cu  tabata  maltrata  nan.  E 
tabata  pone  nan  traha  duro,  e  pago  no  ta  coy  conta  mes  y  cuminda  tabata  malo.  Nan  a 
pensa  di  huy  pa  un  otro  finca  unda  e  trato  y  e  pago  tabata  mucho  mas  miho.  Net  nan 
tabata  prepara  pa  huy,  nan  a  topa  cu  Cornelis  Noguera,  cariñosamente  yama  "Cornes", 

kende  ta  bisabuelo  di  Maria.  Nan  a  bisa  Cornes  cu  nan  ta  bay  huy  y  Cornes  a  bisa  nan  pa 
siguie.  Asina  nan  a  cuminsa  cana,  Cornes  dilanti  y  nan  su  tras.  Nan  tabata  ocho  homber  y 
Cornes  tabatin  un  garoti  den  su  man.  Basta  rato  cu  nan  tabata  cana  den  un  sabana  limpi, 
nan  a  soma  e  capitan  riba  su  cabay  na  un  poco  distancia.  Cornes  a  para  cu  su  garoti  y  el  a 
bisa  e  trahadonan  pa  para  net  net  su  tras  pa  haci  comosifuera  ta  e  so  ta  para  ey.  E  capitan 
a  pasa  cu  su  cabay  y  no  a  mira  ningun  di  nan,  anto  un  sabana  limpi  cu  bo  por  a  mira  hende 
di  leu.  Despues  nan  a  sigui  pa  e  otro  finca  y  ey  si,  nan  a  keda  traha.  Esey  tabata  manera 
un  milagro  pasobra  si  e  capitan  a  mira  nan,  e  lo  a  mata  nan  sigur.  Asina  cos  tabata  bay! 

Otro  Savanetero,  Sr.  Juan  Lacle  tambe  a  bay  Cuba.  Juan  tabata  casa  cu  Antonia  (Mosa) 
Lacle-Koolman.  Juan  tabatin  un  refreskeria  banda  di  e  santana  actual  di  Savaneta  cu  e 
nomber  Refreskeria  Popular.  Su  ruman,  Joaquin  Lacle  tabatin  e  Lucky  Strike  Bar  cu  despues 
Gadan  a  tuma  over.  Juan  a  nace  na  Adicora,  Estado  Falcon,  Venezuela. 

Cultura  v  tradicion 

Ora  nos  papia  di  cultura  y  tradicion  di  nos  pais,  mescos  cu  tur  otro  pais,  Aruba  tin  un 
pasado  cu  ta  hacie  diferente  di  tur  otro.  Nos  pasado 
ta  simpel,  sin  rikesa  material  na  abundancia  pero  rico 
na  tradicion  colorido  y  cultural.  Investigacion  ta 
mustra  cu  e  pueblo  di  Aruba  di  antes  tabata  humilde, 
unda  gran  parti  di  e  poblacion  tabata  di  menos 
recurso,  pero  tabata  perseverante  y  creativo  cu  loke 
nan  tabatin  y  muy  special  den  nan  trahenan  tipico. 
Den  esaki  nos  a  depende  di  material  cu  tabata  bin  di 
afo.  Un  ehempel  tabata  e  saconan  di  cus,  traha  di 
cabuya  fini,  cu  tabata  bini  di  e  mata  sesales.  E  mata 
aki  tabata  manera  un  mata  di  kukwisa.  Den  e 
saconan  di  cus  tabatin  hariña  cu  Aruba  tabata 
importa.  Tambe  tabata  uza  saco  di  hariña  Sunflower  y 
Best  for  di  Merca.  Mas  despues  a  bin  e  saconan  di 
Purina  for  di  Venezuela.  Tambe  tabata  cose  cu  e 
pañanan  aki  carsonsio  y  carson  pa  hende  homber.  E 
carsonnan  ey  nan  tabata  yama  cashaca.  Hopi  di  nos 
grandinan  ainda  por  conta  con  nan  a  uza  "paña  di 
cus"  pa  bay  scol  y  e  bistinan  hancho  cu  tabata  na 

moda  e  tempo  ey.  Nan  tabata  bay  lama  pa  laba  e 

pañanan  pa  nan  no  perde  nan  colo,  specialmente  e 
pañanan  preto.  Nan  tabata  traha  sapato  estilo 
sandalia,  e  asina  yama  "cutisa".  Despues  nan  a  traha  hopi  di  esaki  y  e  dek  tabata  di  taira  di 
auto.  No  tabatin  sombre  y  nos  hendenan  tabata  vlecht  sombre,  e  asina  yama  "sombre  di 
piapa".  Hasta  tabatin  un  tempo  cu  nan  tabata  borda  nan  propio  lenso  blanco  pa  mara  riba 

cabes.  E  tempo  ey  un  hende  muhe  no  tabata  bay  misa  sin  cu  e  tin  un  velo  of  lenso  riba 


Tempo  di  pobresa,  pa  nan  por  a  mira  bon  anochi,  ta  cu  lampi  di  kerosin  of  cu  un  candela 
riba  tera,  e  hende  muhenan  tabata  strica  paña  cu  hero  di  palo;  asina  yama  e  hero  pisa  aki. 
E  hero  tabata  bay  riba  palo  di  candela,  por  ta  p'esey  e  hero  di  strika  aki  a  haya  e  nomber 
"hero  di  palo".  Despues  tabata  frega  nan  den  tera.  Siguientemente,  ta  hunta  e  hero  cu 
paña  di  res  of  smeer  y  bay  strica  paden.  Ora  Lago  a  bini,  hopi  di  e  hendenan  aki  tabata 

haya  paña  di  e  empleadonan  di  Lago  pa  laba  y  strica.  Nan  tabata  cana  bay  Lago  y  tabata 
bin  cu  hopi  dozijn  di  paña  riba  nan  cabes  pa  laba  y  strica.  Antes  no  tabatin  habon  of 
detergente  pa  laba  paña  ni  coy  kibra.  Pero  door  di  e  creatividad  di  nos  Arubianonan,  nan  a 
bin  descubri  cu  cierto  foyo  di  mata  tabata  produci  algo  parecido  na  habon.  Nan  tabata  uza 
yerba  stinki,  mata  pisca  of  cadushi.  Nan  tabata  kita  e  baster  di  e  matanan  pa  uza  nan.  Nan 
tabata  cumpra  awa  di  tanki  pa  cuatro  placa,  pero  e  awa  tabata  yen  di  lodo.  Pa  haci  e  awa 
limpi,  nan  tabata  bash'e  den  un  tobo  grandi,  corta  e  cadushi,  pel'e,  y  partie  den  dos  y 
bent'e  den  e  awa.  E  cadushi  tabata  haci  cu  tur  e  lodo  ta  sali  y  e  ora  nan  tabata  scuri  e  awa, 
e  ta  keda  limpi  limpi.  E  awa  limpi  aki  nan  tabata  basha  den  un  otro  tobo  pa  cuminsa  laba 
paña.  Despues  a  bin  e  washi  pa  frega  paña  ora  di  laba.  Nos  grandinan  e  tempo  ey  tabata 
balente,  pasobra  bida  no  tabata  facil. 

Un  di  e  tradicion-  of  custumbernan  cu  nos  hendenan  tabatin  tabata  e  asina  yama:  "paga 
lomba".  Esaki  tabata  un  manera  di  paga  bek  of  miho  bisa,  e  cooperacion  entre  nos 
hendenan  den  tur  sentido  di  palabra  tabat'ey.  Algun  ehempel  tabata  den  tempo  di  traha 
cas;  di  prepara  cunucu  y  tambe  den  plantamento  di  e  cunucu;  den  trahamento  di  sombre; 
te  hasta  ora  ta  toca  matrimonio,  etc.  Por  ehempel,  si  Pedro  casa  cu  ruman  muhe  di 
Juancho  y  si  Pedro  tin  un  ruman  muhe,  Juancho  ta  bira  casa  cu  ne.  Manera  mi  a  menciona 
caba,  esaki  a  sosode  na  varios  ocasion  den  e  famianan  di  Savaneta.  E  sistema  social  aki 
tabata  yuda  e  hendenan  hopi,  pero  awendia  ta  no  mas  cu  un  di  e  gran  cantidad  di 
custumbernan  cu  Aruba  no  solamente  a  perde  sino  tambe  a  lubida. 

Un  otro  tradicion  cu  nos  mayornan  tabatin  ta  cu  e  yiu  homber,  asina  cu  e  caba  scol  mester  a 
bay  traha  pa  yuda  e  famia.  Hopi  di  nan  mester  a  yuda  papa  traha  den  cunucu  y  bay  mondi 
coy  palo  pa  cende  na  candela  pa  por  a  cushina.  Na  aña  1924  ora  Lago  a  bini,  mayoria  di 
nan  a  bay  traha  ey.  E  yiu  muhe  si,  no  tabata  permiti  pa  bay  traha  ningun  caminda,  pasobra 
e  mester  a  keda  cas  pa  yuda  mama  cu  e  otro  rumannan.  Te  hasta  pa  bay  studia  afo,  no 
tabatin  e  oportunidad  of  e  union  familiar  tabata  asina  grandi  cu  uno  no  por  a  laga  otro.  Ta 
despues  cu  binimento  di  e  influencia  di  afo,  cos  a  cambia  cu  e  yiu  muhe  tambe  por  a  bay 
studia  afo  of  traha. 

E  tempo  aya,  no  tabatin  radio  of  television  y  ya  pa  5'or  di  atardi  e  muchanan  mester  a 
come,  resa  y  despues  subi  cama.  Ta  te  dia  20  di  maart  1954  nos  prome  radio  stacion, 
Radio  Kelkboom  a  bay  den  aire.  Nos  prome  planta  di  television  nacional,  Telearuba  a 
cuminsa  cu  su  transmision  dia  29  di  september  1963  riba  canal  12.  Prome  cu  e  muchanan 
bay  cama,  tabata  un  custumber  of  un  deber  cu  nan  tin  cu  acerca  mama  y  papa  pa  bisa  "bon 
nochi".  E  mayornan  mes  ta  drumi  tempran  pa  lanta  tempran  y  prepara  cuminda  pa  bay 
traha.  Bida  tabata  masha  trankil,  pero  cu  hopi  responsabilidad.  Tabatin  masha  disciplina  y 
respet  y  ki  mishi  un  mucha  ta  drenta  den  combersacion  ora  mayornan  tabata  combersa.  Ki 
mishi  un  mucha  ta  yama  su  mayornan  y  hende  grandi  pa  "bo".  Awendia  no  tin  e  respet  ey 
mas.  Mare  nos  por  recupera  maske  ta  algo  di  e  norma-  y  balornan  di  e  Arubiano  conciente 
cu  poco  poco  ta  bay  perdi. 

Antes  nan  tabata  gusta  pone  nomber  pa  hende.  Esey  tabata  causa  problema  ora  di  fiesta  y 
si  bo  no  bolbe  cas  boca  kibra,  bo  no  ta  un  homber.  Nan  tabata  traha  cura  pa  nan  bringa  y  e 
hendenan  tabata  bisa  pa  laga  nan  bringa  ya  e  ora  un  ta  respeta  otro. 

E  tempo  cu  nos  grandinan  a  lanta,  no  tabatin  ningun  luga  cu  nan  por  a  spaar  nan  placa, 
anto  a  bin  e  famoso  "Sam".  Sam  tabata  y  ta  te  ainda  un  bon  manera  pa  bo  spaar  pa 
despues  of  pa  un  meta  specifico.  Ta  un  persona  ta  organisa  un  grupo  cu  mester  contribui  cu 
un  suma  tur  kinsena  of  tur  luna  na  e  persona  aki.  E  persona  cu  ta  uni  su  mes  na  e  grupo  ta 
dicidi  cuanto  e  kier  inverti  y  esaki  ta  determina  tambe  cuanto  e  lo  haya  den  un  of  mas 
pagamento.  E  persona  encarga  cu  e  administracion  di  e  sam  ta  dicidi  ta  den  cua  periodo 
despues  un  persona  ta  haya  su  placa,  su  montante,  aunke  den  hopi  caso,  tin  ta  haya 
preferencia  pa  motibo  di  cierto  compromiso  urgente.  Si  bo  no  ta  e  ultimo  pa  haya  e  placa 
aki,  bo  mester  sigui  paga  te  ora  e  ultimo  persona  ricibi  su  suma  total,  aunke  bo  a  ricibi  bo 
suma  caba.  Naturalmente  abo  no  tin  mester  di  contribui  den  e  kinsena  of  e  luna  cu  abo  ta 
ricibi  bo  montante.  E  "Sam"  tabata  yuda  e  hendenan  siña  spaar,  pasobra  bo  tabatin  un 
compromiso  y  un  deber  cu  bo  mester  a  cumpli  cu  ne,  mientras  si  bo  bisa  bo  ta  bay  spaar  di 
bo  mes  of  na  banco,  e  deber  y  compromiso  no  t'ey.  E  bunita  di  "Sam"  ta,  cu  bo  ta  reconoce 
e  deber  financiero,  pero  tambe  e  deber  moral  cu  e  Arubiano  responsabel  tin  pa  cumpli  cu  su 
grupo  contribuyente.  Ta  despues  a  bin  e  prome  banco  na  Aruba  cual  tabata  Aruba  Bank 
situa  na  Zeewijk  (antes  Savaneta)  cu  a  habri  su  portanan  dia  22  di  december  1946.  Den  e 
mesun  edificio  aki  tabatin  un  Aruba  Trading  Lumber  Yard  anto  e  bieunan  tabata  bisa  cu  nan 
ta  bay  cumpra  palo  na  banco.  Ey  banda  tambe  tabatin  un  boca  cu  nan  tabata  yama  Boca  di 
Smal,  pasobra  e  tabata  un  boca  smal,  cu  despues  tur  hende  tabata  bay  tira  sushi  na  Smal. 

E  placa  den  forma  di  moneda  cu  Aruba  tabata 
uza  e  tempo  ey  tabata:  Un  cen;  cen  chikito  cu 
tabata  mey  cen;  placa  gay  tabata  dos  cen  y 
mey;  sepelin  tabata  cinco  cen  of  dosplaca  gay; 
un  debchi  tabata  dies  cen;  un  ria  tabata 
diescinco  cen;  dies  placa  ta  binticinco  cen;  dos 
ria  (doria)  tabata  trinta  cen;  cinco  ria  tabata 
setenta  y  cinco  cen;  un  yotin/gurden/gurdein  ta 
cincuenta  cen;  un  chilin  tabata  binticinco  cen; 
semper  nos  a  conoce  un  florin,  pero  tambe  un 
patin  cu  tabata  representa  dos  florin;  mey 
fuerte  tabata  un  florin  y  binticinco  cen;  dos 
cincuenta  ta  un  fuerte  of  un  dolo  y  despues  a 
sigui  tur  esunnan  cu  nos  conoce  awendia.  E 
tempo  aya  e  cen  chikito,  cen  y  placa  gay  tabata 
placa  di  koper.  Cuminsando  cu  un  sepelin  te  cu 
setenta  y  cinco  cen  tabata  di  aluminio  bruha  cu 


Midimento  di  antes  tabata  manera  ta  sigui:  un  mushi  tabata  mey  pinchi;  dos  mushi  tabata 
un  pinchi;  un  pinchi  tabata  mey  liter  y  dos  pinchi  tabata  un  liter,  of  un  cana.  E  tempo  ey 
nan  tabata  uza  un  tipo  di  balansa  pa  pisa.  Esaki  tabata  un  palo  cu  nan  tabata  coba  memey 
di  dje  y  tabata  colg'e  na  un  liña.  Tabata  uza  diferente  piedra  cu  tabata  pisa  mey  liber,  un 
liber,  of  un  kilo  cu  nan  tabata  mara  y  abou  tabatin  un  tayo.  Riba  e  tayo  nan  tabata  pone  e 
producto  cu  mester  pisa,  por  ehempel  hariña,  etc.  Si  mester,  por  ehempel,  midi  un  liber  di 
hariña,  nan  ta  pone  e  piedra  di  un  liber.  Con  nan  tabata  haya  sa  cu  tal  piedra  tin  e  peso 
exacto?  E  tempo  ey  Sr.  Henrique  Arends  y  Emiliano  de  Cuba,  cu  tabata  bon  para 
financieramente,  tabatin  balansa  un  tiki  mas  moderno  y  nan  tabata  pisa  piedranan  exacto 
pa  e  comerciantenan  chikito.  Pa  pinchi,  por  ehempel,  ta  midi  cu  un  calbas  cu  tambe  nan 
tabata  haya  for  di  e  personanan  ey.  Pa  cana,  nan  tabata  uza  un  caha  di  palo  cuadra  sin 

tapadera  y  esey  tabata  traha  cu  palo  lihe  di  peso.  Ora  nan  uza  e  peso  aki,  nan  tabata 
desconta  e  peso  di  e  caha  di  palo  cuadra. 

Eregino  Ras  ta  conta  cu  el  a  yega  di  traha  e  midi  di  cana  aki.  No  tabata  facil  pa  traha  e  midi 
aki,  bo  mester  tin  un  bon  idea  y  calculo  exacto.  Ta  un  carpinte  cu  sa  kico  e  ta  haci,  por  a 
traha  uno.  Tabata  traha  di  mey  pinchi  y  un  pinchi.  E  tabata  geschot  di  tal  manera  cu  e  por 
a  pisa  un  of  mey  pinchi. 

E  tempo  aya  pa  cushna  concomber  of  yambo  nan  tabata  traha  un  lele  di  palo  di  cadushi  y  e 
man  di  palo  di  kawara  di  mondi.  Bo  ta  tene  cu  bo  dos  mannan  y  dray  e  cuminda.  Despues 
cu  no  tabata  haya  palo  di  cadushi  door  cu  e  tin  cu  seca,  anto  nan  tabata  traha  e  lele 
completamente  di  palo  di  kawara.  No  tabatin  mester  di  claba  nada  y  e  tabata  wanta  pa  hopi 
tempo.  Tambe  nan  tabata  traha  cuchara  grandi  pa  draai  cuminda  den  wea,  cu  e  mesun  palo 
di  kawara.  Nan  ta  coy  un  palo  di  3"  diki  y  ta  saca  un  bloki  di  dje;  den  e  blok'i  palo  aki  nan 
ta  coba  e  fatsun  di  un  cuchara.  Cu  un  cuchiu  skerpi  nan  ta  keda  cob'e  te  ora  e  haya  e  forma 
di  un  cuchara.  Despues  nan  ta  traha  e  man.  E  cuchara  di  wea  pa  saca  cuminda  tabata  di 
calbas  largo  di  mondi.  Esun  rondo  grandi  tabata  pa  carga  awa.  Tambe  tabatin  e  calbas  den 
un  forma  largo,  esta  un  bangaña  largo  pa  saca  awa.  E  cortadonan  di  aloé  tabata  uza  nan 
pa  haya  awa  di  bebe.  Nan  tabata  cose  un  cabuya  rond  di  dje  na  cruz  pa  nan  por  a  carg'e 
riba  schouder.  Señor  Eregino  Ras  ainda  tin  uno  warda  te  dia  di  awe  y  e  ta  bisa  cu  e  awa  ta 
keda  bon  friu,  ni  maske  con  calor  e  cuarto  ta.  Pa  cera  conoci  cu  e  artefactonan  di  antaño,  ta 
recomenda  principalmente  e  generacion  nobo  pa  bishita  Museo  Historico  na  Willem  III 

Tabatin  boswachter  (boswa)  pa  controla  lama  tambe,  pasobra  e  hendenan  tabata  kima  calki 
clandestinamente  banda  di  lama.  Si  el  a  haya  bo,  e  tabata  bay  paga  e  forno  y  bo  tabata 
haya  un  boet  di  Fls.2,50  of  bo  tabata  bay  cera  pa  un  dia.  E  regla  y  proceso  tabata  cu 
mester  traha  un  forno  cu  bo  tin  cu  cende  pa  traha  bo  calki.  Esaki  mester  prepar'e  un  dia 
prome.  Bo  tin  cu  lanta  tempran  den  marduga  y  bay  cende.  Bo  no  por  a  warda  ora  mainta 
habri,  pasobra  e  tabata  manda  vlam  te  na  oriya  di  Cay.  Bo  no  por  a  hacie  na  tera,  pasobra 
esey  tabata  estrictamente  prohibi.  Nan  tabatin  nan  ora  specifico  pa  bay  cende  ya  pa  ora 
solo  drenta,  e  candela  a  baha  caba  y  no  tin  vlam  mas  pa  ningun  hende  mira  esaki  for  di 
tera.  Pero  no  tabatin  awa  pa  laba,  e  trabou  clandestino  tabata  sigui  y  ora  yega  fin  di  aña 
tur  hende  tabata  blancha  nan  cas  cu  e  calki  aki.  E  boswa  tambe! 

E  piedra  blanco  cu  nan  tabata  haya,  nan  tabata  uza  pa 
mula  maishi  tambe.  Nan  ta  coba  un  buraco  abou,  pone 
palo,  riba  dje  foyo  y  riba  e  foyo  piedra  di  lama  y  nan  ta 
pone  un  mecha  riba  e  palo  y  cende.  Esaki  ta  duna  fonfo 
di  candela  (un  candela  sin  vlam)  cual  ta  e  candela  di 
abou.  E  candela  aki  ta  kima  e  piedra  hacie  bira  moli. 

Atardi  ora  e  piedra  ta  hopi  cayente,  nan  ta  coy  awa  di 
lama  y  tira  riba  dje.  Esaki  ta  produci  un  stof  cu  ta  bira  e 
calki.  Despues  cu  Pedrito  Arends,  e  boswachter  a  bira 
bieu,  a  bin  un  otro  pa  reemplas'e  kende  tabata  Francisco 
Lopez  (Fanchico)  cu  tabata  anteriormente  na  Cuba  of 
Venezuela.  E  ultimo  aki  tabata  un  tocado  di  tambor  den  e 
gruponan  di  Dande.  Tambe  tabatin  Jan  Hendrik  Kock,  yiu 

di  Jan  Kock  y  Anna  Christina  Dirksz.  E  boswachternan  tabata  wak  y  midi  luga  di  cas  pa  duna 
permiso  pa  traha  cas.  Ora  bo  haya  bo  permiso,  ta  nan  tabata  bin  midi  bo  tereno  di  cas.  Si 
bo  tabatin  un  cunucu  y  si  bo  traha  bo  cas  den  e  cunucu  nan  tabata 

yam'e  cas  di  cunucu.  E  tempo  ey  no  tabatin  belasting  pa  e  cas  pero  pa  e  cunucu  si. 

Francisco  Lopez,  miho  conoci  como  Fanchico,  of  Fanchico  Boswachter,  tabata  un  persona  cu 
a  bin  di  Sta.  Cruz  y  a  casa  cu  Bernadina  (Linchi)  Geerman  na  San  Nicolas.  E  tabata  gran 
amigo  di  Yendi  Koolman.  Nan  a  conoce  otro  na  Cuba.  Tambe  el  a  canta  cu  Mo  Tito  Croes  pa 
ken  el  a  toca  pa  hopi  tempo.  El  a  cuminsa  toca  tambor  y  ta  despues  el  a  cuminsa  canta.  E 
tabata  un  bon  hende  cu  ki  ora  bo  pidie  midi  un  tereno  pa  bo,  e  tabata  cla  mesora  pa  midi. 
Un  persona  recto  y  hopi  respeta. 

Algun  tradicion  y  creencia  di  nos  grandinan:  (1)  Mester  sali  for  di  e  mesun  porta  cu  bo  a 
drenta;  (2)  Si  bo  kier  core  cu  un  bishitante  indesea,  ta  pone  un  basora  di  stro  di  maishi, 
cabes  abou,  contra  un  muraya  pafo;  (3)  un  strik  of  cinta  cora  colga  riba  un  porta  ta  proteha 
e  cas  of  negoshi  for  di  spirito  malo;  (4)  mucha  cu  a  caba  di  nace  of  mucha  chikito  mester 
bisti  un  cadena  cu  un  simiya  preto  y  cora  pa  tene  e  "malo"  afo. 

Nos  grandinan  ta  conta  cu  ora  un  gay  canta  durante  dia,  ta  bon  tempo  ta  na  caminda.  Ora 
e  tempo  ta  malo,  nan  ta  gara  un  gay,  primie  te  ora  e  canta  pa  e  drecha  e  tempo  malo.  Sa 
pasa  cosi... 

Fiesta  di  Pasco 


E  preparacion  pa  fiesta  di  Pasco  y  Aña  Nobo  tabata 
cu  tur  hende  tabata  blancha  nan  cas  y  haci  cura 
limpi.  Nan  tabata  bari  nan  sabana  cu  basora  traha 
di  boshi  di  mata  di  walishali  of  beishi  mara  na  otro 
pega  na  un  palo  largo.  Tempran  nan  tabata  lanta 
pa  bay  busca  calki  blanco  pa  blancha  cas.  Pa  core 
cu  fucu  y  pa  roga  pa  bendicion  y  bon  suerte,  nan 
tabata  tira  aloé  aden.  Despues  nan  ta  bay  busca 
santo  blanco  canto  di  lama  sea  na  pia  of  cu  burico. 
Nan  tabata  strooi  e  santo  den  e  cas  y  pafo  dilanti 
porta.  E  tempo  ey  no  tabata  conoce  kico  ta  un 
kerstboom.  Nan  tabata  bay  busca  mata  di  mondi 
pa  despues  dorn'e  cu  strik  y  flor  pa  decora  e  cas, 
esaki  tabata  mas  tanto  mata  di  lelie,  cual  nan 
tabata  colga  na  muraya. 


Tabata  un  tradicion  cu  tur  hende  tabata  traha  cucui;  pa  hende  muhe,  boyo  y  pandushi.  Un  di 
nos  grandinan  cu  tabata  un  trahado  di  pandushi  tabata  Sra.  Regina  (Ma  Nina)  Rafini  casa  cu 
Epifanio  Schwengle.  Tur  hende  tabata  cumpra  nan  pandushi  cerca  dje  pa  regala  nan  ihanan 
pa  Pasco  y  Aña  Nobo.  Despues  a  bin  cumpramento  di  bisti  nobo,  specialmente  pa  ora  di 
atende  e  misa  di  Pasco.  Tur  hende  tabata  bay  misa  y  despues  di  misa  ta  pasa  bishita  famia 
of  conoci  y  esaki  ta  durante  henter  e  dia  di  Pasco,  mescos  cu  Aña  Nobo.  Casnan  tabata 
habri  pa  tur  hende  y  henter  dia  hende  ta  drenta  y  sali  pa  desea  otro  un  Bon  Pasco.  Di  dos 
dia  di  Pasco  tabatin  fiesta,  pero  cu  carni  fresco  di  carne  of  cabrito  sea  na  sopi  of  stoba, 

galiña  y  boyo.  E  tempo  ey  tabatin  hopi  carne  y  principalmente  cabrito  cria  na  cas  mes.  E 
lechi  di  cabrito  tabata  fresco  y  no  tabata  conoce  lechi  na  polvo.  Semper  tabatin  suficiente 
cuminda  y  cos  di  bebe  manera  cucui,  ponche  crema,  yanefro,  aunke  con  malo  e  situacion 
financiero  tabata.  Refresco,  manera  Oso-grape,  Coco  Rico,  Grapette  y  otro  co'i  bebe  cu  a  bin 
despues,  nan  tabata  yama  limonada  y  despues  tambe  nan  a  pega  cu  e  nomber  "orange",  cu 
na  bon  Papiamento  a  bira  orenchi.  Rom  tabata  bin  Aruba  den  boco,  esta  den  bari  di  palo. 
Anto  tabatin  un  protocol  ora  ta  basha  cierto  bebida:  pa  e  mucha  ta  pone  cuatro  dede  banda 
di  e  glas  y  si  ta  duna  ñapa,  ta  pone  dos  dede  pa  midi  e  cantidad  di  bebida  cu  ta  basha  den  e 
glas.  E  grupo  di  Jendi  Koolman  cu  su  aguinaldo  y  tambe  no  tabata  falta  caha  di  orgel  cu 
musica  di  mazurka,  dansa,  wals,  etc. 

Lo  ta  bon  pa  mi  menciona  cu  rom  hopi  fuerte  di  90%  proef  tabata  e  bebida  mas  preferi  di  e 
poblacion  e  tempo  ey  pa  motibo  cu  nos  Arubianonan  tabata  haya  cu  e  yanefro  tabata  mucho 
slap.  Na  varios  ocasion  a  busca  di  prohibi  e  rom  aki,  pero  sin  resultado.  Tabatin  hende  cu 
tabata  bebe  cognac  y  likeur  berde  produci  for  di  yanefro  y  foyo  di  lamunchi.  Cerbes  no 
tabata  na  moda  y  no  tabata  mucho  conoci.  Pa  ocasion  special,  manera  dianan  di  fiesta  di 
Pasco  of  Aña  Nobo  por  a  haya  e  cerbes  marca  Tuborg  den  boter  grandi.  Mester  a  tuma  nan 
cayente  pasobra  no  tabatin  ijs  e  tempo  ey.  E  prome  persona  na  Aruba  cu  a  haya  un 
permiso  pa  bende  bebida  sterki  tabata  Jan  Hendrik  Gottfried  (Shon  Djan)  Eman  cu  a 
establece  un  negoshi  den  su  cas  den  Lago  Colony.  E  cas  tabata  di  dos  piso  unda  e  tabata 
biba  ariba  cu  su  di  dos  casa,  esta  Martires  Minerva  Capriles  y  abou  el  a  establece  un  negoshi 
cu  tabata  net  den  e  tempo  di  Aruba  Phosfaat  Maatschappij.  Dia  Lago  a  bini,  nan  a  duna  e 
cas  e  nomber  di  White  House  of  Casa  Blanca. 

Pasco  anochi,  no  tabatin  mucho  fiesta,  pasobra  no  tabatin  placa  of  e  curpanan  tabata  poco 
cansa  pa  motibo  cu  henter  dia  e  hendenan  tabata  cana  cas  pa  cas  y  dal  nan  betro.  Esaki 
nan  tabata  yama  "piki  punto."  Ta  mas  despues  hopi  hende  di  Savaneta  y  becindario  tabata 
prepara  pa  bay  fiesta  na  Club  Commandeurs  di  Sr.  Chris  Ellis  cu  despues  a  bira  di  Sr.  Tuyo 
Frans.  Hende  homber  bon  bacha  y  hende  muhe  bunita  y  decente  bisti.  Bailamento  semper 
tabata  decente.  Mayoria  biaha  ta  un  conhunto  famoso  di  Corsou  tabata  toca  na  e  fiesta  di 
Pasco.  Club  La  Fama  y  e  Club  di  La  Esperansa  na  Pos  Chikito  tambe  tabatin  hopi  bunita 
fiesta  y  no  tabatin  problema  ni  paden  ni  pafo.  Ponderosa,  na  parti  nort  di  Savaneta  tabate 
tene  hopi  picnic  bailable  specialmente  riba  diadomingo. 


Dande.  Despues  cu  Dande  a  cuminsa, 
tabatin  gruponan  den  Savaneta  cu  tabata 
pasa  cas  pa  cas  cu  paranda  di  aguinaldo  den 
e  dianan  di  Pasco.  Esaki  tabatin  su  letranan 
na  Spaño,  pasobra  e  aguinaldo  aki  segun 
leyenda,  ta  e  mesun  persona  cu  a  cuminsa  cu 
Dande  na  Aruba,  esta  Sr.  Jendi  Koolman  cu  a 
biba  seis  aña  na  Cuba,  a  bin  cu  ne.  Hunto  cu 
tata  di  Sr.  Jendi  Koolman  nan  a  tuma  e 
cantica  aki  over  y  su  yiu  tambe  a  sigui  cu  e 
tradicion  aki.  E  hendenan  di  Savaneta  tabata 


di  nos  tradicionnan  cultural 


bay  warda  di  polis  pa  scucha  tiro  di  scopet  y  despues  ta  bay  Si 


E  unico  historia  completo  di  e  origen  di  Dande  ta  esun  cu  ta  bini  di  Sr.  Eloy  Koolman 

Loy  Koolman  y  su  grupo  di  Dande 

di  Rooi  Koochi  10-A,  un  historiado  di  Savaneta  y  nieto  di  Jendi  Koolman.  Wela  di  Jendi, 
Anna  Maria  Noguera  y  su  yiu  homber,  Jan  Pieter  Leoncio  Koolman  Jr.  a  cuminsa  cu  Dande  na 
Aruba.  Loy  a  bira  un  historiado  door  cu  for  di  chikito  semper  e  tabata  gusta  pa  su  tata 
Romualdo,  yiu  di  Jendi  Koolman,  cont'e  cosnan  di  antes  y  un  di  nan  ta  e  historia  di  Dande. 
Ta  despues  cu  Loy  a  skirbi  historia  di  Dande,  hopi  a  bin  cu  un  of  otro  storia,  pero  segun 
Loy,  ta  cos  ficticio.  Otronan,  cu  ami  sa,  nunca  a  produci  un  storia  cu  nos  por  a  comproba  y 
esey  ta  e  motibo  tambe  cu  ta  e  storia  aki  mi  por  comparti  cu  nos  lesadonan.  Na  aña 
1993/94  e  historia  di  Dande  di  Savaneta  a  keda  registra  na  Archivo  di  Gobierno  y  firma  pa 
Su  Excelencia  F.  R.  Refunjol,  e  tempo  ey  Ministro  di  Enseñansa  y  Labor. 

Dande  mes  a  origina  mas  o  menos  na  aña  1860,  composita  y  canta  pa  Sr.  Jan  Pieter  Leoncio 
Koolman  Jr.  cu  tabata  biba  na  Sero  Alejandro.  El  a  carga  mesun  nomber  di  su  tata  Jan 
Pieter  Leoncio  Koolman,  Sr.,  un  Ingles,  cu  a  casa  cu  Anna  Maria  Koolman,  un  Arubiano. 
Anna  tambe  tabata  cantante  y  compositor  di  cancionnan  di  tambu,  algun  wals  y  dansa  cu 
nan  nomberta  desconoci,  pero  cu  probablemente  ainda  nos  conhuntonan  folclorico  ta  toca. 

Jan  Pieter  Leoncio  Koolman  Sr.,  a  nace  na  Inglatera  y  a  bin  traha  na  e  Mina  di  Oro  na 
Balashi.  Su  nomber  legitimo  mes  tabata  John  Peter  Lionce  Coleman.  Na  aña  1908  ora  e 
Mina  di  Oro  a  cera  na  Balashi,  el  a  regresa  Inglatera,  bandonando  su  casa  Anna  y  yiunan 
chikito.  Nunca  mas  nan  a  tende  di  dje.  Pero,  nunca  e  por  a  pensa  cu  despues  su  yiu  cu  e 
mesun  nomber  cu  ne,  lo  a  bira  un  compositor  di  e  cancionnan  mas  gusta  den  fin  di  aña  aki 
na  Aruba  cu  tabata  e  Dande  y  e  Aguinaldo.  E  Dande  aki  tabata  compaña  cu  su  unico 
instrumento  musical  cu  tabata  un  tambu. 

Jan  Pieter  Leoncio  Koolman  Jr.,  cariñosamente  yama  Pipi,  a  nace  na  Aruba  dia  12  di 
september  1850,  yiu  di  Jan  Pieter  Leoncio  Koolman,  Sr.  y  Anna  Maria  Koolman-Noguera. 
Dia  16  di  augustus  1871  Jan  Pieter  Leoncio  Jr.  na  edad  di  20  aña  ta  casa  cu  Maria  Cornelia 
Elizabeth  Croes,  na  edad  di  25  aña,  naci  na  Aruba  dia  27  di  mei  1846,  yiu  di  Jacobus  Croes 
y  Abigael  Geertruida  Croes,  un  mucha  muhe  di  Piedra  Plat.  For  di  e  matrimonio  aki  a  nace 
Jan  Hendrik  Marcus  Koolman.  Jan  Pieter  Leoncio  Jr.  tabata  un  cunukero  y  Maria  tabata  un 
cosedo.  Jan  Pieter  Leoncio  Jr.  a  muri  na  Aruba  dia  20  di  Arpil  1921  y  Maria  a  muri  na  Aruba 
dia  12  di  december  1918. 

Jan  Hendrik  Marcus  Koolman,  miho  conoci  como  Jendi  of  Papa  Jendi  a  nace  na  Aruba  dia  7 
di  october  1885.  Dia  29  di  april  1908  Jan  Hendrik  Marcus,  na  edad  di  22  aña,  ta  casa  cu 
Egilia  Beatris  Rasmijn,  na  edad  di  20  aña,  yiu  di  Frans  Rasmijn  y  Constancia  Maria  Croes. 
Di  e  matrimonio  aki  a  nace  cuatro  yiu  y  un  di  nan  ta  Juan  Romualdo  Koolman,  tata  di  Loy 
Koolman  y  su  rumannan.  Jan  Hendrik  Marcus  tabata  un  cunukero  y  Egilia  tabata  un  cosedo. 
Jan  Hendrik  Marcus  a  muri  den  hospital  na  Aruba  dia  24  di  december  1967  y  Egilia  a  muri 
na  Aruba  dia  14  di  juli  1920.  Despues  Jan  Hendrik  Marcus  a  casa  cu  Anita  Rasmijn. 

Jan  Hendrik  Marcus  a  sigui  cu  e  pasonan  di  su  tata  Jan  Pieter  Leoncio  Jr.  (Pipi)  y  tambe  a 
sigui  cu  e  Dande.  Pero  el  a  cambia  e  composicion  di  su  tata  un  poco  cu  versonan  mas  largo, 
cu  variacion  di  un  poco  tristo  y  despues  alegre  atrobe.  Ora  cu  e  Dande  ta  un  poco  habri,  e 

ta  na  e  ritmo  tristo  pero  ora  e  bira  pa  e  ritmo  alegre  e  musica  ta  cera  y  ta  pone  tur  hende 
lubida  tristesa  y  nan  ta  lanta  baila  pa  alegra  e  curason. 

Jendi  Koolman  su  conhunto  tabata  yama  Flor  de  Mayo  y  e  integrantenan  tabata  Jendi 
Koolman  como  cantante;  Girigorio  (Goy)  v/d  Linden  na  fio,  Francisco  (Chico)  v/d  Linden  na 
tambor  y  Ciriaco  (Buchi  Jaco)  v/d  Linden  na  wiri.  Despues  a  bin  acerca:  Lucas  Vrolijk 
tocado  di  tambor;  Dinchi  Kock;  Jan  (Jansol)  Flenriquez;  Tins  de  Cuba;  Jan  (Janshi)  de  Cuba, 
tocado  di  fio;  Genaro(Nai)  Flenriquez;  Jan  Pieter  di  Arikok  cu  a  siña  canta  cerca  Jendi  y  cu 
despues  a  lanta  su  mesun  conhunto  ora  cu  su  yiu  a  siña  toca  fio;  y  tambe  Jansol.  Segun 
nan  ta  bisa  cu  Janshi  de  Cuba  a  bin  cu  e  prome  wiri  for  di  Paraguana,  Venezuela  pa  Aruba. 
E  tabata  un  wiri  di  koper.  Un  bon  tocado  di  fio  tabata  tambe  Sr.  Agustin  de  Cuba. 

Na  cas  di  Papa  Jendi,  Savaneta  219,  e  grupo  tabata  prepara  un  luna  prome  cu  Pasco  y  Aña 
Nobo  pa  e  tocamento  di  Dande.  E  paranda  di  Dande  ta  cuminsa  asina  aña  habri  12  or  y 
mey  anochi,  esta  prome  di  januari  y  tabata  termina  dia  6  di  januari,  esta  dia  di  Tres  Rey. 
Fiesta  di  Tres  Rey  tambe  tabatin  su  composicion  mescos  cu  Dande  y  riba  e  ultimo  dia  nan 
tabata  toca  e  cantica  di  Tres  Rey.  E  tempo  ey  ora  e  grupo  tabata  toca,  e  cantante  cu  su 
sombre  den  man  tabata  canta  cada  persona  den  e  famia  y  e  momento  cu  nan  canta  bo 
nomber,  bo  tabata  duna  algo  di  comestibel  manera  pandushi  of  panboyo  cu  despues  a  bira 
placa  gay.  Dande  tabatin  un  nificacion  masha  particular,  esta  pa  trece  bendicion  pa  e  famia 
y  nada  comercial  manera  e  ta  awendia.  Porta  di  cas  semper  tabata  habri  pa  spera  e  Dande. 
Awendia  si  bo  no  tin  placa,  no  pensa  mes  cu  bo  ta  haya  un  Dande,  pasobra  ta  paga  bo  tin 
cu  paga,  anto  adelanta,  pa  bo  por  haya  un  grupo  bin  toca  pa  bo,  asina  comercial  el  a  para 
bira.  E  tempo  ey  e  Dande  tabata  na  Savaneta  so,  pasobra  ta  na  pia  nan  tabata  pasa  cas  pa 
cas,  pero  despues  cu  medio  di  transportacion  e  paranda  di  Dande  a  yega  te  San  Nicolas  of 
na  e  otro  barionan.  Na  e  ocasion  aki  semper  nos  grandinan  tabata  sirbi  cucui  y  boyo  horna 
cu  nan  mes  tabata  traha.  Despues  a  bin  e  yanefro  cu  nan  tabata  sirbi  den  un  kelki  special 
cu  horea  pa  saluda  y  duna  bendicion  na  e  famia.  Ora  un  hende  ta  poco  bebi,  nan  tabata  bisa 
cu  e  ta  caña,  pero  ora  e  ta  hopi  bebi,  nan  ta  expresa  cu  e  ta  burachi,  pata  pata,  of  pata  pa 

Dia  2  di  november  2002,  Loy  y  su  ruman  Mario  Koolman  tabatin  un  entrevista,  graba  riba 
un  cassette,  cu  un  persona  cu  por  conta  e  historia  y  bida  di  Jendi  Koolman  cu  ta  Sr.  Marcelo 
Vrolijk  cu  ta  biba  na  Majoor  de  Bruynewijk  53,  na  Savaneta.  Tempo  e  tabatin  10  aña  el  a 
lanta  hunto  cu  su  welo  y  wela  Papa  Jendi  Koolman  y  Anita  Koolman-Rasmijn.  Marcelo  a  nace 
dia  16  di  januari  1929,  yiu  di  Isidoria  Vrolijk.  E  tabata  casa  y  tin  dos  yiu. 

Marcelo  ta  conta  cu  Papa  Jendi  no  tabata  solamente  e  pionero  di  musica  di  aguinaldo  y 
tambe  di  e  Dande,  pero  e  compositor  di  e  canticanan  tambe,  cu  awe  tur  hende  ta  canta. 
Papa  Jendi  su  grupo  tabata  consisti  di  su  amigonan,  manera  menciona  ariba,  Girigorio, 
Francisco  y  Ciriaco  (Buchi  Yaco)  v/d  Linden,  tres  ruman  homber  cu  tabata  compaña  Papa 
Jendi.  Nan  tabata  mescos  cu  cuatro  ruman,  pasobra  Papa  Jendi  a  casa  cu  nan  ruman  muhe 
Anita  Rasmijn.  Nan  tabata  traha  duro  y  Pasco  y  Aña  Nobo  nan  tabata  prepara  pa  fiesta  nan 
alegria  den  e  temporada  sagrado  ey.  E  hendenan  tabata  pidi  nan  pa  bay  toca  Dande  na  nan 
cas  pa  nan  tambe  por  tin  e  alegria  den  e  temporada  ey  como  un  bendicion.  E  tabata  un 
tradicion  na  Savaneta,  un  fiesta  di  seis  dia  largo,  te  Tres  Rey,  dia  6  di  januari.  E  inspiracion 
cu  Dios  a  duna  nan  tabata  pa  hiba  bendicion  na  cas  di  nos  hendenan.  Nan  tabata  sali  for  di 
Savaneta  y  bay  te  na  Sero  Blanco,  San  Nicolas  y  mayoria  bes  na  pia.  Papa  Jendi  tabata 


67 


canta  Dande  pa  seis  dia  largo.  Pa  e  por  a  proteha  su  stem  durante  e  dianan  cu  e  tabata 
canta,  tur  mainta  e  tabata  mescla  dos  siboyo  cu  azeta,  ta  bebe  esaki  y  despues  e  ta  kibra 
dos  webo  di  galiña  crioyo  cu  e  ta  dal  su  tras.  Prome  cu  e  bay,  e  ta  come  su  sopi  y  cuminda 
y  paranda  ta  sigui  sea  e  aguinaldo  of  despues  e  Dande.  Awendia  nan  a  cambia  e  Dande 
hopi  den  su  palabranan  y  estilo  y  no  ta  manera  cu  Papa  Jendi  tabata  toc'e  y  cant'e.  Ta 
lastima  cu  ora  bo  cambia  letra  of  e  ritmo  ey,  bo  ta  caba  cu  nos  cultura  di  antes.  Bo  por 
imagina  si  mañan  un  hende  dicidi  di  cambia  letra  y  melodia  di  nos  himno  nacional? 

Papa  Jendi,  cu  su  10  aña  caba  tabata  pasa  cu  su  tata,  cas  pa  cas  pa  nan  duna  bendicion.  E 
tabata  hende  di  tur  hende  y  tabata  duna  conseho  specialmente  na  esnan  cu  tabatin 
problema  den  famia.  Pa  Marcelo,  bibando  cerca  Papa  Jendi  tabata  algo  sagrado,  pasobra  el 
a  siña  hopi,  specialmente  respet  pa  bo  prohimo.  Aunke  Papa  Jendi  tabata  pober,  biba  den 
un  cas  di  torto,  su  cas  tabata  di  tur  hende  y  cuminda  tabata  na  abundancia  den  wea.  E 
tabata  un  hende  di  bon  curason.  Si  un  hende  yega  su  cas  y  pidie  un  cana  di  maishi  rabo,  e 
ta  duna  nan  pa  traha  pan  bati.  E  cas  di  Papa  Jendi  tabata  unico  den  su  estilo.  E  tabata  e 
unico  cas  na  Savaneta  cu  tabatin  dos  schoorsteen  (scorsten)  pa  saca  huma  y  calor  for  di 
den  cushina.  E  cas  tabatin  dos  kamber,  un  sala  y  un  hadrey,  pero  Marcelo  ta  corda  cu  Papa 
Jendi  tabata  drumi  den  sala  riba  un  catro,  esta  un  cama  di  palo  sin  corchon,  te  ora  el  a  haya 
un  cama.  P'esey  Papa  Jendi  nunca  a  cana  cu  lomba  dobla.  Un  catro  ta  traha  di  palo  cu  un 
largura  di  cuatro  pia.  Ta  uza  un  lona  riba  dje  cu  bo  por  cera  ora  bo  lanta  mainta  y  pone  na 
muraya.  Sra.  Anita  si  tabata  drumi  den  camber.  E  drumimento  separa  probablemente  lo 
tabata  pa  motibo  di  salud  y  nan  no  kier  a  stroba  otro  di  drumi.  Cushina  di  e  cas  tabata  na 
parti  zuid.  Den  e  cushina  tabatin  un  spichi,  purun,  tinashi  pa  tene  awa  mas  fresco.  E  spichi 
tabata  manera  un  contenedor  di  metal  pa  tene  awa.  Despues  cu  ijs  a  bin  riba  mercado,  nan 
tabata  pone  ijs  aden,  specialmente  ora  di  fiesta  pa  e  hendenan  haya  awa  friu.  Riba  otro 
dianan  nan  tabatin  simplemente  awa  aden  pa  bebe.  E  tabatin  un  cranchi  na  dje. 

Ken  a  mustra  papa  Jendi  e  estilo  di  toca?  Segun  Marcelo  Vrolijk,  papa  Jendi  su  estilo  di  toca 
a  bin  di  su  mes  inspiracion.  E  tempo  ey  no  tabatin  instrumento  di  toca  na  Aruba  y  ta  papa 
Jendi  mes  mester  a  traha  su  instrumentonan.  Por  ehempel,  el  a  traha  un  guitara  di  bleki 
sardin.  Otro  instrumento  cu  nan  tabata  traha  ta  e  maraca  for  di  calbas  seco.  Den  e  maraca 
nan  tabata  uza  simia  di  e  mata  brusa  y  tambe  hangua  di  fonograf.  Ora  nan  caba  di  toca, 
nan  ta  warda  nan  bon  y  ningun  hende  mag  di  mishi  cu  nan.  Papa  Jendi  tabatin  un  tambor 
cu  el  a  yama  "Aviso  de  Año  Nuevo".  Den  su  tempo  liber  e  tabata  coy  su  tambor  y  ta  bay 
pariba  di  e  mangashina  canta  su  piesanan  Cubano.  Como  cu  el  a  bin  cu  estilo  di  Cuba,  el  a 
bin  cu  animo.  E  so  tabata  canta  e  aguinaldo  cu  e  frasenan  di  e  tempo  ey.  Asina  el  a  bin  cu 
aguinaldo  na  Savaneta.  Durante  tempo  cu  e  tabata  na  Cuba  el  a  scucha  hopi  musica 
Cubano,  musica  Matamoro  y  e  cu  su  sobrino  Janchi  Koolman  di  Sero  Preto,  a  keda  recorda 
algo  di  Cuba. 


Den  un  articulo  cu  a  sali  den  Post  Aruba  N.V.,  na  2008  cu  a  keda  proclama  como  Aña  di 
Cultura,  ta  bisa  cu  Joseph  Hinks  a  traha  e  prome  piano  cilindrico  na  Bristol,  Inglatera  na  aña 
1805.  Na  aña  1842,  Andreas  Ruth  a  traha  un  piano  similar  na  Waldkirch,  Alemania.  E 
piano  aki,  conoci  na  Aruba  como  "caha  di  orgel"  rapidamente  a  plama  na  henter  Europa  y  a 
yega  Venezuela,  Aruba  y  Corsou  pa  imigrantenan  Italiano.  Na  1880,  e  Italiano  Manuel 
Falone  a  introduci  e  prome  caha  di  orgel  na  Aruba.  E  caha  aki  awor  ta  pertenece  na  Sr.  Toni 
Werleman  di  Alto  Vista. 

Na  aña  1906,  Sr.  Enrique  Arends  di  Savaneta  cu 
tabata  biba  pazuid  di  misa,  a  trece  e  prome 
caha  na  Savaneta.  E  tempo  ey  ta  for  di  Italia 
nan  tabata  bin.  Na  aña  1970  tabatin  mas  o 
menos  30  caha  na  Aruba.  Despues  di  tempo 
tabata  e  specialista  den  caha,  Sr.  Rufo  Wever 
cu  tabata  claba  cilindro  di  caha.  Alfonso 
(Buchi)  Boekhoudt  di  Rooi  Afo  y  Alejandro 
(Patan)  Farro  di  Noord,  ta  e  unico  personanan 
awendia  cu  por  templa  e  instrument  aki  y  pone 
musica  riba  un  cilindro.  Nan  mes  ta  traha 
tambe  riba  e  cahanan  di  orgel  di  Corsou  y 
Boneiro. 

Binimento  di  e  caha  tabata  algo  straño  pa  hopi 
hende  y  hopi  a  bay  wak  e  instrumento  musical 
aki.  E  tempo  ey  y  te  ainda  e  musica  di  caha  ta 
consisti  di  e  ritmonan  di  wals,  dansa,  tumba, 
foxtrot,  mazurca  y  polca.  Awendia  hopi  hende 
tin  caha  di  orgel  y  e  musica  ainda 
ta  hopi  gusta  pa  nos  hendenan.  Esaki  ta  parti 
Caha  di  Le  y  Mathilda  Paskei 

di  nos  cultura  musical  cu  a  sigui  crece.  Tur  ta  danki  na  Sr.  Buchi  Boekhoudt  cu  no 
solamente  ta  gusta  e  caha,  pero  ta  traha  e  caha  completo  y  mescos  cu  Patan  Farro,  ta 
compone  e  musica  riba  e  caha,  pues  claba  e  cilindro.  Awor  na  2009,  segun  inventario  haci 
pa  Departamento  di  Cultura,  tin  mas  cu  100  caha  di  orgel  na  Aruba.  No  ta  tur  doño  di  cah'i 
orgel  ta  bay  toca  cu  su  caha  den  publico. 

Marcelo  Vrolijk  tabata  un  mucha  masha  triminti  cu  a  lanta  den  musica  cu  tabata  zona  asina 
bunita,  cu  e  no  por  a  resisti  pa  purba  toca  e  instrumentonan.  Ora  el  a  cuminsa,  tur  hende 
tabata  dun'e  animo  pa  sigui  y  e  tabata  sinti  bon.  Su  maestronan  tabata  e  Savaneteronan 
Emiliano  (Mo  Lan)  de  Cuba,  Janshi  de  Cuba  y  Goi  de  Cuba.  Cerca  nan  el  a  gana  hopi 
experiencia.  Cu  apoyo  di  papa  Jendi,  el  a  bay  den  musica  di  caha  tocando  wiri.  E  prome 
experiencia  cu  tocamento  di  wiri  tabata  dia  Sr.  Nicho  v/d  Berg  di  San  Nicolas,  un  doño  di 
caha  di  orgel,  a  pidie  pa  bay  toca  wiri  p'e.  Aki  ta  unda  tur  hende  a  acepta  Marcelo.  Esey 
tabata  e  cuminsamento  di  un  carera  largo  den  tocamento  di  caha  di  orgel  y  wiri.  El  a 
conoce  tur  e  grandinan  riba  e  tereno  aki,  manera:  Flendrik  Kock,  Nicho  v/d  Berg,  Caraña, 
Juan  Horacio  Franken  y  tur  a  duna  Marcelo  curashi  pa  sigui,  pasobra  e  tempo  ey  ningun 
hende  ta  critica  of  envidia  bo. 

Camintlg  principal  di  Savaneta 

Den  e  buki  "Historia  di  Venezuela"  di  Sr.  Mario 
Iragorri,  e  ta  bisa  cu  Alonso  de  Ojeda  a  bin  nos  isla 
pa  busca  palo.  E  sorto  di  palo  no  ta  describi,  pero 
hopi  hende  ta  bisa  cu  ta  palo  di  brazil  el  a  bin 
busca.  Cu  palo  di  brazil  bo  por  traha  tiña  of  verf. 

Muy  probablemente  e  tabata  busca  e  palo  duro  aki 

E  prome  accidente  di  trafico  na 
Savaneta,  riba  e  caminda  di  santo 
aki,  prome  cu  a  asfalt'e,  a  sosode 
na  aña  1934.  Auto  di  Dominico 
Schwengle,  A-95,  a  boks  cu  un 
truck.  Dominico  a  bay  keiro  na 
Sta.  Cruz  cu  su  amigonan  Jose 
Bisslick,  Lorenso  de  Mey  y  Hacobo 
Arends.  Den  un  otro  auto  tabata 
Candido  Kock,  Nemencio  Koolman  y 
Alfonso  van  der  Linden.  Un  fiesta 
na  Sta.  Cruz  a  cay  den  otro, 


bringamento  cual  a  haci  cu  nan  a 
regresa  Savaneta  pa  mas  o  menos 
10  or  di  anochi.  Net  dilanti  di  cas 
di  Foyan  Arends  e  accidente  a  tuma 
luga.  Dominico  a  herida  su  pia, 
Lorenso  a  kibra  dos  sleutelbeen, 
Hacobo  a  perde  tur  su  djentenan  y 


Door  di  intermediacion  di  pastoor  Hendriks,  Gobernador  Wouters  a  obliga  gezaghebber  di 
Aruba  pa  laga  traha  un  caminda  principal  di  asfalt  pa  reemplasa  esun  di  santo  cu  tabata 
conecta  Oranjestad  y  San  Nicolas.  Pastoor  tabata  di  opinion  cu  gezaghebber  no  tabata  haci 
nada  pa  Savaneta  y  ta  p'esey  el  a  pidi  yudansa  di  gobernador  den  su  lucha  pa  desaroyo  di 
Savaneta.  Atrobe  ta  keda  demostra  ki  dificultad  Savaneta  mester  pasa  aden  pa  logra  haya 
algo.  Dia  31  di  mei  1939,  nan  a  cuminsa  traha  e  caminda  cu  mester  a  reemplasa  esun 
malo,  specialmente  den  tempo  di  awasero.  Gezaghebber  Isaac  Wagemaker  oficialmente  a 
habri  e  caminda  na  1938  cu  nan  a  uza  te  na  aña  1970.  E  caminda  nobo  di  asfalt  aki  cu  a 
reemplasa  esun  di  cunucu  y  banda  di  lama,  a  haci  comosifuera  a  parti  e  bario  den  dos.  E 
tempo  ey  trafico  di  mercancia  tabata  tuma  luga  via  lama,  sirbiendo  tur  esnan  cu  tabata  biba 
pariba  di  Spaans  Lagoen. 


Aunke  cu  e  situacion  di  trafico  a  drecha  considerablemente,  e  caminda  aki  a  cambia  e 
caracter  di  e  districto  di  Savaneta,  cu  no  tabata  un  area  pobla.  E  caminda  cu  ta  pasa  memey 
di  e  pueblo,  a  trece  hopi  controversia  di  e  habitantenan.  El  a  trece  hopi  intrankilidad, 
specialmente  pa  esnan  cu  a  lanta  den  tur  trankilidad  banda  di  lama  y  cu  despues  a  traha 
nan  cas  pega  cu  caminda.  Hopi  auto  cu  ta  core  duro  riba  e  caminda  ey  a  trece  masha 
molester  y  un  desordo  di  otro  mundo.  Poco  poco  tur  hende  mester  a  custumbra  cu  esaki  pa 
por  a  pega  soño  anochi  of  hasta  pa  sikiera  nan  por  a  scucha  nan  mesun  combersacion.  Pero 
no  solamente  esey,  e  trafico  pisa  aki  a  kita  bida  di  hopi  hende  tambe.  Un  informante  ta 
conta  cu  su  famia  tabata  cria  hopi  bestia,  pero  mester  a  bende  nan  como  cu  nan  no  por  a 
crusa  caminda  grandi  mas.  Cada  biaha  auto  a  lembe  uno! 

Tur  hende  tabatin  pensamento  diferente  encuanto  e  caminda  nobo  aki.  Tabatin  hende  cu  for 
di  cuminsamento  a  haci  mal  propaganda  contra  e  caminda  aki,  pasobra  e  ta  keda  un  peligro 
pa  mucha.  Aunke  e  muchanan  tabata  masha  contento,  pasobra  nan  tabata  mira  auto, 
hende  y  bida  no  tabata  laf  mas  manera  antes.  Tin  otro  hende  cu  a  compronde  e  necesidad 
di  e  caminda,  pero  toch  a  duel  nan  cu  e  trankilidad  di  antes  a  bay  perdi.  Algun  otro  tabata 
contento,  pasobra  nan  tabata  haci  bon  uzo  di  dje  pa  move  di  un  parti  pa  otro  y  Savaneta  no 
tabata  isola  mas.  Por  ultimo  tin  tabata  sinti  nan  mes  insigur  loke  tabata  trece  cierto 
tension.  Toch  nan  a  keda  masha  agredecido  cu  danki  na  intermediacion  di  pastoor  Hendriks 
a  bini  cu  e  caminda  principal  aki. 

Tabata  un  bunita  bista  ora  mainta  tempran  of  atardi  pa  por  a  mira  asina  tanto  auto  y  truck 
di  diferente  bario  cu  tabata  transporta  e  trahadonan  di  Lago.  E  tabata  trece  un  alegria  pa 
mira  con  nos  dushi  isla  a  cuminsa  cu  un  desaroyo  nobo  cu  a  trece  hopi  trabou  pa  tur  hende 
cu  despues  a  mengua  ora  cu  Lago  a  cuminsa  reduci  su  forsa  laboral  pa  motibo  di 
modernisacion.  Awendia  e  direccion  di  trafico  pisa  a  cambia  y  nos  ta  mira  tur  ta  bay  den 
direccion  west  unda  cu  hopi  hende  ta  bay  traha  den  comercio  na  Playa  of  na  e  hotelnan.  Na 
aña  1970  a  construi  un  otro  caminda  grandi  cu  un  brug  nobo  panort  di  esun  bieu. 


1880  y  nan  a  yam'e  "kitoki".  E  tabata  un  vehiculo  chikito,  cu  dos  wiel  y  cu  un  capa  cu  ta 
subi  y  baha.  E  tabata  lihe  di  peso  y  ta  un  cabay  ta  lastr'e.  Den  dos  pa  tres  ora  e  kitoki  por  a 
hiba  bo  di  un  bario  pa  otro.  E  tempo  ey  no  tabata  pasa  banda  di  costa,  pero  tabata  tuma  e 
camindanan  di  paden,  esta  Dakota,  Mahuma,  Sabana  Grandi  y  Rooi  Frances.  Aparentemente 
ta  solamente  tres  di  e  vehiculonan  aki  tabatin  na  Aruba,  pa  motibo  cu  e  camindanan  no 
tabata  adecuado.  Pastoor  Bonaventura  van  Everdingen  cu  tabata  na  Aruba  entre  1918  y 
1924,  hunto  cu  Pedrito  Scharbaai,  tabata  uza  un  kitoki  na  Playa  pa  bishita  e  pueblo.  Un  tal 
Sr.  Bake  tabata  un  persona  cu  su  tarea  tabata  pa  domina  e  cabaynan  pa  asina  nan  por  a 
ranca  e  kitoki.  Den  e  añanan  ey  bo  por  a  cumpra  un  cabay  pa  Fls.  150,00. 

Tambe  tabatin  un  otro  vehiculo  cu  yama  "kitrin",  cu  tabata  un  poco  chikito,  pero  firme  y 
mescos  cu  e  kitoki,  tabata  riba  dos  wiel  y  cu  capa  cu  tabata  subi  y  baha.  Un  cabay  ta  lastr'e 
y  nan  tabata  uz'e  mas  tanto  pa  transportacion  riba  caminda  malo.  Un  Savanetero,  Sr.  Pief 
Schwengle,  tabatin  un  kitrin  cu  ta  un  burico  tabata  lastra. 


E  prome  auto  na  Aruba  v  Savaneta 


Pa  Aruba,  e  yegada  di  e  prome  auto  na  aña 
1915  mester  tabata  un  milagro  mes  grandi  cu 
tempo  cu  e  Indjannan  a  mira  Spañonan  riba 
cabay  pa  prome  biaha.  Dr.  George  R.  Hopkins, 
un  dokter  Americano  cu  tabatin  su  consultorio 
na  Savaneta,  tabata  e  prome  persona  cu  a 
cumpra  un  auto  color  geel  di  e  marca  Metz. 
Den  e  tempo  ey  na  Aruba  no  tabata  bin  barco 
grandi  cu  por  a  trece  un  auto  completo  te  na 
tera.  P'esey  e  auto  aki  a  bin  na  pida  pida  hinca 
den  algun  caha  cu  instruccion  con  pa  hinc'e 
den  otro.  E  loods,  Sr.  R.  Johan  Beaujon,  tabata 
esun  cu  a  yuda  arma  e  auto.  A  dura  algun 
siman  prome  cu  nan  a  keda  cla.  Ora  e  auto  a 
bin  cla,  nan  a  warda  te  riba  un  diadomingo 
mainta,  ora  cu  misa  catolico  y  protestant  tabata  aden,  pa  nan  purba  start  e  auto.  Riba  e 
caminda  recto  di  Ponton  pa  Noord,  sin  ningun  hende  riba  caminda,  nan  a  siña  maneha  e 
auto  cu  solamente  instruccion  riba  papel.  "Tabata  parce  cu  e  auto  lo  spart  for  di  otro",  asina 
Sr.  Beaujon  tabata  bisa.  Despues  di  algun  ora  nan  por  a  core  e  auto  y  e  diadomingo  merdia 
Oranjestad  tabatin  un  tema  pa  papia  riba  dje,  ora  cu  Dr.  Hopkins  y  Sr.  Beaujon  tabata  pasa 
cu  e  monster  riba  wielnan  halto  cu  tabata  saca  huma.  E  manehadonan  pa  Dr.  Hopkins,  e 
tempo  ey,  tabata  Srs.  Beaujon  y  John  G.  Eman.  Na  varios  ocasion  bo  tabata  mira  John  ta 
maneha  cu  e  dokter  sinta  na  banda. 

Na  aña  1930  tabatin  riba  e  plachi  di  number  di 
auto  imprimi,  e  number  prome  y  e  letter  "A" 
di  Aruba  patras.  Por  ehempel  un  auto  su 
number  por  tabata  7-A.  Despues  a  cambia  y  a 
pone  e  letter  "A"  dilanti  di  e  number. 

73 


Un  storia  interesante  tabata  tempo  cu  dokter  Hopkins  tabata  bin  atende  y  yuda  su 
pashentnan  na  Savaneta.  Riba  un  diahuebs  ora  cu  e  auto  a  bin  cla,  Savaneteronan  por  a 
admira  e  milagro:  un  "vehiculo  sin  cabay".  Ora  e  dokter  tabata  yegando,  Anita  "Ma  Nica" 
Bislick,  cu  a  caba  di  saca  awa  for  di  pos,  tabata  cana  cu  bleki  di  awa  riba  su  cabes.  Ora  el  a 
tende  un  pito  di  e  auto,  el  a  spanta  y  e  awa  cu  e  tabata  carga  a  plama  riba  dje.  Asina  el  a 
yega  cas  papa  muha.  E  tairanan  di  e  auto  tabata  masha  smal.  Julia  Kock  a  wak  e  "vehiculo 
sin  cabay"  cu  tabata  pasa,  el  a  bay  investiga  e  marca  cu  e  auto  a  laga  atras  y  a  grita: 
"Esaki  ta  un  soldachi  grandi". 

Poco  despues,  ora  nan  tabata  mas  custumbra  cu  e  auto,  un  homber  a  bay  topa  dokter 
banda  di  Bak'i  Salo.  El  a  para  e  dokter  pa  splic'e  tocante  malesa  di  su  señora.  Mientras  e 
ta  papia,  el  a  mara  su  burico  na  e  defensa  patras  di  e  auto,  anto  dokter  a  bis'e:  "Wel,  ok 
subi  numa,  anto  nos  ta  bay  pura".  E  homber  a  habri  porta  di  e  auto,  bula  aden  y  ta  te  ora 
nan  a  yega  su  cas,  el  a  corda  riba  e  burico.  Nan  a  haya  e  cabuya  so... 

E  auto  di  Dr.  Hopkins,  a  causa  e  prome  accidente  na  aña  1915  riba  e  caminda  bieu  cu  ta 
pasa  entre  lama  y  saliña  ora  Nicolaas  Kock  a  bira  e  prome  victima  di  accidente.  Dr.  Hopkins 
cu  tabata  bin  atende  hende  na  Savaneta  a  dal  e  cu  e  auto  kibra  su  pia.  E  dokter  mes  a  lora 
su  pia  den  un  laken  cu  el  a  haya  di  un  habitante  y  a  hib'e  Playa  den  e  mesun  auto.  Antes,  si 
bo  tin  un  laken,  ta  masha  cos  di  warda  bo  tabatin.  Na  un  momento  masha  inespera,  bo  por 
ta  ruman  di  Madushi  di  Carmen  de  Kort-Bislick,  Sra. 
casa  cu  Francisco  "Pipi"  Bislick. 

E  prome  auto  di  pastoor  Franciscus  Hendriks  di 
Savaneta  tabata  un  Ford  Model  T  di  aña  1926  cu  Pan 
American  Oil  Corporation  a  cumpra  p'e  na  New  York 
pa  e  suma  di  Fls.  1.592,00  incluso  Fls.  50,00  pa 
impuesto.  Esaki  ta  inclui  transportacion  cu  tambe  el 
a  ricibi  di  nan.  Un  empleado  di  e  compania  a  trece  e 
auto  pa  pastoor  dia  6  di  november  1926.  E  number  di 
e  auto  tabata  124-A.  E  tempo  ey  un  automobilista 
por  a  retene  e  mesun  number  di  auto  aña  tras  aña 
contal  cu  e  no  falta  di  registra  su  vehiculo  pa  un  aña. 
Despues  pastoor  Hendriks  a  bende  e  auto  y  a  cumpra 
un  Ford  nobo  na  aña  1934  y  tabata  costa  Fls. 1.345, 00.  Remarcabel  ta  cu  despues  di  ocho 
aña,  e  ta  cumpra  un  auto  na  un  prijs  mas  abou  cu  esun  di  prome.  Awendia  ta  tur  dia  e 
prijsnan  ta  subi. 

Despues  algun  hende  di  Savaneta  tambe  a  cumpra  auto.  Pipi  Bislick  tabatin  su  auto  number 
A-10.  Nos  por  ripara  cu  aki  a  bin  cambio  den  secuencia  di  letter  y  number  riba  e  plachi  di 
number  di  auto:  ya  no  tabata  aparece  10-A  mas,  sino  A-10.  Enrique  Arends  y  Pancho 
Wever  tambe  tabatin  un  auto.  Dominico  Schwengle  cu  su  A-95  cu  a  accidenta  riba  e 
caminda  bieu,  no  asfalta.  Cu  introduccion  di  auto  na  Savaneta,  e  distancia  pa  bay  Playa  a 
cuminsa  bira  mas  cortico  pa  algun  hende.  Esnan  cu  no  tabatin  auto  ainda,  mester  a  sigui 
haci  uzo  di  burico  of  boto  pa  bay  Playa.  Tabata  algo  comun  cu  nan  tabata  transporta  hende 
malo  cu  boto  hiba  Playa.  Un  di  e  casonan  conoci  tabata  di  un  señora  cu  tabata  biba  na  parti 
nort  di  Savaneta.  E  hendenan  a  carg'e  riba  un  bara  sinta  den  un  stoel  di  zoya.  Hombernan 
a  carga  e  señora  grandi  y  gordo  riba  nan  schouder  te  na  e  barco.  E  tempo  ey  nos  grandinan 
tabata  hende  bon  hancra,  bon  comi,  pasobra  ta  cuminda  fresco  di  cunucu  nan  tabata  come. 

Polis  na  Savaneta 


Den  siglo  17  y  18  nos  mesun  hendenan  cu 
tabata  yuda  e  jinetenan  di  e  commandeur,  pa 
hunta  cabay  y  burico,  despues  a  bira  polis  y  a 
carga  e  nomber  di  agente  di  polis  di  Aruba. 
Ta  muy  probabel  cu  e  polisnan  aki  lo  tabata  e 
prome  polisnan  di  Savaneta  y  Aruba.  Nan 
tabata  mas  o  menos  diesdos  en  total.  Algun 
di  nan  tabata  Marcelo  Rafini,  Thomas  Angela, 
Victor  Winterdaal,  Johannes  de  Kort  (un 
marechaussee),  John  Rijke  y  otronan.  John 
tabata  un  yiu  di  Corsou.  E  tempo  ey  tabatin 
dos  polis  Hulandes,  esta  e 
Hefenan.  Nan  tabata  yama  un  di  nan  "seco" 
door  cu  e  tabata  flaco  y  tambe  mal  hende.  E 
otro  tabata  yama  "pan  cayente."  E  ultimo  aki  tabata  core  tras  di  e  hendenan  cu  tabata 
organisa  pelea  di  gay  (bringa  gay).  Ora  cu  e  tabata  coy  e  gaynan,  nan  tabata  grit'e  "pan 
cayente,  pan  cayente"  anto  e  tabata  contesta  nan:  "Si  pa  mi  come  'shopi  gay'  cu  "pan 
cayente".  E  tambe  no  tabata  mucho  gusta  pa  e  Arubianonan.  Nan  tabata  bisti  carson 
blanco,  bachi  preto  y  un  pechi  preto  cu  tabata  mescos  cu  e  soldanan  Americano  a  bisti 
durante  Segundo  Guera  Mundial.  Nan  tabata  bisti  e  uniform  aki,  conoci  como  "kleine 
tenen",  riba  dianan  normal  y  durante  celebracion  special,  por  ehempel,  Aña  di  La  Reina, 
nan  tabata  uza  un  uniform  di  gala,  bachi  cu  plumashi,  conoci  como  "grote  tenen". 

Como  cu  su  salario  di  polis  tabata  Fls.  30,00  pa  luna  y  pa  gana  un  tiki  mas,  John  Rijke 
tabata  haci  tambe  trabou  di  carpinte.  Un  dia  e  tabata  drecha  bentana  di  misa  pa  pastoor. 
Net  e  dia  ey,  gezaghebber  nobo  kier  a  bishita  varios  warda  di  polis.  Den  un  kitrin  el  a  yega 
hunto  cu  J.  van  Eps,  empleado  di  Ministerio  Publico  y  hefe  directo  di  polis.  Nan  no  a  haya 
ningun  polis  na  warda  y  a  dicidi  pa  bay  San  Nicolas  y  despues  bolbe  Savaneta. 

Pazuid  di  misa,  bou  di  un  palo  di  kwihi  nan  a  mira  un  homber  ta  drechando  bentana.  Van 
Eps  a  reconoce  John,  pero  e  no  kier  a  lag'e  pifia  dilanti  di  gezaghebber  nobo.  P'esey  el  a 
puntra  John:  "Dispensa  shon,  bo  por  bisa  mi  unda  nos  por  haya  polis  di  Savaneta?"  "Wel", 
John  a  contesta,  "si  mi  no  ta  kiboca,  el  a  bay  panort  den  mondi  aya.  El  a  pasa  aki  cu  scopet 
y  tur  cos".  "Danki  shon"  van  Eps  a  bisa  y  nan  a  sigui  pa  San  Nicolas.  Pura  John  a  bay  bisti 
su  uniform,  carson  blanco,  bachi  blau,  pechi,  coy  su  skopet  y  a  bay  sinta  warda  nan.  Ora  el 
a  tende  di  leu  cu  e  kitrin  ta  yegando  mas  cerca,  el  a  crusa  caminda  nan  dilanti,  manera  cu 
net  el  a  caba  di  yega  tur  cansa.  Tur  diasabra  e  polisnan  mester  a  bay  oficina  na  Playa  pa 
duna  relato.  Ora  van  Eps  a  mir'e  drenta  e  siguiente  diasabra,  el  a  hari  y  a  bisa:  "Bo  a 
hunga  un  bon  baraha...  no  t'abo  tabata  traha  como  carpinte  pazuid  di  misa?" 

Srta.  Herla  Oduber  a  nace  na  Savaneta  235  dia  5  di  october  1954.  E  ta  yiu  di  Everaldo 
Oduber  y  Angelina  Remigia  Arends.  Everaldo  a  nace  na  Aruba  dia  15  di  december  1910  y  a 
muri  na  Aruba  dia  25  di  maart  1972  y  Angelina  a  nace  na  Aruba  dia  1  di  october  1916  y  a 
muri  na  Aruba  dia  23  di  november  1994. 


75 


Herla  a  bay  Heilig  Hart  School  na  Savaneta  te  6e  klas  y  despues  na  Filomena  College  na  San 
Nicolas.  Herla  tabata  e  prome  persona  femenino  di  Savaneta  cu  a  uni  su  mes  na  un  grupo  di 
cuatro  pa  tuma  e  curso  pa  bira  polis.  Na  1974  el  a  bay  Hulanda  y  el  a  sigui  e  opleiding  pa 
polis  y  na  1976  a  regresa  Aruba.  Siguientemente  el  a  traha  na  straatdienst  na  Playa  y  na 
verkeersafdeling  na  Balashi.  Na  1980  el  a  bay  St.  Maarten  y  a  traha  na  straatdienst  y 
verkeersafdeling.  Na  1983  el  a  bolbe  Aruba  y  a  traha  na  straatdienst  na  San  Nicolas.  Na 
1984  Herla  a  casa  cu  Julian  Anthony  Willems  (cu  tabata  un  inspector  na  Aruba)  y  nan  a  bay 
biba  na  Corsou.  Nan  tin  un  yiu  muhe,  Jo-Anne  Angillique  Willems  di  23  aña  cu  ta  un 
studiante  di  Ley  na  Universidad  na  Tilburg.  Herla  a  traha  na  Staf  di  Commisaris  te  cu  2006, 
e  aña  cu  el  a  retira  cu  31  aña  di  servicio. 

Altocomisario  di  polis  cu  a  bin  for  di  Savaneta 

Riba  e  potret  nos  por  mira  e  altocomisario  di  polis  Sr.  Lucas  Evaristo  Rasmijn,  miho  conoci 
como  Ari  Rasmijn.  Ari  a  nace  na  Rooi  Koochi  dia  18  di  october  1943,  yiu  di  Miguel  Arcangel 
Rasmijn  y  Maria  Winterdal.  El  a  cuminsa  su  educacion  basico  na  St.  Antonius  School  na 
Savaneta  y  siguientemente  a  caba  su  Mulo-A  na  aña  1961  na  St.  Augustinus  College  na  San 

Nicolas.  Ari  a  traha  na  varios  caminda,  entre 
otro  na  Shipchandeler  di  Sr.  Joy  Habibe  na 
San  Nicolas  y  tambe  na  Aruba  Chemical 
Industries. 

Entre  1  di  maart  1964  pa  31  di  december 
1985  den  Korps  Politie  Nederlandse  Antillen  y 
for  di  1  di  januari  1986  te  cu  31  di  december 
1996  den  Korps  Politie  Aruba.  Den  e  cuerpo  di 
polis  el  a  traha  cinco  aña  na  e  departamento 

Veiligheidsdienst  N.A. 

Di  1974  pa  1978,  cu  studie-opdracht,  el  a 
studia  na  Nederlandse  Politie  Academie  na 
Apeldoorn,  Hulanda  y  a  ricibi  su  diploma  na 
1978.  Directamente  despues  di  su  estudio  el 
a  traha  como  inspector  di  polis  den  mando 
policial  na  Corsou  te  cu  aña  1982.  Bek  na  Aruba  el  a  funciona  den  tur  e  rangonan  halto  for 
di  1982  te  1996,  tumando  e  mando  over  for  di  Sr.  Roland  Peterson  na  september  1989 
como  korpschef  den  e  rango  di  Commissaris  van  Politie.  En  total  el  a  funciona  shete  aña 
como  Korpschef.  Entrante  1  di  januari  1995,  como  coronacion  di  un  carera  di  mas  di  32  aña 
den  cuerpo  policial  el  a  keda  nombra  den  e  rango  di  Hoofdcommissaris  van  Politie.  E  tabata 
e  prome  pa  ocupa  e  rango  aki  den  cuerpo  policial  Arubano,  cu  a  origina  dia  1  di  januari 
1986  cu  entrada  di  e  Status  Aparte  di  Aruba. 

Ari  su  hobby  ta  deporte  y  el  a  hunga  den  varios  ekipo  riba  nos  isla.  Entre  otro  volleyball  cu 
e  ekipo  Rapid  bou  direccion  di  frére  Johannes,  campeon  di  Aruba  e  tempo  ey.  Actualmente 
hungado  activo  y  miembro  di  Directiva  di  Federacion  Liga  Mayor  di  Softball  Arubano,  50- 
plus.  Tennis  tambe  ta  un  di  su  deportenan  faborito. 

Na  1998,  oficialmente  Ari  a  baha  cu  pensioen  y  a  cuminsa  cu  un  Roofing  Company  cu  ta 
conta  actualmente  cu  12  empleado.  Ari  ta  e  director  y  su  yiu  muhe  Caren  tambe  ta  traha 
den  e  negoshi.  Aunke  Ari  actualmente  ta  biba  na  Sero  Blanco,  semper  el  a  keda  cu  un  amor 
grandi  pa  su  bario  stima  Savaneta. 

Warda  di  polis 


E  prome  warda  di  polis  na  Savaneta  tabata  net  pabou 
di  Pedrito  Arends,  e  prome  boswa  di  Savaneta.  Ey 
tabata  traha  tres  polis  colo  scur,  yiu  di  Corsou  cu 
:  tabata  masha  bon  hende  y  masha  stima  pa  e  pueblo  di 
I  Savaneta.  Nan  tabata  bisti  uniform  di  caki  y  sombre  di 
1  cabana.  E  warda  di  polis  actual  di  Savaneta,  dilanti  di 
i  e  stacion  di  servicio  Valero,  a  keda  inaugura  dia  30  di 
januari  1948.  Tene  bon  cuenta  cu  e  edificio  aki  tin  mas 


Na  Savaneta  semper  tabatin  algun  comerciante,  sea  grandi  of  chikito.  Esnan  mas  grandi 
tabatin  barco  cu  tabata  nabega  pa  tera  firme  (e  continente  di  Sur  America)  y  Corsou.  Pipi 
Bisslick  tabata  un  comerciante  bon  para  y  cu  un  bon  curason.  E  tabatin  un  tienda  na  San 
Nicolas  y  tambe  un  barco  grandi  pa  bay  Corsou  y  Colombia.  E  tabata  duna  hopi  hende 
trabou,  corta  aloé,  fia  nan  material  pa  traha  nan  cas  cu  facilidad  di  por  a  pag'e  bek  poco 
poco.  Otronan  tabata:  Jaco  Kock,  Enrique  Arends,  Emiliano  de  Cuba  cu  tabata  biba  banda 
di  lama  y  Pancho  Wever  di  Brazil.  Nan  tabata  hiba  aloé  y  bestia  pa  bende  na  Boneiro, 
Corsou,  Colombia  y  Venezuela.  E  tempo  ey  bo  por  a  cumpra  un  cabrito  pa  Fls  2,50;  un  liber 
di  carni  porco  pa  dies  placa  (25  cen);  aloé  5  cen  pa  liber,  mientras  un  caha  di  120  liber 
tabata  costa  Fls.  6,00.  Na  1923,  aloé  a  bira  16  cen  pa  liber  y  despues  Fls.  1,25.  Pa  cien 
banana  di  Maracaibo  bo  tabata  paga  75  cen.  Awendia  un  bon  banana  ta  costa  mas  cu  un 


Tin  un  storia  cu  ta  bisa  cu  Pancho  Wever  un  dia  a  bende  90  caha  di  aloé  cu  Merca.  Pero  el  a 
haya  masha  problema  pa  cobra  e  cheque  cu  e  Mericanonan  a  traha  na  su  nomber.  E  mester 
a  bay  te  Corsou  pa  cambia  e  cheque,  pasobra  Aruba  e  tempo  ey  no  tabatin  banco.  Na 
Corsou  nan  no  tabata  kier  a  cambia  e  cheque  p'e,  pasobra  nan  no  tabata  sigur  cu  ta  "e 
Wever  ey"  ta  doño  di  e  cheque.  Asina  nan  a  bis'e  pa  bay  bek  Aruba  y  bin  cu  un  hende  di 
confiansa  y  conoci  pa  nan,  e  ora  nan  por  cambia  e  cheque  p'e.  E  ora  Pancho  mester  a  bay 
Corsou  hunto  cu  Adriaan  Lacle  y  asina  e  por  a  cambia  e  cheque. 

Jose  Tromp  cu  tabata  biba  pabou  di  santana,  pazuid  di  caminda,  tabata  bende  pan.  Si  bo 
placa  ta  yega,  bo  ta  haya  pan  cu  worst  y  si  e  no  ta  yega  bo  ta  haya  pan  hunta  cu  manteca. 
E  tempo  ey  cu  dies  placa  bo  por  a  haya  un  pan  cu  manteca  y  un  refresco  di  e  famoso  Oso- 
Grape.  E  muchanan  tabata  yama  Jose  pa  Padjok.  Pabou  di  Club  La  Fama,  Sra.  Carmita  de 

Cuba  tabata  bende  frio  cu  algun  di  e  muchanan  di  scol.  Ma  Tete  cu  tabata  biba  den  un 
casita  pabou  di  santana  tabata  bende  cocada  cu  e  muchanan  di  scol. 

Nachi  di  Juliana  a  lanta  un  tienda  cu  nan  tabata  referi  na  dje  como  "Tienda  di  Nachi",  pero  e 
tienda  su  nomber  mes  tabata:  "Casa  de  Cuba",  cu  tabata  na  Savaneta  paden,  pazuid  di 
warda  di  polis.  Nachi  y  Juliana  no  tabatin  yiu  y  nan  a  cria  Tecla.  Despues  tabata  Debaristo 
Thijsen,  casa  di  Tecla  cu  a  sigui  cu  e  tienda.  A  sigui  Maximo  (Chomon)  de  Cuba  y  despues 
tabata  Jany  Luidens  cu  a  pone  e  nomber  Gran  Chaparal. 

Asina  nos  por  menciona  tambe:  Lino  Paskel  y  Vicente  Thijsen  (shap  di  comestibel)  Goi  de 
Kort  -  Savaneta  Store  (bende  paña);  Ramon  de  Cuba,  La  Mano  de  Dios  (Comestibel); 
Roque  de  Cuba,  Fruteria  Mira  Mar  y  Brisas  del  Mar;  Joe  y  Lucia  Rasmijn,  Brisas  del  Mar  Bar/ 
Restaurant. 

Joaquin  Lacle  tabatin  e  prome  bar  na  Savaneta,  esta  e  Lucky  Strike  Bar  net  pabou  di 
santana.  Joaquin  ta  ruman  di  Juan  Lacle  casa  cu  Mosa  Koolman.  Despues  ta  Daniel 
(Gadan)  Koolman  a  tum'e  over.  Gadan  a  casa  cu  Josephina  Catharina  (Finchi)  Koolman- 
Croes  dia  16  di  februari  1939.  Gadan  ta  ruman  di  Gregorio  (Goy)  Koolman,  kende  tabata 
casa  cu  ruman  muhe  mayor  di  Finchi,  esta  Rosalia.  E  bar  ey  tabata  bon  frecuenta,  pa  no 
papia  mes  ora  di  labamento  di  man  despues  di  un  entiero.  Despues  e  bar  a  cambia  den  un 
club  nocturno  cu  e  nomber  Rolando's  cu  a  cambia  di  varios  doño.  Mi  ta  compronde  cu  awor 
un  Chines  a  cumpr'e  y  ta  bay  habri  un  mini  market  y  un  bar/restaurant.  Finchi,  casa  di 
Gadan,  na  edad  di  apenas  9  aña,  mester  a  bay  Cuba  cu  su  famia  na  aña  1918,  dia  cu  su 
tata  Gerrit  Croes  y  henter  famia  a  bay  Cuba.  Na  Cuba,  Finchi  tabata  laba  mea  pa  e 
Arubianonan  cu  tabata  na  Cuba  y  pa  e  trabou  ey  e  tabata  gana  50  cen  pa  dia. 

E  comienso  di  mesa  di  kwihi 


Sr.  Zacharias  Kelly  di  Savaneta  tabata  e 
pionero  den  trahamento  di  mesa  di  kwihi. 
Despues  el  a  uni  su  mes  na  Sr.  Jaco  Henriquez 
cu  a  nace  dia  14  di  januari  1928,  kende  tabata 
traha  boto  crioyo.  Nan  tabata  traha  den  un  cas 
cu  tabata  pertenece  originalmente  na 
Francisco  Vicente  (Chento)  Thijsen,  casa  di 
Abellona  v/d  Linden,  esta  Savaneta  196,  net 
pariba  di  Sra.  Chindy  de  Kort.  Chento,  e 
tempo  ey,  a  ofrece  e  cas  na  benta  na  Sr. 
Debaristo  Thijsen,  pero  ta  Jaco  a  cumpr'e.  Aki 
Jaco  a  establece  un  shop  di  carpinte. 

Jaco,  e  tempo  ey,  tabata  traha  pa  e  contratista 
Badger  den  Lago.  El  a  conoce  un  Americano 
cu  yama  MacDonald.  Dia  MacDonald  a  termina 
na  Lago,  e  tabata  bisa  Jaco  cu  e  kier  hiba  algo 
di  cultura  di  Aruba  hunto  cu  ne.  Jaco  a  pensa  ta  kico  e  por  traha  p'e?  Un  dia  e  tabata  wak 
un  mata  di  kwihi  y  el  a  dicidi  di  corta  e  stam  y  purba  traha  un  mesa  pa  e  regala  MacDonald. 
Den  cas  di  Sili  Thijsen  cu  tabata  bou  construccion  ainda,  nan  a  hiba  e  troncon.  Nan  a  clab'e 
pa  sigur'e  bon  y  cu  un  ranza  grandi  (un  zaag  grandi  cu  un  hende  cada  banda  ta  tene  pa 
corta  palo),  nan  a  partie  den  dos  pida. 

Ora  di  bay  schaaf  e,  Jaco  a  dicidi  di  traha  un  "chapi"  (un  pida  hero  den  e  forma  di  e  letter 
"S"  mula  riba  mashin).  Riba  un  motor  di  220V,  el  a  pone  e  chapi  na  un  shaft  y  asina  nan  a 
bin  schaaf  e  palonan.  Despues  nan  a  cap  e  kita  tur  su  mahosnan,  coba  e  bastronan  for  di  e 
troncon.  Pa  e  pianan,  nan  a  uza  palo  di  wayaca  y  kwihi.  Dos  di  nos  grandinan  cu  tabata 
yuda  Jaco  tabata  Nicasio  Noguera  y  Humberto  de  Cuba. 

Sr.  Juan  de  Cuba,  miho  conoci  como  Juan  di  Maria,  tabata  traha  cu  Jaco  y  despues  e  mes  a 
lanta  su  negoshi  pa  traha  e  mesanan,  cu  despues  su  yiu  Roque  a  keda  cu  ne.  Chimbo 
Thijsen  y  su  ruman,  Sili,  tambe  a  traha  dos  aña  cu  Jaco  y  Sili  tabata  spuit  e  mesanan  cu 
lacquer.  Jaco  tabata  bende  100  mesa  pa  luna  cu  local  y  turista.  Jaco  a  muri  dia  9  di 
october  2007.  Despues  ta  Chona  Henriquez  a  keda  cu  e  negoshi.  Pero  despues  cu  esaki  a 
cera,  Chona  a  bende  e  cas  cu  Sr.  Charlie  Jr.  di  Charlie's  Bar. 

Otro  cu  tabata  traha  na  Lago  cu  tabata  dedica  su  tempo  liber  na  trahamento  di  mesa  di 
kwihi  of  brazil  tabata  Sr.  Mario  (Mai)  Alberts.  Fuera  di  esey  nan  tabata  traha  diferente  otro 
artefacto  cu  tabata  hopi  bendi  cu  tanto  local  como  turista.  E  tabata  un  trabou  masha  duro 
di  ora  bo  bay  den  mondi  busca  e  tronconnan  grandi  ey  te  ora  bo  yega  na  e  producto  final. 

Segun  mi  tin  entendi,  no  ta  traha  mesa  di  kwihi  mas  pa  motibo  cu  no  ta  permiti  pa  uza  e 
matanan  di  kwihi  mas.  Esaki  indudablemente  lo  caba  cu  nos  medio  ambiente.  Pero  ainda 
tin  algun  hende  ta  traha  algun  articulo  chikito,  manera  plakkaat,  trofeo,  etc. 

E  prome  Radio  Emisora  na  Savaneta 

E  prome  radio  emisora  na  Savaneta  tabata 
Radio  Caruso  Booy  di  Sr.  Hubert  Erquilles 
Antonio  Booy,  miho  conoci  como  Caruso.  Sr. 
Booy  a  nace  na  Corsou  dia  7  di  november 
1934  y  ta  casa  cu  Sira  Booy. 

Caruso  tabata  un  persona  hopi  conoci  den 
radiodifusion  na  Aruba  y  Corsou  y  tambe  un 
di  e  pioneronan  di  e  prome  radio  emisora 
riba  Frequencia  Modula  (FM)  na  Aruba.  Su 
carera  tabata  pa  hopi  aña  den  radiodifusion 
na  Radio  Hoyer  na  Corsou.  Despues  Caruso 
a  muda  pa  Aruba  y  a  traha  como  gerente  di 
e  stacion  na  Radio  Antiyana  (AM),  awendia 
conoci  como  Radio  1270. 

Caruso  Booy  den  su  studio  na  Bruynewijk 

Despues  Caruso  a  dicidi  di  move  cu  e  tecnologia  pa  por  realisa  su  soño  di  semper:  su  propio 
radio  emisora.  Cu  hopi  esfuerso  y  perseverancia  Caruso,  hunto  cu  su  señora  Sira,  a  logra 
realisa  e  meta  di  tin  un  propio  emisora  riba  banda  FM.  Esaki  a  bira  Radio  Caruso  Booy  cu  e 
lema  ”E  Baranca  di  Diamanta".  E  prome  transmision  tabata  dia  19  di  december  1978  for  di 
e  studionan  instala  na  Boulevard  Center  (awendia  Renaissance  Hotel).  Despues  e  studio  a 
move  pa  residencia  di  Caruso  na  Generaal  Majoor  de  Bruynewijk  49  na  Savaneta. 

Radio  Caruso  Booy  a  bira  un  emisora  hopi  stima  den  pueblo  na  Aruba,  Antiyas  y  bisindario 
pa  su  programa  hopi  varia  y  alegre  pa  tur  hende.  Caruso  mes  tabata  activo  den  entre  otro 
Aruba  Press  Club  bou  direccion  di  Sr.  Jos  van  der  Schoot  y  tambe  den  clubnan  deportivo 
manera  Essolito  y  varios  organisacion  y  a  duna  gran  aporte  na  comunidad  di  Aruba  cu 
diferente  programa  educativo,  cultural,  religioso  y  musical. 

Entre  aña  1989  y  1990,  Caruso  a  sufri  un  kebrante  di  salud  y  dia  18  di  october  1990  den  un 
hospital  na  Corsou,  el  a  bay  sosega.  E  fayecimento  aki  a  conmove  henter  Aruba  y  Antiyas 
cu  e  perdida  di  un  di  e  pioneronan  den  radiodifusion  na  Aruba.  Caruso  su  entiero  a  tuma 
luga  na  Aruba.  E  ta  dera  den  santana  di  Savaneta. 

Despues  di  e  fayecimento  di  Caruso,  su  señora  Sira,  a  tuma  e  maneho  di  e  radio  over,  pero 
pa  motibo  di  un  conflicto  entre  e  emisora  y  gobierno,  lastimanente  e  emisora  a  cera  dia  14 
di  maart  2007  cu  e  speransa  cu  pronto  lo  e  por  habri  bek. 


E  prome  telefon  na  Savaneta 


Den  e  guia  di  telefon  di  aña  1936  tin  registra  cu  Savaneta  tin  un  telefon  publico. 
Probablemente  na  comienso  di  1936  el  a  keda  instala.  Despues  di  un  investigacion  y 
analisis  di  diferente  documento,  ta  calcula  cu  a  instala  e  telefon  publico  ey,  banda  di  e  misa 
di  Savaneta  pa  asina  e  parokia  aki  tambe  for  a  haci  uzo  di  dje.  Esey  tabata  e  prome  telefon 
cu  nan  a  instala  na  Savaneta.  E  telefon  tabata  conecta  riba  e  central  manual  di  San  Nicolas. 
Tambe  den  e  relato  di  gezaghebber  Isaac  Wagemaker  di  aña  1945  tin  skirbi  cu  dia  8  di 
januari  1945  Savaneta  ta  haya  su  di  dos  telefon,  cu  tambe  tabata  un  telefon  publico. 

Durante  un  investigacion,  pa  sa  unda  a  instala  e  telefon 
— publico  ey,  a  topa  cu  un  carta  di  15  di  maart  1943,  den  cua 
e  hefe  di  polis  ta  haci  un  peticion  na  gezaghebber  Isaac 
Wagemaker  pa  laga  pone  telefon  publico  na  diferente  bario 
di  Aruba.  E  motibo  ta  pa  na  momento  di  un  emergencia,  e 
comunidad  por  tin  e  posibilidad  pa  comunica  cu  dokter, 
partera,  asistencia  spiritual,  polis,  brandweer  y 
eventualmente  cu  algun  otro  departamento  di  gobierno. 
Tambe  polis  mes  por  haci  uzo  di  e  telefon  na  warda  di  polis 
V  pa  yama,  informa  of  avisa  ora  di  un  accidente,  candela  y 

situacion  di  emergencia. 


Un  di  e  luganan  cu  e  hefe  di  polis  a  pidi  pa  pone  un  telefon 
publico,  tabata  poco  pariba  di  Central  Bar,  (actualmente  e  ta  Domino  Pizza),  pero  na  e  otro 
banda  di  e  caminda  principal.  E  luga  ey  ta  keda  poco  pabou  di  e  warda  di  polis  actual.  E 
telefon  ey  tambe  tabata  conecta  riba  e  central  manual  di  San  Nicolas,  Riba  foto  por  mira 
con  e  telefonnan  publico  tabata.  Awor  na  aña  2009,  practicamente  tur  cas  tin  un  telefon, 
hasta  celular  y  internet. 


Sr.  Bill  Tromp  a  haci  e  investigacion  aki  tocante  telefon  publico.  El  a  traha  36  aña  y  mey  na 
Setar  y  actualmente  e  ta  un  pensionado.  Na  e  momento  aki  e  ta  skirbiendo  un  buki  riba 
historia  di  telefon  na  Aruba. 


Brisas  del  Mar  Bar/Restaurant 


Brisas  del  Mar  Bar/Restaurant  ta  un  di  e 
restaurantnan  hopi  frecuenta  pa  nos 
hendenan  local  y  specialmente  pa  turista. 
E  ta  situa  na  un  luga  cu  tin  e  historia  di 
mas  interesante  di  Aruba,  pa  menciona:  e 
luga  unda  e  prome  habitantenan  a  toca 
tera;  unda  e  prome  commandeurnan  a 
biba;  unda  esun  prome  a  biba  den  e  prome 
cas  di  torto;  sede  di  gobernacion;  e  sitio 
unda  e  Venezolanonan  di  Paraguana  tabata 
bin  haci  negoshi;  e  sitio  unda  e  Spañonan 
tabata  eherce  nan  cultura  di  aguinaldo;  aki 
ta  unda  Dera  Gay  riba  dia  di  San  Juan  a 

Comman'deursbaai  y  tabatin  masha  hopi 

storia  mas  manera  splica  anteriormente. 


E  prome  persona  cu  a  lanta  Brisas  Del  Mar  tabata  Sr.  Roque  de  Cuba  cu  actualmente  ta  biba 
na  Savaneta  206-B.  Nunca  e  por  a  pensa  cu  e  luga  aki  lo  a  bira  un  parti  economico  y 
turistico  asina  importante  di  nos  pais.  Roque,  despues  di  a  termina  su  estudio  basico  na 
Savaneta,  a  bay  traha  na  stacion  di  gasolin  di  Sr.  Poipy  Oduber  na  Essoville  y  despues  na  e 
contratista  MacNamara.  Despues  e  cu  su  tata  Juan  y  su  ruman  Mario  a  lanta  un  shop  di 
carpinte.  Nan  tabata  dedica  nan  mes  na  trahamento  di  mesa  di  kwihi.  E  trabou  aki  no  ta 
facil,  pero  cu  hopi  dedicacion  nan  a  sa  di  traha  masha  hopi  mesa  di  kwihi  y  otro  artefacto  pa 

Na  cuminsamento  di  aña  1970,  Roque  a  sufri  un  accidente  mientras  e  tabata  traha  riba 
auto.  Lamentablemente  el  a  perde  un  pia.  Esaki  a  debilit'e  cu  e  mester  a  busca  algo  otro 
pa  haci  pa  por  a  sigui  mantene  su  famia.  El  a  dicidi  di  bay  purba  su  suerte  den  un  negoshi 
chikito.  Asina  el  a  acerca  Sr.  Frans  Wever  cu  tabata  doño  di  e  cas  Savaneta  214-A  pa  e  por 
a  huur  esaki.  E  cas  ta  keda  net  panort  di  unda  Brisas  del  Mar  awor  ta  situa  y  asina  Roque  a 
cuminsa  cu  un  luga  pa  bende  fruta  etc.  cu  a  haya  e  nomber  di  Fruteria  Mira  Mar.  Su  amigo, 
Sr.  Daniel  Kock  a  sugeri  e  nomber  aki.  Asina  Roque  tabata  lora  man,  pero  semper  pensando 
riba  algo  mas  grandi. 

Durante  cu  e  tabata  maneha  Fruteria  Mira  Mar,  el  a  acerca  Sr.  Chai  Lacle,  e  tempo  ey  liga  na 
e  partido  PPA,  pa  yud'e  haya  un  pida  tereno  pega  cu  lama  na  parti  zuid  di  caminda.  Ora  el  a 
haya  e  tereno,  el  a  cuminsa  traha  un  edificio  nobo.  Roque  a  haya  cooperacion  y  yudansa  di 
hopi  hende  cu  labor  y  material.  Por  ehempel,  tur  e  beamnan  di  hero  el  a  haya 
gratuitamente  for  di  un  amigo  Americano  cu  tabata  hefe  na  un  hotel  na  boulevard.  Su 
amigonan,  Venancio  de  Mey,  Cirio  Angela,  Mario  de  Cuba  y  Ronnie  de  Cuba  a  yuda  Roque 
incansablemente. 

Ora  e  edificio  a  bin  cla,  tabata  Daniel  Kock,  cu  un  bes  mas  a  sugeri  Roque  e  nomber  di 
Brisas  del  Mar  Bar  Restaurant  y  fuera  di  esey  el  a  traha  e  prome  borchi  y  nomber  pa  e  luga 
tambe.  Roque  a  scot  un  seccion  parti  pabou  di  e  restaurant  unda  e  por  a  sigui  cu  su 
fruteria.  E  personanan  cu  a  yud'e  maneha  e  negoshi  aki  tabata  Mario  Franken  y  Betto 
Refunjol  y  pa  no  lubida  su  señora  y  famia.  Asina  Savaneta  a  bin  cera  conoci  cu  un 
establecimento  nobo  y  decente  na  oriya  di  lama. 

keda  inverti  den  e  luga  y  semper  a  bin  cu  idea  innovativo  pa  asina  mantene  e  calidad  y 
servicio  mas  halto  posibel.  Esaki  ta  danki  na  e  cooperacion  di  henter  e  famia,  cu  semper  a 
tuma  conseho  y  sugerencia  di  esnan  cu  experiencia  den  e  ramo  aki  y  tambe  di  cliente  local 
of  di  pafo  cu  ta  bishita  "Brisas"  aña  aden  aña  afo.  Danki  na  nos  Arubianonan  cu  t'ey  semper 
pa  extende  un  man,  por  ehempel  na  famia  Bisslik,  doño  di  Zeerovers,  cu  semper  a  percura 
pa  trece  pisca  fresco  tur  dia  den  "Brisas"  pa  añanan  largo. 

E  storia  aki  lo  no  ta  completo  sin  recorda  un  persona  masha  stima,  esta  Jati  Rasmijn,  kende 
dia  10  di  september  2003,  diripiente  a  bay  laga  nos  cu  hopi  recuerdo  bunita  atras.  Un 
miembro  di  famia  cu  semper  tabata  duna  conseho  pa  trata  di  cuida  e  recetanan  cu  el  a  bin 
cu  ne  tempo  cu  el  a  cuminsa  cu  Brisas  del  Mar. 

Mientrastanto  Brisas  del  Mar  Bar/Restaurant  a  cambia  di  doño  y  e  propietarionan  nobo  ta: 
Srs.  Hans  Veenhuizen  y  Robert  Nieland.  Dia  4  di  november  2007,  inoficialmente  nan  a  habri 
e  luga  tur  modernisa  y  dia  30  di  november  2007  e  luga  a  habri  oficialmente.  Nan  plan  nobo 
tabata  den  man  di  e  dinamico  Willeke  Volgers  di  Délifrance  cu  nan  chef  Sr.  Lake  P.  Richards, 
naci  na  Jamaica  y  un  experto  den  gastronomia  cu  lo  mantene  mayoria  di  e  platonan 
original.  Desafortunadamente  e  luga  a  sufri  basta  daño  despues  di  un  horcan  y  actualmente 
tin  otro  proyecto  na  caminda. 


Pa  conclui,  mester  menciona  cu  Sr.  Roque  de  Cuba,  e  pionero  di  Brisas  del  Mar,  despues  di  a 
permanece  na  Hulanda  pa  15  aña,  a  regresa  su  pais  stima  y  actualmente  e  ta  maneha 
Varadero  Bar  &  Restaurant  na  Bucutiweg  #34,  na  Varadero,  situa  net  pabou  di  Bucuti  Yacht 
Club. 

Binimento  di  Lago 

Prome  cu  e  refineria  Lago  a  bini,  nos  isla  no  tabatin  e  luho  cu  nos  tin  awendia.  Por 
ehempel,  no  tabatin  medio  di  comunicacion  y  pa  nos  hendenan  haya  noticia,  esey  tabata 
posibel  na  un  resamento  pa  defunto  of  ora  nan  lanta  mainta  tempran  subi  nan  burico  cu 
halifat  bay  busca  awa  na  dam  of  pos.  Ey,  nan  ta  topa  otro  y  intercambia  noticia.  Algun  otro 
tabata  reuni  na  cas  di  nan  mayornan  pa  sinta  combersa.  Pa  hopi  hende  e  tradicion  aki  a 
keda  te  dia  cu  nan  a  muri.  Oloshi  tabata  depende  di  naturalesa,  por  ehempel  ora  e  gay 
canta  banda  di  4  or  di  marduga  nan  tabata  lanta,  bay  pafo  y  loer  na  cielo.  Si  strea  di  crus 
di  marduga  a  sali,  bo  sa  cu  di  berdad  ta  4  or.  Si  e  strea  ta  kentro,  no  bay  misa  mas, 
pasobra  ta  laat.  Nan  tabatin  e  creencia  cu  ora  cu  gay  canta  10  or  di  anochi,  si  burico  ta 
grita,  of  warawara  ta  circula  den  cielo,  esey  por  nifica  cu  awa  ta  bay  yobe.  Tur  hende  tabata 
bira  contento.  Semper  tabata  considera  un  yobida  como  un  bendicion.  Un  otro  creencia 
tabata  cu  ora  e  cueba  di  Rincon,  pazuid  di  Fontein  ta  ronca  tambe  tabata  un  señal  cu  awa  ta 
bay  yobe.  Bo  por  a  tende  esaki  te  na  Savaneta,  pasobra  e  tempo  ey  no  tabatin  ningun 
boroto  riba  nos  isla.  E  momento  cu  nos  hendenan  haya  e  señalnan  aki,  nan  ta  bay  planta 
mesora,  contento  pasobra  Dios  tabata  corda  riba  nan. 


Na  1920,  Pan  American  Petroleum 
Maatschappij  a  yega  nos  isla  y  despues  el  a 
bira  Lago.  E  tempo  ey  nos  poblacion  tabata 
consisti  di  6000  habitante  y  mayoria  tabata 
traha  den  cunucu  of  plantacion  di  aloé.  A  bin 

specialmente  for  di  e  region  di  Caribe  y  Sur 
America.  E  gruponan  di  imigrante  a  bin 
establece  nan  mes  den  e  barionan  di  San 
Nicolas  y  Brazil  cu  tabata  keda  mas  cerca  di 
e  refineria.  Masha  poco  a  bin  establece  nan 
mes  den  e  bario  di  Savaneta  y  asina 
Savaneta  a  mantene  pa  mas  tempo  su 
poblacion  original.  Asina  tambe  a  bin 
cambio  den  un  San  Nicolas  nobo  cu  un 
cultura  diferente,  unda  Ingles  tabata  e 
idioma  dominante,  mientras  diferente 
religion  nunca  conoci  na  Aruba  a  cuminsa 
haci  nan  entrada.  Savaneta,  un  pueblo  orguyoso  di  su  cultura  y  su  origen,  a  hay'e  despues 
den  un  tempo  cortico  cu  un  situacion  henteramente  diferente,  esta  un  comunidad 
multicultural.  Pero  nos  mester  admiti  cu  esaki  no  a  trece  ningun  problema  social,  pasobra 
cu  amabilidad  e  Savaneteronan  a  acepta  e  stranheronan.  Tambe  nos  por  bisa  cu  door  di 
socialisa  cu  e  hendenan  aki,  nos  por  a  siña  varios  idioma  y  cultura  loke  cu  den  otro  paisnan 
no  ta  e  caso.  Ta  door  di  esaki  nos  ta  sinti  nos  asina  orguyoso  ora  un  hende  puntra  cuanto 

idioma  nos  por  domina  y  tur  ta  keda  asombra,  ora  nos  contesta  cu  nos  ta  papia  cuatro  of 
cinco  idioma.  Aunke  mester  remarca  si,  cu  e  ultimo  añanan,  kisas  nos  ta  pretende  di  papia 
varios  idioma,  pero  nos  mester  admiti  cu  hopi  Arubiano  mas  tanto  ta  "machica  algun 
idioma"  y  no  ta  domina  nan  corectamente  manera  30  of  35  aña  pasa. 

Importante  ta  pa  bo  domina  bo  lenga  materno,  esta  Papiamento,  bon  prome  y  despues 
facilmente  bo  ta  siña  e  otro  idiomanan.  P'esey  ta  di  aplaudi  cu  porfin  Papiamento  a  drenta 
scol  y  ta  bira  un  materia  obligatorio  igual  na  tur  e  otro  materianan.  Den  10  pa  15  aña,  tur 
nos  muchanan  ta  papia  y  skirbi  Papiamento  corecto,  aplicando  tur  regla  di  gramatica  y 
ortografia.  Cientificamente  a  keda  proba  te  hasta  cu  si  e  alumno  haya  instruccion  y 
splicacion  di  e  otro  materianan  den  su  lenga  materno,  su  resultado  ta  hopi  mas  miho. 

Cu  binimento  di  Lago  na  1924,  e  situacion 
a  cuminsa  cambia  na  Aruba  y  tambe  na 
Savaneta.  Nos  tur  sa  cuanto  desaroyo 
social  y  economico  e  refineria  a  trece  cu 
ne.  E  gobernantenan  a  cuminsa  haya 
mas  interes  pa  parti  pariba  di  brug  y  a 
cuminsa  bishita  e  luga  aki  cu  mas 
frecuencia.  Gezaghebber  tabata  bishita 
Savaneta  y  San  Nicolas.  Den  journaal  di 
gezaghebber  por  lesa  cu  dia  27  di  april 
1925,  el  a  bishita  Savaneta  y  San  Nicolas. 

Riba  11  di  mei  1925,  gezaghebber  a  tene 
un  ora  di  consulta  na  Savaneta  despues 
di  a  bishita  San  Nicolas.  Lago  a  bin 

eclesiasticamente  tabata  pertenece  na  e  parokia  di  Savaneta.  Pasobra  for  di  e  tempo  ey 
caba,  Savaneta  tabata  districto  N?  4  cu  tabata  inclui  e  becindarionan  manera  San  Nicolas, 
Brazil  bin  abou.  Esaki  tabata  den  tempo  di  pastoor  Gabriel  Murk  y  Franciscus  Hendriks  cu 
tabata  pastoornan  na  Savaneta.  Pastoor  Hendriks  a  bira  no  solamente  un  tata  spiritual  pa 
su  parokianonan,  pero  tambe  un  defensor  pa  su  parokia.  Como  bon  amigo  di  gerencia  di 
Lago  y  amigo  di  gezaghebber  Wagemaker,  e  por  a  logra  haya  algun  material  for  di  Lago. 
Cu  esaki  tambe  e  y  gezaghebber  Wagemaker  a  duna  di  conoce  cu  tempo  di  rancho  a  pasa  y 
e  tempo  di  industrialisacion  lo  pone  otro  exigencia. 

Dia  Lago  a  cuminsa  traha  waf  den  e  bahia  di  San  Nicolas,  e  waf  di  Commandeursbaai 
tabat'ey  ainda  djis  pa  servicio  pa  e  botonan  di  pisca,  aunke  e  tempo  ey  ta  solamente  dies 
piscado  tabatin  na  Savaneta.  No  tabatin  interes  pa  haci  e  luga  aki  un  centro  di  pesca.  Loke 
a  trece  bastante  problema  pa  e  Savaneteronan,  tabata  e  azeta  cu  tabata  drif  bay  den  lama 
y  tambe  e  medio  ambiente  cu  a  cambia  pa  motibo  di  huma  for  di  e  compania.  E  otro 
cambio  ta  cu  e  habitantenan  di  Savaneta  a  cuminsa  traha  den  e  sector  di  industrialisacion 
neglishando  asina  e  profesion  di  agricultura  y  piscamento  cu  nan  tabata  asina  bon  conoci 


Cu  entrada  di  modernismo,  mundialmente  bida  di  tur  hende  a  cambia  y  aki  na  Aruba  no 
tabata  un  excepcion.  Si  nos  papia  di  cunucu,  ta  masha  poco  hende  ta  planta  awendia  y 
algun  di  e  motibonan  ta  cu  tin  masha  poco  yobida,  hopi  bon  educacion  y  tambe  comercio  y 
turismo  a  trece  hopi  oportunidad  pa  otro  sorto  di  trabou.  Na  aña  1928  por  ehempel, 
pastoor  Hendriks  ta  skirbi  den  su  cronico:  "Dos  aña  pasa  misa  a  haya  cien  saco  di  maishi,  e 

aña  aki  ta  solamente  dies  saco".  E  tempo  ey  ya  e  plantamento  di  cunucu  a  mengua  pa 
motibo  di  descubrimento  di  oro,  fosfaat  y  industria  petrolero.  Un  peon  tabata  gana  Fls.  5,00 
pa  dia  y  e  famia  tabata  biba  feliz  y  contento,  pasobra  bida  e  tempo  ey  no  tabata  caro. 

Na  april  1934,  ora  cu  pastoor  Hendriks  a  bolbe  den  su  di  dos  periodo  na  Savaneta,  na  edad 
di  64  aña,  no  obstante  su  edad,  e  tabata  masha  activo.  El  a  haya  su  mes  confronta  cu  un 
problema  di  cambio  di  populacion.  E  cunukeronan  mester  a  bira  hende  industrial,  esta  pa 
traha  den  e  refineria  di  Lago.  Esaki  a  rekeri  un  disciplina  hopi  diferente  cu  nos  hendenan 
tabata  conoce.  E  trahadonan  cu  a  haya  trabou  na  e  refineria  tabata  bay  traha  ora  nan 
tabata  kier.  Absentismo  tabata  un  problema  grandi.  Tempo  di  awasero,  nan  no  tabata  bay 
traha.  Tabata  tempo  pa  planta  y  nan  tabata  keda  poco  dia  na  cas.  Consecuentemente,  e 
compania  a  hay'e  obliga  pa  busca  mas  y  mas  stranhero  pa  e  trabou  por  a  sigui.  Pastoor 
Hendriks  a  comprende  e  seriedad  di  e  situacion  y  pa  e  motibo  ey  el  a  haci  dos  cos.  Na 
prome  luga  el  a  yama  e  trahadonan  di  Savaneta  hunto  riba  un  diadomingo  y  el  a  spierta  nan 
cu  tabatin  un  keho  di  e  compania  cu  e  trahadonan  mester  adapta  nan  mes  na  reglamento  y 
disciplina  di  un  industria  grandi.  Nan  mester  ta  dedica  na  nan  trabou  y  mes  fiel  cu  ora  nan 
ta  traha  pafo  di  Lago.  Algun  di  nan  tabata  scucha  su  bon  conseho,  pero  otronan  a  bira 
lomba  p'e  y  tabata  murmura  algo  manera:  "Maha  cu  bo  mes  asunto".  Di  otro  banda 
pastoor  Hendriks  a  bay  papia  tambe  cu  e  directornan  di  Lago  pa  nan  por  a  compronde  e 
mentalidad  di  e  Arubianonan.  El  a  splica  e  Americanonan  cu  un  campesino  no  por  bira  un 
hende  industrial  den  un  frega  di  wowo.  El  a  pidi  nan  pa  tene  un  poco  pasenshi  y  esey  a 
conduci  cu  el  a  gana  simpatia  di  nan  y  alabes  cera  un  bon  amistad  cu  nan.  E  amistad  aki  a 
sali  hopi  bentahoso  p'e  si  nos  ripara  con  nan  a  yud'e  den  e  siguiente  añanan.  E  tumamento 
di  e  cantidad  di  dia  liber  den  temporado  di  awasero  y  plantamento  a  haci  cu  e  compania 
Lago  a  dicidi  di  establece  un  reglamento  cual  tabata  di  duna  dos  dia  liber  cu  pago  pa  e 
cunukeronan  por  keda  cas  pa  planta. 

E  prome  avion  na  Aruba 

Si  bo  puntra  cualkier  persona  cua  tabata  e  prome  avion  cu  a  aterisa  na  Aruba,  nan  ta  bisa 
bo:  (1)  cu  tabata  e  avion  Snip  di  tres  motor;  (2)  of  nan  ta  bisa  bo  cu  tabata  un  Fokker-18 
y  tin  motor  di  KLM  cu  a  baha  na  e  prome  aeropuerto  na  Dakota,  dia  24  di  december  1934. 
Berdad  Snip  tabata  un  di  e  prome  avionnan,  pero  no  e  prome  avion  cu  a  baha  na  Aruba.  E 
avion  Snip  aki  a  baha  despues  di  a  crusa  Oceano  Atlantico  y  a  trece  post  di  Pasco  for  di 
Hulanda  y  muy  probabel  di  Corsou  tambe.  Di  Aruba  el  a  pasa  riba  Boneiro  y  no  por  a  baha 
pa  motibo  cu  no  tabatin  luga  pa  baha. 

E  mita  parti  dilanti  di  e  avion  aki  ainda  ta  den  e  Snipgallery  den  Museo  di  Corsou  como  un 
monumento. 

Tambe  den  un  di  Dr.  Johan  Hartog  su  serie  di  tarheta,  e  ta  bisa  cu  ta  trata  di  un  avion  Idoor 
di  Alemania  cu  a  aterisa  na  Paardenbaai  dia  4  di  juli  1925.  E  avion  ilustra  riba  e  tarheta  aki 
berdad  tabata  esun  prome,  pero  e  no  tabata  un  avion  di  Idoor  di  Alemania  y  e  fecha 
tampoco  ta  corecto.  Otro  hende  ta  bisa  cu  ta  e  avion  Dornier  Wall  di  SCADTA  cu  na  aña 
1925  a  bishita  Aruba.  Tur  e  speculacionnan  aki  ta  absolutamente  incorecto.  Prueba  y 
documentacion  di  mi  amigo  na  Hulanda,  Sr.  Gerard  (Jerry)  Casius,  den  su  buki  "Historia  di 
Aviacion  Den  e  Seis  Islanan  Hulandes",  ta  duna  prueba  cu  nos  prome  experiencia  den 
aviacion  tabata  e  avion  cu  a  aterisa  na  Aruba  dia  18  di  augustus  1923,  pero  sin  un 
destinacion  fiho  pa  Aruba,  pero  pa  motibo  di  un  fayo  tecnico. 

E  tabata  un  Curtiss  F-5L,  un  avion  militar  cu  tabata  pertenece  na  Forsa  Naval  Americano  for 
di  Zona  di  Panama  Canal  cu 
tabata  parti  di  un  grupo  di  dos, 
acompaña  pa  un  barco  di  guera, 
cu  tabata  nabega  den  Caribe  y 
mester  a  haci  un  aterisahe  di 
precaucion  na  Paardenbaai.  E 
avion  aki  a  aterisa  riba  lama  na 
Paardenbaai  pa  motibo  di  e  fayo 
tecnico.  Facilmente  nan  a 

drecha  e  problema  mientras  e  j,. 
otro  a  keda  circula  den  laira.  Ora 
cu  nan  a  caba  di  drech'e,  despues 

bay.  E  avion  Aleman  cu  Dr. 

Hartog  ta  referi  na  dje  tabata 
pertenece  na  SCADTA  for  di 
Colombia  y  esaki  berdad  a  bishita 
nos  isla  na  juli  1925.  SCADTA  ta 
nifica  Sociedad  Colombo-Alemana 
de  Transportes  Aereos.  E  tabata 
un  di  lineanan  aereo  di  mas  bieu  (si  no  ta  esun  di  mas  bieu)  den  America  Latina,  estableci 
na  aña  1919  door  di  e  Alemannan  y  e  Austriaconan  cu  a  biba  na  Colombia,  cu  a  trece 
personal  profesional  experencia.  Na  aña  1940,  despues  di  un  menasa  di  seguridad  rond  di 
Panama  Canal,  nan  a  kita  tur  e  Alemannan  y  Austriaconan  y  e  compania  a  bira  Viasa,  un 
subsidiario  di  Panam. 

Nota:  Sr.  Jerry  Casius  a  discuti  cu  Dr.  Hartog  pa  coregi  e  eror  aki  y  Dr.  Hartog  a  primintie  cu 
e  lo  hacie  den  su  proximo  edicion,  pero  desafortunadamente  e  gran  escritor  aki  a  bay  laga 
nos  prome  cu  esaki  a  sosode. 


Otro  avioneta  cu  a  baha  na  Aruba  cu  tin  un  storia  hopi  interesante  cu  Sr.  Mimi  Kock  a  conta 
mi  y  cu  ta  confirma  door  di  Sr.  Jerry  Cassius  y  Archivo  Nacional  Aruba,  ta  esun  cu  un  piloto 


Kico  a  keda  un  misterio  ta  e  rumor  cu  e  avion  no  a  cay  den  lama  entre  Aruba  y  Corsou,  pero 
Schijns  a  bay  Venezuela  cu  su  pasahero.  Esaki  gezaghebber  di  Corsou  a  raporta  na  e 
Ministerio  di  Asunto  Colonial  na  Den  Haag.  Un  scenario  cu  ta  parce  loke  a  sosode  ta  cu 
Betchie  a  bin  Aruba  riba  un  biahe  cu  Schijns  y  despues  a  planea  e  asina  yama  cay  den 
lama/d\sparce  di  regreso,  pero  en  realidad  a  huy  pa  Venezuela  y  biba  hunto  feliz  despues. 


Mescos  cu  e  caso  di  e  prome  avion,  hopi  hende  cu  mi  a  puntra,  ta  confundi  ta  cua  tabata  e 
prome  aeropuerto  di  Aruba.  Tin  ta  bisa  Vliegveld  Dakota,  of  De  Vuijst,  etc.  E  prome 
aeropuerto  na  Aruba  tabata  un  piso  liso  di  lodo  na  Savaneta  cu  e  militarnan  a  traha.  Esaki 
tabata  banda  di  lama  na  Savaneta  (Cura  Cabay).  E  tabata  un  cunucu  grandi  cu  yama 
Gallero,  di  Simon  Antonio  Maduro,  un  Hudiu.  Zeewijk,  Cura  Cabay  y  becindario  bin  abou  e 
tempo  ey,  ainda  tabata  pertenece  na  e  bario  di  Savaneta.  Manera  splica  caba,  e  prome 
avion  cu  a  baha  riba  e  pista  aki  dia  3  di  juli  1932,  tabata  e  Curtiss  Robin  di  James  Massey. 


;  1 

Pasaheronan  subiendo  avion  Snip  cu  a  baha  na  aeropuerto  di  Savaneta 

Sr.  Jerry  Cassius,  kende  a  consulta  cu  un  guia  di  informacion  di  aviacion  di  antes,  "Interavia 
ABC  Yearbook  1937-38"  a  haya  bou  di  "Netherlands  West  Indies",  na  pagina  1019  cu 
Savaneta  ainda  tabata  riba  lista  como  un  aeropuerto:  Savoneta  (Aruba):  12  grado  26'  N 
-69  grado  56'  W  /  60x550  metro  /  haltura  0  metro  /  4km  pabou  di  San  Nicolas. 

Cu  e  edicion  1937-38  di  e  buki  aki  ainda  ta  poni  riba  lista  Savaneta  (nan  a  uza  Savoneta) 
como  un  aeropuerto,  pero  no  ta  proba  cu  e  tabata  ainda  den  uzo  e  tempo  ey.  No  tabata 
ilogico  pa  sigui  carga  e  detayenan  den  e  siguiente  edicionnan  si  nunca  a  contraresta  e 
informacion  existente.  Nos  ta  duda,  cu  Dakota  cu  tabata  e  aeropuerto  actual  y  asina  cerca, 
lo  tabatin  motibo  pa  mantene  Savaneta  habri  como  un  aeropuerto,  pero  ta  interesante  cu  e 
fuente  aki  ta  duna  e  midinan  di  e  pista  y  e  localidad. 

Segun  Jerry  Casius,  kende  a  studia  e  midinan  aki  y  relaciona  cu  e  coordinadonan  geografico 
cu  mientras  69-56W  ta  core  practicamente  door  di  Cura  Cabay,  e  liña  di  12-26N  ta  core  door 
di  lama.  Riba  un  mapa  di  1970,  Jerry  a  pinta  den  dje  un  posicion  mas  o  menos  di  e  pista 

bieu  di  Cura  Cabay,  cu  e  midinan  di  550  x  60  metro.  El  a  asumi  cu  e  direccion  mayor  tabata 
core  paralelo  cu  e  rand  di  lama,  pasobra  esaki  probablemente  lo  por  duna  un  liña  centro 
horizontal  pa  lanta  vuelo  y  aterisa.  Pero,  mas  cu  claro,  no  tabatin  un  pista  marca 
specificamente  y  e  pista  tabata  mas  hancho,  asina  cu  nan  mester  a  uza  varios  rastrea 
dependiendo  di  e  variacion  di  e  biento  of  tabata  uza  e  bahada  di  tereno,  pa  mantene  riba  e 


Basa  riba  Jerry  su  pensamento,  e  localidad  actual  di  e  centro  di  e  pista  lo  ta  12-26-40  N  y 
69-55-50  W.  Ta  muy  probabel  cu  e  tereno  ta  dicta  cu  e  pista  tabata  mas  cerca  di  e  caminda 
y  e  hangar  tabata  posiciona  mas  o  menos  na  un  angulo  di  90  grado  pa  e  caminda  y  entre  e 
caminda  y  e  pista  y  e  cas  tambe  entre  e  pista  y  e  caminda.  Esaki  Jerry  y  ami  ta  asumi, 

pasobra  ami  mes  a  bay  wak  un  par  di  biaha  si  mi  por  a  haya  algun  rastro  di  fundeshi.  Aunke 
mi  a  logra  mira  algun,  pero  door  di  construccion  cu  a  bin  despues,  ta  dificil  pa  mi  confirma 
cu  esaki  ta  esunnan  cu  nos  ta  busca. 

Riba  e  cuatro  potretnan  nos  por  mira  A.  J.  Viccellio  su  cas  banda  di  e  oficina  "Memphis", 
banda  drechi  en  frente  di  e  lagun  y  e  oriya  di  lama.  Riba  un  otro  potret  nos  por  mira  e  Bird 
BK  biplane  cu  Sr.  Adolph  J.  Viccellio  a  bin  cu  ne  for  di  Merca  como  piloto  y  acerca  dos 
pasahero  den  e  open  cockpit  (bo  por  wak  esaki  den  e  hangar)  y  un  bes  mas  dilanti  di  e 
hangar.  Dilanti  di  e  oficina,  di  robes  pa  drechi,  nos  por  mira  O.  T.  (Butch)  Borsch  y 
Traderhorn  sinta.  Ta  ser  bisa  cu  e  tempo  ey  Borsch  y  Traderhorn  no  tabata  piloto,  pero  a 
funciona  como  co-piloto  riba  e  Loening  amphibian,  cu  e  tarea  pa  crank  ariba  y  abou,  e 
landing  gear  cu  e  cranknan  di  man,  dozijn  di  buelta  cada  banda.  Despues  na  januari  1946 
Butch  Borsch  a  bira  un  piloto.  (Den  añanan  50  di  siglo  pasa,  mi  a  traha  cu  Sr.  Borsch  cu 
tabata  un  Maintenance  Foreman  den  oficina  di  e  departamento  di  Light  Oils  Finishing  y  mi  ta 
sigur  cu  hopi  di  nos  ex-empleadonan  di  Lago  ta  corda  Sr.  Borsch.) 

Un  storia  hopi  interesante  ta  esun  cu  un  avioneta  a  haci  un  aterisahe  di  emergencia  den 
Saliña  na  Savaneta.  Mas  o  menos  na  aña  1952,  e  piloto  Jopie  Arends  a  lanta  vuelo  for  di 
Aeropuerto  De  Vuijst  cu  un  avioneta  hunto  cu  Wim  Diaz  y  Irenio  Winterdaal,  pa  Caracas 
(Maiquetio).  Biniendo  bek  pa  Aruba  diadomingo  atardi,  entre  4  y  5  or,  nan  mester  a  bay  pa 
Aeropuerto  Dakota  pa  imigracion  y  duana.  Despues  nan  a  coy  rumbo  pa  De  Vuijst  caminda 
cu  e  avioneta  ta  staciona.  Ora  nan  tabata  riba  Balashi,  e  avioneta  a  haya  un  lek  den  un 
tubo  di  fuel.  No  a  keda  e  piloto  Arends  nada  otro,  pa  haci  un  aterisahe  di  emergencia.  En 
bes  di  scoge  e  lagun  of  lama,  Jopie  a  dicidi  di  baha  e  avioneta  den  e  bak'i  salo  pabou  di 
Savaneta.  E  tabata,  manera  yama  na  Ingles,  un  "perfect  3-point  landing".  Nan  a  hisa  nan 
pia  di  carson,  baha  den  un  pia  di  awa,  sano  y  salvo.  Pa  su  mañan,  nan  a  kita  e  halanan  y 
lastra  e  avion  hiba  na  Aeropuerto  de  Vuijst  na  Lago  Heights. 

Sr.  Shors,  un  Hulandes,  tata  di  Jopie,  a  cumpra  e  avioneta  aki  pa  su  yiu,  pa  Fls.  2.500,00. 


E  prome  habitantenan  na  Aruba,  e  Indjannan,  nunca  a  yega  di  tende  di  nos  Señor 
Hesucristo.  Nan  tabata  adora  diferente  astro  y  fenomeno  como  Dios  y  tabata  duna  nan  e 
atributo,  balor  y  reconocimento  di  un  Dios,  por  ehempel  luna,  solo,  horcan,  etc.  Hasta  nan 
Cacique  a  haya  poder  y  tabata  ser  trata  y  considera  como  un  Dios.  E  tipo  di  mentalidad 

spiritual  aki  e  Spañonan  a  topa  den  e  habitantenan  di  Mundo  Nobo  y  tambe  na  Aruba. 
Reina  Isabel,  e  tempo  ey,  a  pone  un  condicion  cu  mester  hiba  religiosonan  di  cualkier  ordo, 
pa  comberti  e  nativonan  den  e  religion  Catolico  Romano,  sino  e  no  ta  yuda  cu  placa  den  e 
expedicion.  E  indjannan  aki  na  Aruba  a  haya  nan  mes  confronta  cu  hende  straño,  un  idioma 
nobo  y  riba  dje  un  religion  nobo  cu  ta  ser  imponi  riba  nan.  P'esey  cada  bes  cu  nan  a  topa 
un  homber  straño,  blanco  cu  barba,  bisti  cu  "shimis",  nan  tabata  core  bay  sconde  den  cueba 
of  mondi. 

Na  aña  1526,  e  Spaño  Juan  Martinez  de  Ampues  a  bira  gobernador  di  e  islanan  ABC  y  e 
tabata  e  prome  autoridad  politico  di  Aruba.  Ora  el  a  trece  algun  Indjan  bek  pa  nos  islanan  y 
hunto  cu  e  Spañonan,  religion  catolico  a  haci  su  entrada  na  Aruba.  Nan  a  bay  traha  pa  e 
colonistanan  Hulandes,  cu  a  establece  nan  mes  mas  tanto  banda  di  lama  pa  motibo  di 
comercio  y  traficacion  maritimo.  Nan  no  tabata  permiti  pa  biba  banda  di  nan  patron  blanco, 
motibo  pa  cual  nan  mester  a  bay  mas  panort  na  Yara  y  Sero  Alejandro  pa  traha  nan  cas  di 
torto  unda  e  padernan  Spaño  mester  a  bay  keda  cerca  hende  cu  no  tabata  Hulandes 
protestant.  Semper  e  sacerdotenan  Spaño  tabata  compaña  e  colonistanan  Spaño  pa  haci  e 
pueblo  Indjan  catolico.  E  manera  cu  esaki  a  sosode  tabata  cu  un  cacique  tabata  prepara  pa 
batisa  e  Indjannan  y  Mestizonan  (hendenan  di  origen  mixto)  cu  tabata  biba  entre  Piedra 
Plat,  Noord,  Sta.  Cruz  y  Savaneta.  Un  di  e  caciquenan  aki  tabata  Antonio  Gonzalez. 
Antonio  tabata  manda  dos  Indjan,  Pedro  y  Federico  Garcia  bay  Venezuela  pa  busca  un 
pader.  E  manera  tabata  comosifuera  nan  ta  bay  pisca.  Carga  cu  salo  y  pisca  nan  tabata 
yega  Venezuela  pa  cambia  esaki  pa  loke  nan  tabatin  mester  y  asina  probecha  pa  pidi  un 
pader  pa  bin  bek  cu  nan.  E  pader  hopi  biaha  no  tabata  tin  mucho  gana  di  bin  un  luga  cu 
tabata  prohibi  pa  religion  catolico  yega.  E  lo  a  prefera  di  celebra  e  fiesta  religioso  ey  na 
Coro  mes  (capital  di  Venezuela  e  tempo  ey).  Pero  ora  a  haya  pasashi  abordo  di  e  barco  di 
guera  Spaño,  "Coulebera",  bou  mando  di  Capitan  Juan  Bernardo,  el  a  dicidi  di  bin  toch. 
Pedro  y  Federico  a  bolbe  prome  pa  avisa  cacique  Antonio  Gonzalez,  cu  na  e  momento  ey 
tabata  traha  un  ramada  (afdak)  den  mondi  di  Sero  Alejandro  (awendia  cunucu  di  famia 
Angela)  na  Savaneta  pa  celebra  e  sacrificio  di  misa.  Mester  a  carga  hala  di  mata  di  coco 
riba  burico  pa  traha  e  ramada. 

Ora  cu  ta  soma  un  barco  den  horizonte  cu  ta  trece  e  pastoor,  ta  sali  algun  canoa  grandi 
(cayuco)  pa  "pisca"  y  e  religioso  por  a  subi  den  e  cayuco  pa  bin  tera.  Na  oriya  di  lama, 
Antonio  Gonzalez  ta  hisa  e  pastoor  riba  un  burico  y  nan  ta  bay  pa  e  luga  cu  nan  a  traha  pa 
haci  e  sacrificio  di  misa.  Cu  fluit,  guitara  y  otro  instrumento  musical,  e  hendenan  tabata 
compaña  e  canticanan.  Despues  di  e  ceremonia  e  pastoor  tabata  batisa  of  casa  algun 
pareha.  Semper  nan  tabata  trece  scapulario,  medaya  di  carmel  pa  parti. 

Na  1531,  Coro  a  haya  su  prome  obispo  y  for  di  1531-1637  e  islanan  ABC  tabata  depende  di 
obispo  di  Coro.  Na  aña  1580,  Pader  Martinez  de  Manzanillo,  un  pader  di  e  orden 
dominicano,  a  bira  obispo  di  Coro  y  tabata  yama  su  mes  tambe  e  obispo  di  Venezuela,  di 
provincia  di  Coro  y  di  e  islanan  Corsou,  Aruba  y  Boneiro.  Na  aña  1637,  e  obispo  di  Coro  a 
cambia  sede,  el  a  bay  biba  na  Caracas  pa  motibo  cu  e  Hulandesnan  por  a  ataca  Coro.  Asina 
for  di  1637  te  cu  1714  e  islanan  ABC  tabata  depende  di  obispo  di  Caracas.  Mayoria  di  e 
Hulandesnan  cu  a  bin  na  Savaneta  tabata  protestant.  Mescos  cu  na  Hulanda  mes,  aki 
tambe  e  gobierno  Hulandes  a  prohibi  e  religion  catolico.  Pero  e  gobernador  no  a  molestia 
mucho  pa  stroba  e  trabou  di  e  sacerdotenan  Spaño.  Un  misa  formal  si  no  tabatin  ainda  na 
Aruba  prome  cu  1637. 

E  Savaneteronan  semper  a  demostr. 
Resumiendo  con  e  comportacion  religios 
lo  siguiente:  tempo  di  e  Spañonan,  en 
Hulandesnan,  entre  1636  -  1700,  hopi 
nada,  pa  falta  di  habitantenan  cu  a  rr 
tabatin  guia  spiritual  pa  portabatin  cont 

Durante  e  añanan  1725  pa  1750,  regula 
Aruba  pa  batisa  hende.  E  sacerdotenan 
gobierno  Hulandes  protestant  na  Aruba. 
prome  sacerdote  na  Savaneta  y  Aruba. 
Coro  pa  busca  sacerdote  pa  duna  servii 
mesun  aña  aki,  ademas  di  e  barco  "Cou 
luan  Forera,  tambe  a  bini  y  drenta  Con 
"Elizabeth  y  Martha".  Mas  atardi  Juan  F 
por  a  sali,  el  a  dun'e  un  pasashi  pa  e 


a  bira  un  luga  di  pesca.  Pero  pastoor  de  Vries  si  tabatin  plan  pa  construi  un  misa  chikito  cu 
lo  a  sirbi  como  un  division  di  Santa  Cruz,  mescos  cu  misa  di  Santa  Cruz  tabata  un  division  di 
Playa.  Poco  tempo  despues  di  su  prome  bishita  na  Savaneta,  pastoor  de  Vries  a  haya  toch 
un  cas  na  Savaneta.  E  tereno  y  cas  a  costa  Fls. 16,00.  Esaki  ta  e  cas  bieu  di  Herry  Croes  cu 


E  prome  misa  tabata  esun  traha  na  aña  1727  di  rama  di  coco  na  Kivarco  (awor  Sero 
Alejandro).  E  tempo  ey  e  Indjannan  tabata  bay  den  boto  busca  un  pastoor  na  Coro, 
Venezuela,  pa  bin  haci  e  sacrificio  di  misa.  Tabata  Pedro  Tromp  y  Federico  Garcia  cu  a 
ofrece  pa  bay  Coro  pa  busca  un  pastoor.  Mientras  nan  tabata  bay  busca  e  pastoor,  cacique 
Antonio  Gonzalez  a  cuminsa  traha  un  ramada  (afdak)  den  mondi  di  Sero  Alejandro,  awendia 
e  ta  cunucu  di  un  famia  Angela.  E  motibo  cu  nan  a  scoge  e  mondi  di  Savaneta  (skirbi 
Savoneta)  aki  tabata  cu  e  cacique  a  pensa  cu  ey  ningun  hende  di  gobierno  por  a  haya  nan. 
Riba  burico  nan  tabata  carga  e  ramanan  di  coco.  No  tabata  facil  pa  haya  un  pastoor 
tampoco,  pasobra  e  pastoor  tabatin  miedo  di  bay  un  luga  unda  a  prohibi  religion  catolico. 
Pa  mi  no  bay  mucho  den  detaye,  mi  kier  referi  na  e  buki  "Historia  di  Alto  Vista"  cu  a  ser 
publica  dia  17  di  november  1962  pa  P.  Fr.  L  Van  Rooy  O.P.  Vic.  Prov.  Na  un  manera  hopi 
detaya  e  escritor  ta  splica  tur  e  aconticimentonan  pa  por  a  logra  celebra  un  sacrificio  di  misa 
e  tempo  ey.  Mi  ta  spera  cu  tur  hende  na  Aruba  por  tin  e  buki  aki,  pasobra  mi  ta  compronde 
cu  e  no  ta  obtenibel  mas  riba  mercado.  Por  busc'e  tambe  na  Biblioteca  Nacional  di  Aruba. 

Cas  di  Herrv  Croes  como  misa  v  scol  (1880  -  18811 

Na  aña  1880,  Herry  Croes,  un  maestro  di  scol,  a  traha  un  cas  chikito  hunto  cu  Bernardo 
Croes  y  Gilles  Maduro.  Un  cas  di  lodo  cu  dak  di  palo  di  maishi  cu  a  sirbi  como  misa  y  scol. 
E  tabata  situa  pabou  di  cunucu  di  Zeppenveldt,  den  e  rooi  poco  pazuid  di  Sr.  Pepe  v/d 
Linden.  Masha  poco  hende  tabata  biba  na  parti  pariba  di  nos  isla.  Ta  net  tempo  cu  San 
Nicolas  a  cuminsa  forma  durante  e  trabounan  di  Aruba  Fosfaat  Maatschappij.  Asina 
Savaneta  a  bolbe  haya  bida  despues  di  e  explotacion  di  fosfaat  (guano).  Esaki  a  trece  cu  ne 
mas  movecion  na  Savaneta. 

Pastoor  de  Vries  di  Sta.  Cruz  tabata  bini  diamars  atardi  riba  su  cabay  hunto  cu  su  dos 
sirbidonan,  esta  e  primonan  Eugenio  y  Narciso  Koolman  di  Sta.  Cruz,  pa  haci  misa  diaranson 
mainta  y  tabata  duna  catisashi  despues.  Prome  cu  merdia  nan  tabata  bay  bek  Sta.  Cruz. 
Mas  o  menos  50  hende  tabata  bay  misa  cu  nan  mesun  stoel.  Tur  tabata  atende  e  sacrificio 
di  misa  pafo,  pasobra  paden  no  tabatin  luga  mas.  Un  dia  net  cu  e  sacrificio  di  misa  a  caba, 
e  dak  a  cay  aden. 


Na  aña  1876  tabata  biba  solamente  150  hende  na  Savaneta.  Pero  poco  poco  e  comunidad  a 
cuminsa  crece.  A  bira  necesario  pa  construi  un  misa.  Na  1881  nan  a  traha  un  kapel  chikito, 
situa  pabou  di  cas  di  Pedrito  y  Rinchi  Winterdaal,  unda  actualmente  ta  situa  Maris  Stella,  cu 
tabata  sirbi  tambe  como  un  scol  y  a  haya  e  nomber  "San  Hose".  Pastoor  de  Vries  manera 
custumber  a  sigui  bin  diamars  atardi  for  di  Sta.  Cruz  riba  cabay  hunto  cu  e  dos  sirbidonan 
riba  burico  pa  bin  haci  misa  na  Savaneta.  Diaranson  mainta  ta  haci  misa  y  duna  un  poco  les 
di  catisashi  anto  e  mes  mainta  9  or  nan  tabata  bolbe  pa  Sta.  Cruz.  Na  Rooi  Frances  nan 
tabata  baha  for  di  nan  bestia,  pa  sosega  un  poco  y  pastoor  tabata  dal  un  betro,  segun  su 

sirbido  di  misa  a  conta.  Ora  pastoor  tabata  na  caminda  pa  Savaneta,  e  tabata  saluda  tur 
hende  cu  cara  contento  y  si  awasero  cay,  e  no  tabata  perde  su  bon  beis,  pero  e  tabata 
canta.  Den  e  misa  aki  Shon  Piet  tabata  siña  e  muchanan  catisashi  y  con  pa  traha  sombre. 

Na  aña  1884,  pater  Aloysius  Franciscus  Helling  O.P.  a  bira  kapelaan  di  Santa  Cruz  y  a  haya 
Savaneta  y  e  parti  pariba  di  Savaneta  como  parokia.  Pater  Helling  como  tal  a  funda  e 
parokia  di  Savaneta.  Segun  e  bukinan,  of  e  croniconan  di  misa  di  parokia  di  Santa  Cruz, 
nos  por  lesa  cu  for  di  27  di  april  1884,  pastoor  Ambrosio  van  Baars  tabata  bin  haci  misa  na 
Savaneta  tur  diadomingo.  El  a  bisa:  "For  di  awe  lo  tin  misa  tur  diadomingo  na  Savoneta  of 
Kommandeursbaai". 

Na  1889,  pastoor  de  Vries  a  bolbe  for  di  Corsou  pa  bin  sosega  na  Sta.  Cruz,  unda  tabatin 
pastoor  Ambrosio  van  Baars.  Toch  pastoor  de  Vries  kier  a  sirbi  Savaneta,  asina  cu  tur 
diadomingo  e  tabata  bin  Savaneta  pa  haci  misa.  Despues  di  misa,  Magdalena  de  Kort-Croes 
tabata  duna  pastoor  su  cuminda  y  e  koffie  sterki  cu  e  tabata  gusta. 


Misa  Saqrado  Curason  di  Hesus  ( 1900  -19581 

Na  1899,  a  keda  constata  cu  misa  San  Hose 
no  ta  pas  mas  pa  e  pueblo  creciente  di 
Savaneta.  Obispo  Van  Baars  a  pidi  permiso 
na  gezaghebber  Johannes  Adriaan  de  Veer  pa 
traha  un  misa  nobo  y  tambe  pa  nombra  un 
pastoor  fiho  den  e  parokia  aki.  A  dicidi  pa 
traha  un  misa  y  pa  funda  un  propio  parokia. 
Tabata  pastoor  Vuylsteke  di  Santa  Cruz  cu  a 
traha  e  plannan  pa  e  misa.  Pues  e  parokia  a 
ser  forma  door  di  separacion  di  e  parokia  di 
Santa  Cruz.  Dia  29  di  april  1900,  a  pone  e 
prome  piedra  pa  e  misa  Sagrado  Curason.  E 
hombernan  cu  tabata  traha  na  e  compania  di 
fosfaat  den  Lago  Colony,  a  bin  yuda  cu  e 
construccion.  Kapelaan  Aloysius  Franciscus 
Helling  di  Santa  Cruz  a  bin  Savaneta  y  a  bira 
e  prome  pastoor  y  el  a  traha  for  di  dia  15  di 
september  1900  te  8  di  maart  1906,  dia  cu  el 


Te  na  aña  1900,  ainda  Commandeursbaai  of  Savaneta  tabata  depende  di  parokia  di  Sta. 
Cruz.  Segun  raport  di  e  pastoornan,  e  pueblo  a  custumbra  sin  guia,  e  hendenan  tabata 
floho  pa  asisti  na  sacrificio  di  misa  riba  diadomingo.  Nan  tabata  hinca  tempo  si  den  pisca, 
planta  y  cuida  cabrito  y  ora  construccion  di  e  wafnan  na  Lago  a  cuminsa,  hopi  a  bay  traha 
ey.  Nan  no  tabata  saca  tempo  pa  bay  misa.  Pastoor  mester  a  trece  hende  di  Noord,  por 
ehempel,  pa  bin  cana  den  procesion.  Tambe  hopi  tabata  bisa  cu  nan  no  ta  bay  misa  pa 
motibo  di  miedo  di  e  misa  bieu  cu  tabata  den  mal  estado;  ata  pa  mala  suerte  dak  por  cay 
riba  nan  cabes!  Otro  motibo  tabata  fiesta  na  e  clubnan  social  manera  La  Fama,  Club 
Commandeurs  y  Club  La  Esperansa  na  Pos  Chikito  cu  tabata  termina  te  den  oranan  di 

marduga.  Motibo  tabata  cu  nan  tabata  sosega  pa  saca  wayaba  diadomingo  of  mester  bay 
traha  dialuna  mainta  tempran.  Niun  hende  sa  realmente  si  tur  esaki  tabata  mas  un 
pretexto,  cu  un  motibo  valido  pa  keda  sin  bay  misa.  Cu  otro  palabra,  e  pueblo  tabata 
catolico,  pero  asistencia  na  misa  tabata  laga  hopi  di  desea. 

Dia  15  di  september  1900,  ora  pastoor  Aloysius  Helling  a  ser 
nombra  pa  keda  Savaneta,  Savaneta  a  bira  e  di  cuatro 
parokia  di  Diocesis  di  Willemstad  cu  a  keda  estableci  na  Aruba 
y  nan  a  yam'e  parokia  di  Sagrado  Curason  di  Hesus.  Nan  a 
cuminsa  traha  un  misa  cu  dak  di  panchi  preto.  Hopi  hende  a 
yuda  busca  piedra  pa  traha  e  misa.  Theodor  Thijsen  a 
transporta  piedra  riba  su  burico  for  di  den  mondi.  Hasta 
mucha  muhe  chikito  a  carga  piedra  riba  cabes  y  bou  di  brasa. 

Nan  a  pone  tur  piedra  dilanti  cas  di  Sjaki  v/d  Linden.  Algun 
hende  a  busca  piedra  den  lama,  cu  nan  a  trece  cu  canoa.  Tur 
hende  a  duna  cooperacion.  E  metslanan  a  cobra  pa  5  dia  so 
y  di  seis  dia  nan  a  laga  pa  Misa,  esta  diasabra  nan  tabata 
traha  pornada.  E  misa  a  cla  na  fin  di 

Pastoor  Aloysius  Helling 

november  1900  y  a  ser  bendiciona  e  siguiente  luna,  dia  13  di  december  bou  di  e  nomber  di 
misa  Sagrado  Curason  di  Savaneta. 

Aunke  e  misa  a  bin  cla  na  fin  di  november,  e  parokia  mes  a  cuminsa  existi  for  di  momento 
cu  pastoor  Helling  a  ser  nombra  caba  pa  keda  na  Savaneta,  esta  15  di  september  1900. 
Savaneta  a  bira  e  di  cuatro  parokia  independiente,  despues  di  Noord,  Playa  y  Santa  Cruz. 
Cu  e  nomber  Sagrado  Curason  aki,  e  cristiannan  kier  a  expresa  simbolicamente  Dios  su 
amor  pa  hende.  Pastoor  Helling  a  haci  e  prome  sacrificio  di  misa  y  pastoor  L.  Jansen  di 
Playa  a  tene  un  bunita  predicashi,  splicando  nificacion  di  un  tempel  di  Señor.  E  prome 
bautismonan  tabata  dia  29  di  september  1900:  Hose  Maria,  yiu  di  Julian  Geerman  y  Abeona 
Winterdaal;  Sazonte,  yiu  di  Antonio  y  Bibiana  Frolijk  dia  30  di  september;  Elias  Candido,  yiu 
di  Enrique  Arends  y  Trinita  de  Sola  dia  6  di  october  1900.  Despues  a  batisa  diesun  mucha 
mas.  Tambe  nos  por  menciona  cu  e  prome  y  unico  casamento  na  1900  tabata  di  Michiel 
Maduro  y  Julia  Tromp  dia  14  di  october  1900. 

Aunke  nos  mester  ripiti  cu  Savaneta  mester  a  cana  un  caminda  di  cruz  pa  logra  haya  un 
misa  nobo,  nos  tin  cu  menciona  cu  bou  guia  di  pastoor  Helling  esaki  porfin  a  sosode.  Na 
aña  1906  ora  el  a  bira  malo,  mester  a  mand'e  Hulanda  y  Dios  a  dicidi  di  tum'e  den  Su  Reino 

Dia  15  di  september  1925,  tabatin  un  celebracion  den  cuadro  di  25  aña  di  existencia  di 
parokia  di  Sagrado  Curason.  E  celebracion  a  cuminsa  cu  un  triduo,  esta  tres  dia  di  alabansa 
cu  predicashi  di  pastoor  Tobias  Jansen  di  Noord.  Pastoor  ta  skirbi  cu  pueblo  di  Savaneta  no 
ta  gusta  bay  misa.  Na  cuminsamento  di  e  celebracion  no  tabatin  mucho  interes.  Dia  di 
clausura  si  hopi  hende  a  bin  pa  misa  pontifical.  Atardi  5  or  tabatin  Alabansa  Pontifical  y 
cuarenta  auto  y  truck  a  trece  hende  di  tur  parti  di  e  isla.  Pero  pastoor  ta  skirbi  cu  nan  a 
haci  algo  mas  cu  resa:  pusha  Buchi  Ni,  cu  ta  nifica  dal  un  betro.  Reinier  de  Kort,  casa  cu 
Jacoba  Rafini,  miho  conoci  como  Buchi  Ni  tabata  un  hende  cu  tabata  gusta  dal  su  betro. 
Pastoor  Murk  (1919-1926)  ta  skirbi:  "Ta  remarcabel  cu  durante  henter  dia  di  e  fiesta,  nan 
no  a  mira  un  Savanetero  burachi.  E  dia  ey  pueblo  a  comporta  su  mes  excelentemente  bon." 

For  di  aña  1926,  tempo  pastoor  Francisco 
Hendriks  O.P.  tabata  na  Savaneta,  tabata  bisto 
cu  e  misa  bieu  ya  no  tabata  adecuado  pa  e 
crecemento  di  e  parokia.  Pa  e  motibo  aki  Mgr. 

Vuylsteke  a  skirbi  pastoor  Hendriks  tocante  su 
plannan  pa  haci  e  misa  mas  grandi.  Aunke  e 
tempo  ey  poco  hende  tabata  biba  na  Savaneta, 
e  pastoor  nobo  a  bin  cu  su  ideanan  pa  expande 
e  misa  pa  por  acomoda  tur  esnan  di  Spaans 
Lagoen  te  Sero  Colorado  y  Fontein. 

Sinembargo,  el  a  bisa  e  obispo  cu  e  mester  a 
cancela  e  idea  pa  e  expansion.  Un  misa  mas 
grandi  na  Savaneta  den  su  pensamento  no  ta 
resolve  e  situacion  pa  e  parokianonan  di  San 
Nicolas  y  Sero  Blanco.  E I 

Pastoor  Francisco  Hendriks  O.P. 

a  mira  cu  e  unico  solucion  tabata  pa  traha  un  misa  nobo  na  San  Nicolas.  Despues  di  un 
discusion,  Mgr.  Vuylsteke  a  dicidi  pa  laga  traha  un  misa  nobo  na  San  Nicolas.  E  construccion 
a  cuminsa  dia  4  di  augustus  1929.  Pero  ora  e  misa  aki  a  bin  cla,  no  tabatin  pastoor  pa  sirbi 
misa,  pasobra  e  tempo  ey,  solamente  cuatro  pastoor  so  tabatin  na  Aruba,  esta  pa 
Oranjestad,  Noord,  Sta.  Cruz  y  Savaneta.  Ta  asina  cu  pastoor  Hendriks  mester  a  sirbi  na 
dos  diferente  parokia.  Dos  bes  pa  siman  e  tabata  sirbi  misa  na  San  Nicolas.  Tur  diadomingo 
e  tabata  sirbi  misa  prome  na  Savaneta  y  despues  e  tabata  bay  San  Nicolas  pa  e  misa  mayor 
na  e  misa  nobo,  esta  Sta.  Theresita.  Aki  e  tabata  predica  un  siman  na  Papiamento  y  e  otro 
siman  na  Ingles.  Un  bes  pa  siman  e  tabata  haci  bishita  ey  pa  ta  disponibel  pa  e 
parokianonan.  E  tabata  drumi  den  un  camber  cu  el  a  laga  traha  na  halto  riba  e  sacristia, 
haci  misa  mainta  y  despues  regresa  Savaneta.  Mientrastanto  San  Nicolas  a  cuminsa  crece  y 
dia  9  di  februari  1931  el  a  bay  pa  e  parokia  di  San  Nicolas.  Aki  a  el  a  keda  te  dia  18  di  mei 
1933  unda  cu  despues  di  un  vakantie,  el  a  bin  traha  bek  na  Savaneta  for  di  april  1934  te  dia 
19  di  september  1941.  Aki  Pastoor  Tobias  Jansen  ta  esun  cu  a  reemplas'e. 

Na  1926  a  construi  dos  hala  na  e  misa  durante  e  periodo  di  pastoor  Hendriks.  Esaki  ta 
pastoor  Paanakker  a  prepara  durante  su  estadia  di  tres  aña  na  Savaneta,  esta  entre  februari 
1931  y  april  1934.  Misa  a  bira  un  poco  mas  grandi  y  mas  bunita.  Nan  a  drecha  e  muraya 
bon.  E  trabou  a  dura  cuatro  luna  y  mientrastanto  pastoor  tabata  haci  misa  di  diadomingo 
bou  di  hadrei  di  scol.  Semper  tabata  uza  lampi  di  kerosin  como  luz  y  ta  na  februari  1928, 
pa  prome  biaha  cu  tabatin  luz  di  coriente  den  e  misa.  Pastoor  Hendriks,  un  bon  amigo  di  e 
Americanonan  di  Lago  Petroleum  Corporation  a  haya  tur  cos  regalo,  por  ehempel:  un  Delco 
di  275  dollar,  material  y  algun  otro  cos  na  un  balor  di  casi  dos  mil  florin.  Ademas  na  aña 
1929,  pastoor  Hendriks  a  logra  haya  un  suma  di  Flsl2. 500,00  como  regalo  pa  e  Misa. 

Tambe  na  aña  1931,  el  a  logra  cu  hende  por  a  busca  un  bon  cuminda  na  oficina  di  Lago  pa  e 
muchanan  di  scol.  Pero  debi  na  problema  continuo  di  transportacion,  nan  a  stop  esey  na 
1932. 

sacrificio  di  misa.  Despues  nan  a  construi  tambe  varios  scol  pa  asina  nos  hobennan  por  a 
haya  un  bon  educacion  den  e  bario  aki. 

E  desviacion  aki  tabata  un  bofta  den  cara  di  e  parokianonan  di  Savaneta  cu  a  contribui  aña 
tras  aña  sin  mira  ningun  resultado  den  propio  parokia.  Ta  di  compronde  cu  nan  a  perde 
confiansa  y  a  sinti  e  asunto  aki  manera  un  inhusticia  grandi  haci  cu  nan.  Nan  ta  mira  cu  tur 
otro  misa  ta  bunita  instala  y  nan  mes  misa  ta  bira  mas  y  mas  decai,  apesar  di  un  promesa 
di  binti  aña  pasa  y  apesar  di  nan  contribucion  den  pasado  cu  tabata  berdaderamente 
generoso.  Mas  tristo  tabata  cu  parokianonan  mester  a  tende  cu  na  Savaneta  aparentemente 
nan  ta  pichiri,  pasobra  nan  no  por  percura  pa  nan  mes  misa.  Esaki  tabata  inhusto  pa  tira  na 
cara  di  Savaneteronan,  pasobra  e  pifia  ey  nos  mester  busca  otro  caminda.  Aki  nos  ta  mira 
con  dificil  tabata  pa  Savaneta  logra  bin  na  algo  den  su  bario.  Te  awe  ainda  e  negligencia  aki 
ta  visibel  den  e  bario  historico  aki. 

Mester  a  preserva  e  misa  aki,  un  di  e  monumentonan  mas  importante,  pasobra  na  mi 
opinion  e  tabata  no  solamente  un  monumento  historico,  sino  tambe  un  simbolo  di  e 
cuminsamento  religioso  den  e  districto  aki.  Ta  masha  hopi  hende  di  tur  districto  tabata  bin 
bishita  e  cas  di  Dios  aki.  Despues  cu  a  traha  e  misa  nobo,  tabatin  proposito  pa  haci  e  misa 
bieu  aki  un  scol  di  ofishi  secundario  pa  mucha  homber  pa  kende  e  nivel  di  scol  grandi  di 
ofishi  tabata  mucho  halto.  Lamentablemente,  nan  a  laga  e  misa  bieu  aki  pa  su  cuenta  y 


hasta  nan  a  uz'e  como  un  deposito.  Lastimamente  cu  no  a  mantene  y  na  aña  1970  mester 
a  bash'e  abou.  Cu  esaki  no  solamente  Savaneta,  pero  Aruba  a  perde  un  di  e  edificionan  di 
mas  bieu  di  Aruba,  un  di  e  monumentonan  mas  importante  den  historia  y  te  awe  hopi 
hende,  specialmente  e  Savaneteronan  ta  lamenta  con  esaki  por  a  sosode. 

Misa  nobo  -  Saarado  Curason  di  Hesus  f!959  -1 

Den  un  situacion  di  desconfiansa  y 
indiferencia  di  parti  di  e  parokianonan,  J. 
Standenmeijer  ta  bira  pastoor  dia  1  di 
augustus  1954  pa  reemplasa  pastoor  H. 
Penninx  cu  pa  basta  tempo  tabata  hopi 
malo.  E  ultimo  tres  luna  e  no  tabata 
biba  den  su  parokia  mas,  asina  ta  cu  tur 
cos  a  keda  bay  atras.  Pastoor 
Standenmeijer  ta  haya  encargo  pa  duna 
e  parokia  un  bida  nobo  y  pa  no  colecta 
ni  un  cen  preto  pa  un  misa  nobo.  Cu 
hopi  briyo  y  confiansa  pastoor 
S t a n d e n m e  i  j  e  r  ta  yega.  Su 
corespondencia  cu  Mgr.  Zeppenveldt  ta 
mustra  cu  e  caminda  di  cruz  cu  no  a 
caba  ainda,  ta  cuminsa  di  nobo  na  e 
prome  stashi. 

Na  november  1954,  obispo  ta  duna 
permiso  pa  pastoor  papia  cu  Sr.  G.  0.  Vetter,  arkitecto  di  Vicariato,  tocante  e  posibilidad  pa 
drecha  misa.  Tin  poco  speransa  atrobe.  Sr.  Vetter  ta  bini  dia  7  di  december,  e  ta  traha  un 
mapa  tras  di  otro.  Dia  8  di  maart  el  a  haci  ocho  bishita  caba  na  pastorie  di  Savaneta.  Na 
mei  1955,  obispo  ta  bisa  cu  awor  pastoor  por  papia  publicamente  tocante  realisacion  di  e 
plannan  y  cu  e  por  tene  algun  actividad  pa  recauda  mas  fondo.  A  traha  mapa  y  a  expone 
tambe  un  bunita  cuadro  di  perspectiva  patras  den  misa.  E  parokianonan  no  ta  convenci 
ainda,  pasobra  binti  aña  pasa  tambe  nan  a  mira  mapa-exponi  den  misa.  Tin  cu  ta  bisa: 
"Ora  pastoor  cuminsa  cu  plan  pa  un  misa  nobo,  nan  ta  mand'e  pa  un  otro  parokia,  pasobra 
sempertabata  asina." 

Na  aña  1956,  nan  a  cuminsa  bende  kalender  pa  e  misa  nobo.  Grupo  Las  Violetas  ta  hunga 
comedia;  un  accion  pa  cada  famia  contribui  Fls. 10,00  no  ta  bira  un  exito;  e  plan  pa  un  misa 
nobo  no  ta  gana  confiansa  ainda.  Pastoor  Standenmeijer  ta  sigui  lucha.  Ta  organisa  un 
loteria  grandi  cu  a  trece  un  saldo  di  Fls. 13.000,00.  Lago  ta  haci  un  donacion  di  Fls. 
17.000,00  y  ta  priminti  otro  donacion  ora  nan  cuminsa  traha.  Obispo  ta  skirbi  cu  nunca  e 
no  a  stipula  ki  dia  por  cuminsa,  pasobra  Vicariato  no  tin  placa  pa  completa  e  suma 
necesario.  E  fondo  a  bira  Fls. 72. 000,00,  loke  ta  mas  o  menos  mita  di  e  gasto  total.  Obispo 
no  por  a  completa  e  suma  e  aña  ey,  motibo  pa  cual  e  no  por  a  tuma  e  responsabilidad  pa 
cuminsa  cu  e  trabou.  Pastoor  ta  keda  masha  desapunta  y  ta  sinti  cu  e  caminda  di  cruz  ta 
birando  mas  largo  y  pisa,  principalmente  pasobra  obispo  ta  skirbi  cu  e  trabou  di  mantencion 
pa  e  otro  misanan  cu  el  a  traha  y  drecha,  ta  mas  necesario  cu  un  misa  nobo  na  Savaneta. 

Ora  pastoor  Holterman  a  bira  obispo  na  aña  1957,  e  problema  a  haya  su  atencion  completo. 
E  ta  cancela  e  plan  pa  drecha  e  misa  bieu  y  ta  propone  pa  traha  un  misa  completamente 
nobo,  situa  riba  e  tereno  mas  panort,  cu  pastoor  Jansen  a  cumpra  durante  su  periodo  na 
Savaneta.  Cu  e  fondo  di  Fls.75.000,00,  obispo  ta  pidi  pastoor  pa  colecta  Fls.25.000,00  mas 
y  pa  bisa  tur  hende  cu  nos  ta  bay  traha  e  misa  ora  nos  tin  Fls.  100.000,00.  Obispo  lo  percura 
pa  e  resto  bin  di  fiansa.  Arkitecto  Vetter  ta  bini  cu  un  plan  nobo,  adapta  na  situacion  nobo, 
pero  e  plan  aki  a  desvia  for  di  e  plan  A  asina  hopi  cu  pastoor  Standenmeijer  no  por  tabata  di 
acuerdo  cu  e  plan  B.  Un  luna  despues,  na  juli  1957,  Sr.  Vetter  ta  bini  cu  plan  C,  esta  plan  A 
revisa.  Porfin  dia  27  di  februari  1958  nan  ta  cuminsa  traha.  E  compania  Bohama  a  bin  cu  e 
oferta  mas  abou  di  Fls. 176. 200,00. 


Pastoor  lomba  pa  e  publico 


misa  cu  a  haya  bastante  contratiempo  prome  cu  por  a  trah'e.  Pastoor  Hercules  predicando 
dilanti  di  altar 

Den  cuadro  di  e  celebracion  di  100  aña  di  existencia  di  parokia  Sagrado  Curazon  riba  15  di 
september  2000,  un  grupo  di  ocho  persona  a  lanta  un  comision  pa  recauda  un  fondo  di  mas 
cu  Fls. 100.000,00  necesario  pa  financia  renobacion  di  misa  Sagrado  Curason.  E  comision 
tabata  consisti  di:  Grace  v/d  Linden,  Nina  Schwengle,  Sefe  Ras-de  Kort,  Olga  Thijsen-de 
Kort,  Fico  Geerman,  Beti  Arends,  Ruben  Giel  y  Ru  Farro.  E  misa  generalmente  ta  bon 
manteni,  pero  pa  motibo  di  e  celebracion,  e  parokianonan  aki  a  haya  ta  bon  pa  dun'e  un 
cara  nobo.  Nan  a  traha  incansablemente  pa  cuatro  aña  largo  hunto  cu  masha  hopi 
boluntario  y  a  ricibi  donacion  tres  aña  largo.  Cada  famia  tabata  por  a  haci  esaki 
mensualmente.  Tambe  nan  a  tene  cantidad  di  accion  manera  presentacion  cultural,  bingo, 
bendemento  di  bolo  y  rifa  di  un  auto  cual  a  resulta  den  un  exito  total.  Comision  2000 
tabata  masha  agradecido  na  e  pueblo  di  Savaneta  y  Pos  Chikito  en  particular  y  di  Aruba  en 
general  pa  tur  cooperacion  y  sosten  ricibi.  Nan  deseo  ta  pa  sigui  mantene  e  misa  bon  y  pa 
cada  fin  di  siman  e  ta  yena  cu  un  pueblo  uni  y  yen  di  fe  den  Dios. 

Tambe  tabatin  un  fabuloso  exposicion  tocante  Savaneta  di  antaño  cu  hopi  articulo,  potret  y 
historia  di  e  antecedentenan  di  Savaneta.  Esaki  tabata  exponi  den  sala  di  ehercicio  di  scol 
preparatorio  Prome  Paso.  Un  di  e  personanan  encarga  cu  e  splicacion  di  e  exposicion  aki 
tabata  Sra.  Lichi  de  Cuba-Wever.  E  trabou  monumental  di  e  historia  di  antecedente  di  e 
famianan  di  Savaneta  aki  tabata  na  encargo  di  Sr.  Beti  Arends.  Beti  a  cuminsa  traha 
genealogia  (historia  di  antecedentenan)  di  su  mes  famia  diescinco  pa  binti  aña  pasa. 
Despues  el  a  sigui  cu  e  famianan  cu  ta  toca  su  famia  te  cu  el  a  bay  asina  leu  cu  e  tin  mas  cu 
2100  nomber  di  hende  cu  a  biba  den  e  siglonan  cu  a  pasa.  Beti  ta  splica:  "Mi  a  haci  hopi 
uzo  di  e  buki  cu  a  sali  na  ocasion  di  50  aña  di  existencia  di  e  parokia  y  esey  tabata  mi  biblia. 
A  base  di  e  buki  aki  mi  tabata  hinca  e  informacion  den  computer  y  despues  bay  busca  e 
datonan  oficial  manera  fechanan  di  nacemento  y  morto.  Tabatin  hasta  momento  cu  mi 
tabata  cana  den  santana  cu  un  papel  scondi  den  mi  man  ta  nota  fechanan  for  di  riba  e 
grafnan".  Beti  ta  bisa  cu  e  "de  Cubanan"  di  Venezuela  a  forma  comienso  di  nos  parokia.  De 
Cubanan  a  casa  cu  e  Thijsennan,  Paskelnan,  De  Kortnan,  Arendsnan  y  tur  hunto  a  forma 
parokia  di  Savaneta.  E  satisfaccion  di  mas  grandi  pa  Beti  ta  ora  e  haya  e  oportunidad  pa 
duna  un  mucha  cu  ta  bay  studia  afo  su  "stamboom",  e  otro  nomber  pa  genealogia.  E  ta 
haya  hopi  importante  ora  e  por  comparti  su  conocemento  cu  otro.  Beti  ta  di  opinion  cu  ki 
bal  bo  tin  e  informacion  aki  den  computer  y  bo  no  ta  haci  nada  cu  ne... 

Dia  25  di  juli  2007,  a  instala  un  comision  pa  mantencion  di  misa  di  Savaneta.  Esaki  tabata 
bou  guia  di  pastoor  Hercules  Bandajon.  Meta  di  e  comision  aki  ta  pa,  primeramente  a  base 
di  e  necesidad,  keda  mantene  e  Misa  Sagrado  Curason. 

Pastoor  na  Savaneta 

Prome  cu  aña  1900,  Savaneta  no  tabatin  su  propio  pastoor.  Ta  e  pastoornan  di  Sta.  Cruz 
tabata  bin  haci  misa.  Ta  dia  15  di  september  1900,  cu  inauguracion  di  e  misa  nobo, 
Savaneta  a  haya  pastoor  Aloysius  Franciscus  Helling,  como  su  propio  pastoor.  El  a  traha  aki 
for  di  19  di  september  1900  te  8  di  maart  1906. 

Pastoor  Henricus  Johannes  de  Vries  cu  a  traha  entre  1  di  mei  1863  y  4  di  maart  1884  den  e 
parokia  di  Sta.  Cruz  y  de  bes  en  cuando  tabata  bin  haci  misa  na  Savaneta,  no  a  lubida 
Savaneta.  Na  aña  1863  e  tabatin  asina  gana  pa  bin  traha  na  Commandeursbaai,  pero  no 
tabatin  un  cas  cu  e  por  a  keda  aden.  E  tabata  pensa  pa  lanta  un  cas  cu  por  a  sirbi  como 
misa  y  scol  na  Savaneta.  Esaki  no  a  bin  cla,  te  cu  el  a  logra  cumpra  un  tereno  na  aña  1873 
y  cuminsa  cu  un  scol  na  1877.  Pader  Latour  a  skirbi  cu  pastoor  de  Vries  for  di  aña  1867 
caba  a  cuminsa  cu  un  scol  chikito. 

Dia  15  di  september  1900,  pastoor  Aloysius  Franciscus  Helling,  na  edad  di  41  aña,  a  bin 
traha  na  Savaneta,  e  tempo  cu  Savaneta  a  bira  e  di  cuatro  parokia  cu  su  propio  pastoor. 
Despues  cu  pastoor  Aloysius  Franciscus  Helling  a  muri,  pastoor  Guillielmes  Potten,  na  edad 
di  31  aña,  a  bin  reemplas'e  na  Savaneta  for  di  18  di  juni  1905  te  22  di  april  1914.  E  tabata 
un  pastoor  grandi,  gordo  y  un  poco  severo.  Den  su  predicashi  e  tabata  dal  duro  cu  su 
mokete  riba  preekstoel.  E  tabata  hopi  rabia,  pasobra  e  parokianonan  no  tabata  atende 
misa.  Sr.  Andres  Koolman  semper  a  haya  esaki  straño,  pasobra  e  parokianonan  ey  mes  no 
tabat'ey  presente.  Pues,  e  zundra  di  pastoor  tabata  bay  den  bashi.  Pastoor  tabata  bishita 
tur  cas  pa  bisa  cu  tur  hende  mester  bin  misa.  Bo  por  a  mira  exactamente  den  cua  bario 
pastoor  a  pasa  sea  ta  na  Sabana  Basora,  Pos  Chikito,  Seroe  Alejandro,  Cura  Cabay,  San 
Nicolas,  of  Seroe  Blanco,  pasobra  e  siguiente  simannan  bo  tabata  mira  cara  straño  den 
misa.  Pero  despues  bo  no  tabata  mira  nan  mas  te  ora  cu  e  bolbe  bay  bishita  nan.  Fuera  di  e 
caranan  straño  y  un  pastoor  rabia,  tabatin  cierto  cos  cu  tabata  masha  pret  pa  e  muchanan. 
Nan  tabata  sinta  y  observa  e  hendenan  cu  tabata  drenta,  e  damitanan  cu  saya  largo  te  na 
suela,  specialmente  di  Victoria  Penha  semper  tabata  zona  "zoem,  zoem".  Ainda  mas  pret 
tabata  e  sapatonan  di  Cornes  y  Zepp,  dos  ruman  di  Corsou.  Cornes  su  sapato  drechi  tabata 
"piep"  y  e  muchanan  tabata  spera  ki  ora  e  otro  lo  bay  contesta,  pasobra  e  sapatonan  di 
Zepp,  kende  tabata  un  sapate,  si  tabata  contesta  otro  cu  "kiña,  kiña".  Mayoria  hende  no 
tabata  bisti  sapato,  pero  pargata.  Na  caminda  pa  misa  nan  tabata  kita  pia  abou  y  cana  den 
e  bereyenan,  pargata  bou  di  brasa  pa  no  gasta  nan.  Ta  ora  nan  yega  porta  di  misa,  nan 
tabata  bisti  e  pargata  pa  drenta  decentemente  den  cas  di  Dios.  Esnan  cu  a  bin  cu  burico 
tabata  mara  nan  na  un  palo  di  kwihi. 

Dia  22  di  april  1914,  pastoor  Leo  van  Hegelstom,  na  edad  di  36  aña  a  bin  reemplasa  pastoor 
Potten,  kende  a  keda  na  Savaneta  te  dia  6  di  juni  1915  ora  cu  pastoor  Bonaventura  van 
Everdingen,  na  edad  di  28  aña  a  bin  reemplas'e.  El  a  keda  Savaneta  te  dia  13  di  october 
1916. 

Pastoor  A.  G.  Ellis,  na  edad  di  43  aña,  tabata  e  prome  pastoor  Antiyano  cu  a  bin  traha  na 
Savaneta  pa  bin  reemplasa  pastoor  van  Everdingen  dia  13  di  october  1916.  E  mesun  aña 
aki  el  a  cumpra  un  tereno  panort  di  santana.  Pipi  Bisslick  a  manda  poco  hende  planta  e 
tereno.  Asina  pastoor  por  a  bende  e  cosecha  na  fabor  di  misa.  El  a  keda  Savaneta  te  dia  31 
di  maart  1919. 

Dia  1  di  april  1919  a  bin  pastoor  Gabriel  Murk.  Tabatin  hopi  probresa  na  Savaneta.  Secura  a 
causa  cu  nan  no  por  a  corta  aloé.  Tabatin  un  welga  den  waf  di  New  York,  mientras  e 
cosecha  di  koffie  na  Brazil  a  fracasa.  Prijsnan  di  comestibel  a  subi  barbaramente  y  situacion 
a  bira  deplorabel.  Di  berdad  e  situacion  tabata  perempempem! 

Apesar  di  tur  e  tristesa  y  pobresa,  pueblo  di  Savaneta  a  recorda  cu  gratitud  cu  na  luna  di  juli 
1920,  tabata  50  aña  pasa  cu  e  prome  padernan  di  e  orden  dominicano  a  yega  Antiyas  pa 
cuminsa  nan  trabou  pastoral.  Pastoor  Murk  ta  nota  den  cronico  di  parokia  cu  misa  tabata 

mas  yen  cu  nunca  y  cu  e  parokianonan  tabata  canta  un  cantica  special  pa  e  celebracion  aki. 
Despues  di  misa  mayor,  tur  hende  a  bay  duna  pastoor  pabien,  mientras  Pipi  Bisslick  a  duna 
un  discurso,  recordando  tur  cos  bon  cu  e  padernan  a  haci  den  e  50  aña  cu  a  pasa.  Un  coro 
di  mas  cu  200  mucha  tambe  a  canta  un  cantica. 

Un  dia  pastoor  Murk  a  bay  Sta.  Cruz  su  so  den  kitrin  y  ora  el  a  bolbe  anochi  el  a  perde 
caminda  na  Rooi  Frances.  El  a  haya  su  mes  leu  den  e  saliña  di  Balashi.  Tabata  algo  masha 
straño,  pasobra  semper  un  cabay  ta  corda  su  caminda.  E  hendenan  a  bisa  cu  ta  un  spirito  a 
dual  e.  Asina  cu  pastoor  a  dicidi  di  cumpra  un  otro  cabay  pa  Fls. 150,00.  Awendia  ainda  tin 
hende  ta  bisa  cu  Rooi  Frances  ta  peligroso,  specialmente  den  oranan  di  anochi,  pasobra  ta 
yen  di  spirito.  E  bieunan  di:  "E  luga  ta  beyaco". 

Na  Flulanda,  mayornan  di  pastoor  Murk  tur  ora  tabata  pensa  riba  nan  yiu  cu  probablemente 
a  skirbi  nan  tocante  e  probresa  y  necesidad  di  pueblo  y  di  misa.  Nan  tabata  manda  pastoor 
regalo,  paña  di  misa  y  di  altar  pa  sirbidonan,  imagen  di  la  Birgen,  tapijt  pa  altar  y  hasta  un 
orgel  chikito.  Ta  despues  cu  Anita  Bisslick  a  regala  un  orgel  na  ocasion  di  25  aña  di 
existencia  di  parokia,  nan  a  cuminsa  uza  e  orgel  chikito  aki  na  scol.  Soeur  Nicephora 
Sprockel  despues  tabata  duna  les  na  algun  mucha  muhe,  manera  Bibichi  Schwengle  y  Ana 
Winterdaal  pa  asina  den  futuro  lo  no  tin  falta  di  tocado  di  orgel. 

Casi  tur  mainta  pastoor  Murk  tabata  subi  su  cabay  blanco  pa  busca  e  muchanan  cu  tabata 
falta  scol.  E  tabata  pone  e  muchanan  lesa  "Ala  Blanca",  un  revista  pa  mucha  na 
Papiamento.  E  tabata  duna  catisashi  na  e  muchanan  aki.  Tambe  el  a  apoya  Johanna  Croes 
pa  bay  studia  na  Playa  pa  bira  maestro  di  scol.  Asina  nos  por  mira  cu  pastoor  Murk  tabata 
busca  tur  manera  pa  yuda  su  hendenan  bay  dilanti. 

Antes  e  pastoornan  tabata  bishita  tur  parokiano  cu  frecuencia  y  pastoor  Hendriks  sigur 
tabata  un  di  nan.  Ta  tristo  cu  esaki  no  ta  e  caso  mas.  Mi  ta  kere  firmemente  cu  esaki  tabata 
un  bon  manera  pa  e  parokianonan  cera  conoci  cu  nan  pastoor,  nan  guia  spiritual,  mas  di 
cerca  y  pa  di  su  banda  e  scucha  kico  ta  reina  den  e  pueblo.  Pakico  e  hendenan  no  ta  bay 
misa  cu  mas  frecuencia  sigur  lo  haya  e  debido  atencion.  Hasta  despues  di  misa  pastoor  por 
bin  pafo  y  combersa  cu  e  hendenan  pa  estrecha  e  laso  religioso  y  social  un  poco  mas. 

Awendia  casi  bo  no  ta  mira  esaki  mas.  Ki  bal 
bo  ta  mira  pastoor  durante  di  e  sacrificio  so? 
Lo  no  ta  mas  bunita  si  despues  di  misa 
pastoor  duna  e  oportunidad  pa  combersa  cu 
ne.  Na  Savaneta  mi  ta  aprecia  ora  despues  di 
misa  di  Aurora,  pastoor  ta  uni  su  mes  na  e 
mainta  di  koffie.  Bo  ta  ripara  e  alegria  den  e 
caranan  ora  pastoor  t'ey.  Riba  e  potret 
pastoor  Hendriks  di  bishita  na  cas  di  Ciriaco 
(Buchi  Jaco)  Kock;  mas  na  robes  ta  yiu  di 
John  Rijke,  un  polis;  esun  cu  petchi  tabata 


Na  aña  1938,  na  ocasion  di  nacemento  di  prinses  Beatrix,  tabatin  un  fiesta  pa  mucha.  Pa 
cada  mucha,  e  scolnan  a  haya  un  donacion  di  50  cen,  mientras  cu  na  scolnan  di  gobierno 

nan  a  haya  un  florin  pa  mucha.  Cu  indignacion  pastoor  Hendriks  a  reclama  e  inhusticia  aki, 
pasobra  tabatin  placa  pa  fiesta  di  mucha  mientras  no  tabatin  pa  pueblo.  Na  Playa  y  San 
Nicolas  nan  a  dristibi  un  monton  di  placa  na  wega,  pero  e  otro  districtonan  no  a  haya  ni  un 
cen  preto.  "Pakico  hende  di  otro  districto  no  ta  haya  subsidio  di  Oranje  anto?"  Esaki  ta  un 
ehempel  pa  mustra  cu  tur  su  severidad,  pastoor  Hendriks  tabata  bringa  pa  su  parokia.  Hopi 
hende  ta  corda  ainda  pastoor  su  hubileo  di  40  aña  como  sacerdote,  dia  15  di  augustus 
1939.  Petronilia  Kock  a  drecha  misa  y  a  traha  un  cantidad  di  flor  pa  e  ocasion  special  aki.  E 
fiesta  a  cuminsa  diamars  mainta  y  a  termina  te  diabierna  anochi.  Den  misa  y  despues  den 
e  sala  di  recepcion  tabata  presente:  gobernador  Wouters,  obispo  Verriet,  gezaghebber 
Wagemaker  y  hopi  otro  dignatario  mas.  Riba  dia  di  Aña  di  La  Reina  a  yega  un  telegram: 
"Pastoor  Hendriks  Aruba.  Hartelijk  gelukgewenscht  met  benoeming  tot  Officier  in  de  Orde 
van  Oranje  Nassau".  "Wouters".  Gezaghebber  Wagemaker  a  bini  despues  den  compania  di 
Dr.  Dussenbroek  cu  e  tempo  ey  tabata  Eerste  Landraad,  e  hues  di  Aruba  y  tur  e  padernan 
pa  entrega  boton  di  distincion  di  Officier  den  Orde  di  Oranje  Nassau.  Humildemente  pastoor 
Hendriks  ta  nota  den  cronico:  "Na  Dios  so  sea  gloria  y  honor  den  tur  siglo  di  siglonan". 

Ora  pastoor  Hendriks  a  yega  e  edad  di  71  aña  na  1941,  el  a  pidi  su  retiro.  Tabata  un 
decision  hopi  duro  p'e  tuma  despedida  di  e  pueblo  cu  tanto  e  tabata  stima,  pero  e  tabata 
sinti  cu  e  no  por  a  carga  e  responsibilidad  pisa  mas.  El  a  bay  Corsou  caminda  el  a  pasa  su 
ultimo  dianan.  Un  dia  prome  cu  e  kier  a  bin  bishita  Aruba  pa  hiba  un  relikia  di  Santa 
Theresita  pa  misa  na  San  Nicolas,  el  a  haya  un  atake  di  curason  y  a  muri. 

Ora  pastoor  Hendriks  a  bay,  a  bin  na  su  luga  pastoor  Pius  Paanakker  cu  a  sirbi  na  Savaneta 
for  di  dia  2  di  september  1931  te  cu  april  1935. 

Aunke  e  no  a  traha  na  Savaneta,  nos  mester  menciona  y  duna  honor  na  nos  prome  pader 
Arubiano,  cu  tabata  Jacob  Lewis  Thiel  van  der  Veen  Zeppenveldt  cu  a  bira  pader  y  despues  e 
prome  obispo  Antiyano.  El  a  nace  na  Aruba  dia  11  di  october  1891  y  su  mayornan  tabata 
Arubiano.  Tempo  cu  el  a  bira  pader,  el  a  traha  na  parokia  di  Sta.  Cruz.  Rond  di  aña  1928, 
el  a  haya  traslado  pa  Playa.  Despues  el  a  bay  Corsou  na  parokia  di  Montaña.  E  tabata  un 
pader  masha  streng  y  corecto.  E  no  tabata  permiti  e  damanan  bay  misa  of  confesa  ni  ricibi 
cu  bisti  sin  manga.  E  tabata  manda  nan  cas  pa  cambia  paña,  hasta  su  mes  sobrinanan.  E 
tabata  skirbi  bunita  poesia  y  cantica  di  misa,  por  ehempel,  "Hesus  Den  Sacramento"  y 
"Hesus  Mi  No  Sabi  Ki  Mas".  Dia  26  di  november  1948  el  a  keda  consagra  Vicario  Apostolico 
pa  e  obispado  di  Willemstad.  Dia  8  di  september  1949,  el  a  bolbe  su  isla  natal  como  obispo 
pa  bendiciona  e  misa  nobo  di  Paradera.  Tres  aña  despues,  dia  25  di  mei  1952,  el  a  bin 
Aruba  atrobe,  e  biaha  aki  pa  bendiciona  kapel  di  Alto  Vista.  Dia  4  di  juli  1957,  Monseigneur 
Zeppenveldt  a  fayece  na  edad  di  65  aña  y  nan  a  der'e  na  Corsou  den  santana  na  Rodeweg. 

Pastoor  L.  Kranwinkel,  tabata  e  di  dos  pastoor  Antiyano  cu  a  bin  sirbi  na  Savaneta  for  di 
augustus  1964  te  cu  februari  1966.  Pastoornan  cu  a  bin  Savaneta  tabata  relativamente 
hoben  ora  nan  a  yega.  Pastoor  Helling  tabatin  41  aña;  Potten  31;  van  Hegelsom  36;  van 
Everdingen  28;  Ellis  tabatin  43  y  diripiente  el  a  bira  malo  y  nan  mester  a  mand'e  cu  e  bapor 
Estelle  pa  Corsou;  Murk  33;  Paanakker  36.  Pastoor  Hendriks  den  su  prome  periodo  a  bin  cu 
un  poco  mas  edad,  esta  56  y  di  dos  periodo  e  tabatin  64  aña,  un  pastor  masha  activo  y  cu  a 
trece  cambio  grandi  den  e  poblacion.  Na  1941,  el  a  despedi  di  Savaneta  na  edad  di  71  aña. 

Aruba  no  a  produci  mucho  pader  y  segun  mi,  solamente:  Pader  Jacob  Lewis  Thiel  van  der 
Veen  Zeppenveldt,  Rudi  Lampe,  Cobi  Henricus  y  Jairo  Rodrigo  Maduro.  Pader  Jairo  Maduro 
a  nace  dia  31  di  juli  1971  na  Dakota  y  a  drenta  orden  di  sacerdote  dia  31  di  juli  2004.  Dia  6 

A.  G.  Ellis  (Antiyano) 

Gabriel  Murk  O.P. 

Franciscus  Hendriks  O.P,  prome  termino 
Pius  Paanakker  O.P 

Franciscus  Hendriks  O.P.,  di  dos  termino 
Tobias  Jansen  O.P. 

Athanasius  Volk  O.P. 

Bonifacius  Anink 
Jos  Berlage  O.P. 

Henricus  Penninx  O.P. 

J.  Standenmeijer 
P.  van  der  Maas 
J.  Standenmeijer 
L.  Kranwinkel  (Antiyano) 

R.  Vismans 
G.  van  Veen 
Bruno  Fick 
Rene  Villamora 
Juancho  Pilongo 
Hercules  Sambajon 


1916-1919 

1919-1926 

1926-1931 

1931-1935 

1935-1941 

1941-1949 

1943-1943 

1949-1949 

1949-1951 

1951-1954 

1954-1959 

1959-1959 

1959-1964 

1964-1966 

1966-1972 

1972-1975 

1975-1988 

1988-1993 

1993-2002 

2002-presente 


Ayudante  y  sirbido  di  pastoor 


Na  Savaneta  tempo  di  pastoor  Henricus  Johannes  de  Vries,  entre  1  di  mei  1863  y  4  di  maart 
1884,  tabata  biba  mas  o  menos  300  hende.  Un  di  e  personanan  cu  tabata  yuda  pastoor 
masha  hopi  mes  tabata  Dorothea  Claudina  (Doorchi)  Schwengle.  Doorchi  no  tabata  casa  y 
tabata  yuda  pastoor  den  Misa  San  Hose.  E  tabata  duna  catisashi  na  mucha  y  hende  grandi, 
specialmente  durante  cu  no  tabatin  scol  na  Savaneta  ainda  y  tambe  durante  e  añanan  cu 
scolnan  tabata  cera.  Doorchi  su  ruman  muhe,  Betsie  de  Kort,  tambe  a  haci  mesun  trabou 
pa  pastoor. 


Pastoor  Aloysius  Franciscus  Helling,  tabata  un  pastoor  chikito  y  cu  masha  carisma.  El  a 
keda  na  Savaneta  pa  mas  o  menos  cinco  aña,  esta  for  di  15  di  september  1900  pa  8  di 
maart  1906,  dia  cu  el  a  muri.  E  tabatin  hopi  ayudante.  Un  homber  cu  ta  corda  pastoor 
Helling  mas  cu  ningun  hende  tabata  Gerardo  Geerman,  cu  den  e  tempo  ey  tabata  "un 
mucha  di  pastoor"  cu  dies  aña  di  edad.  E  tabata  biba  na  pastorie  pa  cuida  cabay,  bela  y 
candelaria  den  misa,  bati  klok,  bari  misa  y  cas  di  pastoor,  busca  awa  na  pos  pa  coki  y  cabay, 
sirbi  misa  y  haci  tur  sorto  di  respondi. 

Na  1905,  Cornelia  Martis,  un  yiu  di  Corsou,  tabata  coki  pa  pastoor  Helling.  Despues  tabatin 
Paulina  Maduro-Arends,  viuda  di  Lourens  Maduro  di  Santa  Cruz.  Despues  di  Paulina  Maduro 
tabatin,  Jesji  Maduro,  Litja,  Reineta  Wolff  di  Noord  den  tempo  di  pastoor  Murk.  Despues 
tambe  tabatin  Clarita  Croes  y  Enriqueta  Rasmijn  cu  a  casa  cu  Simon  de  Cuba. 

Entre  aña  1905  y  1907  Andres  Koolman  a  keda  cerca  pastoor  Guillielmes  Potten  for  di  su  10 
aña  di  edad  te  cu  su  20  aña.  Ora  pastoor  Potten  bay  Sta.  Cruz,  Noord  of  Playa  cerca  e  otro 
pastoornan,  Andres  tabata  bay  cu  ne  den  e  kitrin.  Andres  tabata  haya  cuminda  y  tur  otro 
cos  na  cas  di  pastoor,  fuera  di  Fls.5,00  pa  luna.  Esey  tabata  hopi  bon  pa  e  tempo  ey, 
pasobra  compara  cu  si  bo  bay  planta  aloé,  un  dia  di  trabou  for  di  6'or  di  mainta  pa  5'or  di 
atardi,  bo  ta  gana  solamente  4  placa  (Fls.0,10)  pa  dia.  Cu  6  dia  di  trabou,  esaki  ta  bira  Fls. 

0,60  pa  siman  y  Fls.2,40  pa  luna.  Na  aña  1914  Andres  a  bay  traha  den  cunucu  y  tres  biaha 
el  a  bay  Cuba.  Dia  2  di  december  1925,  el  a  casa  cu  Leocadia  Croes  di  Sero  Blanco  y  no 
tabatin  yiu,  pero  a  cria  17  yiu  sin  mama. 

Octavio  de  Cuba  cu  a  yuda  pastoor  Murk  tabata  haya  un  salario  di  3  florin  pa  siman. 


Historia  di  Savaneta  no  por  ta  completo,  si  nos  no  menciona  nomber  di  dos  persona  cu  mas 
di  40  aña  a  duna  tur  nan  energia  y  dedicacion  na  trabou  pa  misa  y  pastorie,  esta  Pancracia 
Ras  y  Nena  Wouters.  Tabatin  varios  otro  ayudante,  pero  ningun  di  nan  a  keda  asina  hopi 
tempo.  Pastornan  tabata  bin  y  bay,  pero  Pancracia  y  Nena  a  keda.  Simplemente  nan  a 
dedica  nan  bida  na  sirbi  Iglesia.  No  tabata  importa  nan  cu  cual  pastoor  nan  a  traha,  sea  cu 
e  pastoor  tabata  cariñoso  of  cu  caracter  dificil,  cu  yen  di  mal  beis  of  caprichoso,  semper  nan 
a  keda  fiel  na  nan  trabou.  Tampoco  tabata  importa  nan  ki  tipo  di  trabou  nan  mester  a  haci, 
manera  trabou  di  cushina,  percura  pa  paña  di  misa  y  sacristia,  flor  y  mata  pa  altar,  cria 
bestia  na  cantidad  manera  cabrito,  galiña,  paloma  y  pushi.  Semper  nan  a  hacie  cu  amor. 

Dia  1  di  september  1974,  henter  e  parokia  a  celebra  e  hubileo  unico  cu  Pancrasia  y  Nena. 
Tur  dos  tabatin  40  aña  den  sirbishi  di  parokia.  Pastoor  Standenmeijer  a  bini  di  St.  Maarten 
specialmente  pa  e  ocasion.  Despues  di  e  misa  festivo  tabatin  un  programa  den  club.  Tur 
hende  a  canta  e  canticanan  di  fiesta,  poesia  di  Rosa  Wernet  y  a  gosa  di  e  comedia  "E  Señora 
Nervioso"  bou  direccion  di  Exaltacion  de  Kort.  Actornan  tabata:  Veronica  Arends,  Herla 
Oduber,  Sierra  Arends,  Helena  Wernet,  Tila  Schwengle,  Angelica  Oduber,  Anna  de  Cuba, 
Aura  de  Cuba  y  Francisca  Schwengle.  E  reidans  di  "hobencitanan"  a  causa  un  harimento  di 
otro  mundo.  E  deseo  ta  cu  e  hubileo  aki  y  su  celebracion  por  inspira  mas  hoben  pa  uza  nan 
talento  y  mare  cu  e  por  rebiba  bida  di  teatro  na  Savaneta. 


SirlpidQ  (H  misa  (misdienggr) 


Savaneta  a  bisa  den  un  entrevista  na  ocasion  di  e  Hubileo  di  Sagrado  Curason  na  aña  2000. 
Parokia  Sagrado  Curason  ta  conta  cu  un  grupo  di  no  menos  cu  binti  sirbido  di  misa  di  cual 
esun  mas  hoben  e  tempo  ey  tabata  Tyrick  de  Kort  cu  tabatin  11  aña  y  esun  mas  bieu  tabata 
Neil  Thijsen  cu  su  25  aña  di  edad. 

Segun  Nina  Schwengle,  ningun  otro  parokia  tin  un  grupo  asina  grandi.  E  interes  pa  bira 
sirbido  ta  asina  grandi  cu  tin  mucha  homber  cu  ta  spera  añanan  largo  pa  nan  por  cuminsa 
sirbi.  Sirbidonan  di  Savaneta  ta  hopi  disciplina  y  cumplido  y  tin  di  nan  cu  ta  berdadero 
veterano  riba  altar  cu  tin  entre  otro  dies  pa  diescinco  aña  di  servicio  fiel.  Pa  e  motibo  aki 
tabatin  un  stop  di  admision  pa  sirbido  di  misa. 

E  sirbidonan  nobo  ta  siña  sirbi  misa  hopi  lihe,  pasobra  nan  tin  masha  smaak  y  generalmente 
un  nobato  ta  entrena  cuatro  pa  cinco  biaha  prome  cu  e  subi  altar  pa  un  periodo  di  dos  luna 
largo  hunto  cu  un  di  e  sirbidonan  grandi  como  guia.  Fuera  di  e  entrenamento  inicial,  nan  ta 
sigui  entrena  cada  pasa  tanto  tempo,  principalmente  pa  ocasion  special  di  misa.  Un  cos  cu 
semper  Nina  ta  bisa  nan,  cu  no  ta  nada  si  nan  haci  fout  riba  altar.  E  unico  cu  ta  importante, 
ta  cu  nan  sirbi  cu  debocion  y  respet.  Esey  ta  loke  nan  ta  haci  tambe. 

Sirbi  misa  ta  un  responsabilidad  grandi  y  no  ta  un  funcion  cu  bo  ta  haya  aplauso  of  premio 
p'e.  Tampoco  e  ta  hala  mucho  atencion,  pasobra  tin  hende  no  ta  ni  ripara  mes  cu  tin  sirbido 
riba  altar.  E  mucha  hombernan  aki  ta  hacie,  pasobra  nan  ta  hay'e  algo  bunita  y  pa  motibo 
di  nan  amor  pa  Hesus  y  nan  debocion.  Nan  ta  asina  dedica,  cu  durante  e  Hubileo  di 
Sagrado  Curason,  nan  a  uni  pafo  di  misa  y  a  tene  un  accion  pa  lanta  un  fondo  pa  cumpra 
articulo  pa  pone  riba  altar,  manera  bel,  hemchi  pa  awa  bendita,  sencianario,  paña  di  altar, 
etc. 

Laico  ( Asistente  di  liturgia  of  Acolvthf 

Un  ehempel  cu  ta  demostra  claramente  cu  e  laiconan  di  Aruba  a  sinti  nan  responsabilidad  pa 
mision  di  Iglesia,  tabata  ora  nan  a  bin  cu  e  fundacion  di  Centro  Apostolado  Aruba  dia  31  di 
augustus  1955,  como  miembro  formal  di  Iglesia.  Na  januari  1974,  nan  a  cuminsa  cu  un 
grupo  di  homber  grandi  na  Savaneta  cu  tabata  yama  Asistente  Den  Liturgia  of  Acolyth.  E 
grupo  cu  tabata  lesa  e  lecturanan  caba  tabata  consisti  di:  Srs.  Wim  Diaz,  Mario  Angela, 
Jopie  Schwengle  y  Fico  Geerman. 


Segun  Donny  Christiaans  ta  conta  mi  cu  laiconan  ta  tur 
esnan  cu  no  ta  consagra  como  sacerdote  of  religioso. 
Asina  ta  cu  mayoria  di  fielnan  ta  laico,  por  bisa  henter 
pueblo  mes.  Esnan  cu  ta  yuda  pastoor  di  un  manera  of 
otro,  ta  laiconan  comprometi  den  un  tarea  pastoral  of 
spiritual.  Nan  por  ta  lector,  partido  di  santa  comunion, 
lider  di  koor,  collectant,  sirbido  di  misa  y  di  oracion  y 
debocion  popular,  manera  San  Miguel  Arcangel,  San 
Antonio,  San  Hose,  etc.  Actualmente  tin  mas  o  menos  23 
miembro  di  Ekipo  Liturgico  activo,  un  mas  cu  otro. 

Na  cuminsamento  di  april  1973,  pastoor  G.  van  Veen  a 
haci  un  apelacion  riba  ayudo  di  Sr.  Donny  Christiaans  pa 
motibo  cu  e  tabata  asisti  na  misa  tur  fin  di  siman,  tambe 
te  hasta  den  siman.  El  a  mira  cu  kisas  Donny  lo  ta 
108 


interesa  y  a  pidie  pa  yuda  den  Siman  Santo  y  fin  di  siman  di  Pasco  Grandi  e  aña  ey.  Dia  19 
di  april  1973,  Donny  a  keda  bendiciona  como  un  Acolyth.  Donny  y  su  grupo  a  reuni  y  a 
busca  mas  hende,  particularmente  algun  homber  pa  forma  un  grupo  di  lectornan  primordial. 

Laico  Donny  Christiaans 

Ta  te  mas  depues,  e  tarea  di  lector  a  bira  mas  amplio  y  a  conclui  asistencia  na  altar  tambe. 
Despues  e  nomber  a  cambia  pa  cooperado  pastoral. 

E  prome  grupo  tabata  inclui:  Jopie  Schwengle;  Mario 
Angela;  Calixto  de  Kort;  John  Ellis;  Shon  Me  Ras; 

Cosme  v/d  Biezen  y  Donny.  Bou  Reverendo  Pader 
Bruno  Fick,  O.P.,  a  formalisa  e  grupo  mas  miho.  Pero 
despues  di  algun  aña  e  grupo  a  kibra  pa  diferente 
motibo  y  ta  Donny  y  Calixto  de  Kort  so  a  keda.  Tabatin 
ocasion  cu  Donny  tabata  asisti  na  Savaneta  y  na  Pos 
Chikito  na  tur  sacrificio  di  misa. 

Pastoor  Fick  a  introduci  tambe  "Sirbishi  di  Palabra"  pa 
asina  por  a  prepara  pueblo  pa  ora  cu  no  tin  pastoor  pa 
toch  haci  misa.  Incluyendo  e  sacrificio  di  misa  aki, 
tabatin  tambe  ricibimento  di  santa  comunion  cu  tabata 
consagra  caba  den  un  misa  anterior. 

Laico  J opie  Schwengle 

Dia  11  di  november  1985,  pastoor  Fick  a  forma  e  Ekipo  Liturgico  di  Savaneta  y  Pos  Chikito 
manera  cu  e  ta  funcionando  awe.  Miembronan  a  bin  y  bay.  E  grupo  tin  mas  o  menos  20 
miembro  activo  y  algun  otro  menos  activo.  Tin  cu  ta  lector  so,  specialmente  e  hobennan  y  e 
grandinan  ta  fungi  como  maestro  di  ceremonia  y  Ministro  Extraordinario  di  Santa  Comunion 
cu  ta  parti  santa  hostia  so.  Na  aña  2010  e  ekipo  aki  ta  spera  di  celebra  nan  di  25 
aniversario  y  si  Dios  duna  Donny  bida  y  salud,  e  lo  ta  celebra  su  37  aniversario  como  laico 
activo  y  comprometi. 

Na  aña  1982,  Donny  a  pidi  pa  e  por  bira  Diacono  permanente,  pero  esaki  no  tabata 
aceptabel  pa  Diocesis  y  te  awe  ainda  tin  dificultad  pa  haya  aprobacion  pa  sigui  un  curso  di 
tres  pa  cuatro  aña.  E  por  a  haya  esaki  na  Puerto  Rico  of  Venezuela,  pero  ningun  di  e  dos 
ultimo  obisponan  kier  a  firma  un  carta  pa  e  por  a  ingresa  den  e  preparacion  teoretico  y 
practico.  Aunke  Donny  ta  pensa  cu  kisas  su  añanan  di  sirbishi  den  e  ramo  aki  por  dun'e 
cierto  bentaha.  Dios  laga  cu  Donny  por  logra  su  meta. 

Sra.  Ina  Angela  y  Sr.  Donny  Christiaans,  dos  parokiano  cu  ta  activo  riba  tereno  pastoral,  a 
ricibi  un  condecoracion  real  na  ocasion  di  e  celebracion  di  Aña  di  La  Reina  na  2008.  Esaki  ta 
un  estimulo  pa  e  otro  fielnan  tambe  por  sigui  coopera  cu  pastoor  den  parokia  den  un  of 
mas  tarea  of  mision.  Awor  cu  e  implementacion  di  e  Plan  Pastoral  Diocesano  cu  Mision 
2008-2011,  ta  un  bon  oportunidad  pa  sanger  nobo  drenta  den  e  area  aki,  ora  cu  Dios  ta 
sigui  yama  su  yiunan  pa  traha  na  bienestar  spiritual  di  nan  fe,  pa  engrandece  Iglesia  di 
Cristo  y  pa  honor  y  gloria  di  Dios. 

Parokia  di  Savaneta 


Parokia  di  Savaneta  a  keda  forma  na  aña  1900  y  a  bira 
los  for  di  parokia  di  Santa  Cruz  y  siguientemente  a 
desaroya  e  parokia  di  San  Nicolas,  como  cu  un 
poblacion  grandi  a  establece  su  mes  na  San  Nicolas.  Ya 
caba  for  di  1925  e  misa  di  Savaneta  a  bira  chikito.  Na 
aña  1925,  ora  cu  Monseigneur  Gregorius  Vuylsteke  O.P. 
(1910-1930)  a  bishita  e  misa  di  Savaneta,  relaciona  cu 
su  existencia  di  un  cuarto  siglo,  ya  caba  a  delibera  pa  no 
haci  e  misa  mas  grandi,  pero  pa  lanta  un  parokia  nobo 
poco  mas  leu.  E  tempo  ey  e  frontera  di  e  parokia  tabata 
core  for  di  banda  di  Rooi  Balochi,  parti  nort  te  na 
Fontein  y  tabata  encera  tur  luga  cu  tabata  situa  pariba  y 
pazuid  di  dje.  Ora  a  pone  e  misa  nobo  na  San  Nicolas 
dia  24  di  november  1929  den  funcion,  no  a  nombra  un 
pastoor  pa  e  parokia  ey.  Tabata  pastoor  Franciscus 
Flendriks  O.P.  di  Savaneta  cu  a  keda  sirbi  te  februari 
1931.  Na  februari  1931,  a  traha  un  pastorie  pa  un  persona  na  San  Nicolas.  Dos  luna 
despues,  na  april  ora  e  tabata  cla,  pastoor  Fiendriks  di  Savaneta  a  keda  nombra  oficialmente 
como  pastoor  di  San  Nicolas.  Imagen  riba  potret,  un  regalo  di  Body  y  Mathilda  de  Cuba. 

Dia  28  di  october  1955,  a  funda  un  parokia  nobo,  esta  Cristo  Rey  na  Brazil,  e  di  shete 
parokia  na  Aruba.  Esaki  a  nifica  cu  un  parti  di  parokia  di  San  Nicolas  y  Savaneta  a  forma  un 
unidad  nobo.  Poco  poco  e  parokia  grandi  di  Savaneta  a  cuminsa  parti  den  dos  parokia 
chikito,  contando  awor  cu  tres  parokia  pariba  di  Spaans  Lagoen,  esta  Savaneta,  Brazil  y  San 
Nicolas.  Mientrastanto  a  traha  kapel  Emmanuel  na  parti  pariba  di  San  Nicolas  y  kapel  Santa 
Famia  na  Pos  Chikito. 

Den  existencia  di  parokia  di  Savaneta,  tabatin  dos  pastoor  Antiyano,  esta  A.  G.  Ellis  for  di 
1916  te  1919,  semper  bisti  cu  paña  preto  y  L.  Kranwinkel  for  di  1964  te  1966.  Un  trabou 
inmenso  cu  pastoor  Kranwinkel  a  haci  durante  su  estadia  na  Savaneta  tabata  traduccion  di 
Testament  Nobo  na  Papiamento.  Flunto  cu  Pader  Maasen,  kende  tur  dia  tabata  bin  for  di 
San  Nicolas,  el  a  traha  riba  esey  cu  hopi  pasenshi  y  perseverancia.  Parokia  di  Savaneta  mes 
nunca  a  produci  un  sacerdote  di  su  mes  famianan.  E  motibo  por  ta,  falta  di  vocacion 
sacerdotal?  Por  ta  cu  tabata  falta  di  oracion  di  mayornan?  Mucha  hombernan  tabatin  miedo 
pa  bisa  cu  nan  kier  a  bira  pastoor?  Mayor  of  otro  hende  por  a  hari  of  haci  bofon  di  nan?  Tin 
bes  materialismo  ta  kita  atencion  for  di  balor  spiritual.  Of  ley  di  celibato  ta  hunga  un  papel 
decisivo?  Sinembargo,  den  e  existencia  di  e  parokia  semper  tabatin  y  tin  ainda  homber-, 
muhe-  y  hobennan  cu  na  un  of  otro  manera  tabata  y  keto  bay  ta  dispuesto  pa  dedica  nan 
mes  na  Iglesia.  Den  e  tarea  di  sacerdote,  esta  esun  liturgico,  profetico  y  social,  tin  un 
grupo  grandi  di  bon  cooperado  masculino  y  femenino.  Nan  ta  forma,  loke  San  Pedro  ta 
yama:  e  pueblo  sacerdotal. 

Na  aña  1956,  tur  parokia  a  cuminsa  ricibi  algun  subsidio  for  di  Landsloterij.  E  placa  tabata 
destina  pa  esnan  menos  fortuna  y  a  partie  mas  miho  posibel.  Directiva  di  e  fundacion  ta 
parti  e  placa  igualmente  entre  ocho  parokia.  E  suma  tabata  consisti  di  mas  o  menos  tres 
subsidio  di  Fls. 2. 500,00  pa  aña.  Directiva  a  manda  un  peticion  pa  gobernador  di  Antiyas  pa 
por  haya  algun  subsidio  mas,  pero  nunca  a  haya  un  contesta.  Pa  yuda,  pastoor  mester  a 
pone  placa  acerca  for  di  entrada  di  misa. 

Na  aña  1989,  Savaneta  tabatin  e  honor  di  tin  Orkesta  Hubenil  di  Arubaanse  Muziekschool  cu 
a  bin  duna  un  presentacion  den  Centro  di  Bario  Savaneta,  hunto  cu  un  coro  di  Venezuela  y 

Dia  15  di  september  2000  parokia  Sagrado  Curason  a  celebra  e  hecho  cu  el  a  haya  pastoor 
Helling  cien  aña  pasa  y  a  bira  asina  un  parokia  di  Diocesis  Willemstad.  Tambe  a  celebra  Aña 
di  Hubileo,  conmemorando  2000  aña  di  nacemento  di  Dios  yiu,  Sagrado  Curason,  patrono  di 
parokia  di  Savaneta.  E  celebracion  a  cuminsa  pa  6.30  or  di  anochi  cu  un  santo  sacrificio  di 
Misa  Solem,  celebra  pa  pastoor  luancho  Pilongo  di  e  parokia.  Tambe  tabat'ey  tur  pader  di 
Aruba  y  padernan  invita  di  exterior  y  tambe  Vicarion  General  di  Diocesis,  Pader  Carlos 
Donata  y  Secretario  di  Obispado,  Pader  Coby  Henricus.  Coro  Mixto  y  Coro  Alegria  Hubenil  a 
canta  e  misa  na  Latin  y  alabes  a  canta  algun  cancion  na  Papiamento  na  honor  di  Sagrado 
Curason.  Despues  a  sigui  un  brindis  riba  e  luga  di  parkeer  dilanti  di  misa,  sigui  pa  un 
anochi  cultural  cu  actuacion  di  un  gran  cantidad  di  grupo. 


Manera  custumber,  Rev.  pastoor  Hercules  Sambajon, 
pastoor  di  parokia  di  Sagrado  Curason  y  su 
cooperadonan  pastoral,  durante  juni  2006,  tabata  hopi 
ocupa  cu  varios  celebracion.  Dia  13  di  juni,  Iglesia  a 
celebra  Fiesta  di  San  Antonio,  un  Santo  masha  gusta  pa 
fielnan.  Anochi  tabatin  un  santo  sacrificio  di  misa. 
Diaranson  14  di  juni,  pa  5  or  di  marduga,  a  cuminsa  e 
tradicional  Nobena  di  Aurora  na  honor  di  Sagrado 
Curason,  patrono  di  e  parokia.  E  nobena  tabata  un 
preparacion  pa  fiesta  di  Sagrado  Curason,  cual  ta  dia  23 
di  juni.  E  dia  aki  a  tene  un  procesion  cu  a  cuminsa  na  cas  di  famia  Colina-Haayen,  Sero 
Alejandro  2-A  y  a  termina  na  misa. 

Siguientemente,  dia  24  di  juni,  a  celebra  fiesta  di  Inmaculada  Curason  di  Maria.  Manera  ta 
custumber  pa  seis  aña  caba  tabatin  e  acostumbrado  procesion  di  boto,  tur  dorna  cu 
banderin,  blas  y  flornan,  den  lagun  di  Pos  Chikito  y  Savaneta.  Salida  tabata  na  waf  di 
Marina  Pirata,  pasando  den  lagun  y  terminando  na  Zeerovers  na  unda  a  tuma  luga  benta  di 
cuminda  di  lama.  E  procesion  di  boto  no  ta  solamente  algo  di  debocion  y  tradicion,  pero 
tambe  e  ta  un  bunita  bista  riba  lama.  Meta  di  e  manifestacion  di  fe  aki  ta  pa  engrandece 
nos  fe  y  faborece  nos  paz  y  comunidad  den  su  crecemento  spiritual,  trahando  hunto  pa 
realisa  e  Reino  di  Dios,  na  unda  cu  husticia,  paz  y  amor  ta  reina. 

Desde  aña  1972,  e  parokianonan  di  Aruba  a  bin  cu  un  Accion  di  Cuaresma  pa  nos  spaar  algo 
pa  ofrece  na  un  bon  causa,  sea  na  Aruba  mes  of  pafo  di  Aruba.  Entre  1972  y  1983,  masha 
hopi  instancia  a  haya  ayudo  cu  e  accion  aki. 

Awendia  ta  durante  cierto  celebracion  special,  por  ehempel  na  misa  di  Aurora  so,  misa  ta 
yen.  Di  con  esaki  ta  asina?  Ta  misa  di  Aurora  so  ta  conta  den  bo  bida  spiritual?  Mi  ta  kere 
cu  mester  bin  mas  acercamento  di  pastoor  den  pueblo.  Mi  ta  corda  cu  e  tempo  aya,  pastoor 
ta  cana  masha  hopi  y  bishita  e  pueblo,  pero  awor  esaki  no  ta  e  caso  mas.  Pastoor 
Holterman  di  San  Nicolas  tabata  cana  tur  atardi  hunto  cu  su  cacho  Corporal  for  di  misa  te  na 
Sero  Blanco  pa  trece  den  cada  cas  di  famia  e  union  cristian.  Poco  poco  nos  ta  mira  cu  e 

union  aki  tambe  ta  cabando,  mientras  e  otro  religionnan  si  ta  uniendo  nan  siguidonan.  Ta 
haci  mi  corda  riba  un  dicho  nobo:  "Pakico  e  misanan  ta  bira  dia  pa  dia  mas  chikito...y  bar  y 
club  nocturno  dia  pa  dia  ta  bira  mas  grandi  y  mas  hopi?"  E  union  cu  nos  grandinan  a  lanta 
nos  cu  ne  no  ta  existi  mas,  te  hasta  den  nos  religion  catolico  bo  ta  sinti  esey.  Antes  misa 
tabata  un  luga  pa  un  encuentro  familiar  of  social  y  awor  e  topamento  aki  a  bira  masha  poco. 

Sra.  Mathilda  de  Cuba  ta  conta  cu  e  Savaneteronan  tabata  hende  masha  deboto.  Tur 
diadomingo  marduga  nan  tabata  bay  misa,  anto  e  tempo  aya  e  misa  tabata  cuminsa  pa  4 
or.  Tempran  marduga  nan  tabata  lanta  wak  e  strea  di  crus  pa  wak  ki  ora  tin  di  bay  misa.  Si 
bo  wak  e  strea  gekentro,  ya  bo  tabata  laat  pa  bay  misa.  Despues  di  misa  tabata  traha  na 
cas,  mira  pa  bestia,  traha  sombre  y  mira  pa  e  muchanan  pa  nan  bay  scol  of  misa.  Pero  si  e 
mayornan  mes  no  ta  interesa  pa  bay  misa,  ta  con  e  muchanan  aki  por  haya  e  entusiasmo 
pa  bay?  Ta  e  mayornan  mester  duna  e  bon  ehempel. 

Noticiero  parokial 

Den  tempo  di  pastoor  Vismans,  nos  parokianonan  a  saca  un  boletin  "Savanoticia"  cu  tabata 
un  forma  di  evangelisacion.  Esaki  a  sali  pa  di  prome  biaha  dia  1  di  september  1967. 
Savanoticia  a  keda  sali  regularmente  te  na  maart  1970,  ora  cu  Sr.  Donny  Henriquez, 
presidente  di  Conseho  parokial,  a  bay  laga  parokia  di  Savaneta  pa  bay  biba  otro  caminda. 
Na  maart  1972,  Savanoticia  a  sali  atrobe  pa  sigui  duna  informacion  riba  tereno  religioso  y  di 
bijbel,  educacion  y  bida  cristian.  Na  1974  Savanoticia  a  publica  e  lecturanan  cu  a  ser  teni 
den  misa  cu  ta  trata  un  of  otro  aspecto  di  responsabilidad. 


Koor  di  Savaneta  probablemente  ta  mes  bieu  cu  e  parokia  y  un  di  e  miembronan  for  di 
principio  tabata  Pancracia  Ras.  E  damanan  y  despues  e  cabayeronan  cu  a  duna  nan 
cooperacion  riba  e  tereno  aki,  a  contribui  masha  hopi  pa  haci  e  servicionan  di  misa  mucho 
mas  atractivo  y  cu  hopi  alegria.  Pa  hopi  aña  koor  a  keda  bou  direccion  di  soeurnan.  Pa  hopi 
aña  e  cantadonan,  specialmente  esnan  cu  no  ta  activo  mas,  ta  keda  corda  riba  tur  esnan  cu 
a  sirbi  como  guia.  Mester  haci  un  mencion  special  di  Sr.  Jos  van  Nimwegen  kende  cu 
dedicacion  y  disciplina  a  guia  e  koor  di  misa.  Sr.  Benny  Arends  cu  orguyo  ta  conta  mi  cu  su 
mama,  Sixta  Arends,  a  siña  toca  orgel  for  di  soeurnan  na  edad  di  13  aña  y  a  keda  toca  te 
na  edad  di  25,  ora  cu  el  a  casa.  Tambe  nos  por  corda  e  organista  y  alabes  dirigente  Carmen 
de  Kort  y  Inez  v/d  Linden,  Farelda  de  Kort,  Eugenia  de  Kort,  Maria  Auxiliadora  (Tuchi) 
Larmonie  y  Carmen  Kelly.  Acualmente,  nos  tin  Randy  de  Kort,  yiu  di  Chindy  de  Kort,  como 
organista.  Despues  di  tempo,  e  grupo  a  bini  hunto  y  a  forma  un  koor  mixto  cu  por  competi 
cu  cualkier  otro  koor  di  misa  na  Aruba.  No  ta  pornada  cu  semper  ta  ser  bisa  cu  Savaneta  su 
koor  ta  un  di  e  mihonan  na  Aruba. 

Como  cu  liturgia  a  cambia,  e  repertorio  di  koor  tambe  mester  a  cambia.  Enbes  di  sacrificio 
di  misa  y  cantica  na  Latin,  nan  a  siña  e  misa  na  Papiamento,  asina  contribuyendo  na  nos 
dushi  idioma  Papiamento. 

Coro  Alegria  Hubenil  y  Coro  Mixto  ta  koornan  masha  activo  na  Savaneta.  Coro  Alegria 
Hubenil  a  haci  su  debut  durante  Prome  Santa  Comunion  na  aña  1990  y  tin  un  disco 
compacto  di  Pasco  riba  su  nomber.  E  ta  consisti  di  trinta  mucha  y  hoben  cu  ta  canta  cu 
eerste  stem  (soprano),  tweede  stem  (mezzo-soprano)  y  derde  stem  (alt).  Su  dirigente  ta 
dos  ruman  muhe  cu  ta  maestro  di  scol  na  Savaneta,  esta  Sra.  Mirna  Arends-Croes  y  su 

organista  Sra.  Mervin  Maduro-Croes.  Nan 
tur  dos  ta  yuda  tambe  cu  Coro  Mixto  cada 
biaha  cu  haci  apelacion  riba  nan.  E  coro  aki 
ta  canta  tur  diadomingo  durante  e  sacrificio 
di  misa  di  10  or  di  mainta.  Na  e  celebracion 
di  hubileo  di  100  aña  di  parokia  Sagrado 
Curason,  Coro  Mixto  y  e  Coro  Alegria 
Hubenil  aki  a  canta  conhuntamente  na  e 
misa  solem  na  Papiamento  y  Latin. 


For  di  cuminsamento  di  parokia  tabatin  e 
grupo  di  collectant.  E  hendenan  aki  no 
tabata  solamente  pasa  collect,  pero  tambe 
tabata  hunga  un  papel  importante  den 
cualkier  solemnidad  den  parokia,  por 
ehempel  den  procesion  of  den  un  otro 
funcion.  Fuera  di  e  cantantenan  di  koor  y 
sirbidonan  di  misa,  nan  tabata  e  unico 

hendenan  cu  a  hunga  un  papel  activo  den  liturgia.  Esnan  hopi  respeta  den  e  parokia 
tabata:  lozef  de  Kort;  Antonio  Geerman;  Gilberto  Schwengle;  Epifanio  Schwengle;  Edelmiro 
Schwengle;  Simon  de  Cuba;  Simplicio  (Pichi)  de  Cuba;  Ignacio  de  Cuba;  Juan  de  Cuba; 
Octavio  de  Cuba;  Pedro  Nolasco  Thijsen;  Segundo  Thijsen;  Gregorio  de  Kort;  Nicolaas 
Rafini;  Jendi  Christiaans;  Paul  Richardson;  Esteban  Geerman  y  Pedrito  Kock. 

Nan  reunion  anual  semper  tabata  tuma  luga  riba  e  di  dos  dia  di  Pasco,  esta  dia  di  fiesta  di 
San  Esteban.  Nan  tabata  bini  hunto  den  sala  di  pastorie  pa  saboria  nan  koffie  of  algo  mas 
sterki.  Tres  topico  cu  semper  tabata  bin  padilanti  tabata:  "Ayera  tabatin  hopi  hende  den 
misa".  "Laga  nos  reorganisa  nos  grupo  y  parti  turno  pa  cada  un  sa  ki  dia  y  ki  ora  e  mester 
pasa  collect".  "Ken  di  nos  ta  mas  bieu  y  tin  mas  aña  como  collectant?"  Contento  nan  ta 
lanta  bay  cas,  despues  di  a  coy  dos  of  tres  siga  di  e  caha  cu  pastoor  a  pone  riba  mesa.  E 
siguiente  reunion  tabata  planea  riba  mesun  fecha  di  e  siguiente  aña. 

Awendia  ainda  nos  ta  mira  un  grupo  di  collectant  hopi  activo  na  misa  di  Savaneta. 

Lfif 


Na  Savaneta  na  luna  di  juni  nan  ta  celebra  Lof  consagra  na  Sagrado  Curason  y  na  october 
na  Curason  di  Mama  La  Birgen  y  Sagrado  Curason.  Lof  antes  tabata  algo  masha  bunita  y 
hopi  hende  tabata  cana  hunto  pa  atende  cu  hopi  debocion.  Pa  e  yoncuman  esaki  tabata  un 
bon  oportunidad  pa  topa  cu  e  mosa  manera  nan  tabata  yama  nan  e  tempo  ey.  Hopi  di 
esnan  cu  a  haci  esaki  a  casa  despues  y  biba  masha  feliz.  Despues  di  Lof,  tabatin  "Love". 


Tabata  na  aña  1527  cu  e  Indjannan  a  coba  un  buraco  grandi  y  a  drecha  un  altar  na  Santa 
Cruz  pa  asina  nan  por  a  celebra  e  prome  sacrificio  di  misa.  Despues  cu  nan  a  pone  un 
crucificado  den  tera,  nan  a  cana  tras  di  e  pastoornan  y  tabata  canta  hunto  cu  e  Spañonan  cu 

tabata  toca  guitara  y  fluit.  Esey  tabata  e 
prome  procesion  religioso  tambe  aki  na  Aruba. 


Na  1928,  pa  prome  biaha  tabatin  un  procesion 
na  Savaneta  na  ocasion  di  Fiesta  di  Adoracion 
cu  e  parokianonan  a  organisa.  Pastoor  semper 

prome,  por  ehempel,  tabatin  hopi  boroto  di 
mirones  tras  di  muraya  y  hasta  bringamento. 
Nan  a  laga  hende  di  otro  parokia, 
specialmente  di  Noord,  participa  den  esaki  y  e 
parokianonan  mes  a  keda  pafo  di  cura  di  misa. 
Esnan  cu  mester  a  carga  e  lanternanan  a  yega 
laat  of  no  tabata  bin  mes.  Pastoor  Hendriks  a 
avisa  su  parokianonan  cu  si  cos  sigui  asina,  e 
ta  sinti  su  mes  obliga  di  pidi  obispo  pa  kita 
procesion  na  Savaneta.  E  aviso  a  yuda  hopi, 
pasobra  despues  e  parokianonan  mes  a  cana 
i  na  preto.  Congregistanan  tur  a  bisti  nan  cinta 


Na  Dublin,  Irlandia,  Sr.  Frank  Duff,  a  funda  Legion  di  Maria  dia  7  di  september  1921.  Sr. 
Duff  a  muri  na  aña  1980.  Aruba  a  forma  e  apostolado  na  aña  1956.  Awor  den  cada  parokia 
tin  un  grupo.  Aruba  tin  un  total  di  nuebe  grupo  di  Legion  di  Maira.  E  mesun  aña  pastoor 
Standenmeijer  a  lanta  e  grupo  di  Savaneta.  Un  grupo  cu  ta  un  bon  yudansa  den  parokia, 
riba  tereno  di  apostolado,  na  esnan  enfermo  y  tambe  na  nos  ancianonan.  Dia  9  di  mei  e 
aña  ey,  nan  a  tene  nan  prome  reunion.  Tur  siman  nan  tabata  bini  hunto  pa  resa  y  pa  duna 
relato  di  trabou  cu  nan  a  haci  den  nan  parokia.  Nan  a  bishita  e  parokianonan  hopi  biaha  y 
hopi  alegria  nan  a  trece  den  curason  di  esnan  cu  tabata  sinti  nan  mes  bandona.  Nan  a 
sacrifica  tempo  y  energia  pa  organisa  Dia  di  anciano  y  Dia  di  enfermo.  Nan  a  coopera 
tambe  cu  Asistencia  Social  pa  yuda  esnan  den  necesidad.  Nos  no  tin  nomber  di  tur  persona 
cu  a  dedica  tempo  na  e  apostolado  aki,  pero  por  menciona  cu  na  aña  1974  tabatin  dies 
miembro:  Seferina  Ras;  Catharina  Garcia,  Francisca  Schwengle;  Anna  de  Cuba;  Anna 
Jansen;  Louisa  Ras;  Hortencia  Rafini;  Angelica  Oduber;  Rosenda  Maduro  y  Beti  Arends. 
Varios  di  nan  no  ta  cu  nos  mas.  Despues  e  seccion  Ingles  a  keda  funda  den  presencia  di 
pastoor  de  Haas,  Pader  Anink  y  Pader  van  der  Maas. 

Dia  9  di  mei  2006,  Legion  di  Maria  na  Aruba  a 
celebra  nan  50  aniversario,  Praesidium  "Causa 
di  nos  Legria".  E  Praesidium  aki  ta  esun  di  mas 
bieu  den  nos  diocesis,  p'esey  tabatin  un 
celebracion  solem.  Como  cu  9  di  mei  2006  a 
cay  den  siman,  Savaneta  tambe  a  celebra 
esaki  pero  riba  diasabra  6  di  mei  2006,  cu  un 
santo  sacrificio  di  misa  pa  7  or  di  anochi. 
Despues  di  misa  tabatin  un  brindis  den  Centro 
di  Bario  Savaneta.  E  importancia  di  e 
celebracion  aki  tabata  pa  ofrece  na  Dios  y  La 

Birgen  Maria  e  gratitud  pa  tanto  aña  di  bendicion  y  gracia  pa  e  Legionarionan  activo  y 
auxiliar  y  cu  a  mantene  e  grupo  aki  durante  e  50  aña. 

Coro  hubenil 

Na  aña  1967,  Srta.  Bernadina  Richardson  a  cuminsa  cu  Coro  Hubenil  na  Savaneta  cu  a  lanta 
na  aña  1966  como  grupo  di  aguinaldos.  Nan  tabata  pidi  e  hobencitanan  como  streanan 
cantante  acompaña  pa  algun  guitarista  pa  celebracion  di  casamento  of  misa  pa  hubentud. 
Den  henter  e  comunidad  nan  tabata  conoci  y  gusta  pa  nan  musica  y  interpretacion  alegre. 

E  coro  aki  a  bay  over  den  loke  nan  ta  yama  awor  Bosnan  Alegre  cu  ta  canta  mas  tanto  na 
Pos  Chikito.  Ainda  tin  algun  di  e  integrantenan  di  e  tempo  di  Bernadina.  Actualmente  ta 
ruman  di  Bernadina,  Lila  Richardson,  ta  e  dirigente  pa  basta  aña  caba. 


Congregashi  tabata  consisti  di  un  grupo  di  hende  grandi  cu  tabata  bisti  un  cinta  berde  rond 
di  nan  garganta  y  e  debotonan  di  Sagrado  Curason  cu  tabata  bisti  un  cinta  cora.  Despues  di 
seis  luna  nan  por  a  haci  nan  ofrenda  na  la  Birgen  para  rond  di  altar,  solemnemente  cu  krans 
y  wal.  Pastoor  tabata  resa  cu  nan  y  tabata  bendiciona  e  medaya  di  la  Birgen  cu  cinta  blauw, 
cu  nan  por  a  bisti  awor.  Tur  diahuebs  mainta  despues  di  misa  di  6.30  or  tabatin  e 
congregashi.  Nan  tabata  canta  Veni  Creator  y  algun  cantica  di  la  Birgen.  Tur  hende,  tanto 
homber  como  muhe,  cu  tabata  bin  misa  riba  e  prome  diabierna  di  luna,  tabata  bisti  un 
medaya  di  Sagrado  Curason  cu  cinta  cora. 

Den  e  tempo  di  Congregashi,  nos  mester  menciona  un  di  e  personanan  cu  tabata  hopi  aña 
un  di  e  prefectanan,  esta  Pancracia  Ras,  ayudante  di  pastoor.  El  a  contribui  grandemente 
na  liturgia  y  bida  religioso  den  parokia. 

Grupo  di  E.K. 

Soeur  Ludwigis,  fuera  di  su  trabou  di  scol,  tabata  guia  un  grupo  di  E.K.  di  mucha  muhe  na 
aña  1949.  Hopi  tabata  esnan  cu  a  casa  den  misa  tabata  bay  haci  un  oracion  na  La  Birgen, 
prome  cu  nan  sali  for  di  misa.  E.K.  ta  nifica  Eucharistisch  Kruistocht.  Un  bes  pa  luna  e 
grupo  tabata  tene  un  "retiro"  y  tin  cu  cana  sin  papia  cu  otro.  Merdia  nan  ta  come  y  bay  cas. 

Grupo  di  oracion 


ra  un  sorto  di  core  pa  tempo. 
a  trece  cu  ne  masha  hopi 

mas  pa  Dios  of  oracion.  Ta 
ta  gradici  Dios  pa  e  dia  cu  a 
a  trece  asina  hopi  bondad  pa 
cu  nos  bay  drumi  anochi? 
ta  lanta  mainta  pa  gradici 
dia  nobo  cu  lo  trece  bondad 


pa  nos?  Oracion  ta  masha  importante  den  nos  bida  diario  y  esaki  no  mester  sosode  ora  nos 
ta  den  un  situacion  negativo  of  preta  solamente.  Hopi  di  nos  ta  e  momento  ey  so  nos  ta 
corda  cu  tin  un  Dios.  Oracion  no  kiermen  solamente  hinca  rudia,  cera  wowo  y  dobla 
mannan.  Nos  mester  ta  den  un  silencio  cu  Dios,  pasobra  Dios  ta  presente  den  trankilidad  cu 
nos.  Esaki  ta  e  momento  di  refleccion  y  pa  experimenta  presencia  di  Nos  Señor.  Ora  bo 
yuda  bo  prohimo,  nunca  no  pensa  riba  un  gratitud  of  recompensa,  pero  hisa  bo  cabes  y  wak 
den  laira,  pasobra  e  reconocimento  ta  bin  for  di  ey.  Papiando  cu  algun  hende  den  e  grupo  di 
oracion  di  Savaneta,  nos  por  ripara  cu  nan  ta  hopi  activo  y  tur  diaranson  pa  3  or  di  atardi  e 
grupo  ta  bin  den  misa  pa  haci  nan  oracion. 

Antes  nan  tabata  haci  misa  na  cas  di  hende.  Den  tur  districto  nos  tin  hende  cu  ta  forma 
grupo  di  oracion.  E  gruponan  aki  ta  haci  un  trabou  masha  religioso  door  di  bin  resa  na 
casnan  di  hende.  Nan  ta  haci  un  trabou  asina  bunita,  cu  bo  ta  haya  un  inspiracion  masha 
religioso. 

Comision  di  mayor 

Dia  24  di  april  1972,  comision  di  mayor  na  Savaneta  a  keda  funda.  Nan  ta  organisa  varios 
actividad  manera  anochi  pa  mayor,  recreacion  pa  mucha  den  vakantie  y  recaudacion  di 
placa  pa  mantencion  di  scol.  Por  ehempel  nos  ta  corda  dia  nan  a  regala  scol  un  mesa  grandi 
pa  obra  di  man  y  placa  pa  drecha  cura  di  scol.  Un  di  e  presidentenan  tabata  Sra.  Flora 


Grupo  Las  Violetas 

For  di  aña  1930  Grupo  Las  Violetas  tabata  existi.  Pancracia  Ras,  ayudante  di  pastoor,  den 
su  trabounan  di  cultura  y  recreacion  a  guia  un  grupo  di  mucha  muhe,  manera  splica  den  e 
storia  di  Pancracia.  Na  aña  1937  ainda  e  grupo  tabata  existi  pero  despues  di  tempo  e  grupo 


actualmente  ta  Flor  di  Violeta.  E  grupo  a  lanta 
dia  10  di  juni  1993.  Desde  su  existencia,  e 
grupo  ta  dedica  hopi  atencion  na  organisacion 
di  diferente  actividad  pa  nos  grandinan  di 
Savaneta,  Pos  Chikito  y  becindario,  manera 
actividad  deportivo,  recreativo  y  social.  Esaki 
ta  ser  teni  tur  diahuebs  den  Centro  di  Bario 
Savaneta.  Actualmente  nan  ta  conta  cu 
alrededor  di  55  persona  di  60  aña  pariba. 
Dialuna  dia  27  di  maart  2006,  a  pasa  e  acta 
notarial  di  "Fundacion  Flor  di  Violeta"  na 
oficina  di  Notario  Marion  loseline  Tromp. 
Institucion  di  e  fundacion  como  un  instancia 
legal  ta  duna  e  grupo  awor  mas  posibi lidad  pa 
alcansa  nan  meta  di  cuido  di  nos  grandinan  y 
establecimento  di  nan  propio  centro  pa  e 
116 


Grupo  Flor  di  Violeta 


grandinan. 


Grupo  di  Aloé  ta  un  grupo  di  baile  tipico  di  Aruba  na  Savaneta.  Señora  vda.  Brigitte  de 
Cuba-Gil  y  señora  Sixta  Schwengle  ta  forma  parti  di  e  grupo  aki.  Durante  e  celebracion  di  e 

100  aña  di  existencia  di  Sagrado  Curason,  Brigitte  y  Sixta  hunto  cu  nan  parehanan  Jani  van 
der  Linden  y  Aldrick  Perez,  nan  a  duna  un  show  cultural  riba  e  sitio  pa  staciona  auto  dilanti 
Misa  Sagrado  Curason.  Nan  a  baila  "Wanta  Pa  Bo  Gosa"  y  "Con  Lo  Mi  Biba  Riba  Mundo". 

Grupo  di  baile  Flor  di  Antaño 


Na  aña  1983  Sra.  Mathilda  Paskel-Boekhoudt  a 
lanta  e  grupo  di  baile  Flor  di  Antaño.  E  grupo  a 
lanta  den  e  famia,  esta  casa,  yiunan,  sobrina  y 
suegro.  Na  aña  1984  nan  a  adkeri  un  caha  di 
orgel  "Melodia  di  Antaño"  traha  pa  Leon 
Boekhoudt  cu  nan  ta  uza  pa  compaña  e  grupo  di 
baile  te  dia  di  awe. 

Na  ocasion  di  23  aña  di  existencia  di  e  grupo  aki, 
nan  a  lansa  un  disco  compacto  riba  mercado  pa 
asina  sigui  contribui  na  desaroyo  di  cultura  di 
Aruba.  E  piesanan  riba  e  disco  compacto  ta 
compaña  pa  Mathilda  na  caha,  Marcelo  Vrolijk  na 
wiri,  Choncho  Boekhout  na  cuarta,  wiri  y  baho.  E 
disco  compacto  ta  consisti  di  piesanan  di  tres 
cilindro,  claba  pa  Patan  Farro,  Choncho  y  Buchi 
Boekhoudt.  E  grupo  aki  merece  di  tur  sosten  pa 
asina  sigui  brinda  nos  e  alegria  di  baile  y  musica. 
Durante  añanan  di  existencia  di  e  grupo  aki 
tabatin  varios  integrante:  Mathilda  Paskel,  Zoraida  Geerman,  Imelda  Paesch,  Mayra  Paskel, 
Ronny  Willems,  Agripino  Geerman,  Pablo  Paesch,  Marcel  Maduro,  John  Flanegin,  Hubert  Ras, 
Achmed  Ras,  Francella  Boekhoudt,  Mariela  Snijders  y  Zuleima  Paesch. 

Oroanisacion  pa  hubentud 

Na  Savaneta  a  existi  varios  grupo  di  verkenner/ 
padvinder.  Entre  nan  tabatin  Commandeurs,  St. 
Joris  cu  e  pareha  Toon  y  Diana  Morales  a  lanta  na 
1946,  St.  Hyacintus  y  Jeanne  d'Arc  na  aña  1956 
lanta  pa  Tila  Schwengle.  Tur  esaki  ta  danki  na 
algun  hende  cu  tabata  dispuesto  pa  dedica  nan 
tempo  liber  na  bienestar  di  e  hubentud.  Nan  a 
mantene  nan  troeplokaal  hopi  bon.  Den  e  lista  di 
lider  di  e  organisacionnan  aki  nos  ta  topa  cu 
nomber  di  Jan  Meelis,  varios  miembro  di  famia 

Christiaans  y  famia  de  Kort  y  e  rumannan  Nina  y  Tila  Schwengle.  Keto  bay  scouting  ta 
florece  na  Savaneta.  Algo  masha  bunita  ta  sosode  tur  diasabra  merdia  riba  e  speelplaats 
panort  di  e  edificio  di  Funari  na  Savaneta.  Un  grupo  grandi  di  45  kabouter  bisti  na  geel  y 
maron  ta  invadi  e  luga.  E  kabouternan  aki  ta  forma  parti  di  Grupo  di  Scout  Jeanne  d'Arc  y 
nan  ta  pasa  nan  merdia  ta  hunga  cantidad  di  wega,  ta  core  tras  di  otro,  ta  siña  cos  nobo,  ta 
hari  y  papia  cu  yen  di  actividad  masha  pret  mes,  bou  guia  di  nan  lidernan  Swinda  Arends, 
Natalie  Diaz,  WendyThijsen  y  nan  Guido  Sra.  Annelien  Tromp-Diaz. 

Fuera  di  e  kabouternan  aki,  e  padvindsternan  di  Grupo  Jeanne  d'Arc  tambe  ta  tene  reunion 
riba  diasabra,  mescos  cu  e  verkennernan  di  Grupo  St.  Hyacintus.  Sra.  Annelien  Tromp  ta  e 
lider  di  Jeanne  d'Arc,  mientras  cu  e  verkennernan  ta  bou  guia  di  hopman  Neil  Thijsen. 

E  dos  gruponan  aki  ta  siña  tur  loke  tin  di  haber  cu  scouting;  entre  otro  nan  ta  traha 
diferente  sorto  di  conopi  cu  cabuya,  loke  ta  un  di  e  exigencianan  cu  nan  mester  cumpli  cu 
ne  pa  nan  sigui  crece  y  avansa  como  padvindster  y  verkenner. 

Fuera  di  tur  loke  tin  ariba  menciona,  nan  ta  tene  actividad  dirigi  riba  sirbimento  di  nan 
prohimo,  traha  hunto,  coopera  cu  otro  y  desaroya  nan  mes  optimalmente  como  adulto 
hoben.  Tambe  nan  ta  prepara  nan  mes  bon  ora  nan  mester  bay  reuni  cu  grupo  di  afo  y 
local.  Por  ehempel,  e  grupo  di  verkenner  a  yuda  hopi  den  e  preparacion  di  hubileo  di  100 
aña  di  existencia  di  parokia  Sagrado  Curason. 

Tila  Schwengle,  e  prome  Guido  di  Savaneta,  a  lanta  e  grupo  Jeanne  d'Arc  na  1956.  Kiermen 
cu  e  grupo  ya  ta  existi  mas  o  menos  53  aña.  Tila  a  cuminsa  cu  e  asina  yama 
"Mensenkindkring"  hunto  cu  Oehoe  Sra.  Anna  Jansen  y  lidernan  Marva  Muller,  Margo  de 
Kort,  Chichita  Wever,  Vera  Oduber  y  Jo  Arends.  Mucha  muhenan  di  Savaneta  y  Pos  Chikito 
tabata  bonbini  y  e  grupo  tabata  reuni  tur  siman  bou  di  un  mata  di  kwihi  te  aña  1958.  E  aña 
ey,  Lago  a  regala  e  grupo  un  barak  cu  desafortunadamente  candela  a  destrui  despues.  Dos 
aña  despues,  na  1960,  e  Grupo  Jeanne  d'Arc  y  Hyacintus  a  bolbe  haya  otro  barak  di  Lago. 
Esun  grandi  di  Grupo  Hyacintus  a  keda  den  funcion  te  den  añanan  '80. 

Grupo  Jeanne  d'Arc  a  logra  traha  su  propio  clubhuis  na  1968,  danki  na  trabou  duro  di  su 
miembronan  di  comision  Pief  Albertsz,  Nai  Henriquez,  Johan  Jansen  y  Mario  Ras.  Tila 
Schwengle  ta  corda  con  e  padvindsternan  y  e  lidernan  mes  a  bin  cu  pintura  masha  bunita 
mes  riba  e  murayanan  paden  di  e  clubhuis  cu  lamentablemente  a  bay  perdi  tempo  e  luga  a 
haya  su  renobacion  na  1994. 

Grupo  Jeanne  d'Arc  tabatin  hopi  bon  contacto  cu  e  gruponan  di  afo.  Nan  prome  biahe  tabata 
pa  Punto  Fijo  na  1974,  sigui  pa  Corsou,  Boneiro,  Costa  Rica,  Merida  y  Puerto  Rico. 
Kabouternan  a  keda  bou  guia  di  Oehoe  Sheila  Hunt,  lidernan  Laurina  de  Kort  y  Swinda 
Arends  te  na  1979.  E  tempo  ey  e  grupo  a  drenta  den  un  periodo  di  non-activo  cu  a  dura  te 
1981.  Di  1981  pa  dilanti,  Grupo  Jeanne  d'Arc  a  haya  bida  nobo  y  awe  e  ta  e  grupo  di  mas 
grandi  di  Arubaanse  Padvindsters  Gilde.  Finalmente,  Tila  Schwengle  no  kier  keda  sin  recorda 
kabouter  Mayra  Thijsen,  rondleidster  Glenda  de  Kort  y  Lider  Jo  Arends  pa  nan  aporte 
valioso. 


Dia  12  di  juni  2006,  Arubaanse  Padvinders  Gilde  di  Aruba  a  cumpli  65  aña  di  existencia.  Na 
Savaneta  a  reuni  tur  esnan  cu  antes  a  cuminsa  cu  Padvinderij  na  Aruba.  Tambe  esnan  cu 
ainda  ta  activo  a  bin  cu  nan  grupo  di  Beyisima  cu  ta  consisti  di  mucha  di  4  aña  bay  ariba. 
Tambe  e  kabouternan  y  padvindernan  a  acudi  hunto  cu  e  leidsternan.  Despues  di  e  santo 
sacrificio  di  misa  a  sigui  un  brindis  den  hofi  di  pastorie.  Henter  e  pueblo  di  Savaneta  sigur 

ta  desea  APG  hopi  aña  mas  di  existencia  y  cu  nan  bon  trabou  persevera  pa  guia  nos 
hobennan  den  un  bon  caminda  y  cu  stimacion  pa  Dios  y  prohimo. 

Credit  Union  Sagrado  Curason 

Dia  2  di  juni  1960,  Credit  Union  Sagrado  Curason  a  cuminsa  na  Savaneta.  Na  aña  1964  e  ta 
haya  un  sla  duro,  pero  danki  na  e  trabou  di  Bets  de  Kort  cu  a  rebib'e  y  asina  despues  a  bira 
un  di  e  mihonan  den  Antiyas.  Despues  cu  Bets  de  Kort  a  fayece,  e  organisacion  aki  a  muri 
poco  poco  pa  falta  di  interes. 

Alcohol  Anonymus  (A.A.) 

E  nacemento  di  Alcohol  Anonymus  (A.A)  a  bini  na  fin  di  aña  1954.  Un  matros  alcoholico  a 
bini  abordo  di  un  tankero  di  Lago  y  via  polis  di  Lago  el  a  busca  contacto  cu  Dr.  Turfboer, 
kende  tabata  trata  e  empleadonan  di  Lago  cu  tabatin  problema  di  alcoholismo.  E  matros  aki 
a  conta  e  dokter  tur  cos  tocante  A.  A.  El  a  papia  tambe  mas  di  un  ora  cu  un  pashent  na 
hospital  di  Lago,  cu  tabata  recuperando  for  di  efecto  di  abuso  di  alcohol.  Dr.  Turfboer  a 
yuda  cu  su  tempo  y  capacidad  pa  lanta  e  prome  grupo  di  A.A.,  e  grupo  Divi-Divi,  dia  13  di 
september  1955.  E  alcoholico,  menciona  ariba,  a  bira  e  prome  secretario. 

Na  Savaneta  tambe  tabatin  un  organisacion  di  A.A.  cu  tabata  bou  guia  di  Federico  y 
Bernadeta  Christiaans  cu  tabata  un  apostolado  social,  cu  a  debolbe  na  hopi  famia  e 
trankilidad,  paz  y  alegria.  Despues  cu  Federico  y  Bernadeta  a  sali  pa  motibo  di  salud,  e 
chapter  di  Savaneta  a  caba.  Den  otro  districtonan  si  e  organisacion  ta  activo  ainda. 

Misa  Santa  Famia  na  Pos  Chikito 

Pos  Chikito,  anteriormente  un  bario  di  Savaneta,  un  bario  hopi  trankil  y  religioso,  semper  a 
depende  di  Savaneta  y  Sta.  Cruz  pa  nan  por  a  atende  un  santo  sacrificio  di  misa,  pasobra  no 
tabatin  un  misa  ey.  Pero  poco  poco  e  pueblo  aki  tabata  realisando  su  status  aparte.  Dia  14 
di  mei  1972,  a  cuminsa  cu  un  sacrificio 
di  misa  bou  sombra  di  scol  na  Pos 
Chikito  tur  diadomingo  mainta.  Dia  2 
di  september  e  mesun  aña,  a  lanta  un 
comision  "Centro  Parokial  Pos  Chikito  y 
Sabana  Basora".  E  comision  aki  a 
cuminsa  cu  hopi  animo  bou  direccion  di 
Sr.  Robby  de  Kort,  un  fiel  creyente  di 
Pos  Chikito,  pero  cu  despues  a  perde 
animo  un  poco.  E  prome  problema  cu 
nan  a  topa  tabata  pa  haya  un  pida 
tereno.  Na  1975,  Pastor  Vinck  a  bini 
Savaneta  y  el  a  trece  un  cambio  den  e 
proyecto.  Ora  e  comision  a  bolbe  haci 
un  sondeo,  mayoria  tabata  prefera  un 
kapel  na  luga  di  un  centro.  Na  1976,  a 
bini  cu  un  statuto  cu  awor  ta  indica  cu 
esaki  ta  bira  Kapel  Pos  Chikito  y 


Sabana  Basora.  A  bin  un  directiva  nobo  y  via  un  encuesta  pueblo  a  scoge  e  nomber  "Santa 
Famia",  cu  Monseigneur  Ellis  a  acepta.  Obispo  Ellis  a  pone  un  cruz  pabou  di  Kukwisa 
School,  caminda  cu  lo  construi  e  kapel.  Asina  cu  e  permit  a  keda  cla,  construccion  a 
cuminsa.  Na  aña  1988  a  bendiciona  e  kapel. 

Drgçhg  Çgs  Argl?g 

Un  grupo  di  sacerdote  y  laico  di  Aruba  y  Corsou  a  bin  hunto  na  december  1972  y  augustus 
1973  pa  un  curso  di  Creatividad  Comunitario.  Durante  cuaresma  na  1974  clero  di  Aruba  a 
saca  un  pamfleta  "Na  Tur  Hende  di  Bon  Boluntad",  cu  un  yamada  pa  pone  man  na  obra  y  pa 
drecha  algun  cas  den  mal  estado.  Dia  1  di  juni  1974,  tabatin  un  reunion  pa  esnan  cu  tabata 
interesa  pa  yuda  y  asina  nos  por  considera  e  fecha  aki  como  dia  di  nacemento  di  "Drecha 
Cas  Aruba".  E  movemento  aki  a  bira  un  fundacion  dia  26  di  februari  1975  y  tabata  consisti 
di  tres  grupo  di  hoben  di  Savaneta,  San  Nicolas  y  Noord.  E  meta  tabata  formacion  social  di 
hobennan  door  di  drecha  cas  di  hende  den  necesidad.  E  hobennan  aki  a  drecha  masha  hopi 
cas  den  diferente  bario.  Dos  bes  tras  di  otro,  na  aña  1979  y  1980,  nan  a  gana  "Gouverneur 
drs.  Leito  Jeugdbeker"  pa  nan  trabou  den  comunidad  Arubano.  Tin  miembro  a  haya  e 
condecoracion  di  Ridder  in  de  Orde  van  Oranje  van  Nassau  desplegando  e  trabou  bunita  aki. 
Nos  no  ta  tende  nada  mas  di  e  organisacion  aki. 

Pgrterg  y  çgriQso 

Prome  cu  dokternan  a  cuminsa  traha  na  Aruba  y  cu  tabata  yuda  cu  e  nacemento  di  un  yiu, 
ta  frumun  of  partera  tabata  bin  yuda.  Rosafina  (Ma  Finchi)  Schwengle,  ruman  di  Pief 
Schwengle,  tabata  e  prome  partera  prome  cu  Dr.  George  Hopkins  a  cuminsa  traha  na 
Savaneta.  Hopi  criatura  a  nace  na  Savaneta  na  man  di  Ma  Finchi  Schwengle.  E  tabata  yuda 
hende  den  tur  bario,  Pos  Chikito,  Brazil  y  San  Nicolas.  E  tabata  un  hende  cu  ki  ora  bo  yega 
cerca  dje,  e  ta  duna  bo  kico  cu  e  tin  di  come.  E  tabata  biba  na  Cura  Cabay  cu  cuatro  yiu: 
Hermana  casa  cu  Brenchi  Ras;  Coleta  casa  cu  Eugenio  Henriquez  y  e  dos  yiu  hombernan 
Victor  y  Dominico.  Algun,  desafortunadamente,  tabata  yiunan  atrasa,  sinembargo  no 
tabatin  ora  pa  Ma  Finchi,  pasobra  ki  ora  bo  yega,  sea  den  dia  of  anochi,  e  ta  para  cla  pa 


Otro  frumun  tabata  Ma  Popa  Noguera  casa  cu  Jacobo  Ras  cu  tabata  traha  remedi.  Tambe 
dos  persona  e  tempo  ey,  yiu  di  Corsou  colo  scur,  pero  considera  Arubiano,  tabata  Juan  y 
Victoria  (Ma  Toya)  Peña.  Ora  un  persona  duna  luz,  nan  tabata  bin  yuda,  durante  seis  siman, 
nan  tabata  bin  cushina  y  haci  trabou  di  cas  pa  yuda  te  ora  e  mama  mes  por  haci  su  trabou 
diario  atrobe.  Eregino  ta  conta  cu  nan  tabata  bishita  e  señoranan  constantemente  ora 
tabatin  persona  malo  -  kisas  cu  complicacion  -  pa  duna  luz. 

Loy  Koolman  ta  conta  cu  tempo  el  a  caba  di  nace  y  su  mama  no  tabatin  suficiente  lechi  na 
pecho,  ta  Ma  Toya  tabata  dun'e  e  lechi  di  pecho.  Brigida,  miho  conoci  como  Tida,  yiu  di  Ma 
Toya  tambe  hunto  cu  Loy  tabata  tuma  lechi  na  e  mesun  tempo.  Nan  tabata  yama  nan 
"ruman  di  lechi"  y  nan  a  keda  berdad  mescos  cu  dos  ruman,  cu  respet  y  stimacion  pa  otro. 
Eregino  Ras  tambe  Ma  Toya  a  cria  te  dia  e  mama  mes  por  a  lanta  for  di  cama  door  cu  e 
tabatin  e  malesa  scorbut.  Eregino  mes  tabatin  famia  cu  tabata  partera.  Ta  trata  di 
Prudencia  (Tanta  Dinchi)  cu  tabata  casa  cu  Simon  Kock.  Nan  tabata  biba  na  Rooi  Congo. 
Tanta  Dinchi  tabata  un  partera  reconoci  pa  gobierno.  Tambe  tabatin  Luciana,  otro  famia  di 
Eregino  cu  a  siña  pa  frumun  den  caso  di  necesidad. 

Bautismo 

Antes  e  yiunan  recien  naci  tabata  bon  cuida  te  ora  nan  bira  grandi.  Un  wela  of  bisawela 
tabata  tira  bon  bista  tanto  pa  e  mama  como  e  yiu  pa  asina  e  no  bira  malo  of  haya  hoyada. 
Despues  di  nacemento  hopi  cos  por  pasa  cu  ne,  p'esey  nan  tabata  percura  pa  prome  cu 
ocho  dia  despues  cu  el  a  nace,  batisa  e  mucha.  Ta  busca  un  madrina  y  un  padrino  cu  mester 
ta  bon  catolico.  Pa  hiba  e  mucha  misa,  ta 
un  yaya  ta  carg'e  y  mayoria  bes  esey  ta  e 
wela.  E  ta  bay  cu  e  mucha  tur  lora  den  un 
paña  hunto  cu  e  madrina  y  padrino.  E 
ultimonan  aki  mester  resa  Credo  bon  riba  e 
cabes  di  e  mucha  pa  tur  cos  bay  bon  den  su 


Un  di  e  sacramentonan  cu  a  haya  masha 
atencion  tabata  e  sacramento  di  bautismo. 
A  purba  tur  sorto  di  manera  pa  dun'e  su 
debido  atencion.  Nan  a  purba  di  splica 
contenido  di  bautismo  na  tal  manera  cu  e 
ceremonianan  ta  sali  mas  cla  y  cu  mas 
nificacion. 

Iglesia  catolico  a  conoce  diferente  cambio 
despues  di  añanan  1950  y  esaki  tabata  bisto 
pa  e  parokianonan  di  Savaneta  tambe.  Tabatin  un  ley  na  vigor  di  Monseigneur  van  Ewijk 
(1880),  cu  yiunan  ilegitimo  no  por  a  batisa  riba  diadomingo  y  no  por  tabatin  padrino 
tampoco.  Lo  tabatin  su  motibonan  pa  introduci  e  ley  aki,  pero  na  aña  1965,  obispo  y 
sacerdotenan  a  dicidi  cu  mester  kita  e  ley  discriminatorio  aki. 

Den  e  periodo  di  1972  pa  1973,  a  sali  cuatro  pamfleta  di  banda  di  clero  catolico  di  Aruba  cu 
cada  biaha  a  trata  un  otro  aspecto  di  sacramento  di  bautismo.  Nos  ta  mira  cu  den  varios 
misa,  pila  di  bautismo  a  haya  un  luga  mas  central.  Den  misa  di  Savaneta  el  a  haya  un  luga 
na  presbiterio  na  november  1973.  Esey  ta  nifica  entre  otro,  cu  bautismo  y  su  preparacion 
hopi  biaha  tabata  topico  di  predicashi. 


Un  siman  prome  cu  e  ricibimento,  tabatin  un  "misa 
preparatorio"  pa  e  muchanan  hunto  cu  nan  mayornan. 
Awendia,  e  muchanan  mester  atende  nuebe  misa  tras 
di  otro  unda  pastoor  ta  splica  tur  e  nificacion  di  e 
sacrificio  di  misa  y  encuanto  e  ricibimento  mes.  Na 
Savaneta  esaki  ta  riba  diamars  mainta  pa  8  or  durante 
e  misa.  Door  di  envolvimento  di  e  mayornan,  awor 
nan  mes  por  dicidi  ki  dia  e  mucha  por  ricibi.  Esaki  a 
haci  posibel  tambe  cu  e  mucha  por  ricibi  memey  di  su 
mama  y  tata. 

Tempo  di  pastoor  Potten,  e  tabatin  hopi  problema  cu  ensayo  di  e  muchanan  di  12  aña  cu 
tabata  bay  ricibi,  pasobra  e  muchanan  aki  no  a  bay  scol  y  nunca  a  siña  kico  ta  disciplina. 
Pastoor  a  inventa  un  bon  manera  pa  siña  nan  con  nan  mester  a  cana.  El  a  bin  cu  un  macuto 
di  webo  y  a  pone  uno  na  garganta  di  cada  mucha.  Nan  mester  a  wanta  e  webo  cu  nan 
cachete  y  esun  cu  lag'e  cay,  tabata  haya  un  bofta!  E  idea  di  pastoor  tabata  pa  e  mucha  no 
bira  su  cabes  y  wak  rond.  E  webo  a  yuda! 

Un  mucha  muhe  tabata  cana  hunto  cu  un  mucha  homber,  den  procesion,  preparando  asina 
pa  e  dia  grandi  di  ricibimento.  Den  curso  di  añanan  esaki  a  keda  un  di  e  dianan  culminante 
den  bida  parokial.  Tin  hende  tabata  kere  cu  den  2e  klas  ainda  e  mucha  ta  mucho  jong  pa 
realisa  kico  ta  pasando.  Na  1972,  na  Pos  Chikito  nan  a  experimenta  door  di  permiti 
ricibimento  den  3e  klas  y  esaki  a  resulta  hopi  bon  pa  un  y  tur. 

Confirmacion 


Te  na  aña  1966  un  mucha  cu  haya  su  Prome  Santa 
Comunion  mainta,  ta  haci  su  confirmacion  riba  e 
mesun  dia,  pero  den  oranan  di  atardi.  E  ta  confirma 
su  bautismo.  Ora  e  tin  12  aña  den  e  di  seis  klas  di 
scol  basico,  e  ta  renoba  su  confirmacion.  E  ora  e 
mes  ta  confirma  (pa  medio  di  e  renobacion)  loke  el  a 
haya  di  su  mayornan.  E  mes  ta  bisa  "si"  na  e  bida 
cristian  cu  el  a  haya  dia  di  su  bautismo.  Despues  a 
cambia  e  renobacion  aki  y  na  su  luga  a  bin  e 
confirmacion.  Kiermen  cu  tur  mucha  catolico  ta 
confirma  awor  ora  nan  tin  12  aña  di  edad. 


Namoramento  tabata  y  ta  keda  algo  masha  alegre  y  tin  bes  mas  dushi  cu  e  casamento  mes, 
pasobra  no  ta  tur  ora  e  casamento  ta  resulta  duradero.  Mayornan  di  antes  tabata  hopi 
severo  pa  loke  ta  trata  un  relacion  entre  un  mucha  homber  y  un  mucha  muhe,  specialmente 
di  parti  di  e  mayornan  di  e  mucha  muhe.  E  yiu  muhe  tabata  asina  bon  cuida  cu  no  tabata 
permiti  pa  e  sali  ningun  caminda  su  so.  Asina  tabata  na  henter  nos  isla  y  sigur  na  Savaneta 
tambe.  Namoramento  di  antes  semper  tabata  cuminsa  ora  un  mucha  homber  y  un  mucha 
muhe  topa  otro  y  e  wowo  di  un  ta  cay  p'e  otro.  Anto  hopi  biaha  un  di  nan  no  sa  mes  cu 
esun  su  wowo  a  cay  p'e,  ta  di  otro  fuente  e  ta  haya  sa  cu  tin  un  atraccion  p'e.  E  encuentro 
aki  tabata  sosode  sea  na  un  actividad  familiar,  na  caminda  pa  misa,  of  na  lof.  Na  e 
momento  ey  nan  dos  no  por  a  ni  papia  cu  otro  ainda.  Poco  despues,  pa  e  namoramento  of 
freimento  cuminsa,  pero  scondi,  e  yoncuman  y  e  mosa  of  galiña,  manera  nan  tabata  yam'e 
e  tempo  ey,  ta  regala  otro  un  lenso  cu  su  nomber  skirbi  riba  dje.  Pa  atrae  e  mucha  muhe,  e 
yoncuman  tabata  uza  yerbe  di  hole  tras  di  su  horea,  pasobra  e  tempo  ey  no  tabatin  colonia. 
Pa  laga  e  mayornan  di  e  mucha  muhe  sa  encuanto  e  namoramento,  un  persona  den  famia 
ta  dirigi  un  carta  na  e  mayornan  ey.  No  tabata  permiti  pa  e  mucha  muhe  mishi  cu  e  carta, 
pero  e  ta  puntra  su  mayornan  y  henter  e  famia  si  nan  ta  di  acuerdo.  Si  e  contesta  ta 
positivo,  anto  e  mucha  homber  ta  haya  e  mensahe  cu  e  ta  bonbini.  Pero  e  mayornan  di  e 
mucha  homber  mester  bin  haci  un  bishita  y  cera  conoci  cu  e  famia  di  e  mucha  muhe.  Asina 
e  bishita  di  ambos  banda  ta  sigui.  E  tempo  ey,  si  namora  un  hende  divorcia,  tabata  un 
berguensa,  algo  teribel!  Comunidad  no  tabata  tolera  esey. 

Tambe  tabatin  un  str 
yoncuman  tambe  tin  ci 


ormalmente,  e  mester  bi: 
imento  di  man".  Despu 
imia  gusta  e  manera  di  e 
:rloof).  No  ta  tur  tabata  c 
tabata  keda  stipula.  Si 
bata  entrega  otro  un  lens 
riba  e  lenso  aki  y  mester 
;ce  cu  ne  un  pleitamento 


E  gran  dia  -  E  casamento 


Gezaghebber  Jacob  Thielen  II,  na  aña  1889,  a  haci 
posibel  cu  hende  por  a  casa  na  Noord  y  Savaneta.  Na 
Savaneta,  den  añanan  1900,  un  pareha  por  a  casa  pa 
raad  (casa  pa  ley)  den  un  cuarto  dilanti  di  e  cas  di  Sr. 
Emiliano  de  Cuba,  unda  un  oficial  di  gobierno  tabata 
bini  un  bes  pa  siman.  E  custumber  tabata  cu  mester 
tin  por  lo  menos  dos  testigo  ora  di  casa  pa  raad. 

Segun  Edwin  de  Cuba  ta  conta,  despues  di  Emiliano,  ta 
su  mayornan,  Moises  Emanuel  de  Cuba  casa  di  Maria 
Ermenegilda  Harms  cu  nan  tres  yiunan  a  bin  biba  ey:  Edwin  Oscar  Joseph  de  Cuba  y  su  dos 
rumannan.  Edwin  ta  casa  cu  Maria  Theresita  (Chita)  Arendsz,  yiu  di  Maximo  Arends  y  Nano 
Jacobina  Nicolasa  Noonchi  Wever.  Despues  algun  otro  pareha  por  a  casa  na  cas  di  Enrique 
Arends.  Pa  raad  (pa  ley)  nan  por  a  casa  na  colo,  pero  na  misa  si,  mester  a  casa  na  blanco. 
Prome  cu  esey,  e  ceremonia  tabata  tuma  luga  den  scol  bieu  den  cura  di  misa. 

Pa  misa  nan  por  a  casa  prome  of  despues  di  e 
casamento  pa  raad.  Tin  pareha  cu  a  casa  pa  misa 
so.  Den  e  caso  aki,  si  un  pareha  casa  pa  misa  so, 
e  yiunan  tabata  keda  carga  e  fam  di  e  mama.  Ta 
ora  cu  a  casa  pa  raad,  automaticamente  e  yiunan 
tabata  carga  fam  di  e  tata.  Esey  tabata  un  di  e 
motibonan  tambe  cu  tabatin  rumannan  cu  tabata 
carga  diferente  fam.  Ora  nan  no  tabata  catolico, 
nan  no  por  a  casa  den  misa  mes,  pero  den 
sacristia.  Awendia  bo  no  por  casa  pa  misa  si  bo 
no  a  casa  pa  raad.  Tambe  si  acaso  bo  casa  cu  un 
miembro  di  bo  famia,  por  hempel  primo  cu  prima, 
bo  mester  pidi  permiso  cerca  obispo.  E  tempo  ey  tin  di  nan  tabata  uza  un  burico  como 
medio  di  transportacion  pa  bay  casa.  Tin  otro  cu  tabata  cana  na  pia  for  di  Savaneta  te  na 
Pos  Chikito  of  visa  versa,  anto  cu  20  pareha  pa  compaña  nan.  Despues  di  tempo  tur  esaki  a 
cambia  pa  medio  di  transportacion  di  motor.  Podise  e  unico  cos  cu  no  a  cambia,  ta  cu  nunca 
nan  ta  yega  na  tempo  ora  di  casamento.  E  ta  un  mal  custumber  of  parti  di  cultura  di  e 
Arubiano? 

Na  Savaneta  tin  varios  ruman  homber  di  e  mesun  famia  cu  a  casa  cu  varios  ruman  muhe  di 
e  otro  famia.  Esaki  ta  nifica  cu  e  yiunan  ta  primo  di  dos  banda,  of  miho  bisa  primo  encarna 
of  primo  ruman. 


Gezgghelplper  y  prg  di  Qfiçing 

Bou  gezaghebber  Gerard  Raven  Zeppenveldt  (1901-1909)  a  bin  e  custumber  cu  ta  tene  ora 
di  oficina  banda  di  su  oficina  na  Playa,  tambe  na  Santa  Cruz  y  Savaneta  den  un  cas 
particular.  A  mantene  e  custumber  aki  te  den  tempo  di  gezaghebber  Jan  Frederik  (Frits) 
Quast,  cu  tabata  gezaghebber  for  di  1920  -  1928.  Pa  hopi  hende  e  tempo  ey  a  resulta  cu  e 
biahe  pa  Playa  tabata  inconveniente.  Rond  di  1925,  gezaghebber  Quast  tabata  atende 

publico  cada  pasa  un  siman.  E  casita  cu  a  huur  special  pa  esaki  tabata  e  mesun  cas  unda  e 
parehanan  tabata  contrae  matrimonio  tambe,  esta  e  cas  di  Emiliano  de  Cuba. 

Oficina  di  estado  civil 

Dia  24  di  juli  1935,  Gezaghebber  Isaac  Wagemaker  a  manda  un  aviso  cu  ta  participa  cu 
entrante  1  di  augustus  1935  tin  ocasion  pa  duna  op,  reconoce  yiu,  kita  nomber,  duna  man, 
casa,  etc.  na  cas  di  Izaak  Maduro  na  Sta.  Cruz  y  na  cas  di  Enrique  F.  Arends  na  Savaneta. 
Na  Sta.  Cruz  tur  diamars  di  1.30  or  pm  pa  4.30  or  pm  y  na  Savaneta  tur  diahuebs  di  1.30  or 
pm  pa  4.30  or  pm.  E  motibo  tabata  cu  e  oficina  na  Oranjestad  lo  tabata  cera  e  atardinan 
ariba  menciona.  "Duna  op"  ta  nifica  registra  nomber  di  e  yiu  recien  naci  y  "duna  man" 
kiermen  cu  b'a  compromete  bo  mes  pa  sigui  namora  e  mucha  muhe  fielmente  cu  e  meta  pa 
casa  despues. 

Antes  na  Aruba,  no  tabatin  dokter  y  ta  e  parteranan  tabata  atende  nacemento  di  un  yiu, 
mientras  e  curiosonan  tabata  atende  cualkier  malesa  chikito.  Nos  grandinan  tabata  uza 
masha  hopi  remedi  di  tera  e  tempo  ey.  Popa  Ras  y  Ma  Fienchi  Schwengle  tabata  e 
parteranan  di  mas  conoci  na  Savaneta.  Ma  Fienchi  a  traha  mas  di  30  aña  como  partera. 
Semper  el  a  traha  riba  su  mes,  pero  e  ultimo  añanan  di  su  bida  si  el  a  traha  bou  di  dokter. 
E  dokter  a  bis'e  cu  e  por  wel  di  cobra  hende  pa  su  trabou,  pasobra  e  mester  corda  riba  su 
mes  tambe.  Tabatin  hende  cu  no  kier  a  bay  ni  hospital  di  Lago,  pasobra  nan  tabata 
custumbra  cu  Ma  Fienchi  kende  tabata  yuda  nan  cu  hopi  cariño. 

Den  e  tempo  ey,  ta  e  parteranan  tabata  bay  "duna  op"  e  nomber  di  e  yiu  recien  naci.  Popa 
tabatin  e  mal  custumber  di  bruha  e  famnan,  pasobra  un  aña  e  ta  duna  fam  di  tata  y  e  otro 
aña  e  tabata  duna  esun  di  e  mama.  Esey  a  haci  cu  por  ehempel  dos  ruman  tabata  carga 
diferente  fam.  Hasta  e  tabata  duna  e  recien  naci  su  mesun  fam,  bisando  nan  na  oficina: 
"Otro  yiu  di  Popa  Ras".  Ta  ser  bisa  tambe  cu  algun  tata  ta  bay  duna  op  cu  betro  den  curpa 
of  wayaba  cu  nan  no  sa  ni  con  pa  skirbi  nan  mes  fam  corecto.  Hopi  biaha  nan  tabata  uza  e 
forma  fonologico,  pues  manera  bo  ta  pronuncie,  asina  bo  ta  skirbie.  P'esey  awendia  bo  ta 
ripara  cu  den  un  famia  tin  diferente  ruman  cu  ta  carga  e  fam,  pero  no  mescos  skirbi. 
Tabatin  un  caso  na  Savaneta  unda  e  tata  a  bay  duna  op  nomber  di  dos  yiu  morocho.  E  tata 
a  duna  e  prome  nomber  y  despues  ora  nan  a  puntr'e  ki  nomber  e  ta  duna  e  otro,  el  a  bisa: 
"Dun'e  e  mesun  nomber".  Mas  cu  claro  esaki  a  trece  masha  hopi  problema,  specialmente 
ora  un  di  nan  a  muri,  pasobra  tur  dos  tabatin  e  mesun  nomber  y  fecha  di  nacemento. 

Na  Savaneta  tabatin  un  trahado  di  remedi  di  tera  cu  nan  tabata  yama  Dr.  Wichi  Henriquez. 
E  tabata  hopi  bon  den  su  trabou  y  tabata  yuda  mucha  cu  haya  hoyada  ora  cu  wowonan 
malo  mira  nan  cu  casi  nan  ta  muri.  Por  bisa  cu  practicamente  e  tabata  saca  nan  for  di  den 
santana.  E  tabata  un  curioso  di  Savaneta  y  becindario  unda  e  tabata  yuda  hopi  hende, 
tambe  esnan  cu  tabata  sinti  biento.  Pero  nunca  e  por  a  haya  un  reconocimento.  E  hendenan 
aki  a  haya  un  inspiracion,  un  don  for  di  Dios  pa  por  a  haci  e  trabou  aki,  mescos  cu  Ma  Mona 
cu  tur  hende  a  conoce.  Nan  tabata  haya  nan  logro  door  di  oracion,  anto  un  fe  y  creencia  cu 
ta  haci  cu  Dios  ta  scucha  nan  y  laga  nan  obra  na  su  nomber. 

Sr.  Lermie  Arends  tabata  conoci  como  Buchi  Lermie  Ranca  Nayo,  pasobra  e  tabata  mescos 
cu  un  dokter  di  wowo.  E  tabata  saca  nayo  for  di  den  wowo  di  hende,  cu  un  cabey  di  rabo  di 
burico  of  cabey  di  hende  muhe. 

Dokter  na  Savaneta 


Tabata  un  epoca  cu  Dr.  Horacio  Oduber,  tabata  pasa  riba  su 
cabay,  tene  consulta  y  tambe  haci  operacion,  pero  na  su  cas 
Quinta  del  Carmen  na  Bubali,  cual  cas  ainda  ta  existi.  Un 
caso  lamentabel  tabata  esun  di  Sintiago  Henriquez.  E  tabata 
traha  na  e  compania  di  fosfaat  y  a  conta  su  compañeronan  di 
trabou,  cu  el  a  soña  cu  e  mina  di  fosfaat  a  tap'e.  Nan  a  harie 
y  a  bis'e:  "Coy  loco".  Pero  e  mesun  dia  el  a  haya  e  accidente 
y  mina  a  tap'e!  Ora  nan  a  sac'e,  su  situacion  tabata  basta 
critico;  nan  a  hib'e  Playa  den  boto.  Pa  mala  suerte  tabata  net 
e  dia  cu  Dr.  Oduber  a  sali  bay  pariba.  Nan  a  bin  bek  pariba 
pa  busca  e  dokter,  pero  prome  cu  nan  a  yega  el  a  muri. 


dokter  ta  depende  di  e  bandera. 
E  hendenan  tabata  paga  segun  n 


Na  aña  1903,  Dr.  George  Richard  Hopkins  a  cera  un 
contract  cu  e  gobierno  Hulandes  pa  bin  traha  na  Aruba.  El 
a  bin  como  un  oculista  (dokter  di  wowo)  y  tabata  bin  duna 
consulta  na  Savaneta  na  1909.  Pa  straño  cu  e  por  zona, 
pero  ta  masha  hopi  yiu  a  nace  na  su  man.  E  tempo  ey 
Anita  Kock,  casa  di  Pipi  Bisslick,  tabata  hisa  un  bandera  cu 
e  letter  "D"  cora  riba  dje  tur  diahuebs  mainta.  E  letter  "D" 
tabata  representa  e  palabra  "Dokter".  Den  un  cuarto  di  cas 
di  Shon  Bechi  e  dokter  tabata  tene  su  consulta.  Nan  ta 
conta  cu  e  dokter  tabata  bin  samina  hende  den  e  casita  di 
torto  di  Sr.  Cai  Wolter.  E  cas  tabatin  e  nomber  "Horizonte." 
Ora  cu  e  bandera  bay  halto,  tur  hende  sa  cu  e  dokter  ta  na 
Savaneta.  Nan  tabata  wanta  e  palo  di  bandera  cu  piedra 
pa  biento  no  tumb'e.  E  bandera  di  paña  tabata  grandi,  colo 

Dr.  Hopkins  y  Sra.  Hopkins  riba  dje.  E  presencia  di 
an  por  of  nan  ta  trece  mercancia,  manera  webo,  etc.  Anita 


Dr.  Hopkins  den  su  finca 

tabata  traha  koffie  cu  pannekoek  pa  e  dokter  y  pa  e  boticario  Sr.  Dudu  Eman,  kende 
despues  tambe  a  lanta  e  prome  banco  na  Aruba,  esta  Aruba  Bank.  Si  mester  hiba  hende 
Playa  pa  atende  dokter  of  pa  bay  hospital,  tabata  transporta  nan  sea  carga  na  man  of  cu 
burico  pa  yega  na  e  barco  hancra  na  Savaneta.  Ainda  tin  hende  ta  corda  e  caso  di  Nina 
Schwengle,  wela  di  juffrouw  Nina  cu  a  bira  malo  y  cu  no  por  a  cana.  Pa  nan  por  a 
transport'e  cu  boto  pa  Playa,  nan  mester  a  carg'e  riba  stoel  manera  Papa  di  Roma  pa  lama 
pazuid  di  misa,  unda  nan  a  bah'e  den  e  boto  cu  mester  a  hib'e  Playa. 

Na  Aruba,  Dr.  Hopkins  y  su  famia  a  biba  den  un  cas  den  Nassaustraat  (awor  Caya  Betico 
Croes)  y  tambe  na  Matividiri.  Na  Matividiri  nan  a  forma  un  hardin  cu  mata  di  dader  na  aña 
1921.  Dr.  Hopkins  tabata  e  pionero  y  socio  di  e  Palm  Beach  Real  Estate,  e  prome  plantacion 
di  mata  di  coco  na  boulevard  na  aña  1929. 

Aña  1919,  tabata  un  aña  di  secura,  pobresa  y  malesa  y  esey  a  duna  Dr.  Hopkins  hopi 
trabou.  El  a  parti  lamunchi  of  awa  di  lamunchi  pa  combati  scorbut.  Algun  hende  tabata 
bisa  cu  cada  pashent  mester  a  gasta  100  lamunchi  pa  cura  e  scorbut.  Scorbut  ta  un  malesa 
causa  pa  falta  di  vitamina  "C". 

Dia  31  di  juli  1972,  na  edad  di  88  aña,  Dr.  Hopkins  ta  muri  den  St.  Elizabeth  Hospital  na 
Corsou  y  ta  dera  den  santana  protestant  den  Roodeweg  na  Corsou. 

Den  e  buki,  The  Lago  Colony  Legend  di  Sr.  James 
L.  Lopez  &  Son  (Sr.  Vic  Lopez),  Volumen  III,  nos 
por  lesa  cu  Dr.  Hopkins  ainda  tin  un  nieta,  di 
banda  di  e  mama,  cu  ta  biba  na  Aruba  cu  yama 
Nancy  MacEachern.  Door  di  esey  mi  a  haya 
contacto  cu  ne  y  su  ruman  homber,  Sr.  Don  y  casa 
Lily  MacEachern  kende  a  trece  hopi  informacion  y 
potret  pa  mi  for  di  Merca. 

Na  aña  1932  oficialmente  Savaneta  ta  haya  su 
prome  dokter,  annex  botica,  caminda  Shon  de  Kort 
a  traha  casi  cuarenta  aña.  E  dokternan  cu  a 

Don  MacEachern,  nieto  di  Dr.  Hopkins 

duna  servicio  na  Savaneta  te  awor  ta:  Dr.  Coco  Arends,  Gelfman,  Engelbrecht,  Spitzer,  de  la 
Fuente,  Emmanuels,  Turner,  Brands,  Oostendorp,  Dennert,  Ponse  y  Tromp. 

Gobierno  a  traha  un  cas  di  dokter  na  Savaneta  na  aña  1953. 

"Mi  a  nace  na  Savaneta,  mi  hendenan  ta  di  Savaneta,  mi  a  bay  scol  aki  y  semper  mi  tabatin 
deseo  pa  traha  na  Savaneta",  asina  dokter  di  cas,  Dr.  Tromp  (Sra.  Geerman-Tromp)  a  bisa 
na  ocasion  di  cien  aña  di  existencia  di  parokia  Sagrado  Curason.  Dokter  Tromp  a  cuminsa 
traha  na  Savaneta  na  januari  1984.  Kiermen  cu  actualmente  e  tin  mas  di  binti  aña  sirbiendo 
como  dokter  di  cas  di  e  parokia  cu  tanto  e  ta  stima.  Su  trabou  practico  ta  consisti  di  mas  o 
menos  3000  pashent  y  diaramente  e  ta  atende  25  pa  30  hende. 

Segun  dokter  Tromp,  e  bentaha  cu  e  tin  como  Savanetera  ta  cu  e  conoce  e  hendenan  di 
Savaneta  y  nan  famianan  bon  y  sa  kico  ta  come  y  bebe  den  nan  cultura  y  tradicion  y  kico  ta 
nan  parti  fuerte  y  menos  fuerte.  E  ta  gusta  traha  na  Savaneta  y  ta  contento  di  a  ripara  cu 
su  pashentnan  a  haya  mas  di  bisa  durante  e  añanan,  algo  cu  semper  el  a  stimula  den  su 
practica. 

Dokter  Tromp  su  deseo  ta  pa  wak  cierto  cambio  na  Savaneta  y  lo  kier  pa  Savaneta  converti 
su  mes  den  mas  cu  djis  un  luga  door  di  cual  hende  ta  pasa  na  caminda  pa  Playa  of  San 
Nicolas.  Esaki  ta  un  bon  punto  cu  Dr.  Tromp  ta  trece  padilanti.  Ta  cuanto  hende  ta  realisa 
cu  mayoria  bes  cu  bo  ta  trafica  for  di  un  punto  di  e  isla  pa  e  otro,  bo  ta  pasa  door  di 
Savaneta  sin  pensa  riba  un  luga  simpel  pero  cu  e  historia  di  mas  grandi  di  nos  isla... 

E  ta  haya  e  Pisina  Olimpico  hopi  bon  y  bunita,  pero  e  lo  kier  mira  mas  oportunidad  pa 
recreacion  den  e  districto,  specialmente  pa  e  hobennan.  Alabes  e  lo  kier  pa  e  centro  di 
Savaneta  bira  mas  atractivo  cu  luga  pa  haci  compras  y  talbes  cu  su  mes  centro  comercial  y 
ta  di  opinion  cu  pueblo  di  Savaneta  tambe  tin  e  derecho  riba  parti  di  e  adelanto  y  desaroyo 
cu  a  toca,  por  ehempel  e  districto  di  Noord.  E  ta  spera  ademas  cu  e  hendenan  sigui  aprecia 
loke  tin  na  Savaneta  y  no  bay  Playa  of  San  Nicolas  pa  haci  compras,  pero  pa  bishita  nan 
mes  banco,  supermercado  y  otro  tienda. 


Antes  tur  hende  di  Savaneta  mester  a 
bay  Playa  of  San  Nicolas  pa  haya 
tratamento  di  djente.  Tambe  tempo  Lago 
a  habri  su  refineria,  tabatin  un  dentista 
den  servicio,  pero  riba  contract,  pasobra 
e  no  tabata  un  empleado  di  Lago.  Tabata 
dentista  Reeve  cu  a  trata  masha  hopi 
empleado  y  nan  famia.  Su  clinica  tabata 
den  un  cas  den  e  careda  di  casnan  200, 
den  Lago  Colony. 

E  prome  y  unico  dentista  cu  ta  traha  for 
di  1978  te  awor  na  Savaneta  ta  Dr. 
Johnny  A.  Hernandez  situa  na  Savaneta 
45.  Johnny  a  studia  na  Universidad  de 
Venezuela,  Caracas  y  a  gradua  dia  21  di 
maart  1975.  E  ta  yiu  di  Jose  A. 
Hernandez  y  Catrin  Hernandez-Rasmijn  cu  ta  biba  na  Junco,  Venezuela.  Jose  ta  di  origen 
Venezolano  y  Catrin  ta  un  Arubiano,  yiu  di  Janchi  Rasmijn  y  Dolorita  Vrolijk.  Johnny  a  casa 
cu  Lucia  A.  Croes  di  Aruba,  na  Caracas,  Venezuela.  Nos  tabatin  e  honor  di  atende  e 
ceremonia  bunita  aki.  E  fiesta  a  sigui  na  cas  di  e  mayornan. 

Sgntgng  ng  Sgvgnet9 

Muy  probablemente  poco  hende  sa  of  por  realisa  ta  cuanto  santana  tabatin  of  tin  ainda  na 
Savaneta.  Hopi  conoce  e  santana  actual  y  e  santana  chike  dilanti  di  esun  actual,  pero  tin 
varios  mas,  sin  conta  esunnan  na  unda  cu  continuamente  ta  topa  cu  e  restonan  di 
Indjannan.  Segun  e  contactonan  cu  mi  tin  cu  Sr.  Loy  Koolman,  e  ta  splica  mi  cu  tin  algun 

den  Savaneta  pa  e  mustra  mi  nan. 

Dia  17  di  januari  2008,  mi  primo  Dolfi  Kock  di  Weg  Seroe  Preto  #43-E,  un  fotografo,  hunto 
cu  Loy  Koolman  y  ami  a  bay  bishita  e  santananan  aki  pa  nos  saca  potret  di  nan.  Loke  nos  a 
haya  tabata  tristo  pa  mira  con  decai  y  kibra  algun  graf  a  keda.  E  motibo  di  lamento  aki 
tabata  cu  Loy  y  ami  ta  realisa  cu  di  berdad  e  grafnan  di  e  santananan  aki,  di  mas  bieu  di 
Aruba  cu  ta  parti  di  historia  di  Aruba,  ta  bay  perdi.  Loy  a  mustra  nos  e  santananan  y  Dolfi  a 
saca  tur  e  potretnan  pa  cual  nos  ta  masha  agradecido,  pasobra  manera  mi  a  mira  ta 
potretnan  historico  so  ta  keda  pa  nos  futuro  generacion.  Potret  ta  bisa  tur  cos. 

Antes  nan  tabata  traha  e  grafnan  aki  di  e  tipo  cilindrico  cu  nan  tabata  yama  grafnan 
colonial.  E  forma  di  graf  ta  un  mita  cilindro  riba  un  fundeshi.  Pa  yena  e  graf  nan  tabata 
uza,  fuera  di  tera,  tambe  piedra  grandi.  E  tempo  ey  tabata  pleister  e  tumbanan  mas  antiguo 
cu  santo  y  calki  y  despues  blancha  nan.  Mayoria  biaha  tabata  tira  algun  pida  di  aloé  den  e 
awa  di  calki.  E  santana  aki  ta  testigo  poco  comun  di  e  historia  colonial  di  Aruba. 

En  general  ta  tristo  si  nos  ripara  con  algun  graf  den  e  otro  santananan  ta  kibra  of  dera  y 
asina  nan  ta  disparce.  Esnan  cu  ta  haci  esaki,  no  ta  realisa  e  daño  cu  nan  ta  causa  na  nos 
historia.  Tampoco  tin  hende  cu  ta  realisa  cu  e  famia  a  paga  pa  traha  nan.  Ta  parce  cu  nan 
no  ta  compronde  cu  esaki  ta  e  luga  cu  e  famia  ta  bay  hiba  krans  of  resa  pa  e  defunto  stima. 

Santana  di  Indjan 

E  prome  santana  na  Savaneta  tabata,  si  nos  kier  yam'e  santana  inoficial,  esun  di  e 
Indjannan,  pasobra  coy  for  di  misa  Sagrado  Curason  bay  nort,  ta  varios  skelet  humano  of 
tambe  yama  carpachi  di  Indjan  nan  a  haya  den  e  bario  aki  y  hopi  cerca  di  otro,  loke  ta  nifica 
cu  e  Indjannan  tabatin  nan  santana  tempo  di  nan  tempo.  Manera  mi  a  menciona  den  e 
capitulo  di  Pre-Columbia,  net  panort  di  clinica  di  Dr.  Tromp,  na  aña  2003  y  2005,  e 
trahadonan  di  e  compania  Hernac  N.V.  a  topa  cu  material  arkeologico,  un  skelet  humano  y 
despues  e  departamento  cientifico  di  Museo  Arquelogico  a  coba  y  documenta  shete  skelet 
humano  dera  ey.  Esaki  indudablemente  ta  duna  nos  un  prueba  cu  e  Indjannan  tabatin  un 
santana  den  e  bario  aki. 

Santana  Commandeurs 

Sin  conta  esunnan  di  e  Indjannan,  e  prome  santana  di  Aruba  tabata  na  Savaneta  Grandi, 
pasobra  manera  mi  a  splica  caba,  ta  ey  nos  historia  a  cuminsa.  Algun  di  e  santananan 
chikito  tabata  yama  chike.  Mi  ta  bay  splica  un  pa  un,  pa  asina  nos  hendenan  sa  unda  nan  ta 
keda  y  mi  ta  inclui  algun  potret  pa  ilustra  nan. 

Santana  Commandeurs  ta  situa  den  un  cunucu 
di  Sr.  Nicolaas  (Coyashi)  Rafini  casa  cu 
Eufemia  Ras  y  e  luga  ey  un  tempo  tabata 
yama  Savaneta  Grandi  y  awor  Sero  Alejandro. 
Coyashi  a  nace  na  Aruba  dia  19  di  juni  1891  y 
a  muri  na  Aruba  dia  12  di  februari  1974.  Su 
casa,  Sra.  Eufemia  Ras  a  nace  na  Aruba  dia  13 

di  april  1891  y  a  muri  na  Aruba  dia  12  di  juni  1965.  Dia  nos  a  bay  saca  e  potretnan,  nos  a 
haya  resto  di  dos  kelder  traha  di  piedra,  cu  nan  a  hala  y  a  pone  bou  di  un  mata,  net  pazuid 
di  e  cas  Sero  Alejandro  5-H. 

Segun  Sr.  Alfredo  (Boei)  Rafini,  yiu  di  e  doñonan  di  e  cunucu,  esta  Nicolaas  Coyashi 

Rafini  y  Eufemia  Ras,  aki  tabatin  cinco  kelder.  Aparentemente  aki  ta  dera  e  prome 
commandeur  di  Aruba,  esta  Sr.  Hendrick  Martens  y  su  famia,  kende  a  goberna  nos  pais  na 
aña  1660.  E  santana  aki,  segun  mi,  no  tin  nomber  y  ami  lo  yam'e  Santana  Commandeurs 
pa  motibo  cu  aki  ta  unda  nos  prome  commandeur  y  su  famia  ta  dera.  Pero  nos  no  mester 
confundi  e  nomber  aki  cu  esun  cu  tabata  na  Commandeursbaai  cu  na  aña  1885  a  bira 
Santana  San  Hose  cu  ta  keda  den  cura  di  e  actual  Wit-Gele-Kruis  na  Savaneta  254. 

Net  pazuid  di  e  santana  aki  tabata  situa  e  prome  cas  di  e  commandeur  cu  mi  a  referi  na  dje. 
Tambe  segun  Boei,  banda  di  e  trankeranan,  parti  zuid  di  e  caminda  tabatin  un  kapel  chikito, 
pero  nan  a  kibr'e  y  der'e. 

Dia  28  di  juli,  2008,  ora  mi  a  hiba  Srs.  Hugo  Mohamed  y  Bertrando  Christofer  De  Laney  di 
Monumentenburo,  nos  a  ripara  cu  a  move  e  dos  resto  di  keldernan  for  di  nan  luga,  pero  nos 
no  por  a  distingui  unda  exacto  e  luga  tabata.  Siguiendo  cu  mi  investigacion  mi  a  bin  haya 
sa  kende  a  mov'e  pa  motibo  di  construccion  di  un  cas  nobo,  pero  pa  privacidad  di  e  persona, 
lo  mi  no  menciona  e  nomber.  E  sitio  original  tabata  keda  pabou  di  cas  di  Pol  Rafini,  yiu  di 
Coyashi  Rafini.  Dia  20  di  augustus,  mi  a  bolbe  bay  cu  Srs.  Bertrando  Christofer  DeLaney  y 
Roland  Lejuez  di  Monumentenburo  pa  mustra  nan  e  luga  exacto.  Nan  a  keda  di  restaura  e 
santana  aki  y  tambe  traha  un  heki  rond  di  dje  pa  proteccion,  pasobra  e  ta  keda  pega  cu  un 
caminda. 

Santana  San  HQse 

Na  aña  1857  pastoor  de  Vries  ta  nota  cu  el  a  dera  un  defunto,  esta  Sra.  Joanna  Catharina 
Tromp  di  46  aña  di  edad,  un  habitante  di  Noord,  den  e  santana  di  Commandeursbaai. 
Joanna  tabata  mama  di  Jose  Tromp,  un  Savanetero  conoci  como  Padjoc.  E  tempo  ey  nan 
tabata  dera  varios  defunto  na  diferente  luga,  manera  Casi  Bari,  "den  desierto",  of  cerca  di 
Hooiberg,  etc.  Dia  18  di  mei  1881,  Jose  Vicente  de  Cuba  casa  cu  Carlota  Suarez  a  muri  y 
nan  a  dera  nan  den  e  santana  aki.  Dia  13  di  februari  1887,  Carlota  ta  muri  y  ta  der'e  tambe 
ey.  Ora  nos  a  bishita  e  grafnan,  nos  a  constata  cu  uno  ainda  ta  intacto  y  e  otro  ta  mita 
kibra.  Nan  ta  e  tipo  cilindrico  y  blancha  cu  calki.  E  otronan  no  t'ey  mas.  Recientemente 
Monumentenburo  a  restora  e  dos  grafnan  cu  a  keda  y  tambe  a  haci  un  bunita  limpiesa  di  e 
luga,  algo  cu  tur  Savanetero  lo  mester  ta  orguyoso  di  dje.  Mi  ta  sigur  tambe  cu  tur 
Savanetero  lo  elogia  e  trabou  bunita  aki,  pasobra  esaki  indudablemente  lo  percura  pa  laga 
algo  di  nos  historia  pa  nos  futuro  generacion. 


For  di  aña  1885,  e  santana  di  Commandeursbaai  a  haya  e  nomber  santana  San  Hose.  Un  di 
nos  grandinan,  Sr.  Cojashi  Thijsen,  segun  mi  un  Nortero,  na  edad  di  80  aña  a  muri  y  a  der'e 
den  e  Santana  San  Hose  aki.  E  Coyashi  Thijsen  aki  no  ta  esun  cu  tabata  biba  na  Savaneta 
77  .  E  ultimo  aki  ta  dera  den  e  santana  actual.  Pastoor  Josephus  van  der  Veer  di  Sta.  Cruz 
cu  a  caba  di  tuma  luga  di  pastoor  Vuylsteke  over,  ta  bin  pa  dera  e  defunto  den  e  santana 
aki.  E  ta  situa  den  e  cura  di  Wit-Gele-Kruis,  antes  yama  e  luga  di  pisa  mucha,  esta 
Savaneta  254.  Aki  ta  dos  graf  so  nos  a  haya  y  den  mal  estado.  E  tabata  pertenece  na 
Manshi  di  Ma  Neya,  cu  despues  a  bay  parti  den  varios  doño.  Segun  mi  ta  compronde  cu 
awor  e  ta  pertenece  na  Emmy  v/d  Linden. 

Dia  28  di  juli  2008,  Srs.  Hugo  Mohamed  y  Bertrando  Christopher  Delaney  di 
Monumentenburo  a  bin  bishita  mi  pa  mi  yuda  nan  cu  e  storia  di  e  santana  aki,  cu  nan  kier 
restaura.  Segun  Sr.  DeLaney,  nan  a  cuminsa  cu  e  trabou  dia  9  di  juli  y  dia  17  di  juli,  nan  a 
termina  cu  e  grafnan.  Pero  ainda  nan  mester  haci  algun  otro  cambio.  Cu  mucho  gusto  mi  a 
duna  nan  mi  cooperacion  y  mi  a  entrega  nan  e  storianan  di  e  santananan  di  Savaneta.  Mi  a 
bisa  nan  tambe  cu  tin  mas  santana  na  Savaneta  y  dos  dia  despues  mi  a  bay  cu  nan  pa 
mustra  nan  esun  di  Commandeurs  na  Sero  Alejandro  y  e  santana  chike,  dilanti  di  e  santana 
actual.  Nan  a  priminti  cu  nan  lo  bay  restaura  nan  tambe. 

Un  otro  sitio  di  un  graf  cu  Loy  a  mustra  nos  ta  unda 
nan  a  dera  Sr.  Pedro  Schwengle  casa  cu  Rosefina 
(Ma  Fienchi)  Schwengle-Schwengle,  net  memey  di  e 
caminda  di  santo  cu  ta  pasa  pazuid  di  e  ex-tienda  di 
famia  Jan  Vis.  Pedro  y  Ma  Fienchi  ta  primo  carnal, 
esta  nan  ta  primo  ruman.  Srs.  Mohamed  y  Delaney 
ta  altanto  di  e  sitio  aki  tambe. 

Den  siglo  18  tabatin  un  tereno  net  panort  di  e 
stacion  di  gasolin  na  Savaneta  cu  tabata  pertenece 
na  santana  San  Hose.  Den  e  buki  "Nos  Bieunan  Ta 
Conta"  di  Sr.  Mario  Koolman  y  compila  pa  Theolindo 
Lopez,  tabatin  masha  hopi  cos  horibel,  dramatico, 
espantoso  skirbi  cu  tabata  pasa  ey.  Tabatin  un  cas  tambe  cu  ningun  hende  kier  a  biba  aden. 
Despues  Sr.  Wijki  Maduro  a  cumpr'e  pa  lanta  e  prome  stacion  di  gasolin  na  Savaneta. 
Actualmente  Sr.  Iky  Croes  tin  e  maneho  di  e  stacion  aki. 


ehempel  no  tabata  bay  confesa,  of  cu  a  comete  suicidio,  of  tabata  biba  un  bida  di  pica.  Nan 
tabata  yama  e  chikenan  aki  "cura  di  porco"  y  antes  nan  tabata  cera  e  chikenan  cu  un  cura  di 
cadushi.  Manera  menciona  anteriormente,  e  santana  aki  tambe  tin  e  debido  atencion  di 
Monumentenburo. 


Actualmente  nos  defuntonan  ta  dera  den  Santana  di  Savaneta.  E  ta  hopi  bon  manteni 
compara  cu  e  otro  santananan  den  e  otro  parokianan.  Un  cos  mi  kier  propone,  si  mi  mag. 
Ami  ta  kere  firmemente  cu,  sea  pastoor  of  Comision  di  Savaneta  mester  por  nombra  e 
santana  aki  na  nomber  di  un  Savanetero  prominente  cu  a  haci  hopi  pa  parokia  di  Savaneta. 

Por  ehempel,  dia  22  di  februari  2007, 
parokia  di  Santa  Cruz  a  nombra  nan 
santana  como  "Santana  Pastoor  de  Vries" 
un  pastoor  cu  pa  binti  aña  largo  a  haci  hopi 
pa  Aruba  y  muy  en  particular  pa  e  parokia 
di  Santa  Cruz.  Tambe  nos  por  ripara  cu 
Paradera  tambe  a  nombra  nan  santana 
como:  "Santana  Pastoor  Kraanwinkel". 

Na  Savaneta  tin  hende  cu  a  haci  hopi  pa  e 
parokia.  Por  ehempel  dos  persona  cu  mas  di 
40  aña  a  duna  tur  nan  energia  y  dedicacion 
na  nan  trabou  pa  misa  y  pastorie  ta  Nena 
Wouters  y  Pancracia  Ras.  No  tabata 
importa  cua  trabou  nan  a  haci  of  pa  cua 
pastoor,  semper  nan  a  hacie  cu  amor  y 
dedicacion. 

Cu  tur  respet  pa  Nena  y  su  famia,  pero  e  persona  cu  ami  ta  haya  cu  por  bin  na  remarca  pa 
e  honor  aki  ta  Pancrasia  cu  a  haci  masha  hopi  pa  su  parokia.  Pancrasia,  for  di  principio 
tabata  un  miembro  di  koor;  e  tantisimo  misa  y  respons  cu  el  a  canta;  e  tabata  un  prefecta 
pa  hopi  aña  den  congregashi  contribuyendo  na  liturgia  y  bida  religioso  den  parokia;  su 
trabounan  pa  cultura  y  recreacion;  el  a  guia  e  muchanan  muhe  "Las  Violetas"  cu  comedia  y 
nochi  cultural  cu  cantica  y  reidans,  cu  presentacion  na  Savaneta  mes  y  den  e  otro  barionan. 
Hopi  biaha  esaki  tabata  pa  haya  fondo  pa  e  misa  nobo.  Por  ultimo,  na  aña  1948,  el  a  hunga 
den  un  comedia  na  beneficio  di  e  misa  nobo. 

Asina  nos  por  mira  cu  Pancracia  a  dedica  tur  su  bida  na  e  parokia  di  Savaneta.  Esaki  ta  djis 
un  persona  cu  ami  lo  por  recomenda.  Ta  na  su  luga  si  nos  por  pone  un  bunita  borchi  di  mita 
luna  riba  e  entrada  y  yam'e:  "Santana  Pancracia  Ras".  Na  mes  momento  mi  ta  pensa  cu 
lo  ta  bon  pa  duna  e  pastorie  e  nomber  di  "Pastorie  Nena  Wouters",  como  muestra  di 
gratitud  y  aprecio  pa  nan  trabounan  valioso  pa  e  parokia  di  Savaneta.  Igualmente  mi  a 
propone  na  Monumentenburo  pa  pone  un  borchi  cu  e  nomber  na  santana  chike  y  nan  a 
sigura  mi  cu  e  tin  nan  atencion.  Si  nos  ripara,  e  scolnan  ta  cerca  ey  y  asina  nos  muchanan 
por  siña  algo  di  nos  historia. 

Prome  cu  1934  tabata  dera  morto  di  pariba  di  brug  den  santana  di  Savaneta.  Despues  di 
esaki  nan  a  lanta  un  muraya  rond  di  santana  na  Zeewijk  San  Nicolas  y  na  october  1934  a 
cuminsa  dera  morto  eyden. 

etc.  Esaki 


tabata  yama 


biloria. 


ta  hopi  tristesa,  pasobra  bo  tabatin  mucho  mas  amor 
erno  a  cambia  esaki.  E  famia  tabata  busca  un  resado 
o  pa  duna  alma  di  e  defunto  sosiego  eterno,  pasobra 
sinti  e  spirito  di  e  ser  keri  hunto  cu  nan.  Ta  traha  un 
y  ta  uza  un  laken  blanco  pa  tapa  e  mesa,  un  buki  di 
i  nan  ta  dorna  e  belanan  cu  cinta  preto  y  mientras  e 
eto  sin  cu  e  kima.  Si  esaki  sosode  toch,  bo  por  conta 
muri,  mescos  nan  tabata  bisa  cu  ora  e  resado  pega 
n  miembro  di  famia  mester  paga  e  belanan.  E  resado 
aken  pa  asina  e  spirito  sali  for  di  e  cas.  Un  resado 
a  tabata  Ma  Toya. 

cas  a  cambia  pa  tres  sacrificio  di  misa  y  despues  di  e 
as  di  e  defunto  pa  haci  e  oracion.  Antes  e  tabata  un 
e  defunto,  pero  tambe  e  tabata  un  encuentro  social 
un  dia,  pasobra  nan  tabata  haya  e  oportunidad  pa 
chasco  y  bebe  e  famoso  chuculati  di  pinda.  Tambe 
i  e  bida  di  e  defunto  riba  e  di  ocho  dia. 
isen  a  muri,  famia  y  conoci  di  Cojashi  a  bini  hunto  pa 
a  di  resamento  nan  ta  probecha  tambe  pa  combersa, 
ita  chasco  y  scucha  cantica  di  Alejandro.  Alejandro 
jz  cu  tabata  bin  canta  riba  e  di  ocho  dia  riba  peticion 
di  e  defunto.  Con  e  defunto  tabata  biba  contento, 
sonrisa  tabata  na  su  cara,  ora  e  ta  saca  awa  na  pos; 
pa  tur  hende,  ora  e  tabata  pasa  sinta  riba  su  burico 
inda  y  bonchi  cu  hende  pober;  con  e  tabata  bon  den 
isca  di  menciona  ningun  bicio  of  algo  fo'i  sla,  sino  e  ta 
10  cu  tur  otro  hende.  Ta  di  compronde  cu  e  tristesa  y 
i  hopi  tempo.  Di  otro  banda,  e  bunita  palabranan 
oco  nan  tabata  conforma  nan  mes  cu  e  perdida. 

?uni  cu  otro,  tabatin  hende  cu  no  kier  a  salta  ningun 
sosode  cu  un  grupo  di  homber  a  palabra  cu  otro  di 
alido,  ora  e  haci  un  eror  y  cu  su  mañan  e  mester  a 
iad  e  resado  a  haci  un  eror  y  nan  a  bis'e  pa  stop 


ripara  cu  Aruba  y  sigur  e  districto  di  Savaneta,  semper  tabatin  su  "echadonan  di  baina"  y 
esey  tambe  ta  parti  di  nos  cultura! 

E  tempo  ey  ya  nos  hendenan  tabata  eherce  un  sorto  di  protocol,  pasobra  riba  e  ultimo  dia  di 
resamento,  mester  a  pone  e  belanan  den  cierto  ordo  y  ora  ta  kibra  e  altar,  mester  a  pasa  un 
serbete  bou  di  e  mesa.  Tur  hende  mester  a  lanta  para,  pega  bela  un  pa  un,  bolbe  pasa  e 
serbete  bou  di  mesa  y  mientras  tanto  mester  a  resa  letania  na  Spaño.  Ainda  nos  por  mira  e 
parti  protocolario  aki  na  cierto  resamento.  Pero  tin  varios  resado  cu  no  ta  di  acuerdo  cu  e 
asunto  di  kibra  altar;  pa  nan  esaki  ta  algo  superticioso.  Nan  ta  kere  cu  pega  e  bela,  resa 
credo  y  e  actonan  mes  ta  suficiente.  Un  brindis  despues  di  ocho  dia  no  ta  malo,  e  ta  algo 
social  pa  keda  recorda  e  defunto. 

Wit  Gele  Kruis 

Na  Savaneta,  mescos  cu  na  e  otro 
districtonan,  tin  algun  institucion  cu  no  ta 
cay  bou  trabou  di  parokia,  pero  si  ta  situa 
den  e  parokia.  Un  di  nan  ta  Wit  Gele  Kruis. 

Tabatin  varios  soeur  cu  tabata  traha  na  Wit 
Gele  Kruis  na  Savaneta  bou  direccion  di 
soeur  Michaela.  E  trabounan  di  e 

specialmente  por  a  ripara  esaki  ora  di 
despedida  di  Zr.  Justine  dia  24  di  maart, 

1968.  Despues  di  misa  tur  hende  a  bay  e 
club  di  Savaneta  y  varios  a  duna  discurso 
y  ofrece  regalo  na  nomber  di  Savaneta, 

Brazil  y  Cura  Cabay.  Tur  hende  a  pasa 
bon,  compaña  musicalmente  pa  Trio 
Camacho. 

Na  Savaneta,  Wit  Gele  Kruis  a  habri  su  oficina  na  warda  di  polis  y  despues  na  Savaneta  62. 
Na  aña  1971  nan  a  habri  e  oficina  nobo  na  Savaneta  254.  Nan  ta  haci  un  hopi  bon  trabou. 

S.A.B.A. 

Riba  iniciativa  entre  otro  di  Wit-Gele-Kruis  a  lanta  S.A.B.A.  (Stichting  Algemene 
Bejaardenzorg  Aruba),  cu  ta  cuida  e  ancianonan  na  Maris  Stella. 

FUNARI 


Na  aña  1968  Wit-Gele-Kruis  a  cuminsa  organisa 
reunion  pa  medio  di  FUNARI  pa  persona  cu 
handicap  fisico.  Idea  tabata  pa  siña  nan  traha 
obra  di  man.  Un  scol  bieu  na  Savaneta  a  bira  e 
centro  pa  henter  Aruba.  Te  ainda  nan  ta  reuni 
cuatro  mainta  pa  siman.  Cada  dia  ta  bin  otro 
grupo  di  persona  cu  handicap  for  di  tur  districto 
di  Aruba.  Savaneta  ta  orguyoso  cu  FUNARI  ta 
134 


brinda  e  servicio 


henter  e  comunidad 


Casa  Cuna 

Casa  Cuna  Progreso  literalmente  traduci  kiermen 
"Cas  di  e  Cuna  di  Progreso".  E  facilidad  ta 
suministra  cuminda,  proteccion,  sosten  emocional 
y  entrenamento  di  conducta  pa  mas  di  30  mucha 
chikito.  Algun  di  e  muchanan  di  Casa  Cuna  ta 
huerfano,  mientras  algun  ta  lucha  cu  deshabilidad 
di  comportacion  y  tin  otro  cu  a  nace  di  famia 
afecta  pa  alcohol  of  droga. 

Fundacion  Casa  Cuna  Progreso  a  keda  funda  dia  4 
di  april  1957  na  Aruba  cu  e  meta  pa 
temporalmente  tuma  na  su  cargo  e  cuido  mental  y  fisico  di  mucha  te  cu  seis  aña  cu  ta  biba 
na  Aruba.  Den  e  mesun  aña  aki  e  fundacion  a  cuminsa  haci  uzo  di  un  cas  pa  mucha  situa 
na  Parkietenbos  (Prikibos,  manera  nos  grandinan  sa  yam'e).  Ma  e  cas  tabata  pa  tanten.  Na 
aña  1960  e  fundacion,  cu  ayudo  di  refineria  Lago,  por  a  muda  pa  Pos  Chikito.  Lago  a  regala 
e  fundacion  dos  barak  y  e  mueblenan  y  a  percura  pa  pone  nan  na  nan  luga.  Gobierno  di 
Aruba  a  priminti  cu  e  lo  paga  e  salarionan  di  e  administrado  y  di  e  asistente  y  asina  por  a 
cuminsa  cu  e  cas  pa  mucha.  Den  e  prome  añanan  e  fundacion  por  a  funciona  cu  ayudo  di 
comercio  di  Aruba  y  algun  persona  individual. 

Den  transcurso  di  aña  e  fundacion  a  traha  cu  varios  director  y  cuidado  di  mucha,  kendenan 
a  eherce  nan  trabou  cu  dedicacion  y  amor.  Un  persona  sinembargo,  cu  merece  un  mencion 
particular  ta  Sra.  Luciana  Maria  Koolman,  miho  conoci  como  zuster  Luisa.  Zuster  Luisa  di 
Savaneta  a  traha  mas  cu  binti  aña  na  Casa  Cuna  como  un  mama  pa  "su  yiunan".  Zuster 
Luisa  a  pasa  den  e  añanan  dificil  cu  a  conoce  situacion  cu  vivienda  leu  di  ta  optimal,  un  falta 
continuo  di  medio  financiero  y  un  scarcedad  grandi  di  trahado.  Sinembargo,  el  a  sa  di 
mantene  e  cabes  riba  awa  y  duna  e  muchanan  un  cuido  yen  di  amor. 

Admision  di  e  muchanan  na  Casa  Cuna  ta  tuma  luga  riba  indicacion  social.  Ta  tuma  e 
muchanan  na  Casa  Cuna  riba  peticion  di  Oficina  di  Asunto  Social  y  of  Voogdijraad.  Tin  biaha 
e  muchanan  ta  bay  keda  ey  caba  mesora  despues  di  nacemento,  algun  otro  ya  a  pasa  nan 
añanan  di  baby  y  mucha  chikito  den  nan  mes  ambiente.  E  permanencia  pafo  di  cas  pa  e 
ultimo  grupo  aki  ta  hopi  drastico.  P'esey  ta  rekeri  tambe  hopi  conocemento,  tactica  y  amor 
di  parti  di  e  leidster  pa  cuida  y  guia  e  muchanan  aki.  Pa  haci  posibel  cu  e  admision  na  e  cas 
pa  mucha  ta  mas  cortico  posibel,  ta  ofrece  guia  na  e  mayornan  tambe  cu  e  meta  pa  permiti 
nan  pa  tuma  encargo  atrobe  di  e  cuido  y  guia  di  e  mucha  den  nan  propio  man.  E  maneho 
intensivo  aki  a  duna  fruta.  Semper  nan  ta  sali  for  di  e  conocemento  cu  e  miho  luga  pa 
mucha  lanta  ta  den  su  propio  ambiente.  Sinembargo  tin  biaha  ta  presenta  situacion  unda 
cu  ta  miho  pa  un  mucha  keda  temporalmente  den  un  internaat.  Fundacion  Casa  Cuna  kier 
ta  un  famia  suplente  pa  e  muchanan  aki  unda  nan  ta  haya  amor  y  bon  cuido. 

Na  comienso  di  añanan  setenta  di  siglo  20,  tabata  evidente  cu  Fundacion  Casa  Cuna  tabatin 
necesidad  pa  un  otro  localidad.  E  baraknan  cu  ta  data  for  di  añanan  inicial  tabata  den  un 
asina  mal  estado  cu  no  tabatin  sentido  pa  haci  trabou  di  reparacion  na  nan. 

A  brinda  e  Fundacion,  cu  ayudo  di  placa  procedente  di  e  Fondo  di  Desaroyo  di  e  tempo  ey  di 
e  gobierno  di  Flulanda,  construccion  di  otro  cas.  Mesora  a  acepta  e  oportunidad  aki  y  cu 
alma  y  curpa  a  cuminsa  recauda  e  25%  cu  ta  rekeri  como  aporte  propio  pa  e  gastonan  di 
construccion.  E  fundacion  a  obtene  di  gobierno  di  Aruba  un  tereno  erfpacht  situa  na  Pos 
Chikito.  Na  1976  tabata  asina  leu  cu  Fundacion  Casa  Cuna  Progreso  por  a  drenta  nan  cas 
nobo.  Den  transcurso  di  aña  a  haci  hopi  inversion  den  e  edificio  aki.  Recientemente  a 
construi  un  precioso  parke  di  recreo. 


For  di  aña  1973  un  ex-maestra,  Sra.  Maria 
van  der  Linden  di  Savaneta  tabatin  un  soño. 
Un  soño  cu  un  dia  e  muchanan  di  Savaneta 
en  particular  y  di  Aruba  en  general  lo  por 
gosa  di  un  luga  pa  diberti.  A  forma  un 
comision,  recauda  fondo,  pero  pa  diferente 
motibo,  entre  otro  pa  falta  di  tereno  y 
donacion,  e  fundacion  no  por  a  realisa  su 
meta.  E  actividadnan  a  disminui  di  tal 
forma  cu  hasta  e  fundacion  a  stop  di  existi. 

Cu  tempo,  e  necesidad  pa  un  parke  di 

scolnan  ta  carece  di  e  facilidadnan  mas 
basico  y  elemental  di  recreo.  E  desaroyonan 
riba  otro  tereno  si  no  a  keda  atras.  E 
modernismo  tin  como  consecuencia  cu  nos 
muchanan  mas  y  mas  tin  television  y  wega 
di  video  como  un  forma  alternativa  di 
recreo.  E  pasividad  cu  ta  inherente  na  e  forma  di  recreo  aki  naturalmente  no  ta  beneficioso 
pa  e  desaroyo  di  e  mucha.  Sra.  van  der  Linden  no  a  bandona  e  idea.  El  a  bolbe  acerca 
algun  otro  persona  hoben  y  cu  ayudo  di  mas  persona  a  base  boluntario,  a  sigui  cu  e 
pensamento  aki  cu  mester  realisa  mas  pronto  posibel  un  parke  di  recreo  pa  e  mucha.  A 
cuminsa  move  y  a  lanta  "Fundacion  Grandi  Pa  Chikito  di  Savaneta"  dia  5  di  november  1991, 
cerca  notario  Mr.  F.  E.  E.  Tjon-A-Jong,  cu  a  inicia  cu  un  bon  capital  ya  cu  e  fondonan  di  e 
fundacion  anterior  a  pasa  p'e  nobo.  E  Comision  di  mayor  di  Prome  Paso  Kleuterschool, 
comprondiendo  balor  di  un  speeltuin,  a  aporta  cu  un  bunita  suma.  Danki  na  Sr  Kenny 
Theysen  pa  su  enorme  aporte  y  experticio,  e  fundacion  por  a  logra  su  meta. 

Mester  a  cumpli  cu  algun  exigencia,  manera: 

.  e  ekiponan  mester  ta  di  bon  calidad,  duradero  y  cu  ta  rekeri  mantencion  minimo; 

.  e  parke  mester  cumpli  cu  e  condicionnan  basico  di  un  parke  moderno  di  recreo; 

.  e  flora  mester  ta  local. 

Di  Obispado  di  Willemstad  e  fundacion  a  haya  e  tereno  patras  di  Prome  Paso  Kleuterschool 
den  fiansa  cu  e  derecho  di  por  pone  un  edificio  riba  e  tereno.  A  opta  pa  e  tereno  aki  ya  cu  e 
ta  den  cercania  di  e  scolnan  y  ta  suficiente  grandi.  A  tene  cuenta  tambe  cu  e  tabatin  un 
cura  y  otro  facilidadnan  caba,  locual  a  baha  gasto  di  inversion. 

A  busca  e  ekiponan  na  Landscape  Structures  Inc.  na  Merca.  Esaki  debi  cu  YMCA  di  Aruba  ya 
tin  un  bon  experiencia  cu  e  tipo  di  ekiponan  aki.  Den  e  diagramacion  di  e  parke  y  compra  di 
ekipo  a  tene  cuenta  cu  diferencia  di  edad  di  e  bishitantenan.  Tin  un  seccion  special  pa  e 
muchanan  te  6  aña  y  un  pa  6  te  13  aña.  Tin  un  variacion  di  ekipo,  por  hempel  schommel, 
wipwap,  glijbaan,  cabayito,  etc.  Tambe  tin  un  asina  yama  "fitness  cluster"  unda  e 
muchanan  te  13  aña  por  haci  diferente  ehercisio  manera  push-ups,  sit-ups,  rekmento  y 
balansamento.  E  ekiponan  aki  indudablemente  lo  yuda  e  muchanan  den  nan  desaroyo  fisico. 
Fuera  di  e  ekiponan  di  hunga,  e  parke  tin  tur  facilidad  manera  baño  pa  chikito  y  grandi,  un 
afdak  grandi  cu  banki,  watercoolers,  etc. 

Aunke  e  fundacion  tabata  dispone  di  un  bon  capital,  nunca  lo  e  por  a  realisa  e  proyecto  sin 
aporte  di  instancianan  manera:  Cede-Aruba  Fls.115,827.00;  Gobierno  di  Aruba  Fls. 

25,000.00;  Fundacion  Lotto  pa  Deporte  Fls. 12,000.00.  Fuera  di  e  sostenedornan  aki  tabatin 
hopi  persona  y  comerciante  cu  a  aporta.  E  parke  a  rekeri  un  inversion  di  Fls. 170,000.00  y 
den  ekipo  di  hunga  so  a  inverti  Fls.118,000.00  plus  Fls.21,000.00  pa  derecho  di  importacion 
y  gastonan  di  instalacion.  A  calcula  gasto  di  trahamento  y  mehoracion  di  e  facilidadnan, 
inventario,  contabilidad,  etc.  na  Fls.31,000.00.  E  trabou  di  construccion  tabata  den  man  di 
Camar  N.V. 

Durante  e  periodo  di  construccion  a  tene  un  encuesta  entre  e  muchanan  di  Prome  Paso 
Kleuterschool  y  Heilig  Hart  College  pa  presenta  un  nomber  apropia  pa  e  parke.  Entre 
tantisimo  inscripcion,  Shantamay  Yarzagaray  a  gana  e  encuesta  cu  e  nomber  Parke 
Tirakochi.  Motibo  ta  cu  e  parke  a  bin  situa  na  e  luga  unda  e  muchanan,  pa  falta  di  material 
adecua  di  recreo,  mester  a  contenta  nan  mes  hungando  cu  tirakochi  cu  tabata  na 
abundancia  na  e  luga  ey. 

Oficialmente  e  parke  a  habri  dia  1  di  october  1993  door  di  Sra.  Maria  van  der  Linden,  un 
persona  hopi  keri  pa  e  muchanan  di  scol  pasobra  semper  nan  tabata  pendiente  di  dje. 
Pastor  Juancho  a  bendiciona  e  parke.  Na  aña  1995,  durante  vacacion,  a  haci  trabou  di 
mantencion  manera:  cambia  santo;  verf  dak,  pone  y  corta  mata  y  a  traha  un  kiosko  cu 
ayudo,  un  bes  mas,  di  Cede-Aruba.  Cu  frecuencia  interesadonan  ta  huur  e  parke  pa  tene 
fiesta  di  mucha. 


E  fundacion  a  conoce  miembronan  di  directiva 
manera  Flora  Koolman,  como  presidente, 
sigui  despues  di  tres  aña  pa  Marlin  Theysen, 
cual  funcion  actualmente  ta  den  man  di  Ingrid 
van  der  Linden.  Monica  Ras  ta  tesorera  y 
Mervelin  Ras  ta  secretaria.  Como  miembro 
tabatin:  Shila  van  der  Linden,  Carmen 

Werleman,  Marlene  Maduro,  Mimi  Koolman, 
Marjorie  Schwengle  y  Marlin  Theysen. 
Actualmente  e  fundacion  ta  conta  cu 
solamente  e  directiva  cu  ta  consisti  di  Ingrid 
van  der  Linden,  Monica  Ras  y  Mervelin  Ras. 
Dios  duna  e  directiva  hopi  forsa  y 
perseverancia  pa  sigui  cu  e  bunita  trabou  aki 
pa  Savaneta  y  Aruba. 

137 


Actualmente  e  scolnan  basico  y  kleuterschool  di  Savaneta  ta  haci  uzo  di  e  parke  tur  dia.  E 
parke  no  ta  haya  ningun  subsidio,  pero  e  directiva  ta  sigui  cu  su  trabou  boluntario  sin 
ningun  interes  personal,  pasobra  nan  sa  cu  e  mucha  ta  e  fundeshi  di  futuro.  Nan  sa  cu 
hungamento  ta  esencial  pa  desoroyo  di  e  mucha  y  esaki  indudablemente  lo  yuda  e  mucha 
desaroya  fisicamente,  mentalmente,  emocionalmente  y  socialmente.  Fuera  di  esaki  e 
mucha  por  explora  y  siña,  topa  cu  otro  mucha  y  disfruta  di  sentimento  di  libertad.  Riba  e 
prome  potret:  Representante  di  Cede-Aruba;  Fredis  Refunjol;  Flora  Koolman;  Kenneth 
Theysen;  Maria  v/d  Linden;  Jacobo  (Coby)  Arends  y  Pastoor  Juancho  Pilongo. 

Scol  y  enseñansa  na  Savaneta 

Na  aña  1844,  Piet  Croes  a  nace  na  Sta.  Cruz.  Su  nomber  di  bautismo  tabata  Petrus  Joseph 
Ursula,  yiu  di  Jacobo  Croes  y  Anna  Catharina  Kock.  El  a  cuminsa  como  maestro  di  scol  na 
Noord  na  aña  1875.  Su  mama  no  tabata  catolico  y  Piet  tabatin  cinco  ruman.  Piet  tabata 
casa  cu  Maria  Mathilde  Voort.  Rond  di  aña  1880,  Shon  Piet  Croes,  manera  nan  tabata  yam'e, 
a  interumpi  su  trabou  di  maestro  na  Noord  pa  bin  duna  les  na  Savaneta.  Ora  cu  e  dak  di 
misa  a  cay  aden  despues  di  un  sacrificio  di  misa,  nan  a  traha  un  cas  nobo  na  1881  pa  haci 
misa  y  scol  y  esaki  a  keda  inaugura  pa  Herry  Croes,  Bernardo  Maduro  y  Gillis  Maduro.  Na  e 
momento  ey  Herry  Croes  a  laga  Sta.  Cruz  y  a  bolbe  como  maestro  na  Savaneta  y  a  bin 

Na  aña  1852  Mgr.  Kistemakers  a  pidi  gobierno  permiso  pa  lanta  un  scol  na  Santa  Cruz. 
Tabatin  224  mucha  di  7  te  14  aña  di  Sta.  Cruz,  Paradera  y  Savaneta. 

Na  aña  1857,  soeurnan  di  Roosendaal  a  tuma  over  scol  di  Playa;  di  Sta.  Cruz  na  aña  1863; 
di  Noord  na  aña  1893  y  di  Savaneta  na  aña  1909,  esta  e  cuatro  parokianan  di  e  tempo  ey. 
E  maestronan  tabata:  Antoin  Henriquez,  Anton  de  Vries,  Piet  Croes,  Herry  Croes,  Bernardo 
Maduro  y  Gillis  Maduro. 

Manera  menciona  anteriormente,  Commandeursbaai  of  Savaneta  te  na  aña  1900  tabata 
depende  di  parokia  di  Sta.  Cruz.  Pastoor  de  Vries  no  a  lubida  Savaneta.  Na  aña  1863  el  a 
pensa  caba  pa  lanta  un  cas  cu  por  sirbi  como  misa  y  scol.  Pader  Latour  a  skirbi  cu  na  1867 
caba  pastoor  de  Vries  a  cuminsa  un  scol  chikito.  E  cas  no  a  bin  cla,  te  cu  el  a  logra  cumpra 
un  tereno  na  aña  1873  pa  e  scol  cu  e  kier  a  cuminsa. 

Den  un  carta  di  Mgr.  W.  J.  A.  van  Ewijk,  fecha  3  di  augustus  1874  y  dirigi  na  gobernador  H. 
F.  G.  Wagner,  e  ta  splica  cu  el  a  nota  cu  335  hende  ta  biba  na  Commandeursbaai.  Entre  nan 
tin  40  mucha  cu  e  edad  pa  bay  scol.  Pero  door  di  e  caminda  malo  for  di  Commandeursbaai 
pa  Santa  Cruz,  ta  tuma  por  lo  menos  tres  ora  pa  yega  y  tres  ora  pa  bin  bek  cu  ta  haci  cu 
ningun  mucha  ta  bay  scol  na  Santa  Cruz.  Esaki  ta  haci  cu  e  muchanan  ta  cana  rond  y  ta 
busca  cos  malo  pa  haci.  Pastoor  di  Santa  Cruz  a  splic'e  e  situacion  y  a  bis'e  cu  desde  e  aña 
anterior  e  no  a  trece  ningun  cambio  pa  drecha  e  situacion.  Door  di  su  bishita  na  Aruba  el  a 
haya  un  localidad  na  Commandeursbaai,  a  laga  traha  algun  banki  di  scol,  a  haya  tambe  un 
persona  cu  por  a  siña  e  muchanan  lesa,  skirbi,  etc.  pa  asina  por  a  habri  e  scol 
mientrastanto.  Pa  mantene  e  scol  aki  pa  un  tempo  largo  ta  necesario  pa  gobierno  tambe 
yuda.  Pa  e  motibo  aki  el  a  manda  un  peticion  pa  hisa  e  presupuesto  di  Aruba  for  di  Fls. 
200,00  pa  Fls.400,00  pa  cumpra  articulo  pa  e  scol.  Cu  e  aumento  aki  e  ta  mira  e  posibilidad 
pa  mantene  e  scol  na  Commandeursbaai  y  asina  percura  pa  e  40  muchanan  haya  nan 
prome  educacion. 

Aparentemente,  e  scol  no  a  haya  un  subsidio,  pero  el  a  cuminsa  na  1877  cu  32  mucha 
segun  Raport  Colonial  (1881).  Leoncio  (Herry)  Croes,  kende  a  nace  na  1857,  a  cuminsa 
como  maestro.  E  tabata  yiu  di  Jacobo  Croes  (no  catolico)  y  Anna  Benita  Croes.  Un  cas 
bieu,  situa  pabou  di  cunucu  Zeppenveldt  na  Savaneta  a  sirbi  como  misa  y  scol.  E  tabata  un 
cas  di  lodo  cu  dak  di  palo  di  maishi.  E  mesun  aña  aki  cu  e  scol  a  habri,  un  carta  di  pastoor 
de  Vries  a  bay  pa  Amsterdam  pa  bisa  cu  e  scolnan  na  Noord  y  Savaneta  en  realidad  no 
tabata  adecuado.  Despues  cu  Herry  a  kita  y  Bernardo  Maduro  a  reemplas'e,  tabata  net  den 
tempo  cu  e  tabatin  un  frei.  Na  aña  1879  el  a  casa  cu  Luisa  Maduro,  ruman  muhe  di 
Bernardo  Maduro.  Bernardo  no  a  duna  les  ni  un  aña  y  su  ruman  Gillis  (Djers)  Maduro  a 
sigui  duna  les  pa  mas  o  menos  un  aña,  mientras  Bernardo  a  bay  duna  les  na  Noord.  Gillis 
no  tabata  un  maestro,  pero  un  sapate  cosedo.  E  tabata  tambe  un  mucha  homber  masha 
spierto,  cu  hopi  boluntad  pa  yuda  pastoor  den  tur  cos. 

Scol  di  Herry  a  bay  bon  te  na  aña  1888,  e  aña  cu  el  a  muri.  Luna  di  juni  el  a  bay  Playa  pa 
tuma  su  salario  di  Districtmeester.  El  a  pasa  anochi  cerca  conocinan  na  Playa.  Pero  e  mes 
anochi  el  a  muri  den  su  soño  y  nan  a  der'e  na  Sta.  Cruz.  E  tabatin  31  aña  di  edad  y  a  laga 
su  casa  na  estado  y  tambe  cuatro  yiu  atras:  Odulio,  Cornelis,  Gustaaf  y  Johannes.  Despues 
di  su  morto  a  nace  Leoncio  Eugenio.  Scol  di  Savaneta  mester  a  cera  atrobe  pa  cinco  aña  y  e 
muchanan  mester  a  tuma  les  di  catisashi  cerca  Dorothea  Schwengle.  Na  aña  1889,  ora 
Adelina,  casa  di  Shon  Piet  Croes  a  muri,  Piet  a  bolbe  casa,  e  biaha  aki  cu  ruman  di  Adelina, 
esta  Alexandrina  (Beja)  Everon. 

Na  aña  1889,  scol  di  Savaneta  tabatin  27  mucha  muhe  y  20  mucha  homber.  Na  aña  1893, 
nan  a  pidi  Shon  Piet  Croes  pa  duna  les  na  scol  di  Savaneta.  Tur  dialuna  Piet,  acompaña  pa 
Richard  Trimon,  mucha  di  pastoor,  tabata  subi  nan  burico,  cabes  pa  Savaneta  y  tabata  bolbe 
bek  Playa  riba  diasabra. 

Despues  di  a  bendiciona  e  misa  Sagrado  Curason,  tabata  parce  cu  no  por  a  sigui  uza  e 
localidad  di  scol  mas.  Na  1902,  pastoor  Helling  a  puntra  gezaghebber  pa  un  suma  di  Fls. 
2.500,00  pa  un  edificio  nobo  como  cu  esun  bieu  ta  decai  y  di  un  ora  pa  otro  e  por  basha 
abou.  Tambe  el  a  pidi  e  contribucion  anual  pa  e  scol.  E  soeurnan  no  tabata  traha  mas  y  na 
december  Sr.  Epifanio  Schwengle  a  duna  les  pa  30  te  cu  60  mucha  pa  un  suma  di  Fls. 30,00 
pa  luna,  cu  e  condicion  cu  e  lo  duna  les  te  ora  e  soeurnan  bin  bek.  Si  e  trabounan  riba  e 
scol  tabata  avansa  rapido,  tabata  un  duda,  pasobra  ta  te  na  1909  e  scol  a  bin  cla  completo 
hunto  cu  su  mueble  nobo.  E  aña  ey  e  cantidad  di  studiante  a  subi  di  55  pa  125.  Inspector 
di  Enseñanza,  Sr.  Van  Leuden  a  skirbi  cu,  mescos  cu  na  Santa  Cruz,  e  progreso  di  e 
studiantenan  den  uzo  di  e  idioma  Hulandes  tabata  remarcabel. 

Na  aña  1903,  Shon  Piet  Croes,  cu  su  barba  blanco,  na  edad  di  59  aña,  a  haya  nombracion 
como  maestro  di  Savaneta  atrobe.  Archivo  di  Savaneta  ta  skirbi:  "Piet  a  haci  scol  cu  hopi 
smaak  y  poco  mucha".  Shon  Betchi  tabata  haci  cuminda  pa  Shon  Piet.  E  scol,  un  cas 
gehuur,  tabata  situa  banda  di  misa,  a  uz'e  como  scol  di  sombre,  mangashina  y  garashi. 
Shon  Piet,  na  aña  1909,  na  edad  di  65  aña  ta  retira  di  su  trabou  como  maestro  despues  di  a 
duna  les  pa  mas  o  menos  30  aña  largo.  Asina  mes,  el  a  sigui  duna  les  na  muchanan  di 
Playa  cu  tabata  bini  su  cas.  Semper  el  a  gusta  traha  y  asina  nos  por  mira  cu  Piet  Croes 
tabata  e  maestro  di  mas  formal  na  Aruba  di  e  tempo  ey. 

E  tempo  ey,  e  muchanan  tabata  siña  les  na  Hulandes.  Na  1911,  gobernador  Nuyens  a 
bishita  Aruba  y  su  scolnan  y  el  a  bisa  cu  miho  e  muchanan  haya  les  na  Papiamento.  E  ta 
kere  cu  e  muchanan  tabata  hopi  atrasa  pa  motibo  cu  nan  tabata  haya  nan  enseñansa 
mucho  na  Hulandes.  Na  nomber  di  gobernador,  inspector  di  enseñansa  a  bisa  e  soeurnan  di 
Noord  cu  nan  mester  siña  Papiamento,  pero  e  inspector  mes  a  pone  acerca:  "Mas  pronto 
posibel".  Esaki  kiermen  cu  ta  for  di  tempo  ey  ya  caba  tabatin  hende  cu  vision.  Nan  a  duna  e 
recomendacion  fuerte  pa  duna  les  na  Papiamento,  loke  porfin  ta  haya  atencion  awendia. 

Na  aña  1916  nan  a  traha  un  localidad  acerca,  asina  cu  e  scol  e  ora  tabatin  cuatro  localidad. 
E  aña  ey  tabata  e  soeurnan  di  e  orden  dominicano  di  Voorschoten  cu  a  tuma  e  scol  di 
Savaneta  over.  E  soeurnan  tabata:  Amantia,  Eucheria  y  Nicephora  Sprockel.  Soeur 
Sprockel  tabata  duna  les  di  orgel  na  Bibichi  Schwengle  y  Ana  Winterdaal.  Maestro  di  scol 
tabata  entre  otro  Johanna  Croes.  Tambe  tabatin  e  aña  ey  soeur  Emiliana  y  Dosithea  cu 
tabata  bisti  na  blanco.  Mientrastanto  e  prome  maestro  tabata  traha  na  scol  caba.  Antonia 
(Mosa)  Koolman,  cu  despues  a  casa  cu  Juan  Lacle,  a  bay  scol  di  Shon  Piet.  Despues  el  a 
bay  traha  na  Sta.  Cruz  na  1908.  Ora  cu  soeurnan  a  bin  Savaneta,  e  tambe  a  bay  na 
Savaneta.  Despues  el  a  sigui  studia  hunto  cu  Maria  Thijsen,  cu  despues  a  bira  soeur 
Vincentia  na  Corsou.  Mosa  a  haya  instruccion  di  soeurnan  durante  un  aña  y  mey,  tur 
mainta  despues  di  misa,  atardi  despues  di  scol  y  henter  diasabra  y  diadomingo.  El  a  pasa 
examen  na  Playa.  El  a  duna  les  for  di  1911  te  na  1921. 

Na  januari  1922,  Johanna  Croes  a  cuminsa  traha  y  esaki  a  dura  nuebe  aña.  Hunto  cu 
Marcela  Thijsen  (despues  soeur  Desideria)  e  tabata  yuda  soeurnan  despues  di  scol.  Tambe 
tabatin  Francisca  Koolman  (Juffrouw  Chica)  cu  despues  a  casa  cu  Minguel  Wouters. 

Dia  16  di  september  1932,  a  construi  Scol  Santa  Theresita  y  un  cas  pa  e  soeurnan  na  San 
Nicolas.  Dia  9  di  januari  1933,  e  scol  a  habri  su  portanan.  Tabatin  tres  soeur  di  e  orden 
dominicano  y  varios  maestro.  Entre  nan  tabata  Juffrouw  Nicomeda  Thijsen  y  na  aña  1935 
Juffrouw  Bets  de  Kort  cu  a  ser  translada  for  di  Savaneta,  pasobra  no  tabata  permiti  pa 
maestro-studiante  duna  les  mas. 

Na  october  1937,  pastoor  Hendriks  a  manda  un  peticion  pa  gobernador  na  Corsou,  pa  e 
duna  permiso  na  scol  di  Savaneta  pa  nan  por  duna  les  di  Ingles.  Gobernador  ta  contesta  cu 
esey  no  ta  permisibel,  pa  motibo  cu  soeurnan  di  Savaneta  no  tin  diploma  pa  siña  muchanan 
Ingles.  E  ora  ey  a  dicidi  pa  duna  les  despues  di  oranan  di  scol  pa  esnan  cu  tabata  interesa. 
Nan  a  cuminsa  cu  17  mucha  homber  di  klas  5  y  6. 

E  prome  cabesante  di  scol  di  mucha  homber  na  Savaneta  for  di  aña  1949  te  cu  1960,  tabata 
frére  Alexander.  El  a  traha  tambe  riba  varios  tereno  cu  actividad  parokial  y  tabatin  un 
influencia  enorme  riba  e  hubentud  masculino.  E  tempo  ey  tabatin  tambe  frére  Servatius  y 
soeurnan  Ludwigis,  Rosalie,  Amantia,  Euberia  y  Serafique.  Aki  tambe  mi  por  menciona  cu 
pakico  no  por  nombra  un  scol  na  nomber  di  por  ehempel:  "Scol  Frére  Alexander",  kende 
tambe  sigur  ta  un  bon  candidato,  pa  nos  duna  gratitud,  reconocemento  y  aprecio  pa  su  bon 
trabou. 

Frére  Servatius  tabatin  un  laso  personal  cu  hopi  mucha  homber  y  nan  famia.  Soeur 
Ludwigis,  fuera  di  su  trabou  di  scol  a  guia  e  koor  di  misa  y  un  grupo  di  E.K.,  mientras  cu 
soeur  Rosalie  te  na  1961  a  prepara  un  cantidad  di  mucha  pa  ricibimento.  Soeur  Amantia, 
Eucheria,  Serafique,  tur  a  duna  nan  forsa  y  energia  na  bienestar  di  e  pueblo  di  Savaneta. 
St.  Antoniusschool  y  Heilig  Hartschool,  dos  scol  di  mucha  homber  y  mucha  muhe  a  keda 

poco  aña  dos  scol  mixto,  te  na  augustus  1974,  ora  nan  a  bay  den  un  scol  grandi  bou 
direccion  dinamico  di  juffrouw  Nina  Schwengle.  E  Arubianonan  conciente  di  e  balor  di  nos 
idioma  a  dicidi  algun  aña  pasa  di  cambia  e  nomber  di  e  dos  scolnan  aki  pa  Colegio  San 
Antonio  y  Colegio  Sagrado  Curason. 

Fuera  di  Juffrouw  Mosa,  tabatin  dos  otro  juffrouw  conoci:  Bets  de  Kort  y  Pascuala  Maduro. 
Juffrouw  Bets  tabatin  celebracion  di  hubileo  di  40  aña  dia  13  di  januari  1963.  Pues  el  a 
cuminsa  traha  na  aña  1923.  Juffrouw  Pascuala  Maduro  a  festeha  su  35  aña  como  maestro 
di  scol  dia  28  di  augustus  1968.  El  a  muri  na  aña  1971. 

Antes  e  horario  di  scol  tabata  di  dialuna  pa  diabierna  di  8or  di  mainta  te  3or  di  atardi  y 
solamente  diaranson  tabata  mita  dia.  E  tempo  ey  ora  scol  caba,  e  muchananan  ta  bay 
derecho  pa  cas  pa  haci  trabou,  pasobra  e  trabou  ta  cla  ta  warda  nan.  Na  cas  tabata  existi 
regla  pa  cumpli  cu  ne.  Mare  cu  awendia  nos  por  tin  e  disciplina  di  e  tempo  ey. 

Na  aña  2002,  den  un  conferencia  di  prensa  den  sala  di  conferencia  di  gobierno,  Ministro  di 
Enseñansa,  Su  Excelencia  Sr.  Fredis  J.  Refunjol,  a  haci  un  apelacion  na  nos  hobennan  pa 
scoge  e  profesion  di  educado,  ya  cu  esaki  ta  un  bunita  vocacion  y  bo  ta  traha  pa  adelanto  di 
bo  pais  y  mas  importante  ainda  ta  cu  esaki  lo  ta  un  futuro  sigur. 

Un  di  e  diberticionnan  cu  tabata  masha  popular  na  scol  cu  nos  no  ta  mira  mucho  mas  ta  e 
wega  di  kiniki.  Tur  mucha  tabata  carga  un  saco  (beshi)  di  kiniki  di  glas  of  di  hero  (peik).  Te 
hasta  tabatin  esunnan  cora  lombrante  cu  nan  tabata  uza  riba  plachi  di  number  di  auto  como 
un  decoracion.  Tambe  tabatin  diferente  sorto  di  wega  cu  cashipete.  Tabatin  wega  di  trom  y 
hopi  mucha  tabata  traha  trom  na  nan  manera.  Nan  tabata  mas  inventivo  y  creativo  cu 
awendia.  Si  bo  no  tabatin  co'i  hunga,  bo  ta  trah'e,  pasobra  no  tabatin  placa  pa  cumpra.  El 
a  bira  un  reto  pa  bo! 

Awendia  e  muchanan  por  studia  den  tur  trankilidad,  pasobra  te  hasta  e  klasnan  (localnan)  a 
bira  aire-acondiciona. 


Den  tempo  di  nos  grandinan,  ta  hopi  hende 
muhe  tabata  traha  sombre,  fuera  di  mantene 
e  cas  y  percura  pa  e  yiunan.  Entre  1914  y 
1918,  durante  e  Prome  Guera  Mundial  tabata 
un  tempo  hopi  critico  y  gobierno  hunto  cu  e 
habitantenan  a  cuminsa  produci  sombre  cu 
tabata  popular  e  tempo  ey.  Nan  tabata  uza 
e  sistema  di  "paga  lomba",  unda  cada  uno  ta 
yuda  otro  traha  sombre.  Mescos  cu  ora  di 
traha  propio  cas  of  planta  cunucu.  Den  e 
potret  nos  ta  mira  na  man  drechi  scol  di 
shon  Piet  y  scol  di  sombre  cu  despues  a  bira 


garashi. 


Na  october  1920  a  habri  e  scol  di  sombre  na  Savaneta.  Nan  a  cuminsa  cu  un  grupo 

di  40  mucha  muhe,  bou  direccion  di  Petronilia  (Nini)  Kock,  Tela  Briet  y  Johanna  (Nana) 
Geerman.  E  prome  luna  nan  a  haci  uzo  di  cas  di  Emiliano  de  Cuba  y  na  november  nan  a 
drecha  e  scol  bieu  cu  tabata  sirbi  pa  stal  y  mangashina.  Nini,  Tela  y  Nana  a  siña  traha 
sombre  fini,  esunnan  di  piapa  (un  sorto  di  cabana)  na  Pietermaai,  Corsou,  caminda  tabatin 
un  bon  scol  y  bo  por  a  haya  un  diploma.  Cohen-Henriquez,  un  homber  bieu  y  coho  tabata 
instructor  ey.  Un  di  e  miho  alumnonan  di  Petronilia  tabata  Catrien  Croes,  cu  despues  a  casa 
cu  Mateo  Koolman.  Su  sombrenan  tabata  mas  caro  cu  e  otronan.  El  a  siña  di  su  mama  con 
pa  traha  sombre  latai  (menos  fini),  p'esey  e  tabatin  experiencia  caba  ora  el  a  bini  scol  di 
sombre  piapa.  Catrien  ta  conta:  "Despues  di  a  traha  nan  di  cabana,  nos  ta  huma  nan  den 
asufro  pa  nan  sali  blanco  blanco.  Esey  tabata  hole  stinki.  Despues  mester  a  strica  nan  riba 
urma  di  palo,  cu  hero  di  strica.  Cada  bes  ora  mi  ta  mira  awor  e  cos  riba  cual  nan  ta  warda 
peluca,  mi  ta  corda  riba  e  urma  ey,  cu  ta  un  forma  di  cabes  pero  di  palo". 

Petronilia  ta  bisa:  "Pastoor  Murk  a  yuda  nos  scol  hopi.  E  tabata  skirbi  carta  pa  cumpra 
cabana  of  pa  bende  sombre.  Semper  e  tabata  cana  cu  chuculati  den  su  saco  pa  duna  nos, 
pasobra  nos  tabata  masha  zwak  den  tempo  di  hamber".  Segun  Machi  Joyo  nan  por  a  bende 
un  sombre  di  piapa  pa  90  cen  pa  un  grandi  (ola)  of  cinco  ria  (75  cen)  pa  un  ola  mediano. 
Pa  un  sombre  latai  nan  a  pag'e  45  cen.  Hende  di  Playa  tabata  cumpra  nan.  Hopi  bes  nan  a 
paga  cu  provision.  E  chikitonan  di  latai  tabata  costa  4  placa  (10  cen).  Catrien  tabata  traha 
sombre  te  na  un  balor  di  25  florin.  Ora  nan  no  por  a  bende  sombre  mas,  nan  a  sinti  nan 
mes  obliga  di  cera  e  scol  na  december  1921.  Tin  biaha  bo  ta  pensa,  si  talbes  a  continua  cu 
e  tipo  di  industria  y  negoshi  aki,  despues  di  modernis'e  completamente,  Dios  sa  con  bon 
esaki  lo  por  a  yuda  Aruba  economicamente! 

Kukwisa  Scol  na  Pos  Chikito 

Pos  Chikito  semper  a  depende  di  Savaneta  of  Santa  Cruz  pa  su  scol  basico.  Pero  aki  tambe 
nan  tabata  dicidido  pa  haya  nan  propio  scol.  Na  aña  1971,  Kukwisa  School  a  habri  su 
portanan,  asina  cu  e  muchanan  no  mester  a  bay  scol  te  na  Savaneta  of  Santa  Cruz  mas. 
Esnan  panort  di  caminda  ta  crusa  caminda,  cu  a  haci  cu  despues  di  tempo  mester  a  pone  un 
lus  di  trafico  pa  polis  guia  e  muchanan,  sea 
ora  di  bay  scol  of  ora  di  bolbe  cas. 
Actualmente  D.O.W.  a  caba  di  traha  un  brug 
pega  cu  e  rotonde  na  e  sitio  aki  pa  permiti 
peaton  pa  crusa  e  caminda  grandi  cu  mas 
siguridad. 

Pos  Chikito  tin  su  mes  club  di  deporte, 
comision  di  mayor  y  comision  pa  centro  di 
bario.  Comision  di  kleuterschool  cu  Hypolito 
Tromp  como  presidente,  a  traha  masha  duro 
pa  nan  plan  pa  e  kleuternan  a  haya  un  luga 
den  Kukwisa  School.  Tur  esaki  a  bin  na 
tempo,  pasobra  na  aña  1974,  cincuenta  cas 
di  pueblo  a  keda  cla  y  e  pueblo  di  Pos  Chikito 

a  crece  bastante.  Asina  por  a  hustifica  e  proyectonan  aki. 

Maestro  na  Savaneta 


Ta  imposibel  menciona  tur  maestro  cu  a  contribui 
na  educacion  di  hubentud  di  Savaneta,  pasobra 
ta  hopi  tabatin  den  curso  di  añanan.  Pero  den  e 
buki  aki  nos  ta  haya  un  idea  di  tur 
esnan  cu  a  contribui  na  enseñansa  na  Savaneta 
for  di  aña  1877  cu  scol  a  habri. 

Antonia  (Mosa)  Koolman  tabata  e  prome  maestro 
na  Savaneta  prome  cu  e  soeurnan  a  yega. 
Despues  el  a  casa  cu  Juan  Lacle  y  a  bay  scol  di 
Shon  Piet.  Na  1908,  Mosa  a  bay  5e  klas  na  scol  di 
Sta.  Cruz.  Ora  e  soeurnan  a  yega  Savaneta  na 
januari  1909,  el  a  bay  su  6e  klas.  Como  cu 
soeurnan  a  hay'e  un  bon  alumno,  nan  a  pidie  pa 
sigui  studia  pa  e  por  yuda  nan  na  scol.  Hunto 
cu  Maria  Magdalena  Thijsen,  el  a 


Juffrouw  Gisella  Jansen  -  Kleuterschool 


haya  instruccion  di  soeurnan  mes  durante  un  aña  y  mey,  tur  mainta  despues  di  misa,  atardi 
despues  di  scol  y  henter  diasabra  y  diadomingo.  E  soeurnan  a  dedica  tur  nan  tempo  pa  siña 


E  inspector  di  enseñansa,  Sr.  Piet  van  Leuwen  a  duna  e  examen  y  Mosa  a  bira  e  prome 
maestro  certifica  na  Aruba.  Mosa  a  duna  les  den  le  klas  for  di  1911  te  na  1921.  Durante  e 
Segundo  Guera  Mundial  den  añanan  '40,  el  a  bolbe  traha  pa  motibo  di  scarcedad  di 
maestro.  Maria  Thijsen  a  bira  soeur  Vincentia  na  Corsou.  Nos  mester  bisa  si  cu  e  educacion 
na  scol  di  antes  tabata  nada  compara  cu  esun  di  awendia  unda  e  muchanan  awor  tin  mucho 
mas  oportunidad,  facilidad  y  preparacion.  Mosa  a  muri  na  1995  na  un  edad  di  100  aña  y 


E  grandinan  cu  tabata  bay  scol  tabata  bisa:  "Nos  ta  bay  Scol  di  Mosa".  Aki  mi  ta  haya  un 
lastima  cu  nunca  por  a  nombra  un  scol  na  Savaneta  na  su  nomber.  Mi  ta  sigur  cu  ainda  tin 
di  nos  grandinan  cu  lo  aprecia  di  mira  un  nomber  manera  "Scol  di  Mosa"  na  un  di  e 
scolnan,  cual  siguramente  lo  trece  bunita  recuerdo  di  antes.  Berdad  tin  algun  otro  cu  a 
duna  les  mucho  mas  aña,  pero  Mosa  tabata  esun  prome  y  certifica  di  Savaneta  y  Aruba.  Na 
aña  1983  Mosa  a  ricibi  un  condecoracion  di  Ere  Medaille  di  La  Reina,  riba  dia  di  Aña  di  La 


Un  otro  ruman  di  juffrouw  Mosa  cu  tambe  tabata  un  di  e  promenan  ta  Francisca,  miho 
conoci  como  juffrouw  Chica  kende  a  traha  29  aña  largo,  pero  13  aña  como  Francisca 
Koolman  y  16  aña  como  Juffrouw  Wouters,  despues  cu  el  a  bira  señora  di  Minguel  Wouters. 
El  a  traha  e  prome  periodo  permanente,  despues  el  a  firma  cada  bes  di  nobo  un  contract  pa 
mita  aña.  Despues  el  a  bay  cu  pensioen. 


143 


Na  januari  1922,  Johanna  Croes  a  cuminsa  duna  les  den  le  klas  pa  mucha  di  9  aña.  Hunto 
cu  Marcela  Thijsen,  cu  despues  a  bira  soeur  Desideria,  e  tabata  yuda  soeurnan  despues  di 
scol  cu  labamento  di  borchi  y  stofia  misa.  Ora  di  vakantie,  cu  e  soeurnan  tabata  bay  keda 
na  convento  na  Playa,  nan  tabata  mira  pa  misa  y  tabata  pone  tur  cos  cla  pa  pastoor.  Nan 
tabata  bebe  koffie  tur  mainta  na  cushina  di  pastorie,  pasobra  tur  dia  nan  tabata  bay  misa. 
Nan  tabata  yuda  drecha  misa  cu  mata  y  flor.  "Ah,  tempo  feliz",  Johanna  a  skirbi  den  su 
diario.  Diasabra  nan  tabata  keda  casi  te  merdia  y  diadomingo  mester  a  mira  pa  mucha  den 
misa.  Ora  e  misa  a  bira  mucho  chikito,  e  muchanan  tabata  bay  sinta  den  sacristia.  Johanna 
ta  conta:  "Chilan,  mama  di  Chichi  casa  cu  Buchi  Pedro  Thijsen  tambe  tabata  bay  misa  den 
sacristia,  pasobra  e  tabatin  basta  edad  y  ta  sinta  riba  e  trapi  di  sacristia.  Tur  diabierna 
anochi  den  tempo  di  cuaresma,  tabatin  predicashi,  anto  nos  tabata  keda  despues  di  scol 
cerca  e  hendenan  di  cushina  di  pastoor  pa  nos  no  perde  e  ceremonia  di  cuaresma". 

Dia  13  di  januari  1923,  Bets  de  Kort  a  cuminsa  su  carera  como  maestro  di  scol  na  Savaneta. 
E  tabatin  un  luga  special  den  curason  y  den  memoria  di  tur  e  hendenan  di  Savaneta.  Dia  13 
di  januari  1963,  tabatin  un  programa  di  fiesta  den  club  na  ocasion  di  hubileo  di  40  aña  di 
juffrouw  Bets  como  maestro  di  scol.  Actividad  di  e  juffrouw  aki  riba  tereno  di  comedia  y 
otro  forma  di  expresa  cultura,  pero  principalmente  nan  palabra  y  bon  ehempel  tabata  pa 
añanan  largo  un  guia  pa  hubentud  di  Savaneta. 

Dia  28  di  augustus  1933,  Juffrouw  Pascuala  a  cuminsa  cu  su  carera  como  maestro  na 
Savaneta.  Na  aña  1968  tabatin  fiesta  p'e  ora  el  a  cumpli  35  aña  di  servicio.  El  a  traha  3 
aña  mas  te  na  su  morto  na  aña  1971. 


Na  aña  1908,  pastoor  Potten  a  haya  noticia  for  di 
Mgr.  van  Baars,  cu  e  por  cuminsa  traha  un  scol, 
pasobra  e  prome  soeurnan  ta  yega  na  Savaneta. 
Berdad  na  januari  1909,  e  prome  soeurnan 
Pharailda  y  Edwine  di  Roosendal  a  yega  Savaneta  y 
tur  hende  a  duna  nan  un  bonbini.  Nan  tabata  bisti 
na  preto.  Esaki  a  sosode  na  e  mesun  aña  cu 
soeurnan  di  e  orden  dominicano  a  cuminsa  traha 

Na  1916,  tempo  di  pastoor  Ellis,  Soeur  Emiliana  y 
Dosithea  cu  tabata  na  Savaneta  e  tempo  ey  tabata  bisti  paña  blanco.  E  tempo  ey  tabatin 
maestro  di  scol  caba,  esta  Juffrouw  Mosa  Koolman;  Maria  Magdalena  Thijsen  y  tambe 
Francisca  Koolman  (Juffrouw  Chica). 

E  soeurnan  cu  a  traha  na  Savaneta  tabata:  Amantia;  Eucheria;  Serafique;  Nicephora; 
Emiliana;  Dosithea;  Desideria  (Marcela  Thijsen);  Ludwingis;  Rosalie;  Vincentia  (Maria 
Magdalena  Thijsen)  y  Euberia.  Soeur  Amantia  tabata  duna  les  di  orgel. 

Frére  ng  S^vgnetg 

Na  december  1914  e  fraternan  di  Tilburg  cu  tabata  staciona  na  Corsou  a  amplia  nan  trabou 
pa  Aruba  y  Boneiro  unda  nan  a  tuma  over  enseñansa  pa  mucha  homber  catolico.  Dia  cu  e 

fraternan  a  yega  Aruba,  e  cas  pa  frérenan  no 
tabata  cla  ainda  y  nan  mester  a  biba  den  e 
scolnan.  Un  aña  despues  nan  por  a  bay  biba 
den  nan  cas.  E  prome  fraternan  cu  a  yega 
Aruba  tabata:  Gerontius  van  Ierland  (e  prome 
director),  Dismas  van  den  Heuvel,  y 
Constantius  Adams.  Constantius  a  muri  un 
aña  despues  na  edad  di  25  aña. 

Dia  14  di  december  1937,  tabatin  un  total  di 
13  frater  di  Tilburg  y  riba  e  mesun  fecha  ey 
nan  a  cambia  nan  nomber  pa  frére.  Na  1955, 
tabatin  42  frére,  e  grupo  di  mas  grandi  na 
Huize  de  la  Salle  na  Playa  y  den  curso  di  añanan  e  total  a  bira  62.  E  grupo  mas  grandi  na 
"Huize  de  La  Salle"  na  Playa  y  un  grupo  mas  chikito  di  mas  o  menos  16  na  "Huize  Maris 
Stella"  na  Savaneta.  Na  Savaneta  nan  a  cuminsa  traha  na  Antoniusschool.  E  nomber  di 
Huize  de  La  Salle  a  bin  door  di  e  pastoor  Frances,  Jean  Baptiste  de  La  Salle  (1657  -  1719) 
cu  a  lanta  e  prome  scol  di  pueblo.  Na  cuminsamento  un  chauffeur  tabata  sali  cu  e  frérenan 
for  di  Huize  de  La  Salle  na  Playa  y  tabata  pasa  laga  nan  na  diferente  scol. 


Huize  Maris  Stella 


Na  aña  1955,  cas  di  frérenan,  Huize  Maris  Stella,  a 
lanta  na  Savaneta.  Sra.  Mathilda  de  Cuba  (miho 
conoci  como  Mathilda  di  Boddie)  a  traha  y  cushina 
pa  16  frére.  For  di  april  1974,  ora  e  frérenan  a  bay 
biba  na  Playa,  e  edificio  a  bira  un  luga  pa  nos 
ancianonan,  of  nan  ta  bisa  pa  esnan  cu  ta  den 
anochi  di  nan  bida.  Manera  nos  tur  sa,  Noord  a 
produci  mas  soeur  na  Aruba  cu  tur  otro  districto. 
Por  ehempel,  Carmen  Rotinda  Ruiz,  nieta  di 
Francisco  (Pancho)  Ruiz  casa  cu  Ludovica  Curiel,  a 
drenta  convento  cerca  e  soeurnan  di  Asten  pa  bira 
soeur  di  Congregashi  di  Asten.  Despues  el  a  haci  su  promesa  den  misa  di  su  parokia  di 
Noord  y  a  traha  como  Directora  di  Maris  Stella  na  Savaneta. 

Dia  14  di  augustus  2002,  Sra.  Laurencia  de  Cuba,  naci  na  Noord,  miho  conoci  como  "Nechi" 
y  kende  tabata  den  Maris  Stella  e  tempo  ey,  a  cumpli  su  di  106  aña  di  edad.  E  tempo  ey  e 
tabata  e  cuidadano  mas  bieu  di  Aruba.  Na  e  ocasion  ey,  pastoor  Juancho  Pilongo  di 
Savaneta  a  celebra  un  santo  sacrficio  di  misa  cu  a  tuma  luga  na  Maris  Stella.  Su  famia, 
personal  y  cliente  di  Maris  Stella,  tur  a  celebra  hunto  cu  Nechi.  Nechi  e  aña  ey  a  cumpli  22 
aña  den  Maris  Stella.  Su  sobrina  a  conta  cu  Nechi  no  ta  sufri  di  colesterol,  presion  halto  of 
sucu.  Su  edad  ta  atribui  na  e  cuminda  natural,  cuminda  di  tera  cu  el  a  come  durante  su 
infancia.  Dia  10  di  mei,  di  e  mesun  aña,  Maria  Maduro  a  cumpli  su  105  aña  di  edad,  kende 
tabata  e  di  dos  persona  mas  bieu  di  nos  isla. 

Villgs  Mgris  Stellg 

Den  e  compleho  di  Maris  Stella  tin  e  centro  pa  anciano  y  tambe  17  casita  unda  esnan  cu  ta 
desea  por  bay  huur  un.  Mayoria  cu  ta  ocupa  e  casnan  aki  ta  hende  grandi  caba.  Ta  parce 
cu  e  ta  un  bon  luga  pa  nan  biba,  pasobra  e  cas  di  anciano  ta  keda  hopi  cerca  di  nan  si  acaso 
un  dia  yega  cu  nan  lo  desea  di  bay  den  e  centro  ey,  ya  nan  conoce  e  ambiente  di  e  luga 


Na  1936,  ora  nan  a  traha  e  Club  di  Savaneta  cu 
nos  grandinan  tabata  yama  Club  di  pastoor, 
henter  e  instalacion  di  coriente  y  luz  tabata 
regalo  di  Sr.  Lloyd  G.  Smith,  Gerente  General  di 
Aruba  Plant  of  the  Standard  Oil  Company  of  New 
Jersey,  kende  tabata  un  bon  amigo  di  Pastoor 
Hendriks  e  tempo  ey.  Ta  importante  ora  bo  tin 
un  contacto  valioso  asina. 

Na  aña  1937,  a  cay  un  cantidad  excepcional  di 
awa  den  tur  bario  for  di  september  te  maart 
1938.  Na  Savaneta  a  cay  68'/2mm  di  awa.  Den 
Club  di  Savaneta  tabatin  un  comedia  un  anochi  y  ningun  hende  por  a  bay  cas.  Esnan  cu  a 
bay  cu  auto  a  keda  pega  den  lodo.  Te  1  or  di  marduga  ainda  tabatin  hende  den  sala  di  club. 


Na  Savaneta  tin  varios  grupo  di  deporte  cu  semper  a  contribui  na  formacion  y  recreacion  di 
nos  hubentud.  Cada  grupo  tin  su  mes  historia  y  generalmente  nos  por  bisa  cu  cada  grupo 
ta  traha  independiente.  Tambe  nos  por  bisa  cu  tin  hende  den  nos  comunidad  ta  uza  nan 
tempo  liber  na  bienestar  di  e  hubentud.  Tin  bes  esaki  no  ta  bay  manera  cu  nos  kier, 
pasobra  tin  hopi  cu  ta  para  na  banda  y  ta  critica  e  trabou  di  otro,  na  luga  di  stimula  nan  y 

busca  di  duna  un  man.  Socialmente  esaki  ta  afecta  e  organisacion,  te  hasta  ta  yega  asina 
leu  cu  e  por  kibra  moral  di  esnan  envolvi  y  asina  tambe  caba  cu  e  organisacion. 

Na  aña  1908  dominee  G.  J.  Eybers  a  lanta  e  prome  oncena  di  futbol  y  e  prome  wega  di 
futbol  na  Aruba  por  a  tuma  luga.  Futbol  na  Savaneta  a  cuminsa  cu  bala  di  mea.  Chow 
Stamper  tabata  campeon  pa  scop  bala  di  golf  pia  abou  den  tur  e  wanglonan.  Despues 
pastoor  Hendriks  a  cumpra  un  bala  di  spons  cu  nan  por  a  hunga  cu  ne.  Pero  despues  di 
tempo  Savaneta  a  produci  bon  ekipo  di  futbol,  esun  prome  ta  La  Fama  y  despues  S.  V.  Yara, 
Universal  y  otro  mas  cu  ta  ekiponan  bon  conoci  na  Savaneta  y  Aruba. 

Dia  15  di  october  1955,  frére  Alexander  a  lanta  un  grupo  di  volleyball  pa  mucha  homber.  Un 
grupo  di  mucha  muhe  a  sigui  despues.  E  gruponan  aki,  bou  nomber  di  S.  V.  Rapid,  tabata  e 
cuminsamento  di  un  organisacion  di  deporte  cu  a  bira  un  di  e  mas  grandinan  di  Aruba. 
Despues  di  frére  Alexander,  frére  Servatius  y  frére  Johannes  a  guia  e  organisacionnan  aki. 
Specialmente  frére  Johannes  ta  esun  cu  hopi  aña  a  traha  duro  pa  hiba  nan  na  un  nivel  halto. 
La  Fama  y  San  Luis  Deportivo  tambe  tabatin  tremendo  ekipo  di  volleyball. 

Aruba  Dolphins  Swimming  &  Waterpolo  Club  ta  un  club  di  hoben  cu  ta  dedica  masha  hopi 
tempo  na  e  deporte  di  landamento  y  semper  ta  saca  cara  no  solamente  di  Savaneta  pero  di 
Aruba  tambe.  Nan  ta  establece  y  kibra  record  constantemente.  E  pueblo  di  Savaneta  ta 
masha  orguyoso  cu  e  club  aki. 


No  ta  pornada  cu  awe  nos  tin  un  hoya  di  un 
Pisina  Olimpico  na  Savaneta.  Esey  ta  danki  na 
Roly  Bisslik  cu  for  di  principio  a  lucha  duro  pa 
logra  su  meta  pa  traha  e  pisina  aki.  Awe 
masha  hopi  hende  ta  haci  uzo  di  dje  y 
continuamente  tin  competencia  sea  local  of 
internacional  cu  ta  culmina  den  bon  resultado 
di  nos  landadonan  local.  No  solamente  ta 
considera  Roly  como  "un  dolfin  humano",  pero 

tambe  "un  modelo  ehemplar"  pa  nos  hubentud.  Ta  lastima  cu  mester  warda  te  dia  cu  un 
otro  landado  tambe  por  logra  haci  e  hazaña  di  landa  for  di  Venezuela  pa  Aruba,  pa  Roly  por 
ser  considera  como  e  prome,  pa  asina  su  nomber  bay  den  e  buki  di  Guiness  Book  of 
Records. 

Dia  2  di  augustus  2005,  Ministro  di  Labor,  Cultura  y  Deporte,  Sr.  Ramon  Lee,  na  nomber  di 
gobierno  di  Aruba  a  honra  Roly  door  di  duna  e  pisina  di  Savaneta  e  nomber  Pisina  Olimpico 
Roly  Bisslik,  un  honor  y  reconocemento  bon  mereci. 

Den  landamento  nos  ta  haya  tambe  Davey  Bisslik  y  Roshandra  Vrolijk  cu  a  representa  no 
solamente  Aruba,  pero  tambe  Savaneta  y  Dolphins  na  Olympiada  2000  na  Sidney,  Australia. 
Tanto  Davey  como  Roshandra  ta  biba  na  Savaneta  y  ta  Roly  Bisslik  ta  guia  nan.  Nan  ta 
entrena  masha  pisa  den  Pisina  Olimpico  Roly  Bisslik.  Davey  ta  yiu  di  Roly  y  Winnie  Bisslik  y 
Roshandra  ta  yiu  di  Buchi  y  Lola  Vrolijk.  Nan  ta  primo  y  prima  di  otro. 

E  club  di  futbol  La  Fama  a  produci  masha  hopi  bon  futbolista  cu  a  representa  nos  isla  den 
exterior,  manera  Pupy  Diaz,  un  di  e  miho  keepernan  cu  nos  isla  y  Antiyas  a  conoce.  Sr. 
Debaristo  Kock  tabata  un  tempo  presidente  di 
e  ekipo  La  Fama.  Ora  mi  menciona  keeper,  mi 
ta  corda  e  dicho  cu  tabata  bisa:  "E  keeper  a 
coy  e  bala  den  su  gobi  of  e  keeper  a  gobi  e 
bala",  kiermen  cu  el  a  coy  e  bala  den  su  brasa. 

El  a  cera  e  bala. 

Indudablemente  Paul  Johan  (Pupy)  Diaz  tabata 
un  di  e  figuranan  mas  importante  den  e 
paginanan  di  historia  di  futbol  di  Savaneta, 

Aruba  y  Antiyas.  Pupy  a  nace  na  Aruba  dia  19 
di  december  1936.  E  ta  yiu  di  Anton  Oomen  y 
Maria  de  Jesus  Diaz.  Dia  12  di  december  1958 
Pupy  a  contrae  matrimonio  cu  Lidia  Bisslik  y 

nan  tin  tres  yiu:  Carina,  Paul  y  John.  Nan  tin  tambe  tres  nieto:  Ridley,  Johana  y  Marc. 
Durante  su  hubentud  Pupy  tabata  un  di  e  futbolistanan  mas  talentoso  cu  Aruba  a  conoce, 
specialmente  como  keeper.  Den  su  epoca  como  deportista,  el  a  participa  na  diferente 
campeonato  na  nivel  nacional  y  tambe  internacional,  hungando  pa  e  seleccionnan  di  Aruba  y 
di  Antiyas. 

Pupy  su  trayectorio  como  deportista,  pero  mas  importante  como  futbolista,  a  causa  furor 
durante  hopi  aña,  pero  na  cierto  momento  e  mester  a  retira  gradualmente  for  di  deporte 
debi  na  un  malesa  cu  a  bin  ta  deteriorando  su  curpa  pa  hopi  tempo  y  cu  practicamente  a 
oblig'e  retira  casi  completamente.  A  pesar  di  esaki,  su  amor  y  pasion  pa  e  deporte  futbol  a 
keda  intacto  y  e  pasion  aki  e  tabata  desea  semper  pa  sirbi  como  legendario  pa  e  futuro 
generacionnan. 

Pupy,  na  varios  ocasion,  a  keda  honra  durante  diferente  evento  deportivo.  Un  di  su  ultimo 
reconocimento  publico  y  honor  cu  el  a  ricibi,  tabata  den  un  torneo  di  futbol  di  Lifida  cu  La 
Fama  a  organisa.  Ki  bunita  regalo  esaki  tabata  pa  duna  Pupy  e  honor  cu  e  merece.  Alabes  e 
chikitinnan  por  a  duna  Pupy  un  regalo  cu  e  por  a  hiba  den  su  curason  pa  eternidad.  E 
ocasion  aki  sigur  a  lanta  Pupy  su  animo,  pasobra  tabata  un  momento  hopi  dificil  door  cu  e 
tabata  sinti  su  mes  hopi  kibra  di  salud.  Sinembargo,  el  a  conta  cu  e  cooperacion  valioso  di 

su  asistentenan  y  dokternan  pa  asina  e  por  a  lanta  e  dia  ey  hopi  bon  pa  gradici  e  ekiponan  y 
e  publico  presente  pa  e  homenahe  aki. 

Un  alegria  grandi  tabata  reina  den  e  publico  pa  mira  Pupy  canando  poco  poco  y  cu  e  sonrisa 
di  semper  riba  su  cara  ora  e  tabata  hisa  su  man  di  saludo  y  gradicimento  na  tur  esnan 
presente.  Esaki  siguramente  a  trece  e  recuerdonan  di  antes  ora  cu  Pupy  den  su  ekipo 
tabata  saluda  e  publico  despues  di  cada  wega  cu  nan  tabata  gana. 

Dia  30  di  september  2007,  den  oranan  di  mainta  tempran  di  diasabra,  e  noticia  a  plama 
rond  den  tur  skina  di  nos  isla  cu  nos  legendario  den  futbol  Pupy  Diaz  a  bay  laga  nos.  Esaki 
indudablemente  a  laga  atras  hopi  lagrima  y  dolor  pa  su  famia  pero  tambe  pa  henter  Aruba  y 
naturalmente  recuerdo  di  su  epoca  mas  glorioso  como  un  deportista  ehemplar,  un  modelo 
ehemplar  pa  nos  hubentud. 

Fuera  di  Pupy  Diaz,  den  futbol  di  Savaneta  tabatin  tambe  nos  grandinan,  por  ehempel: 
Chommi  de  Kort,  un  tempo  un  di  e  miho  keepernan  di  La  Fama;  Bislicknan,  yiunan  di  Yonco 
Bislick;  Jossy  de  Cuba,  tata  di  Edwin  de  Cuba  y  otronan. 

Na  aña  1955  Aruba  Sport  Unie  (ASU)  a  keda  funda.  Un  organisacion  pa  tur  deportista,  club 
y  bond  pa  participa  den  tur  ramo  di  deporte.  Normalmente  tabata  tene  competencia  pa  un 
siman  largo.  Nan  tabata  eligi  Reina  di  Deporte  y  Figura  Deportivo.  Por  ehempel  na  1955, 
Julian  Pemberton  tabata  e  prome  Figura  Deportivo  y  Srta.  Aida  Jacobs  na  1957,  e  prome 
Reina  Deportivo.  Srta.  Claret  de  Lourdes  Lopez  na  aña  1971  a  bira  Reina  di  Deporte  di  ASU 
Olimpiada.  E  Srta.  Claret  Lopez  di  e  tempo  aya,  awor  ta  esposa  di  nos  gobernador  Su 
Excelencia  Sr.  Fredis  Refunjol.  E  siguiente  aña  el  a  entrega  su  reinado  na  Srta.  Sonia 

Den  e  programa  di  ASU  Olympiada  na  aña  1974,  a  uza  Sport  Centrum  Savaneta  pa 
volleyball,  Club  Commandeurs  pa  torneo  di  biyar  y  Savaneta  Camp  pa  tiramento. 


Savaneta  a  conoce  hopi  di  su  musiconan  manera  menciona  apart  den  e  buki  aki.  Fuera  di 
nan  tabatin  Augustin  y  Simon  de  Cuba  cu  tabata  toca  na  fiesta  di  San  Juan.  Un  tempo  e 
tocamento  y  cantamento  di  tambu  tabata  hopi  popular  na  Savaneta.  E  grandinan  ta  conta 
nos  di  canticanan  manera:  "Compa  Enrique  Manda  Placa  Dje  Gay."  Cada  bes  cu  Compa 
Enrique  tabata  pasa  cas  di  Ma  Nica  pa  bay  misa,  e  famia  Peña  tabata  sali  for  di  cas  y  tabata 
grita:  "Enrique,  manda  placa  dje  gay".  Esaki  tabata  pasobra  Enrique  a  fia  un  gay  di  Ma 
Nica  Peña  y  no  a  paga  nunca.  E  storia  a  bira  asina  conoci  cu  despues  nan  a  trah'e  na  un 
cancion  y  na  tur  fiesta  nan  tabata  cant'e  na  ritmo  di  tumba.  E  otro  canticanan  famoso 
tabata:  Wawa  Eman  ta  keha;  Ta  Clemencia  cu  John  ta  seca  tur  su  azeta;  Ha  hilo;  Tene 
palo;  Manda  John  pabou;  Clemencia  manda  John  pa  Elisa;  Mi  kier  haya  mi  cien  bes  den 
boca  di  colebra,  pero  ningun  minuut  den  boca  di  Celania.  Nos  ta  mira  cu  e  ultimo  cancion 
aki  tin  un  titulo  masha  largo.  Ademas  e  ta  haci  hende  caweta  pa  sa  ken  ta  Celania! 

Un  di  e  musiconan  di  Savaneta  hopi  popular  den  e  tempo  aya  tabata  Sr.  Jendi  Koolman,  cu 
mi  tin  den  un  storia  apart  den  e  buki,  igualmente  Eregino  Ras  cu  te  ainda  na  su  edad  halto 
ta  entretene  cu  su  musica. 

Dominico  Schwengle  tabatin  un  caha  di  orgel  enkel  cu  tabata  yama  Paloma.  E  tabata  toca 
na  hopi  fiesta.  Na  fiesta  e  tempo  ey  tabata  bin  hopi  hende  y  e  vloer  no  tabata  bastante 
grandi  pa  acomoda  tur  hende,  anto  nan  tabata  duna  cada  mucha  muhe  un  cinta  cu  diferente 
colo  pa  asina  tur  haya  chens  pa  balia. 

E  fiesta  aki  nan  tabata  yama  Fiesta  di  Contribucion.  Despues  e  fiesta  di  caha  di  orgel  a  cay 
poco  y  ta  Dominico  a  bolbe  lant'e  cu  un  caha  di  orgel  dobel  cu  tabata  yama  Dal  Bay. 
Dominico  su  cahanan  di  orgel  tabata  masha  famoso  na  e  luganan  di  fiesta  manera: 
Canashito,  Daimari,  Fontein  y  Plantage  Tromp.  Tambe  Dominico  tabata  bende  awa. 

Un  di  e  Savaneteronan,  cu  desde  su  ocho  aña  a  dedica  su  bida  na  musica  ta  Sr.  Supriano 
(Shon  Lan)  v/d  Linde  cu  ta  biba  na  Savaneta  159.  Shon  Lan  a  nace  na  Aruba  dia  26  di 
september  1932  y  ta  yiu  di  Gregorio  v/d  Linde  y  Cornelia  Ras.  El  a  lanta  den  un  famia  cu 
semper  a  gusta  musica  y  esaki  a  continua  den  e  generacion. 

Dia  16  di  mei  1956,  tata  di  Shon  Lan  a  funda  Mariachi  Perla  di  Aruba  na  cas  di  Shon  Lan.  E 
nomber  "Perla  di  Aruba"  tabata  e  nomber  cu  e  violinista  Gregorio  v/d  Linde  a  scoge  pa  e 
mariachi.  Con  e  nomber  aki  a 
bini,  Shon  Lan  ta  splica:  "Perla  ta 

cu  e  mariachi  tampoco  ta  caba." 

Na  aña  1988,  Shon  Lan  a  pasa  e 
mariachi  over  pa  su  yiu,  Miguel  v/ 
d  Linde.  Awe  despues  di  51  aña 
Shon  Lan  cu  su  edad  di  75  aña 
ainda  ta  activo  cu  e  mariachi  y  cu 

continua  hopi  aña  mas.  No  ta 
pornada  cu  nan  ta  consider'e 
como  e  Tata  di  Musica  Mexicano 

Bertrando  Ras,  su  omo  y  su 
primo  Concepcion  (Concho)  Ras  a 
lanta  "Trio  Savaneta",  por  cierto  e 
prome  trio  di  Aruba.  E  tempo  ey 

Shon  Lan  tabatin  17  aña.  Hunto  cu  nan,  a  uni  tambe  Jose  Domingo  v/d  Linde  como 
compositor  y  Geronimo  Winterdaal  como  manager  di  e  trio.  Nan  prome  disco  "Adios 
Ingrata"  composita  pa  Jose  Domingo  v/d  Linde,  e  tempo  ey  un  disco  78  rpm,  nan  a  graba 
na  aña  1952  na  Studio  di  Padu  Lampe.  Despues  cu  Bertrando  a  fayece  dia  16  di  juni  1954, 
e  ruman  di  Shon  Lan,  Lucas  v/d  Linde  a  forma  parti  di  e  trio.  Nan  ultimo  disco,  Huerfanito, 
composicion  di  Shon  Lan  a  sali  na  aña  1955  y  tabata  graba  na  Savaneta  Recording  Studio  di 
Geronimo  Winterdaal.  Na  total  e  trio  a  graba  dies  disco  di  largo  duracion  cual  nan  tabata 
yama  "casuela"  e  tempo  ey.  Nan  tabata  diki  y  si  nan  cay,  nan  ta  kibra.  Tur  nan  piesanan 
tabata  na  Papiamento  y  nan  a  graba  na  e  studionan  di  Padu,  Capi  Wever  of  di  Geronimo 
Winterdaal.  Na  aña  1954  Geronimo  a  retira  como  manager  y  na  su  luga  a  bin  Emiliano  v/d 
Biezen.  E  trio  aki  a  forma  parti  tambe  di  grupo  di  Flor  de  Mayo  di  Gregorio  v/d  Linde.  Nan  a 
produci  varios  piesa  masha  bunita  cu  te  awe  ainda  nan  ta  toca. 

Tur  e  musiconan  aki  tabata  y  ta  ainda  grandi  den  nos  cultura  musical.  Por  ehempel,  un  di 
nan  cu  mi  a  entrevista  tabata  Concepcion  (Concho)  Ras  cu  a  nace  dia  8  di  december  1929, 
biba  na  Noord  Cura  Cabay  65,  e  tempo  ey  ainda  un  bario  di  Savaneta.  Concho  na  su  edad 
di  78  aña  ainda  ta  dedica  su  tempo  na  nos  musica  folclor.  Na  edad  di  14  aña  Concho  a 
cuminsa  toca  cu  Grupo  Rival  y  asina  a  sigui  cu  Los  Harmonicos;  Trio  Savaneta;  Mariachi  Flor 
de  Mayo;  Tipico  Estreya  di  Yara;  Inspiracion  y  Los  Canarios.  Na  varios  ocasion  mi  a  bishita 
amigo  Concho  y  mi  por  a  aprecia  masha  hopi  plakkaat  y  certificado  di  honor  pa  su 
dedicacion  na  nos  musica  folclor.  Dia  28  di  december  1996,  den  e  Festival  Tipico  Dande, 
nan  a  honr'e  como  e  "Homber  di  Folclor  y  Cultura  Como  Compositor,  Areglista  y  Cantante  di 
Decada".  Dia  29  di  december  2001,  Comision  di  Jendi  Koolman  a  dedica  e  "Di  Seis  Festival 
di  Aguinaldo  y  Dande"  na  su  persona.  Tambe  el  a  ricibi  un  bunita  fio  miniatura 
completamente  di  oro  for  di  Comision  di  Jendi  Koolman  e  mesun  aña. 


Otro  musico  grandi  di  Savaneta  ta  Sr.  Reinaldo  M. 
Kock,  miho  conoci  como  Ronny,  cu  a  nace  dia  27 
di  juli  1944  den  e  bario  di  Savaneta.  E  ta  yiu  di 
Placido  Kock  y  Barbara  v/d  Linden.  Ronny  cu  ta 
biba  na  Savaneta  266-D,  ta  casa  cu  Rulfia 
Werleman,  yiu  di  Bernardo  Arends  y  Cornelia 
Werleman.  For  di  su  hubentud  el  a  dedica  su  mes 
na  e  arte  di  musica  y  nunca  e  por  a  pensa  cu 
esaki  lo  a  dun'e  un  carera  asina  largo  y  alabes 

internacionalmente. 


Ronny  su  carera  musical  a  cuminsa  den  grupo  di 
steelband.  Den  añanan  '50,  tempo  cu  steelband 
tabata  domina  den  parada  di  carnaval,  Ronny  a 
cuminsa  toca  steelband  den  e  grandinan  di 
village.  Probablemente  e  tabata  e  prome 
"Arubiano  blanco",  manera  nan  tabata  yam'e,  cu  a 
cuminsa  toca  steelband. 


Tur  hende  ta  nace  cu  un  don  y  Ronny  sigur  a  nace 
como  un  musico  y  e  otro  talento  cu  Dios  a  dun'e  ta  e  dominio  di  un  guitara,  aunke  e  ta 
robesou.  Esaki  no  tabata  facil  p'e  pero  cu  dedicacion  y  ayudo  di  e  gran  musico  Arubano,  Sr. 
Mario  Bislick,  el  a  sa  di  mehora  su  mes  na  un  nivel  halto  den  e  arte  aki. 


Pa  motibo  di  salud,  Ronny  mester  a  baha  man  na  su  actuacionnan  den  publico,  pero  e  ta 
hopi  activo  tur  dia.  E  ta  entrena  riba  su  guitara,  requinto  y  ta  compone  keto  bay.  Su 
cooperacion  riba  tereno  musical  den  misa  Sagrado  Curason  hunto  cu  Wijky  de  Cuba  y  Randy 
de  Kort  ta  fantastico.  Tambe  su  porta  semper  ta  hancho  habri  pa  tur  esnan  cu  regularmente 
ta  busca  yudansa  pa  su  conocemento  musical  y  profesional,  entre  otro  su  coleganan  taxista. 
Mi  ta  kere  cu  nos  tur  mester  apoya  Ronny  y  tambe  tur  esnan  cu  alma  y  curpa  ta  dedica  nan 
tempo  liber  na  cosnan  bunita  di  nos  mes,  sea  den  cualkier  ramo.  Esaki  no  kiermen  cu  nos 
mester  discrimina  of  descualifica  esnan  cu  ta  bin  di  afo,  pero  semper  nos  mester  tene  na 

Sra.  Pascuala  Maduro,  Nena  Vrolijk,  Nina  Schwengle,  Johanna  Trimon,  Sr.  Hubert  Booi  y 
Federico  Arends.  Docentenan  di  Arubaanse  Muziekschool  tabata  duna  les  na  Heilig  Hart 
College  (awor  Colegio  Sagrado  Curason). 

Politico  di  Savaneta 

Di  Savaneta  a  sali  varios  politico  entre  otro:  Moises  Emanel  de  Cuba;  Marcial  (Chai)  de 
Cuba,  Osbaldo  Croes,  Bets  de  Kort,  Carmen  de  Kort,  Dominico  Christiaans,  Virgilio  Kock, 
Efraim  de  Kort,  Fredis  Rufunjol,  Mervin  Wyatt-Ras;  Roly  Bisslik,  Tico  Kock,  Servito  Thijsen, 
Juan  (Adi)  Thijsen,  Luis  de  Cuba,  Benny  Nisbet,  Donny  Rasmijn  y  posiblemente  algun  mas 
cu  mi  no  ta  corda  nan  nomber  aworaki. 

Condecorado  di  Savaneta 

Na  Savaneta,  mescos  cu  na  e  otro  barionan,  ta  masha  hopi  hende  a  haya  condecoracion  di 
La  Reina  pa  nan  trabounan  comunitario.  Aunke  mi  a  haya  un  lista  completo  di  e 
condecoradonan  for  di  Sr.  Manolo  Giel  di  e  comision  di  condecoracion,  esaki  sinembargo  no 
ta  bisa  for  di  cual  bario  e  persona  ta,  haciendo  asina  dificil  pa  mi  distingui  kende  ta  di 
Savaneta.  Pa  e  motibo  aki  mi  ta  prefera  di  no  menciona  esnan  cu  mi  a  reconoce  y  laga 
algun  otro  afo  di  e  lista.  Importante  ta  cu  Savaneta  por  ta  orguyoso  cu  hopi  Savanetero 
ta  haciendo  trabou  util  riba  diferente  tereno 


Den  cuadro  di  e  programa  di  Gobierno  pa 
reconoce  e  personanan  cu  a  haci  hopi  pa 
nan  bario,  Ministro  di  Labor,  Cultura  y  Labor, 
Sr.  Ramon  Lee,  a  bin  cu  un  monumento: 
"Reconoce  bo  Bario",  dia  21  di  april  2005. 
Un  di  nan  ta  situa  net  pariba  di  e  oficina  di 
gobierno  na  Savaneta  y  otro  na  Pos  Chikito. 
Nombernan  cu  ta  aparece  riba  e  plakkaat  di 
esun  di  Savaneta  ta:  Sra.  Johanna 

"Mafinchi"  Schwengle;  Sr.  Eloy  Koolman; 
Sra.  Martha  "Martica"  Arends-di  Milan;  Sra. 
Eulalia  "Mathilda"  de  Cuba-Koolman  y  Sr. 
Puppy  Diaz. 

Comision  cu  ta  encarga  cu  nombramento  di 
caya  na  Aruba  a  bay  di  acuerdo  cu  un 
proposicin  di  Comision  Mantencion  di  Misa  Savaneta  pa  duna  cuatro  caya  den  Savaneta  y 
Pos  Chikito  un  nomber.  Meta  di  esaki  tabata  pa  duna  reconocemento  na  personanan  cu  a 
haci  masha  hopi  pa  Savaneta.  E  cayanan  ta:  Caya  Rev.  Pader  Bruno  Fick,  O.P.  cu  tabata  e 
pastoor  cu  mas  aña  a  sirbi  parokia  di  Savaneta  for  di  augustus  1975  te  september  1988; 
Caya  Señora  Anna  Jansen-Alberts  cu  a  traha  den  diferente  comision  y  a  haci  trabou 
pastoral  den  parokia  di  Savaneta,  igualmente  Sra.  Ina  Oduber  y  Juffrouw  Bets  de  Kort. 


boluntariamente  pa  hopi  aña  a  haci  y  keto  bay 
y  den  bienestar  di  nos  comunidad. 

Reconocemento  den  bario 

Segundo  Guera  Mundial  a  cuminsa  na  1939  ora  cu  e  Alemannan  a  envadi  Hulanda  y  Belgica. 
Dia  3  di  september  1939,  nos  isla  tambe  a  keda  envolvi  den  e  guera  ora  nan  a  haya  sa  cu 
Lago  tabata  suministra  High  Octane  Gasoline  na  e  aliadonan.  Lago,  e  tempo  ey,  a  hunga  un 
rol  importante  door  cu  e  tabata  suministra  mayor  parti  di  e  combustibel  aki  na  e  aliadonan. 
Esaki  a  trece  cu  ne  un  menasa  pa  e  tres  refinerianan,  esta  Lago,  Shell  na  Eagle  y  Shell  na 
Corsou.  La  Reina  di  Hulanda  a  pidi  cooperacion  di  Gran  Britania,  Scotland  y  Merca  pa  nan 
cooperacion  pa  bin  proteha  e  refinerianan.  Un  trupa  di  Scotland  a  sali  y  a  yega  Aruba  dia  3 
di  september  1940  y  nan  a  keda  te  dia  13  di  september  1942,  pasobra  nada  no  a  pasa  y 
mester  bisa  cu  nan  no  a  bin  cu  armacion  fuerte  tampoco.  E  mesun  dia  aki  a  yega  un  grupo 
di  solda  Americano  riba  un  bapor  di  trupa  acompaña  pa  Henry  Gibbins,  un  bapor  militar  cu  e 
armacionnan.  Tur  e  soldanan  di  Scotland  y  di  Merca  a  keda  den  un  campamento  cu  nan  a 
traha  den  dos  luna  di  tempo  den  Savaneta  Kemp.  Despues  esaki  a  sirbi  pa  e  trupanan 
Hulandes. 

Dia  16  di  september  1942,  pa  1.31  or  di 
marduga  y  net  tres  dia  despues  cu  e 
soldanan  di  Scotland  a  regresa,  e 
submarino  Aleman  U-156,  maneha  pa 
teniente  capitan  Werner  Hartenstein,  a 
torpedea  SS  Pedernales  y  SS  Oranjestad. 

Como  cu,  tocante  e  asunto  aki,  tin  asina 
hopi  informacion  obtenibel  den  diferente 
buki  cu  a  keda  publica,  mi  ta  mentene  e 
storia  mas  cortico  posibel.  SS  Pedernales 
no  a  sink,  pero  for  di  un  total  di  26 
tripulante,  8  a  muri.  SS  Oranjestad  si  a 
sink  y  15  tripulante  for  di  un  total  di  25  a 
muri.  Algun  seconde  despues  nan  a 
busca  di  tira  riba  Lago.  Net  e  anochi 
prome  tabatin  un  fiesta  bailable  na 
Savaneta  Camp  pa  yama  e  soldanan 
Americano  un  bonbini.  Tambe  tabatin  hopi 

otro  cu  a  perde  nan  bida  riba  SS  San  Nicolas  (7  for  di  26),  SS  Tia  Juana  (17  for  di  26)  y  SS 
Monagas  (5  for  di  31)  cu  e  submarino  U-502  a  torpedea.  Riba  Arkansas  mara  na  waf  di 
Eagle  no  tabatin  incidente  fatal. 

Durante  e  guera  aki,  tabatin  un  Aleman  cu  yama  Sr.  Specht  na  Savaneta  Camp.  Su 
asistente,  Sr.  Ambom,  tabata  spiona  pa  e  Alemannan  na  Aruba.  Tambe  door  di 
investigacion,  nos  a  haya  sa  cu  e  capitan  Hartenstein  di  e  submarino  U-156,  no  tabatin 
problema  pa  yega  Aruba  y  traha  su  plannan,  pasobra  el  a  yega  di  traha  na  Powerhouse  di 
Lago  y  tabatin  varios  amistad  na  Aruba. 

Durante  e  dianan  di  guera  aki,  Aruba  mester  a  mantene  un  scuridad  completo  (black-out) 
pa  dos  dia.  E  autonan  mester  a  core  cu  lus  blinda.  Hopi  hende  cu  tabata  biba  den  e 
bisindario  di  Lago  a  move  y  bay  keda  cerca  famia  mas  leu.  Por  ehempel,  hopi  hende  di  San 
Nicolas  a  bay  keda  cerca  famia  na  Sero  Preto  y  bisindario,  mientras  cu  hopi  famia 
Savanetero  a  bay  Santa  Cruz  of  otro  sitio  mas  sigur.  Schutternan  di  Aruba  tabata  tene 
warda  for  di  Colorado  Point  te  na  Westpunt,  na  Savaneta  Camp,  na  e  "zoeklicht"  na  Sero 

Alejandro  y  Balashi.  Na  Sero  Alejandro  esaki  a  ser  poni  riba  e  sero  pariba  di  cas  di  Nicolaas 
Rafini,  panort  di  cas  di  Chommi  v/d  Linden,  un  lus  cu  tabata  draai  den  tur  direccion.  Ainda 
bo  por  mira  e  rastro  di  e  fundeshi. 

Tin  varios  buki  skirbi  pa  e  Americanonan  cu  a  traha  na  Lago:  German  U-Boat  Brought  War 
to  Aruba  skirbi  pa  William  C.  Hochstuhl;  When  Lago  Was  Lucky  pa  Ray  H.  Burson;  U-156 
Beginning  to  Das  Ende  pa  Stanley  M.  Norcom.  Di  Aruba  nos  tin,  Historia  di  Schutterij  Aruba 
y  Vrijwilligers  Korps  Aruba  Durante  Segundo  Guera  Mundial  auspicia  by  Unoca.  Di  Hulanda, 
recientemente  Srs.  Ad  van  Oord,  Jules  Rijssen  y  Ted  Schouten  a  publica  Een 
Gemeenschappelijke  Strijd. 


Luga  pa  keda  tabata  un  problema.  Lago  tabatin  algun  barak  na  Savaneta.  Aki  den  e 
Cameron  Highlanders  a  keda,  igualmente  algun  solda  Arubiano. 

Ora  e  Americanonan  a  keda  envolvi  den  e  guera,  e  situacion  a  cambia.  Dia  11  di  februari 
1942  a  yega  miles  di  Americano  riba  e  isla,  incluyendo  avion,  arteria,  scopet  y  instalacion. 
Dia  13  di  februari  e  ultimo  trupanan  Escoses  a  bay  bek.  E  Americanonan  a  tuma  Savaneta 
Camp  over,  a  modernis'e,  locual  tabata  bon  conoci  pa  hopi  solda  como  e  camp  bieu. 

Na  maart  1944,  durante  cu  el  a  keda  dos  ora  na  Aruba,  Sra.  Eleanor  Roosevelt  a  hiba  un 
discurso  na  aeropuerto  y  tambe  na  Savaneta  Camp  dirigi  na  tur  e  soldanan  Americano  cu 
tabata  na  Aruba  debi  na  e  Segundo  Guera  Mundial. 

Despues  di  e  Segundo  Guera  Mundial  e  Cuerpo  di  Mariniers  a  tuma  camp  over.  Esaki  a  keda 
asina  te  dia  di  awe,  cu  un  interupcion  na  comienso  di  e  añanan  50.  Nan  a  pone  e  soldanan 
den  accion  policial  na  Nieuw  Guinea  y  e  ora  ta  landmacht  tabata  dirigi  Savaneta  Camp. 

Dia  13  di  januari  1952,  a  cambia  e  nomber  di  Savaneta  Camp  definitivamente  pa  Mariniers 
Kazerne  Savaneta.  Den  e  escudo  di  e  kazerne  por  mira  un  aloé  floreciente  cu  e  emblema 
"Ken  Mijn  Kracht".  E  azeta  di  e  aloé  ta  splica  mas  cu  claro  un  proteccion  den  trabou  y 
tambe  ta  apropia  pa  e  parti  di  e  Korps  Mariniers  den  a  kazerne  aki. 

Na  aña  1968,  un  cas  nobo  di  recreacion  pa  militarnan  cu  tabata  bou  construccion  a  ricibi  un 
donacion  pa  e  fondo  di  construccion  for  di  Lago. 

Stichting  Militair  Tehuis  a  construi  e  cas  nobo.  E  stichting  a  nace  door  di  un  combinacion  di 
e  R.K.  Militair  Tehuis  na  San  Nicolas  y  e  Protestant  Christelijk  Tehuis  na  Savaneta.  A 
completa  construccion  di  e  edificio  na  maart  1968. 

Na  cierto  ocasion  ta  tene  un  dia  publico,  esta  un  "open  dag"  unda  publico  por  bishita  e 
instalacionnan  militar.  Na  Aruba  normalmente  ta  tene  esaki  na  e  base  di  Savaneta. 
Vehiculonan  statico,  incluyendo  barconan  di  Guarda  Costa  ta  den  exhibicion  y  ta  tene  hopi 
actividad  riba  e  dia  ey. 

Den  añanan  40,  Savaneta  Camp  tabatin  un  combinacion  di  un  ekipo  di  futbol  cu  honor  y 
distincion  riba  cualkier  ekipo  e  tempo  ey.  Por  ehempel  dia  4  di  juli  1943  nan  a  hunga  contra 
e  streanan  di  Lago.  E  ekipo  di  militarnan  tabata  consisti  di  Mateo  Reyes,  Sinforiano  Tromp, 
Reymundo  Kemp,  Manelio  Loefstok,  Pablo  Steenbar,  S.  Steenbar,  A.  Koeman,  Remigio 
Tromp,  Frans  Kelkboom,  Martins  Wout,  Daniel  Kelly,  Romulo  Franken  y  Venancio  Solognier. 

Dia  27  di  februari  1944,  e  ekipo  poderoso  di  militarnan  a  bari  e  ekipo  di  Holandia  XI  den 
Lago  Sport  Park,  den  e  wega  final  di  un  competencia  pa  un  trofeo  obsekia  pa  e  consulado  di 
Santo  Domingo.  Esaki  tabata  pa  conmemora  e  cien  aniversario  di  independencia  di  e  isla. 
E  militarnan  a  derota  Holandia  cu  anotacion  di  3-1. 

Na  final  di  e  Segundo  Guera  Mundial,  na  aña  1945,  a  colecta  Fls.2.089,38  pa  Hulanda  na 
Savaneta.  E  mesun  parokia  aki  a  regala  na  1946  un  bes  mas  Fls. 1.408,59. 

Teatro  aire  liber  na  Savaneta  Camp 

E  prome  persona  cu  a  habri  un  luga  chikito  pa  pelicula  tabata  Sr.  L.  J.  M.  "Nadi"  Henriques 
na  aña  1919,  cual  tabata  un  evento  masha  popular  e  tempo  ey.  Na  december  1920,  el  a 
pas'e  over  pa  Sr.  Eduardo  de  Veer. 

Na  Savaneta  tabatin  un  teatro  di  cine  paden  di  camp  y  despues  nan  a  traha  un  nobo  pafo. 
E  hendenan  tabata  gusta  bay  pelicula  ey  y  ora  di  pelicula  Mexicano  no  tabatin  luga  pa  pone 
hende.  E  tempo  ey  ya  nos  Arubianonan  a  cuminsa  gusta  cancion  ranchera.  Tur  anochi 
tabatin  pelicula  y  diadomingo  atardi  tabatin  matinee.  Manera  un  tradicion  di  e  tempo  ey, 
tabatin  algun  pelea  entre  Sta.  Cruzeronan  y  Savaneteronan  prome  of  despues  di  e  matinee. 

Carnaval  di  Savaneta 


Segun  Loy  Koolman,  carnaval  di  Savaneta  a 
cuminsa  na  aña  1972.  Un  comision  a  lanta  cu 
e  siguiente  miembronan:  Loy  Koolman 

(presidente);  Martica  Arends-Milan  (vice- 
presidente);  Tico  Kock  (prome  tesorero); 
Olivio  de  Cuba  (di  dos  tesorero);  Ronnie  Kock 
(prome  secretario);  Gina  Ponce-Croes  (di  dos 
secretario).  E  comisarionan  tabata:  Ivo  de 
Mey;  Pedro  Yarzagaray;  Rita  Yarzagaray;  Doy 
v.d  Linden;  Gito  Garcia;  Erna  Arendsz-Croes  y 
Fermin  Tromp.  Tur  e  miembronan  tabata  di 
Savaneta. 


E  prome  carosa  cu  e  grupo  a  presenta  den  parada  a  ricibi  un  trofeo  pa  e  carosa  di  mas 
bunita.  Despues  pa  motibo  personal,  Loy  a  bandona  e  comision  y  Martica  a  tuma  e 
comision  over.  Pa  shete  aña  largo  e  comision  a  sa  di  presenta  tur  aña  un  grupo  masha 
bunita  den  nos  carnaval  y  ta  un  lastima  cu  e  comision  no  a  sigui  mas. 

Çergmento  di  Lggp 


E  noticia  cu  Lago  ta  bay  cera  na  1985,  tabata 
manera  un  baño  di  awa  friu  pa  tur  hende, 
specialmente  esnan  cu  ainda  tabata  labora  na  e 
compania  aki  y  e  contratistanan  local  cu  tabatin 
algun  trabou  ta  haci  den  e  compania.  Cu  e 
tabata  un  sorpresa,  nos  mester  bisa  cu  esey 
tabatin  un  sintimento  mixto,  pasobra  na  varios 
ocasion  e  rumor  aki  tabata  circula  caba, 
specialmente  bo  tabata  tende  esaki  durante 
welga,  como  menasa  di  gerente  di  Lago. 

Despues  di  e  ceramento  di  e  refineria,  cu 
aprobacion  di  e  gobierno  na  mando,  Lago  a  cuminsa  desmantela  e  facilidadnan  pa  asina 
debolbe  e  tereno,  den  su  condicion  original,  na  gobierno  Hulandes.  Mi  ta  corda  na  aña 
1989,  riba  un  cierto  dia  un  representante  di  Coastal  Petroleum  a  acerca  algun  di  nos  cu 
tabata  na  e  scale  den  Lago,  unda  nan  tabata  pisa  e  plachinan  di  hero,  pa  puntra  si  nos 
conoce  un  ex-empleado  di  Lago  cu  sa  di  e  plantanan.  Mesora  nos  a  bis'e  cu  un  persona  cu 
sa  e  plantanan  manera  su  plant'i  man  tabata  Sr.  Martinus  (Chago)  Leo.  Nos  a  dun'e  Chago 
su  adres  y  telefon  y  el  a  bisa  nos  cu  e  lo  tuma  contacto  cu  ne. 

Fuera  di  gobierno,  mi  ta  supone  cu  ningun  hende  tabata  sa  cu  dos  Savanetero,  esta  Chago 
Leo  y  Loy  Koolman,  a  hunga  un  rol  grandi  y  importante  cu  reapertura  di  e  refineria.  Riba  un 
dia,  pa  ser  exacto,  dia  18  di  april  1989,  Chago  ta  manda  un  nota  pa  Loy,  kende  tabata  riba 
un  contract  trahando  den  laboratorio,  pa  bis'e  cu  un  representante  di  Coastal  U.S.A.,  Sr. 
Steve  Obmen,  kier  papia  cu  Prome  Ministro,  esta  Sr.  Nelson  O.  Oduber,  encuanto  e 
posibilidad  pa  habri  e  refineria.  Como  cu  e  tempo  ey  Loy  tabata  un  Lider  di  Bario  pa  e 

partido  MEP,  el  a  acerca  Sr.  Fredis  J.  Refunjol,  Ministro  di  Enseñansa  y  Labor  via  telefon  for 
di  den  Lago,  pa  e  ministro  haci  contacto  cu  Prome  Ministro.  Esaki  a  pone  e  bala  cuminsa  lora 
cu  gobierno,  despues  di  e  negociacion,  a  stop  e  desmantelacion  inmediatamente.  Coastal  a 
habri  e  refineria  di  nobo  dia  20  di  april  1991.  Mi  ta  sigur  cu  hopi  hende  no  por  imagina  e 
magnitud  di  e  desastre  cu  e  area  di  San  Nicolas  lo  a  keda  si  a  continua  cu  e  desmantelacion. 
Un  luga  cu  pa  motibo  di  tanto  gas  bou  tera,  lo  tabata  dificil  pa  traha  un  cas  of  sembra  mata 
of  biba  den  un  ambiente  contamina  asina.  Fuera  di  esey,  cuanto  tata  di  famia  lo  a  keda  sin 
trabou.  Mi  tin  un  copia  di  e  nota  di  Chago  como  prueba  di  esaki  y  e  ultimo  expresion  di 
Chago  den  dje  ta  bisa:  "Esaki  ta  last  opportunity". 

Coastal  Petroleum  a  tum'e  over  y  despues  tabata  El  Paso  Natural  Gas.  Por  a  nota  tambe  cu 
e  dos  ultimo  doñonan  aki  aparentemente  tambe  a  haya  cu  e  facilidadnan  di  e  refineria  di 
Lago  no  tabata  beneficioso,  asina  mes  cu  e  facilidadnan  nobo.  E  declaracion  aki  ta  basa  riba 
e  hecho  cu  Coastal  a  bende  cu  El  Paso  y  El  Paso  a  bira  bende  cu  Valero. 


Den  un  journal  di  dia  3  di  october  1907  di  gezaghebber  Gerard  Raven  Zeppenveldt,  ta 
menciona  cu  anochi  pa  8  or  un  biento  fuerte  a  dal  un  barco  Flulandes  "Los  Hermanos",  cu 
tabata  na  caminda  pa  Corsou  cu  un  carga  di  aloé,  banda  di  costa  di  Savaneta  y  a  sink  e. 
Dos  di  e  tripulantenan  a  landa  bin  tera  pa  avisa  e  sucedido.  Mesora  a  saca  boto  di  rema  y  di 
bela  pa  busca  e  otro  personanan.  Mainta  tempran  a  haya  dos  y  atardi  tres  cu  ola  a  hiba 
noordwest  di  Aruba.  Un  mucha  homber  di  16  aña  cu  tabata  drumi  den  e  hut  di  e  barco  a 
sink  hunto  cu  ne.  E  otronan  cu  tabata  riba  dek  a  bula  na  awa  y  cu  forsa  a  landa  pa  scapa 
nan  bida.  Fuera  di  e  perdida  di  e  tripulantenan,  a  perde  e  barco  y  su  carga  di  aloé,  na  un 
balor  di  mas  o  menos  Fls.3.000,00. 


Tin  un  otro  storia  ta  bisa  cu  un  barco  di  bela  Dominicano  yen  di  fruta,  imagen  di  La  Birgen  y 
algun  cos  mas,  a  bolter  na  Commandeursbaai.  Hopi  hende  a  haya  canto  di  lama  imagen  di 

Na  aña  1924  un  compania  di  exterior  a  pidi  un  permiso  pa  trece  un  cabayito  aki  na  Aruba. 
Diescuatro  dia  largo  nan  a  draai,  specialmente  den  e  districtonan  di  Noord,  Santa  Cruz  y 
Savaneta  y  hopi  hende  a  bay  mir'e.  Pero  e  tabata  un  desapunto;  e  ganashi  no  tabata 
suficiente  pa  cubri  e  gastonan. 

E  cosnan  gracioso  na  Savaneta 

Un  atraccion  special  tabatin  riba  Bierna  Santo  pa  e  comportacion  di  un  homber  Venezolano, 
cu  a  haci  un  promesa  ora  el  a  hera  hoga  dia  su  barco  a  naufraga.  Segun  e  promesa,  e 
tabata  bin  misa  tur  Bierna  Santo  cu  paña  kibra  y  lomba  sunu,  y  tabata  cana  for  di  porta  di 
misa  te  na  lama  bay  bini,  mientras  e  tabata  zwaai  cu  su  brasanan  manera  un  hende  cu 
tabata  landa  den  lama.  No  tabata  mucho  cla,  si  tabata  promesa  of  locura! 

Sr.  John  Maduro  tabata  namora  na  Clemencia,  pero  e  no  tabata  sigur  di  su  mes  cu  porfin  el 
a  casa  cu  Elisa.  Nan  a  traha  un  tumba  p'e,  cu  a  causa  hopi  desorden  ora  nan  a  cant'e  dia  di 
nan  casamento  y  bringamento  a  cay  aden  mesora.  Un  otro  cantica  cu  nan  tabata  canta  cu 
smaak  tabata:  Mi  kier  haya  mi  cien  bes  den  boca  di  colebra...pero  ningun  minuut  den  boca 
di  Celania.  Celania  e  tempo  ey  tabata  haci  cosnan  straño.  E  tabata  bisti  carson  di  su  casa. 
E  tabata  bisti  cashaca,  e  parti  dilanti  e  ta  mara  manera  conopi,  sinta  riba  su  burico,  pipa  den 

boca  pa  tenta  pastoor.  Of  e  tabata  carga  un  cruz  grandi  pasa  tur  parti.  E  tabata  un  hende 
cu  masha  poco  pasenshi  y  semper  tabata  pleita  y  rabia  cu  tur  hende.  Tambe  e  tabata  bisti 
un  rosario  na  su  garganta,  Nan  tabata  yam'e  "muhe  brabo".  Ora  el  a  bira  mas  grandi,  el  a 
laga  su  locura  y  a  bira  mas  serio. 

Jozef  (Chepi)  Thijsen  tabata  un  persona  cu  tabata  gusta  combersa.  Ki  ora  cu  e  topa  cu  un 
hende  e  tin  cu  keda  combersa  cu  ne.  Algun  amigo  a  palabra  cu  otro  cu  despues  di  misa 
mayor  nan  ta  bay  strob'e  di  bay  cas.  Cada  un  di  nan  a  haya  e  oportunidad  pa  combersa  cu 
ne  y  mientras  tanto  na  turno  cada  un  tabata  bay  come  na  cas.  E  plan  tabata  asina  bon 

Tempo  pastoor  Hendriks  tabata  na  Savaneta,  e  hendenan  a  haya  cu  e  tabata  poco  fastioso, 
specialmente  e  tabata  hopi  severo  cu  cuenta  di  bay  misa.  Ora  e  tabata  confesa  hende,  e 
tabata  papia  mucho  duro.  Kisas  e  tabata  poco  sordo?  Asina  a  sosode  ora  un  homber  a  bay 
confesa  net  na  momento  cu  tabatin  hopi  hende  den  misa.  Tur  hende  a  wak  den  direccion  di 
confesionario  ora  pastoor  tabata  grita:  "Ladron,  ladron".  E  pober  pecador  a  sali  pa  haci  su 
penitencia  y  a  mira  tur  wowo  dirigi  riba  dje.  El  a  spanta  y  a  cuminsa  haci  excusa  dilanti  tur 
hende:  "No  ta  cabrito  mi  a  horta,  ta  tres  misa  mi  a  falta".  Un  otro  biaha  nan  a  tende 
pastoor  ta  bisa:  "Hanchi,  den  cua  hanchi?"  Hopi  harimento  a  bin  di  e  otro  penitentenan  cu 
tabata  sinta  warda  nan  turno. 

Na  aña  1883,  a  aparece  un  hos  riba  nos  isla.  El  a  benta  un  par  di  cas  pafo  di  ciudad  abou, 
pero  gezaghebber  Beaujon  tabata  un  homber  cu  no  tabata  laga  un  hos  intimid'e.  El  a  laga 
polis  tira  den  laira  unda  cu  e  hos  a  forma  y  esaki  a  trece  cu  ne,  pa  suerte  of  pa  mala  suerte, 
un  palo  di  awa  riba  henter  e  isla.  Ta  net  loke  e  cunukeronan  tabata  desea. 

Entre  e  aña  1907  y  1914,  pastoor  Potten  tabatin  un  cacho  legendario  cu  tabata  yama  Black. 
Pastoor  a  siñe  hopi  cos.  Ora  bis'e:  "Bai  scop  Pau",  e  cacho  ta  bula  riba  Paulina.  Ora  e  bis'e 
prome  cu  come:  "Bay  resa",  e  cacho  tabata  bay  sinta  bunita  y  tabata  gruña  poco  poco. 
"Papia  Ingles",  e  ta  ladra  wow-wow.  "Muri",  e  ta  bay  drumi  plat.  "Cuanto  mucha  tin?",  e 
cacho  ta  pasa  wow-wow-wow  contando  e  muchanan  cu  a  bini  cerca  pastoor  of  cerca  Shi  Pau 
pa  bebe  poco  awa. 

Tempo  Gadan  tabata  maneha  su  bar,  Lucky  Strike  Bar,  pabou  di  misa,  e  tabata  haya  basta 
molester  di  mucha  hoben  cu  ta  bay  hunga  biyar  y  stroba  esnan  grandi  di  hunga.  Fuera  di 
esey  nan  no  tabata  contribui  nada  na  e  bar.  Gadan  a  dicidi  di  cuminsa  cobra  25  cen  pa  cada 
wega  y  tambe  el  a  pone  un  borchi  cu  tabata  bisa:  "Loshi  a  caba...paga  pa  hunga".  ( Nota : 
Aki  no  tin  loshi  =  Aki  no  por  drenta  sali  ora  bo  kier.  Probablemente  e  palabra  "loshi"  lo  a 
bin  di  e  palabra  na  Hulandes  "logeren. ") 

Dominico  (Dominchi)  Schwengle  tabata  un  persona  cu  tabata  frecuenta  Lucky  Strike  Bar  di 
Gadan  na  varios  ocasion,  mayoria  biaha  pa  djis  compaña  Gadan  den  e  bar.  Riba  un  dia  e 
bar  tabata  hopi  ocupa  cu  hende  cu  tabata  bebe  y  manda  rond  di  bebida  pa  loco.  Na  un 
cierto  momento,  Gadan  mester  a  sali  y  a  pidi  Dominchi  pa  keda  maneha  e  bar  p'e. 
Dominchi  a  bay  para  tras  di  bar  y  ora  e  hendenan  continuamente  tabata  manda  bebida 
rond,  el  a  rabia  y  a  grita  nan:  "Homber,  boso  ta  caba  cu  tur  Gadan  su  bebida...miho  boso 
bay  bebe  na  Foyan". 

drenta  bo  curpa.  Sinta  riba  un  di  e  wafnan  y  laga  e  tempo  pasa  trankilmente  pa  gosa  di  e 
botonan  cu  ta  zoya  riba  e  ritmo  di  e  olanan.  E  botonan  ey  y  nan  doño  ta  representa  e  flota 
di  piscamento  di  Savaneta.  Hende  di  tur  nivel,  kende  ta  traha  duro  den  nos  awanan  en 
busca  di  diferente  pisca.  Algun  di  nan,  ta  hende  simpel  y  tambe  tin  algun  cu  ta  prominente 
den  nos  comunidad. 

Tin  bista  asombroso  y  sublime  ta  profila  den  tur  direccion.  E  bista  ta  mira  afo  y  ta  admira  e 
rif-  y  canalnan  y  tambe  luga  di  campamento  riba  rif  cu  de  bes  en  cuando  ta  atrae  e  bunitesa 
ora  e  neblina  riba  e  horizonte  Caribeño  ta  halsa  y  permiti  pa  materialisa,  como  magico,  un 
sero  grandi.  E  maraviyo  topografico  ta  e  extension  norte  di  e  Andes  di  Venezuela.  Den  e 
direccion  contrario,  e  seronan  interior  di  Aruba  ta  pone  magistralmente  den  marco,  e  cielo 

Persona  inscribi  den  registro  di  Censo 


Persona  inscribi  den  Registro  di  Censo  di 
Aruba  dia  3 1  di  december  2008 


Noord/  Tanki  Leendert 
Oranjestad  West 
Oranjestad  Oost 


.  Jara/Sero  Alejandro 
.  De  Bruynewijk 
.  Cura  Cabay 


San  Nicolas  Noord 
San  Nicolas  Zuid 


Homber 

11,104 

7,204 

7,605 

5,933 

6,772 

5,739 

2,573 

1,209 

903 

1,054 

5,346 

2,717 


Muhe  Total 

11,326  22,430 

7,910  15,114 

8,500  16,105 

6,281  12,214 

7,048  13,820 

6,203  11,942 

2,814  5,387 

1,257  2,466 

1,001  1,904 

1,131  2,185 

5,865  11,211 

2,920  5,637 

_ 124  310 

56,177  108,783 

Reconocimento  na  instancia  y  esnan  cu  a  contribui;  literatura  y  website  consulta: 

.  A.S.U.  Olympiade  1955  -  1974  (Carlos  B.  Bislip) 

.  Adolph  J.  Vicellio 

.  Alfredo  (Boei)  Rafini 

.  Aruba,  a  name,  a  legend  (Toochi  Kock) 

.  Aruba,  eiland  der  eeuwige  lente  (William  C.  Hochstuhl) 

.  Aruba  Breve  Historia  (Dr.  J.  Hartog) 

.  Aruba  Esso  News 
.  Arubaman  9999's 

.  Betty  Goeloe  (Biblioteca  Nacional,  seccion  Arubiana  -  Caribiana) 

.  Bon  Dia  Aruba 

.  Bouwen  op  de  wind  (Olga  van  der  Klooster  y  Michel  Bakker) 

.  Historie  en  oude  families  van  de  Nederlandse  Antillen  (Drs.  A.J.C.  Krafft) 

.  Calender  Piscadonan  di  Aruba  2006  (Archivo  Nacional) 

.  Celia  O.  Thiel  ("Planta  pa  Cosecha") 

.  Centraal  Bureau  Voor  de  Statistiek  (Hubert  de  Cuba) 

.  Compilacion  di  Papiamento  (obsekia  pa  Sra.  Maureen  Molina-Luidens) 

.  Concho  Ras 
.  Demetrio  Maduro 

.  Dick  de  Bruin  -  Mariniers  Kazerne 
.  Dolfi  Kock 

.  Dominee  Dick  Pranger  di  Mariniers  Kazerne 
.  Don  &  Millie  MacEachern 
.  Donny  Christiaans 
.  Edwin  de  Cuba 
.  Eregino  Ras 
.  Franco  Koolman 
.  Gerard  (Jerry)  Cassius 
.  Gerrit  Walters 

.  Herla  Oduber 

.  Historia  di  Alto  Vista  (P.  Fr.  L.  van  Rooy,  Vic.  Prov.) 

.  Historia  di  Schutterij  di  Aruba  (Stichting  Herdenking  Schutterij) 

.  Historie  en  oude  families  van  de  Nederlandse  Antillen  (Drs.  A.J.C.  Krafft) 

.  Instituto  di  Cultura 
.  Irais  Sankatsing-Navas 
.  J.A.J.  Hamelberg 

.  Joop  Kooijman  (The  Antillean  Navigator) 

.  Karl  Vrolijk 

.  Ken  ta  Arubiano  (Luc  Alofs  y  Leontine  Merkies) 

.  Korps  Mariniers  (Dick  de  Bruin) 

.  Loy  Koolman 
.  Lucas  (Ari)  Rasmijn 

.  Lucia  Rasmijn 

.  Manolo  Giel  di  Comision  di  Condecoracion 
.  Marcelo  Vrolijk 
.  Maria  Ras 
.  Mathilda  de  Cuba 
.  Mathilda  Paskel 
.  Mervelin  Ras 
.  Millefiori  (R.H.  Nooyen) 

.  Mimi  Kock 
.  Nancy  MacEachern 
.  Ñapa  (Anoushka  Kock) 

.  Nicolas  (Niki)  de  Kort 
.  Nita  Semerel 
.  Norman  Thijsen 

.  Nos  bieunan  ta  conta  (Mario  Koolman  y  Theolindo  Lopez) 

.  Origen  di  celebracion  di  Dia  di  San  Juan  (Hubert  Naar) 

.  Pastoor  Hercules  Bandajon 
.  Red  Sails  Sports 

.  Reencuentro  famia  Croes  (Obsekia  pa  Sra.  Mirna  Koolman-Thijsen) 

.  Reverendo  Robert  Gibson 
.  Richi  Velasquez 
.  Roly  Bisslik 
.  Ronny  Kock 
.  Roque  de  Cuba 
.  Rosimbo  (Chimbo)  Thijsen 
.  Su  Excelencia  Gobernador  F.  J.  Refunjol 
.  Savaneta  Antes  y  Awor  (Pastoor  G.  van  Veen) 

.  Scol  di  Musica  Rufo  Wever  (Felix  R.  Hoek) 

.  Shon  Fi  Angela 
.  Shon  Le  Koolman 
.  Sichi  Wong 
.  Solo  di  Pueblo 

.  Sra.  K.C.G.  Durguti-Martijn,  director"The  Curacao  Museum  Foundation" 
.  Supriano  (Shon  Lan)  v/d  Linde 
.  The  Lago  Colony  Legend  (James  J.  I.  lopez) 

.  Thomas  (Tom)  Dijkhoff 
.  Tilo  Dabian  di  DLVV  (Santa  Rosa) 

.  Tino  Ruiz 

.  www.çQçhingaldyg.çQm  (Historia  di  Cochiniya) 

.  www.ehow.com  (Historia  di  Frigidaire) 

.  www.kantoorbest.nl  (Anita  van  der  Heuvel) 

.  www.kQsmix.çom  (Curtiss  Robin) 

.  www.laao-colonv.com  (Dan  Jensen) 

.  www.wikipedia.org  (Don  Amaro) 

Autor 


_  Adolf  Kock,  miho  conoci  como  Dufi  a  nace  na  San  Nicolas,  Aruba,  dia 
|  27  di  september  1936  y  ta  biba  na  Savaneta  125-F.  Dufi  a  termina 
u  estudio  basico  na  Scol  Don  Bosco  na  San  Nicolas.  Despues  el  a 
I  continua  cu  estudio  avansa  y  a  gradua  na  Lago  Vocational  School. 
|  Siguientemente  el  a  bay  traha  den  oficina  di  Light  Oils.  Na  aña  1964 
ricibi  un  beca  di  Lago  pa  bay  studia  pa  ingeniero  kimico  na 
Universidad  di  Dayton,  Ohio  na  Merca.  Di  regreso  el  a  bay  traha 
o  Coordinador  di  Entrenamento  y  den  e  capacidad  aki  el  a  duna 
pa  binti  aña  largo  riba  diferente  nivel  y  tambe  e  tabata  un 
persona  clave  den  tayernan  importante.  Como  miembro  nacional  y 
I  internacional  di  American  Society  for  Training  &  Development,  e 
I  mester  a  tuma  varios  curso  of  seminario  tanto  local  como  den 
|  exterior.  Na  Lago  mes  e  mester  a  tuma  hopi  curso  interno.  Tambe  el 
a  traha  como  secretario  di  Lago  Scholarship  Foundation  pa  tres  aña. 
Dufi  su  servicio  na  Lago  a  termina  tempo  cu  Lago  a  cera  na  aña  1985.  Siguientemente  el  a 
traha  como  Purchasing  Manager  na  Sonesta  Hotel;  como  Personnel  Manager  na 
respectivamente  Laurena  N.V.;  Albo/Netherlands  Harbourworks  (Marriott  Hotel)  y  Paradise 
Beach  Villas.  Despues  el  a  bin  cas  y  ta  dedica  su  mes  boluntariamente  na  trabou 


comunita  rio. 

Na  1997  Dufi  a  skirbi  su  prome  buki  Guia  Con  pa  Solicita  pa  un  Trabou;  na  aña  2006  dos 
buki,  Fecha  y  Datonan  Historico  di  Aruba  y  tambe  Historia  di  un  Auto  Clasico.  Asina  cu  su 
prome  buki  a  sali,  Dufi  a  hava  su  mes  ta  dedica  hopi  tempo  na  yuda  hoben  y  hende  grandi 
pa  logra  haya  un  trabou;  traha  relato  pa  muchanan  di  scol;  yuda  algun  persona  traha  nan 
genealogia,  etc.  Tambe  e  ta  dedica  hopi  tempo  na  investigacion  di  e  historia  di  Aruba  y  di 
Segundo  Guera  Mundial.  Cu  esaki  e  ta  haya  masha  hopi  peticion  local  y  internacional  pa 
yuda  cu  historia  of  pa  facilita  potret.  E  ta  miembro  di  varios  organisacion  di  e  Mericanonan 

Ultimo  tempo  Dufi  tin  e  funcion  di  presidente  di  e  ekipo  di  sambuyado  cu  a  lanta  un 
chapaleta  y  anker  cu  e  meta  pa  sirbi  como  monumento.  Recientemente,  un  anker  a  keda 
entrega  na  Commandant  Hofma  di  Marinierskazerne  pa  sirbi  como  un  monumento  pa  di  e 
forma  ey  recorda  e  cuatro  militarnan  Hulandes  cu  a  perde  nan  bida  mientras  nan  tabata 
desarma  un  torpedo  na  Eagle  Beach  na  aña  1942. 

Na  cuminsamento  di  2009  un  grupo  di  Rahman  Film  International  di  Hulanda  a  entrevista 
Dufi  tocante  e  Segundo  Guera  Mundial  pa  loke  ta  concerni  Aruba.  E  pelicula  aki  ta  biniendo 
cla  y  pronto  por  spera  cu  e  lo  keda  estrena  na  teatronan  di  Aruba,  Antiyas  y  Hulanda. 

Un  otro  grupo  di  filmacion  di  Canada  a  acerca  Dufi  pa  yuda  traha  un  pelicula  riba  e  barco 
Antilla  cu  a  sink  pabou  di  Aruba.  Lo  bay  tin  oferta  pa  nos  hendenan  local  actua  den  e 
pelicula. 

Pa  su  trabounan  boluntario,  La  Reina  a  condecora  Dufi  na  aña  2006  como  Lid  in  de  Orde  van 
Oranje  Nassau. 

Dufi  ta  casa  cu  Maria  Paskel.  E  aña  aki  nan  ta  celebra  50  aña  di  feliz  bida  matrimonial.  Su 
casa  semper  ta  un  apoyo  grandi  den  su  trabou.  Dufi  su  lema  ta:  "Lanta  mainta  tempran  cu 
un  mente  positivo  pa  asina  bo  haci  cosnan  positivo  sea  pa  bo  mes  of  pa  bo  pais  y  a  lo  largo 
bo  laga  un  bon  impresion  atras." 

